Paġna Proċedura ta' konsultazzjoni Proċedura ta' approvazzjoni Proċedura leġiżlattiva ordinarja: l-ewwel qari Proċedura leġiżlattiva ordinarja: it-tieni qari Proċedura leġiżlattiva ordinarja: it-tielet qari (It-tip ta' proċedura jiddependi mill-bażi legali proposta mill-abbozz ta' att) wara li kkunsidra l-Komunikazzjoni tal-Kummissjoni 'Pjan ta' azzjoni għat-titjib tal-aċċess għall-finanzi għall-SMEs' (COM(2011)0870), wara li kkunsidra l-Komunikazzjoni tal-Kummissjoni 'Ewropa 2020 – strateġija għal tkabbir intelliġenti, sostenibbli u inklussiv' (COM(2010)2020), wara li kkunsidra r-Rapport tal-Kummissjoni 'L-imminimizzar tal-piż regolatorju għall-SMEs – L-adattament tar-regolamentazzjoni tal-UE għall-bżonnijiet tal-intrapriżi mikro' (COM(2011)0803), wara li kkunsidra l-programm tal-Kummissjoni għall-kompetittività tal-intrapriżi u l-intrapriżi ż-żgħar u ta' daqs medju, il-programm 'COSME' (COM(2011)0834), wara li kkunsidra l-'Att dwar in-Negozji ż-Żgħar għall-Ewropa' (COM(2008)0394), li jirrikonoxxi r-rwol ċentrali tal-SMEs fl-ekonomija tal-UE u għandu l-għan li jsaħħaħ ir-rwol tal-SMEs u jippromwovi l-potenzjal tagħhom li joħolqu t-tkabbir u l-impjiegi billi jtaffi għadd ta' problemi kkunsidrati bħala fatturi li jimpedixxu l-iżvilupp tal-SMEs, wara li kkunsidra l-proposta tal-Kummissjoni għal regolament tal-Parlament Ewropew u tal-Kunsill dwar Fondi Ewropej ta' Kapital ta' Riskju (COM(2011)0860), wara li kkunsidra l-proposta tal-Kummissjoni għal regolament tal-Parlament Ewropew u tal-Kunsill dwar il-Fondi ta' Intraprenditorija Soċjali Ewropej (COM(2011)0862), wara li kkunsidra l-istudju tal-2011 tal-Kummissjoni u l-Bank Ċentrali Ewropew rigward l-Istħarriġ dwar l-Aċċess għall-Finanzi għall-SMEs, wara li kkunsidra r-Rapport Speċjali 2/2012 tal-Qorti tal-Awdituri dwar l-istrumenti finanzjarji għall-SMEs kofinanzjati mill-Fond Ewropew għall-Iżvilupp Reġjonali, wara li kkunsidra l-Artikolu 48 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Ekonomiċi u Monetarji u l-opinjonijiet tal-Kumitat għall-Impjiegi u l-Affarijiet Soċjali, il-Kumitat għas-Suq Intern u l-Ħarsien tal-Konsumatur, il-Kumitat għall-Iżvilupp Reġjonali u l-Kumitat għall-Affarijiet Legali (A7-0001/2013), billi regolamentazzjoni tal-industrija finanzjarja b'dgħufijiet fit-tfassil, flimkien mal-effetti ħorox u mifruxa tal-kriżi finanzjarja, ekonomika u tad-dejn, jistgħu jwasslu għal aċċess għall-finanzi aktar diffiċli għall-SMEs; billi huwa kruċjali li jinħolqu u jiġu żviluppati l-għodod meħtieġa u jiġu stabbiliti l-kundizzjonijiet it-tajbin li jippermettu lill-Unjoni tagħti spinta lit-tkabbir fiż-żona tal-euro u fl-Unjoni b'mod ġenerali; billi s-self bankarju huwa s-sors ewlieni ta' finanzjament għall-SMEs fl-Unjoni Ewropea; billi, skont data tal-BĊE, ir-rati tas-self għall-SMEs ivarjaw ħafna bejn l-Istati Membri u hemm żbilanċi fl-aċċess għal-likwidità, b'rati għolja ta' rifjut fir-rigward ta' self għal proġetti ta' negozju f'ċerti pajjiżi; billi l-SMEs jirrappreżentaw aktar minn 98 % tan-negozji Ewropej u jipprovdu aktar minn 67 % tal-impjiegi fl-Unjoni; billi, għalhekk, huma s-sinsla tal-ekonomija tal-Unjoni Ewropea u xpruni importanti tat-tkabbir ekonomiku Ewropew fit-tul u ta' opportunitajiet ta' ħolqien ta' impjiegi sostenibbli fi ħdan is-27 Stat Membru; billi 85 % tal-impjiegi ġodda kollha fl-UE bejn l-2002 u l-2010 nħolqu mill-SMEs, b'mod partikolari minn ditti ġodda; billi 32,5 miljun persuna fl-UE jaħdmu għal rashom; billi hemm tipi differenti ta' SMEs li kollha għandhom ħtiġijiet differenti; billi l-azzjonijiet li jappoġġaw l-SMEs u l-intraprenditorija huma regolati mill-'Att dwar in-Negozji ż-Żgħar' li l-Istati Membri flimkien mal-Kummissjoni Ewropea impenjaw ruħhom li jimplimentawh, Jilqa' l-Pjan ta' Azzjoni tal-Kummissjoni u l-ġabra wiesgħa ta' proposti u rakkomandazzjonijiet tagħha rigward l-SMEs; Jaqbel mal-Kummissjoni li s-suċċess ekonomiku, l-eċċellenza u l-koeżjoni tal-Unjoni Ewropea jiddependu fil-wisa' minn tkabbir u ħolqien ta' impjiegi sostenibbli abbażi ta' SMEs impenjati li jipprovdu prodotti u servizzi ta' kwalità; jenfasizza l-importanza li jitħeġġeġ it-tkabbir ekonomiku tul il-firxa kollha ta' kumpaniji; jenfasizza li l-SMEs huma parti minn 'ekosistema' usa' ta' intrapriżi; jinnota li f'din l-'ekosistema' hemm ukoll il-ħtieġa li tiġi żgurata enfasi ugwali fuq it-titjib tal-aċċess għall-finanzi għal mikrointrapriżi jew għal negozjanti individwali; jinnota li kumpaniji akbar jiddependu b'mod estensiv minn netwerk wiesa' ta' SMEs iżgħar; Jenfasizza li, minħabba l-effett aggravanti tal-kriżi finanzjarja u ekonomika, bosta SMEs għandhom diffikultajiet ta' aċċess għall-finanzi u li l-SMEs jeħtiġilhom jikkonformaw ma' kriterji regolatorji ġodda u xi drabi aktar stretti minn qabel; jenfasizza li l-istituzzjonijiet bankarji li matul il-kriżi bbenefikaw minn għajnuna mill-istat, kif ukoll minn forom impliċiti oħra ta' għoti ta' sussidju bħal garanziji pubbliċi u appoġġ ta' likwidità minn banek ċentrali u l-Bank Ċentrali Ewropew, għandhom ikunu suġġetti għal miri rigward l-ammonti ta' finanzjament tagħhom u l-kundizzjonijiet għall-SMEs; iħeġġeġ lill-Kummissjoni tkompli bl-isforzi tagħha biex tippromwovi l-implimentazzjoni fil-livell nazzjonali tal-prinċipju 'L-Ewwel Aħseb fiż-Żgħir', li jimplika semplifikazzjoni ulterjuri tal-ambjent regolatorju u amministrattiv għall-SMEs; Jenfasizza l-fatt li fis-semplifikazzjoni tal-ambjent regolatorju u amministrattiv għall-SMEs, jeħtieġ li jiġi pprovdut ħarsien adegwat għall-impjegati fl-oqsma tas-sigurtà soċjali u s-saħħa u s-sikurezza fuq il-post tax-xogħol; jistieden lill-Kummissjoni u lill-Istati Membri jindirizzaw diskriminazzjoni potenzjali fl-aċċess għall-finanzi fil-każ ta' SMEs immexxija minn persuni jew gruppi soċjali żvantaġġati; Jinnota li f'dawn l-aħħar snin saru sforzi konsiderevoli sabiex titnaqqas il-burokrazija; Jenfasizza l-importanza li tissaħħaħ is-sistema bankarja lokali; jenfasizza r-responsabilità u l-funzjonijiet tal-banek, minn banek fuq skala lokali għal dawk fuq skala Ewropea, b'rabta mal-investiment għaqli fl-ekonomija u b'mod aktar speċifiku fl-SMEs; jinnota d-differenzi bejn l-Istati Membri fil-prezz tas-self għall-SMEs u fl-aċċess għall-finanzi għall-SMEs minħabba kuntest makroekonomiku mhux favorevoli, li jistgħu jkollhom implikazzjonijiet negattivi għall-kompetizzjoni f'żoni periferiċi; jindika li, għalkemm il-problemi ta' aċċess għall-finanzi għall-SMEs għadhom ivarjaw fost l-Istati Membri, ir-riżultati tal-Istħarriġ tal-BĊE dwar is-Self mill-Banek ta' Ottubru 2011 juru ssikkar sinifikanti ġenerali fl-istandards tal-kreditu għas-self lill-SMEs u juru li tnaqqis fl-investimenti għal livell minimu jista' jwassal għal kriżi tal-kreditu; jirrikonoxxi, minbarra dan, li hemm domanda sinifikanti għal mikrokrediti fl-UE; Itenni li regoli kuntrattwali riveduti għall-akkwist pubbliku u l-konċessjoni m'għandhomx ixekklu l-aċċess tal-SMEs u l-mikrointrapriżi għas-suq tal-akkwist; Ifakkar li fl-Ewropa, is-sors ewlieni tal-finanzjament tal-SMEs huwa s-settur bankarju; jemmen li minħabba l-frammentazzjoni tas-settur bankarju u d-diverġenza kbira sussegwenti fir-rati ta' self u l-offerta ta' kreditu fost il-pajjiżi, jeħtieġ li jkun hemm approċċ differenzjat għat-titjib fl-aċċess għall-finanzjament għall-SMEs, b'kunsiderazzjoni taċ-ċirkostanzi speċifiċi tal-pajjiż; Ifakkar lill-Kummissjoni li l-SMEs madwar l-Ewropa huma eteroġenji ħafna, minn negozji tradizzjonali ħafna mmexxija mill-familja għal intrapriżi li jikbru b'rata mgħaġġla, ditti ta' teknoloġija avvanzata, mikrointrapriżi, intrapriżi soċjali u negozji li jkunu għadhom kemm jiftħu, u li l-approċċi biex jassistuhom għandhom ikunu diversi wkoll; Jindika li fis-sitwazzjoni attwali fejn l-aċċess insuffiċjenti għal sorsi adegwati ta' kapital ta' riskju, partikolarment fl-istadji tal-bidu, għadu wieħed mill-aktar restrizzjonijiet sinifikanti għall-ħolqien u l-iżvilupp tad-ditti orjentati lejn it-tkabbir, il-Pjan ta' Azzjoni tal-Kummissjoni jenfasizza ħafna l-kapital ta' riskju bħala mezz possibbli ta' finanzjament tat-tkabbir; jenfasizza, madankollu, li dan it-tip ta' finanzjament huwa adegwat biss għal numru żgħir ta' SMEs u li s-self bankarju għadu s-sors ewlieni ta' finanzjament; Jenfasizza li m'hemmx mezz ta' finanzjament wieħed tajjeb għal kulħadd, u jistieden lill-Kummissjoni tappoġġa l-iżvilupp ta' firxa wiesgħa ta' programmi, strumenti u inizjattivi mfasslin apposta, minn ekwità (bħal investituri privati (business angels), finanzjament kollettiv u faċilitajiet ta' kummerċ multilaterali) għal kważi ekwità (bħal finanzjament intermedju ('mezzanine finance')) u strumenti tad-debitu (bħal bonds ta' kumpaniji ta' ammonti żgħar ('small-ticket company bonds'), faċilitajiet ta' garanzija u pjattaformi), fi sħubijiet bejn il-banek u operaturi oħra involuti fil-finanzjament tal-SMEs (professjonisti tal-kontabilità, assoċjazzjonijiet tan-negozju jew tal-SMEs jew kmamar tal-kummerċ) sabiex in-negozji jiġu appoġġati fil-fażijiet tal-bidu, tat-tkabbir u tat-trasferiment b'kunsiderazzjoni tal-kobor, id-dħul u l-ħtiġijiet ta' finanzjament tagħhom; Jenfasizza li l-Kummissjoni għandha tenfasizza r-rwol importanti li jista' jkollu s-suq tal-ishma sabiex itejjeb l-aċċess għal-likwidità kemm għall-SMEs u kemm għall-investituri fi stadji differenti; ifakkar li fiż-żona tal-euro diġà huma stabbiliti swieq tal-ishma mfasslin speċifikament għall-SMEs u li dawn tfasslu b'rispons għar-rekwiżiti speċifiċi tas-suq u tal-finanzjament; Jitlob lill-Kummissjoni sabiex ir-regolamenti l-ġodda rilevanti għall-SMEs ikunu suġġetti għal valutazzjoni tal-impatt ġenerali u inklużiva, inkluż test rigoruż, filwaqt li jittieħdu inkunsiderazzjoni l-ħtiġijiet u l-isfidi li jridu jiffaċċjaw l-SMEs; Jenfasizza l-fatt li l-SMEs spiss jinsabu fi tmiem katina twila tal-provvista u għaldaqstant huma dawk li l-aktar li jiġu affettwati minn ħlasijiet tard u perjodi qosra ta' ħlas; jilqa', għalhekk, l-inizjattiva tal-Kummissjoni li tinkoraġġixxi bil-qawwa lill-Istati Membri jaċċeleraw l-implimentazzjoni tad-Direttiva dwar il-Ħlasijiet Tard; Jissottolinja l-fatt li l-istħarriġ tal-Kummissjoni juri li mhux biss l-aċċess għall-finanzi iżda wkoll l-aċċess għall-ħiliet, inklużi dawk maniġerjali u l-għarfien finanzjarju u tal-kontabilità, jikkostitwixxu fatturi kritiċi għall-SMEs sabiex ikollhom aċċess għall-fondi, ikunu innovattivi, jikkompetu u jikbru; jemmen, għaldaqstant, li d-disponibilità ta' strumenti finanzjarji tal-UE għandu jiġi akkumpanjat minn forniment ta' skemi xierqa ta' gwida, pariri u taħriġ u servizzi tan-negozju bbażati fuq l-għarfien; Iqis li hu meħtieġ li l-SMEs ikunu appoġġati fil-livell lokali sabiex jiġu żviluppati politiki għall-promozzjoni tal-intraprenditorija, sabiex tittejjeb is-sitwazzjoni tal-SMEs tul il-ħajja operattiva tagħhom u sabiex dawn jiġu megħjuna jkollhom aċċess għal swieq ġodda; jemmen li r-rikonoxximent u l-iskambju ta' prattiki tajba huma elementi ewlenin ta' din il-politika; Jinnota li n-nuqqas ta' għarfien bażiku tal-imprendituri fil-qasam tal-finanzi jillimita l-kwalità tal-pjanijiet ta' negozju u għaldaqstant ukoll is-suċċess ta' applikazzjonijiet għal kreditu; jistieden, għaldaqstant, lill-Istati Membri jipprovdu appoġġ għat-taħriġ professjonali għal imprendituri potenzjali kif ukoll għas-sħubijiet bejn banek, kmamar tal-kummerċ, assoċjazzjonijiet ta' negozju u professjonisti fil-kontabilità; Jemmen li l-intraprenditorija femminili hija riżors mhux sfruttat għat-tkabbir u l-kompetittività tal-UE li għandu jiġi mrawwem u msaħħaħ u li għandhom jitneħħew l-ostakli kollha li jiffaċċjaw in-nisa fis-suq tax-xogħol; Jemmen li fis-sistemi ta' edukazzjoni bażika għandhom jiġu inklużi l-iżvilupp ta' ħiliet imprenditorjali kif ukoll programmi ta' tagħlim dwar kif is-suq, l-ekonomija u s-sistema finanzjarja joperaw, jiffunzjonaw u jaffettwaw lil xulxin; jemmen li pjan ta' negozju mħejji tajjeb huwa l-ewwel pass lejn aċċess aħjar għall-finanzi u l-vijabilità; jistieden lill-Kummissjoni u lill-Istati Membri jinkludu mingħajr dewmien l-edukazzjoni finanzjarja fil-programmi edukattivi tagħhom; jappoġġa, f'dan ir-rigward, il-programm "Erasmus għall-Imprendituri Żgħażagħ", imfassal sabiex jippromwovi kultura intraprenditorjali u jiżviluppa s-suq uniku u l-kompetittività; Jemmen li jeħtieġ li jkun hemm strateġija speċjali għal negozji li jkunu għadhom kemm jiftħu u għodod finanzjarji biex jiġu implimentati proġetti innovattivi u tiġi żviluppata l-kreattività tal-imprendituri żgħażagħ; Jenfasizza l-fatt li f'uħud mill-Istati Membri diġà hemm element tal-aħjar prattika fil-qasam tat-titjib fit-tħejjija tal-imprendituri; jistieden lill-Kummissjoni tappoġġa l-implimentazzjoni tagħha fi Stati Membri oħra; Jenfasizza, li l-fatt li l-imprendituri u l-imprendituri potenzjali u l-banek jiġu infurmati bi kliem sempliċi u fuq bażi regolari dwar l-inizjattivi ta' taħriġ, il-finanzjament mill-UE u l-programmi għall-SMEs, huwa indispensabbli fil-livell nazzjonali, reġjonali u lokali, billi jeħtieġ li dawn japprofittaw ruħhom mill-opportunitajiet u l-miżuri kollha disponibbli; jistieden lill-Kummissjoni tiżgura li l-organizzazzjonijiet nazzjonali tal-SMEs jiġu infurmati kif xieraq dwar l-inizjattivi tal-UE u l-proposti ta' politika; Jappella għal aktar sforzi komunikattivi min-naħa tal-grupp tal-BEI sabiex jiġu promossi skemi finanzjarji għall-komunità tal-SMEs b'kollaborazzjoni mal-organizzazzjonijiet tal-SMEs; Jindika li fid-dawl tal-fatt li 15 % tan-negozji jagħlqu minħabba falliment, huwa indispensabbli li l-imprendituri li fallew jingħataw gwida; jappoġġa s-semplifikazzjoni u t-tqassir fil-proċeduri ta' falliment sabiex l-imprendituri inkwistjoni jingħataw ċans ieħor, billi n-negozji stabbiliti minn persuni li jkunu se jiftħu negozju għat-tieni darba jista' jkollhom prestazzjoni aħjar; Jinnota li l-għarfien tal-kredituri dwar l-għodod ta' kreditu ġeneralment huwa aħjar minn dak tal-imprendituri u li l-imprendituri għandhom jikkomunikaw aħjar mal-kredituri dwar il-pjan ta' negozju tagħhom u dwar l-istrateġija tagħhom fuq perjodu twil; jenfasizza li dawn il-lakuni fl-informazzjoni joħolqu diffikultajiet fid-diskussjoni dwar applikazzjoni għal kreditu; jirrikonoxxi l-fatt li jeħtieġ li l-SMEs jiksbu pariri mfasslin speċifikament dwar l-opportunitajiet ta' kreditu; jistieden lill-Kummissjoni trawwem l-iskambju tal-aħjar prattiki b'rabta ma' soluzzjonijiet speċifiċi fir-rigward tad-djalogu, il-kooperazzjoni u l-iskambju ta' informazzjoni bejn il-kredituri u l-imprendituri; jistieden lill-Kummissjoni ssaħħaħ id-djalogu u l-kooperazzjoni bejn l-imprendituri u l-kredituri; Jenfasizza li l-kredituri għandhom jistabbilixxu kriterji ċari u speċifiċi dwar l-applikazzjoni għall-finanzjament b'mod trasparenti; jenfasizza li meta kreditur jiċħad applikazzjoni għal kreditu totalment jew parzjalment, il-kreditur għandu jinforma lill-imprenditur b'mod adegwat u kostruttiv ir-raġunijiet għaċ-ċaħda; jistieden lill-Kummissjoni tiddefinixxi linji gwida ċari dwar dan l-approċċ kostruttiv lejn it-trasparenza; Jinnota li fil-ħlas minn qabel ta' self, l-SMEs iridu jħallsu għat-telf ta' finanzjament, u spiss multa addizzjonali lill-kreditur, li twassal għal spiża totali li hija għolja wisq biex jifilħuha; jistieden lill-Kummissjoni tipproponi aktar trasparenza fil-kuntratti kollha dwar il-ħlas lura qabel il-waqt għall-SMEs u teżamina l-possibilità li jiġi stabbilit punt massimu sabiex l-ispejjeż għal din it-tip ta' operazzjoni jiġu limitati; Jinnota li l-SMEs spiss iħabbtu wiċċhom ma' rekwiżiti dejjem aktar stretti, inklużi garanziji personali, sabiex jiksbu finanzjament mingħand istituzzjonijiet tal-kreditu; jinnota li rati ta' interessi aktar għoljin jistgħu jwasslu għal żieda fit-termini u l-kundizzjonijiet mhux marbuta mal-prezz, inklużi garanziji personali; iqis, għalhekk, li l-leġiżlazzjoni meħtieġa sabiex tiġi rregolata l-industrija finanzjarja għandha tħares u tistimola b'mod espliċitu s-self effikaċi lill-ekonomija reali, b'mod partikolari l-SMEs; Jistieden lill-Istati Membri jnaqqsu l-piż amministrattiv fil-bidu u matul il-ħajja operattiva tal-SMEs, fid-dawl tad-differenzi f'dan il-qasam bejn il-pajjiżi li qed jostakolaw l-ikkompletar tas-suq uniku; jenfasizza li huwa importanti li jitnaqqsu n-numru ta' ġranet meħtieġa sabiex jinfetaħ negozju ġdid; jitlob lill-Kummissjoni teżamina l-aħjar prattiki potenzjali li jridu jiġu implimentati fl-Istati Membri; jistieden lill-Kummissjoni tivvaluta l-possibilità li tintroduċi numru ta' identifikazzjoni uniku tal-SMEs, miżmum f'bażi ta' data Ewropea unika għall-SMEs, inkluża d-data finanzjarja kollha, li jippermetti lill-SMEs japplikaw b'mod aktar faċli għall-programmi u l-finanzjament nazzjonali u tal-UE; jindika li fl-introduzzjoni ta' tali numru ta' identifikazzjoni tal-SME, għandha tingħata attenzjoni lill-prinċipji tal-ħarsien tad-data; Jilqa' l-proposta tal-Kummissjoni sabiex tippromwovi l-użu ta' klassifikazzjoni kwalitattiva bħala għodda sabiex tiġi kkomplementata l-valutazzjoni kwantitattiva standard tal-affidabilità kreditizja tal-SMEs; Jilqa' l-programmi ġodda ta' finanzjament tal-Kummissjoni, li jqisu l-karatteristiċi speċifiċi tal-SMEs; jistieden lill-Kummissjoni tkompli tiżviluppa l-finanzjament tal-UE mfassal apposta għall-SMEs; jenfasizza li l-frammentazzjoni tal-finanzjament għandha tiġi evitata u li l-finanzjament jista' jkun effikaċi biss meta jkun kapaċi jkopri parti sostanzjali ta' dak li huwa meħtieġ mill-SMEs inkwistjoni; Jemmen bis-sħiħ li l-pakkett finanzjarju għall-istrumenti finanzjarji tad-debitu u l-ekwità fl-ambitu tal-Programm COSME u Orizzont 2020 għandu jiżdied sostanzjalment, u li l-aċċess tal-SMEs għal tali strumenti għandu jitjieb konsiderevolment; Huwa tal-opinjoni li l-Kummissjoni għandha tesplora metodi għat-titjib tas-suq ta' kważi ekwità Ewropew, b'mod partikolari l-finanzjament intermedju; jirrakkomanda lill-Kummissjoni tistħarreġ kif għandha ssaħħaħ il-faċilità Mezzanina għat-Tkabbir tal-Fond Ewropew tal-Investiment (FEI) u tinvestiga prodotti intermedji ġodda, bħal garanzija għal self intermedju; jirrakkomanda wkoll li jiġu pprovduti data u analiżi dwar l-istrumenti finanzjarji biex jitnaqqsu l-ostakli għal intermedjarji finanzjarji li jkunu jixtiequ jesploraw is-suq tas-self għal kapital intermedju fl-UE; Jitlob li tal-anqas 20 % tal-baġit ta' Orizzont 2020 ikun allokat lill-SMEs; Jinnota li l-garanziji tal-kapital huma apprezzati u użati ħafna mill-SMEs u l-istituzzjonijiet tal-kreditu; jilqa' l-isforzi tal-Kummissjoni dwar din il-kwistjoni; jistieden lill-Istati Membri jimplimentaw qafas adegwat għall-garanziji tal-kapital; Jistieden lill-Kummissjoni tipprovdi qafas regolatorju xieraq u mfassal apposta għall-emittenti tal-finanzjament għall-SMEs li ma jkunx ta' piż għalihom u li jakkwista wkoll il-fiduċja tal-investituri (skont il-leġiżlazzjoni Ewropea dwar l-istandards tal-kontabilità, id-Direttiva dwar il-Prospett, id-Direttiva dwar it-Trasparenza, id-Direttiva dwar l-Abbuż tas-Suq u l-MIFID); Jilqa' l-ftehim li ntlaħaq fil-laqgħa tal-Kunsill Ewropew tat-28 u tad-29 ta' Ġunju 2012 dwar iż-żieda fil-kapital tal-BEI bl-ammont ta' EUR 10 biljun, li se jippermetti lill-grupp BEI jżid il-kapaċità ta' self tiegħu ġewwa l-Unjoni b'madwar EUR 60 biljun tul il-perjodu 2012-2015 u jikseb madwar EUR 180 biljun f'investiment totali u li b'hekk ikollu rwol pożittiv fil-kuntest tal-isforzi magħquda biex tingħata spinta lill-ekonomija Ewropea; jilqa' l-fatt li l-BEI, fil-prijoritajiet ta' self tiegħu, identifika b'mod speċifiku l-ħtieġa li tiġi estiża l-firxa ta' sħab bankarji għal self lill-SMEs sabiex jiġu inklużi intermedjarji finanzjarji u mhux konvenzjonali ġodda; jenfasizza li dan l-impenn il-ġdid m'għandux idgħajjef l-isforzi paralleli biex jissaħħu u jittejbu l-istrumenti baġitarji konġunti tal-BEI u tal-Unjoni li jintużaw għall-kondiviżjoni tar-riskju u t-teħid ta' ishma tal-ekwità; fid-dawl ta' dan, jistieden lill-Kummissjoni ssaħħaħ u tottimizza l-istrumenti tal-kondiviżjoni tar-riskju tal-Bank Ewropew tal-Investiment u l-programmi tal-Fond Ewropew tal-Investiment għall-portafolli tal-ekwità jew tal-finanzjament intermedju mogħti mill-istituzzjonijiet finanzjarji (intermedjarji) lill-SMEs; jirrikonoxxi li l-politika ta' koeżjoni hija waħda mis-sorsi ewlenin ta' appoġġ finanzjarju għall-SMEs u li programmi ta' finanzjament fl-ambitu tal-Fondi Strutturali, tnaqqis fil-burokrazija, u żieda fir-rapidità u l-effiċjenza huma essenzjali sabiex jitrawwem l-irkupru tal-ekonomija tal-UE u l-kompetittività tagħha; Jistieden lill-Kummissjoni tistabbilixxi Pjattaforma ta' Garanzija Ewropea permanenti fl-ambitu tal-Fond Ewropew tal-Investiment biex tiffaċilita l-aċċess tal-SMEs għall-finanzi, li ttejjeb l-iżvilupp tal-garanziji jew tal-prodotti tas-self ibbażati fuq garanziji Ewropej u tnaqqas ir-rekwiżiti tal-kapital bankarju u l-espożizzjoni għar-riskji għall-intermedjarji finanzjarji; Iħeġġeġ lill-BEI jkompli jibni fuq l-inizjattiva ta' Mikrofinanzjament tal-Proġetti u b'hekk ikattar il-kontribut tiegħu lejn l-iżvilupp tal-prijoritajiet ta' politika tal-UE fil-qasam tal-inklużjoni soċjali; Jinnota li f'uħud mill-Istati Membri hemm ammont rekord ta' tfaddil domestiku fil-kontijiet tal-bank, filwaqt li fi Stati Membri oħrajn id-depożiti qed jonqsu minħabba l-effetti tal-kriżi; jenfasizza li l-ħolqien ta' qafas adatt ta' inċentivi sabiex dan it-tfaddil domestiku jiġi attivat għandu jiffaċilita l-aċċess tal-SMEs għall-finanzi, kemm dawk nazzjonali u kemm dawk transkonfinali, u jagħti spinta lill-ekonomija tal-UE; jistieden lill-Kummissjoni tressaq proposta dwar l-attivazzjoni ta' dan it-tfaddil, pereżempju billi tintroduċi inċentivi abbażi tal-aħjar prattiki li jeżistu fi ħdan l-Istati Membri; Jinnota li l-SMEs jikkontribwixxu lejn l-okkupazzjoni f'reġjuni fejn il-livelli ta' impjiegi huma aktar baxxi, filwaqt li jistimolaw żieda fl-impjiegi u jgħinu biex jissodisfaw il-ħtiġijiet attwali tar-residenti u għalhekk ikollhom effett pożittiv fuq l-iżvilupp tal-komunitajiet lokali; jemmen għalhekk, li l-iżvilupp tal-SMEs huwa mod kif titnaqqas id-dispartità fil-livell nazzjonali; Jilqa' l-appoġġ għall-SMEs u l-mikrointrapriżi permezz ta' inizjattivi bħall-Programm tal-Unjoni Ewropea għall-Bidla u l-Innovazzjoni Soċjali (PSCI), il-Programm Ewropa Kreattiva (inkluż il-Mekkaniżmu ta' Garanzija għas-Self favur is-Settur Kulturali u Kreattiv), COSME u Orizzont 2020 li joħolqu mezzi ġodda kif jiġu żviluppati l-ħiliet u l-għarfien li jippermettu lill-SMEs u lill-mikrointrapriżi jiżviluppaw b'mod dinamiku; Jistieden lill-Kummissjoni u lill-Istati Membri jindirizzaw modi kif jista' jittejjeb l-aċċess għall-finanzjament għall-SMEs bil-għan li jiġu pprovduti xogħlijiet, provvisti jew servizzi innovattivi lis-settur pubbliku; jitlob b'mod partikolari miżuri li jtejbu l-kundizzjonijiet tal-finanzjament billi jiżguraw li l-kapital ta' riskju u l-flussi ta' finanzjament rilevanti l-oħra jirrikonoxxu bis-sħiħ il-potenzjal tat-tkabbir tal-intrapriżi innovattivi li jaħdmu mal-imsieħba mis-settur pubbliku kemm fuq proġetti ta' akkwist prekummerċjali u kemm fil-kuntest tas-Sħubijiet għall-Innovazzjoni; Iżid jgħid li għandhom jittieħdu l-miżuri sabiex jiġi żgurat li s-semplifikazzjoni tal-attività transkonfinali għall-SMEs ma tiffaċilitax, fl-istess ħin, l-attività transkonfinali fil-kuntest ta' impjiegi indipendenti fittizji, b'mod speċjali fis-settur tal-kostruzzjoni; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Bank Ċentrali Ewropew, lill-Bank Ewropew tal-Investiment, lill-Kummissjoni u lill-gvernijiet u l-parlamenti tal-Istati Membri. wara li kkunsidra r-Raba' Konferenza Dinjija dwar in-Nisa li saret f'Pekin f'Settembru 1995, id-Dikjarazzjoni u l-Pjattaforma għal Azzjoni adottata f'Pekin u d-dokumenti sussegwenti ta' eżitu adottati fis-sessjonijiet specjali tan-Nazzjonijiet Uniti Pekin + 5 u Pekin + 10 dwar aktar azzjoni u inizjattivi biex jimplimentaw id-Dikjarazzjoni u l-Pjattaforma għal Azzjoni ta' Pekin, adottati fid-9 ta' Ġunju 2000 u fil-11 ta' Marzu 2005 rispettivament, wara li kkunsidra l-Konvenzjoni tan-Nazzjonijiet Uniti tal-1979 dwar l-Eliminazzjoni tal-Forom kollha ta' Diskriminazzjoni kontra n-Nisa (CEDAW), wara li kkunsidra l-Komunikazzjoni tal-Kummissjoni tal-1 ta' Marzu 2006 bl-isem "Il-pjan ta' rotta ghall-ugwaljanza bejn in-nisa u l-irgiel 2006-2010" (COM(2006)0092), wara li kkunsidra l-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa u l-vjolenza domestika, wara li kkunsidra l-Linji Gwida tal-UE dwar il-Vjolenza fuq in-Nisa u l-Bniet u dwar il-Ġlieda kontra l-Forom kollha ta' Diskriminazzjoni kontrihom (Kunsill Affarijiet Ġenerali tat-8 ta' Diċembru 2008), kif ukoll il-Pjan ta' Azzjoni dwar l-Ugwaljanza tal-Ġeneru u l-Abilitazzjoni tan-Nisa fl-Iżvilupp bħala parti mill-Konklużjonijiet tal-Kunsill dwar l-Għanijiet ta' Żvilupp tal-Millenju (MDGs) adottat f'Ġunju 2010 (Kunsill Affarijiet Barranin), wara li kkunsidra r-rapport tal-laqgħa tal-Grupp ta' Esperti dwar il-Prevenzjoni tal-Vjolenza kontra n-Nisa u l-Bniet li saret f'Bangkok mis-17 sal-20 ta' Settembru 2012, wara li kkunsidra r-rapport ta' eżitu tal-Forum tan-NU għall-Partijiet Interessati dwar il-Prevenzjoni u l-Eliminazzjoni tal-Vjolenza fuq in-Nisa, li tlaqqa' fil-kwartieri ġenerali tan-NU fit-13 u l-14 ta' Diċembru 2012, wara li kkunsidra l-mistoqsija lill-Kummissjoni fis-57 sessjoni tas-CSW tan-NU: l-eliminazzjoni u l-prevenzjoni tal-forom kollha ta' vjolenza fuq in-nisa u l-bniet (O-000004/2013 – B7-0111/2013), wara li kkunsidra l-Artikoli 115(5) u 110(2) tar-Regoli ta' Procedura tieghu, billi l-vjolenza fuq in-nisa u l-bniet għadha waħda mill-vjolazzjonijiet globali u strutturali l-aktar serji tad-drittijiet tal-bniedem, u hija fenomenu li jinvolvi vittmi u awturi ta' kull età, sfond edukattiv, dħul u pożizzjoni soċjali, u li hija sew konsegwenza kif ukoll kawża ta' inugwaljanza bejn in-nisa u l-irġiel; billi l-vjolenza fuq in-nisa tippersisti f'kull pajjiż tad-dinja bħala vjolazzjoni mxerrda tad-drittijiet tal-bniedem u hija xkiel kbir għall-ilħiq tal-ugwaljanza tal-ġeneru u għall-abilitazzjoni tan-nisa; billi taffettwa nisa u bniet f'kull rokna tad-dinja, irrispettivament minn fatturi bħall-età, il-klassi jew l-isfond ekonomiku, u tagħmel ħsara lil familji u komunitajiet, għandha kostijiet ekonomiċi u soċjali sinifikanti, u tirrestrinġi u timmina t-tkabbir ekonomiku u l-iżvilupp; billi jeħtieġ li jiġu ttrattati l-forom kollha ta' vjolenza fuq in-nisa, jiġifieri vjolenza fiżika, sesswali u psikoloġika, kif definit fil-Pjattaforma ta' Pekin għall-Azzjoni, ladarba lkoll kemm huma jirrestrinġu kemm in-nisa jistgħu jgawdu d-drittijiet tal-bniedem u l-libertajiet fundamentali; billi l-fastidju u l-vjolenza kontra n-nisa jħaddnu firxa wiesgħa ta' vjolazzjonijiet tad-drittijiet tal-bniedem, bħalma huma: l-abbuż sesswali, l-istupru, il-vjolenza domestika, l-aggressjoni u l-fastidju sesswali, il-prostituzzjoni, it-traffikar tan-nisa u l-bniet, il-ksur tad-drittijiet sesswali u riproduttivi tan-nisa, il-vjolenza fuq in-nisa fix-xogħol; il-vjolenza fuq in-nisa f'sitwazzjonijiet ta' kunflitt, il-vjolenza fuq in-nisa fil-ħabsijiet jew f'istituzzjonijiet ta' kura, il-vjolenza kontra l-lesbjani, it-tiċħid arbitrarju tal-libertà, u diversi prattiki tradizzjonali ta' ħsara bħall-mutilazzjoni ġenitali, delitti tal-unur u żwiġijiet furzati; billi kull wieħed minn dawn l-abbużi jista' jħalli ġrieħi psikoloġiċi profondi u jinvolvi ħsara jew sofferenza fiżika jew sesswali, theddid ta' atti bħal dawn u koerċizzjoni, ħsara għas-saħħa ġenerali tan-nisa u l-bniet, inkluża s-saħħa riproduttiva u sesswali tagħhom, u f'xi każijiet iwassal għall-mewt; billi, filwaqt li l-inugwaljanza u d-diskriminazzjoni tal-ġeneru jkattru r-riskji ta' vjolenza, forom oħra ta' diskriminazzjoni abbażi ta' fatturi bħalma huma d-diżabilità jew l-appartenenza għal grupp minoritarju jistgħu jkabbru r-riskju li n-nisa jkunu esposti għall-vjolenza u l-isfruttament; billi r-reazzjonijiet attwali għall-vjolenza fuq in-nisa u l-bniet u kwalunkwe strateġija ta' prevenzjoni li tmur magħhom mhumiex inklussivi biżżejjed biex iħaddnu nisa u bniet li jsofru aktar minn forma waħda ta' diskriminazzjoni; billi jeżistu bosta forom ta' vjolenza strutturali fuq in-nisa, fosthom il-limitazzjoni tad-dritt tan-nisa għall-għażla, id-dritt tagħhom fuq ġisimhom u l-integrità fiżika tagħhom, id-dritt tagħhom għall-edukazzjoni, u d-dritt tagħhom għall-awtodeterminazzjoni, kif ukoll it-tiċħid tan-nisa mid-drittijiet ċivili u politiċi sħaħ tagħhom; ifakkar li soċjetà fejn in-nisa u l-irġiel ma jkunux żgurati drittijiet ugwali tipperpetwa forma ta' vjolenza strutturali kontra n-nisa u l-bniet; billi NGOs sew lokali kif ukoll internazzjonali, bħalma huma gruppi li jġibu 'l quddiem interessi partikolari u dawk li jorganizzaw rifuġji tan-nisa, linji telefoniċi ta' emerġenza u strutturi ta' appoġġ, huma essenzjali biex isir progress lejn il-qerda tal-vjolenza fuq in-nisa u tal-vjolenza abbażi tal-ġeneru; billi, biex il-ħidma favur il-qerda tal-vjolenza fuq in-nisa u tal-vjolenza abbażi tal-ġeneru tkun effikaċi, jeħtieġ li jkun hemm kooperazzjoni u azzjoni internazzjonali, impenn sod minn mexxejja politiċi fil-livelli kollha, kif ukoll livelli aktar sostanzjali ta' finanzjament; billi politiki u azzjonijiet tan-NU għall-eliminazzjoni tal-vjolenza fuq in-nisa u l-bniet u tal-vjolenza abbażi tal-ġeneru huma tal-ogħla importanza biex dawn il-kwistjonijiet jinġiebu fuq quddiem nett tax-xena internazzjonali tat-tfassil tal-politika u tal-azzjoni, u biex l-Istati Membri tal-UE jiġu mħeġġa ħalli jindirizzaw it-tema tal-vjolenza fuq in-nisa b'mod aktar sistematiku; Jikkonferma l-impenn tiegħu favur il-Pjattaforma ta' Pekin għall-Azzjoni u l-firxa ta' azzjonijiet għall-ugwaljanza tal-ġeneru li hemm deskritta fiha; itenni li l-ħidma għal tmiem tal-vjolenza fuq in-nisa u l-bniet tirrikjedi aproċċ koordinat u multisettorjali, li jinvolvi l-partijiet interessati kollha u wkoll jindirizza l-kawżi sottostanti tal-vjolenza, bħalma huma d-diskriminazzjoni diretta jew indiretta, sterjotipi prevalenti tal-ġeneru, u nuqqas ta' ugwaljanza bejn in-nisa u l-irġiel; Jissottolinja l-importanza ta' eżitu pożittiv fis-57 sessjoni tas-CSW tan-NU li għandha ssir mill-4 sal-15 ta' Marzu 2013, inkluża l-adozzjoni ta' ġabra ta' konklużjonijiet progressivi u maqbula li sejrin jikkontribwixxu b'mod sinifikanti għal tmiem tal-vjolenza fuq in-nisa u l-bniet, inklużi nisa b'diżabilitajiet, nisa indiġeni, nisa migranti, tfajliet adolexxenti u nisa bl-HIV/AIDS, u b'hekk tassew jagħmlu differenza madwar id-dinja kollha; Iqis li, fost il-prijoritajiet ewlenin biex il-vjolenza fuq in-nisa u l-bniet tiġi indirizzata, għandu jkun hemm l-eliminazzjoni ta' attitudnijiet soċjokulturali diskriminatorji li jirrinforzaw il-pożizzjoni subordinata tan-nisa fis-soċjetà u jwasslu biex il-vjolenza fuq in-nisa u l-bniet tkun tollerata, sew fl-isfera privata kif ukoll f'dik pubblika, fid-djar, fil-postijiet tax-xogħol u fl-istituzzjonijiet edukattivi; f'dan il-kuntest, jittama li jsir progress aċċellerat fl-iżvilupp ta' normi legali, standards u politiki internazzjonali li jtejbu s-servizzi u l-protezzjoni tal-vittmi, ikattru l-għarfien ħalli l-aġir u l-attitudnijiet jinbidlu, u, fuq kollox, jiżguraw implimentazzjoni suffiċjenti u konsistenti f'kull parti tad-dinja; Iqis li l-UE u l-Istati Membri tagħha, biex isiru atturi aktar effiċjenti fuq livell globali, jeħtiġilhom jintensifikaw l-isforzi domestiċi tagħhom biex jeliminaw il-vjolenza fuq in-nisa u l-vjolenza abbażi tal-ġeneru; għaldaqstant itenni t-talba tiegħu li l-Kummissjoni tipproponi strateġija tal-UE kontra l-vjolenza fuq in-nisa, inkluża direttiva li tistabbilixxi standards minimi; f'dan il-kuntest, jistieden ukoll kemm lill-UE u kemm lill-Istati Membri individwali biex jiffirmaw u jirratifikaw il-Konvenzjoni tal-Kunsill tal-Ewropa dwar il-prevenzjoni tal-vjolenza fuq in-nisa u domestika u l-ġlieda kontra dik il-vjolenza; Jistieden lill-Kummissjoni u lill-Istati Membri biex jirrevedu l-politiki, programmi u riżorsi li għandhom għad-dispożizzjoni tagħhom biex jikkonfrontaw il-vjolenza fi ħdan l-UE u barra minnha, u jsaħħu l-istrateġija tagħhom bi strumenti aġġornati u miri ambizzjużi; Jistieden lill-UE u lill-Istati Membri tagħha biex iżidu l-allokazzjoni ta' riżorsi tagħhom għal tmiem tal-vjolenza fuq in-nisa u l-bniet, inkluż fil-livell lokali, nazzjonali, Ewropew u dinji, u biex jagħtu sostenn lil atturi li qed iħabirku ħalli jtemmu l-vjolenza fuq in-nisa u l-vjolenza abbażi tal-ġeneru, b'mod partikolari lil NGOs li jaħdmu f'dan il-qasam; Jesprimi l-appoġġ qawwi tiegħu għax-xogħol ta' UN WOMEN, li huwa attur ċentrali fis-sitema tan-NU għall-eliminazzjoni tal-vjolenza fuq in-nisa u l-bniet madwar id-dinja u li jlaqqa' flimkien il-partijiet interessati kollha ħalli jiġġenera bidla tal-politiki u jikkoordina l-azzjonijiet; jistieden lill-istati membri tan-NU, kif ukoll lill-UE, biex iżidu l-finanzjament tagħhom għall-UN WOMEN; Jistieden lis-Servizz Ewropew għall-Azzjoni Esterna jqawwi l-isforzi tiegħu biex jiżgura li d-drittijiet tal-bniedem tan-nisa u l-bniet jitħarsu u jinġiebu 'l quddiem fl-azzjonijiet u d-djalogi kollha li jkun involut fihom, u li jħaffef l-implimentazzjoni tiegħu tal-Linji Gwida tal-UE dwar il-Vjolenza fuq in-Nisa u l-Bniet u dwar il-Ġlieda kontra l-Forom kollha ta' Diskriminazzjoni kontrihom, kif ukoll li joħloq rabtiet aktar stretti mal-ħidma li qed issir kontra l-vjolenza fuq in-nisa u l-bniet fil-qafas tal-UE ta' kooperazzjoni għall-iżvilupp, filwaqt li jappoġġja wkoll id-difensuri tad-drittijiet tan-nisa, tad-drittijiet tal-bniedem u tad-drittijiet tal-persuni LGBT; Jitlob li jiġu żviluppati programmi u mekkaniżmi istituzzjonali fil-livell internazzjonali u f'dak reġjonali, b'tali mod li jkun żgurat li l-istrateġiji preventivi kontra l-vjolenza fuq in-nisa u l-bniet ikunu fil-qalba ta' kull azzjoni internazzjonali mfassla b'reazzjoni għal kriżijiet umanitarji relatati ma' sitwazzjonijiet ta' kunflitt jew ta' wara l-kunflitti, jew ta' diżastri naturali; Jistieden lill-UE tappoġġja bis-sħiħ ir-rakkomandazzjonijiet tal-Grupp ta' Esperti li s-CSW 2013 għandha taqbel li tiżviluppa Pjan Globali għall-Implimentazzjoni ta' Tmiem tal-Vjolenza fuq in-Nisa u l-Bniet, b'attenzjoni partikolari għall-prevenzjoni tal-vjolenza u l-għoti ta' servizz ta' monitoraġġ u gwida operazzjonali rigward l-obbligi internazzjonali eżistenti (CEDAW u BPFA), li għandhom japprovawhom l-istati membri kollha tan-NU u li għandhom jiġu varati fl-2015; Jitlob li l-UE tappoġġja l-varar ta' Kampanja Dinjija favur il-prevenzjoni tal-vjolenza fuq in-nisa u l-bniet u tal-vjolenza abbażi tal-ġeneru, ħalli tieħu passi ulterjuri biex il-pajjiżi u l-komunitajiet tagħna tagħmilhom sikuri u biex tirrispetta bis-sħiħ id-drittijiet tal-bniedem tan-nisa u l-bniet madwar id-dinja kollha; jemmen li din il-kampanja għandha tissejjes fuq sħubijiet eżistenti bejn stati u atturi relevanti oħra, inklużi organizzazzjonijiet tas-soċjetà ċivili u organizzazzjonijiet tan-nisa; Jitlob li r-Rappreżentant Speċjali tal-UE għad-Drittijiet tal-Bniedem jikkunsidra bis-sħiħ rapporti u proposti dwar il-vjolenza fuq in-nisa; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, kif ukoll lir-Rappreżentant Speċjali tal-UE għad-Drittijiet tal-Bniedem. wara li kkunsidra l-Komunikazzjoni tal-Kummissjoni tad-29 ta' Frar 2012, Il-Progress tal-Pjan Strateġiku tal-Implimentazzjoni tas-Sħubija Ewropea għall-Innovazzjoni dwar it-Tixjiħ Attiv u b'Saħħtu' (COM(2012)0083), wara li kkunsidra l-Pjan ta' Azzjoni Internazzjonali ta' Madrid dwar it-Tixjiħ ta' April 2002, wara li kkunsidra d-Deċiżjoni Nru 940/2011/UE tal-Parlament Ewropew u tal-Kunsill tal-14 ta' Settembru 2011 dwar is-Sena Ewropea għat-Tixjiħ Attiv u s-Solidarjetà bejn il-Ġenerazzjonijiet, wara li kkunsidra l-Pjan Strateġiku tal-Implimentazzjoni tas-Sħubija Ewropea għall-Innovazzjoni dwar it-Tixjiħ Attiv u b'Saħħtu tas-17 ta' Novembru 2011, wara li kkunsidra l-Artikolu 48 tar-Regoli ta' Proċedura tiegħu, wara li kkunsidra r-rapport tal-Kumitat għall-Ambjent, is-Saħħa Pubblika u s-Sikurezza tal-Ikel u l-opinjoni tal-Kumitat għall-Impjiegi u l-Affarijiet Soċjali (A7-0029/2013), Jilqa' l-proposta tal-Kummissjoni għal Sħubija Ewropea għall-Innovazzjoni li tippromwovi paradigma ġdida li tqis it-tixjiħ bħala opportunità għall-futur pjuttost milli bħala piż fuq is-soċjetà; barra minn hekk, jenfasizza li din l-opportunità m'għandhiex tkun limitata għal innovazzjonijiet tekniċi (ICT) u l-potenzjal tagħhom għas-suq intern u għall-industriji u l-intrapriżi tal-UE, billi s-soluzzjonijiet ICT għandhom ikunu faċli biex jintużaw għall-utent kif ukoll orjentati lejn l-utent aħħari, partikolarment lejn l-anzjani; jemmen li għandha tinkludi wkoll strateġija ċara u mhux ambigwa b'objettivi soċjali li jippromwovu u jirrikonoxxu formalment ir-rwol tal-anzjani, u l-valur tal-esperjenza tagħhom u tal-kontribut tagħhom lis-soċjetà u lill-ekonomija, ħielsa minn stigmi u diskriminazzjoni; Jinnota li din l-istrateġija għandha tinkludi wkoll riċerka dwar forom ġodda ta' okkupazzjoni adatta u xierqa għall-anzjani; jemmen li għandha ssir riċerka f'aktar dettall dwar il-potenzjal u l-valur miżjud li jiġu impjegati l-anzjani, sabiex jiġu żviluppati linji gwida li jinkludu soluzzjonijiet applikabbli u aċċettabbli għal kulħadd; jenfasizza li d-dividend demografiku tal-ġenerazzjonijiet aktar anzjani jista' jagħti valur soċjetali kbir; Jistieden lill-Kummissjoni tinkludi formalment dimensjoni tal-ġeneru kif ukoll dimensjoni tal-età, u, għalhekk, tinkorpora l-kwistjoni tal-bilanċ bejn ix-xogħol u l-ħajja privata fl-istrateġija tagħha għal tixjiħ attiv u b'saħħtu; Jinnota li t-tixjiħ tas-soċjetà huwa attribwibbli għal bidla demografika (tnaqqis fir-rati tat-twelid); Jenfasizza kif l-anzjani jirrappreżentaw il-firxa tal-età li qed tikber b'mod l-aktar mgħaġġel fl-Ewropa; jittama, f'dak il-kuntest u bl-għan li jiġu żviluppati, mill-aktar fis possibbli, infrastruttura, servizzi u strumenti li kapaċi jirrispondu għal din it-tranżizzjoni soċjali, li l-Kummissjoni tkompli tinvolvi lill-gvernijiet nazzjonali, lill-awtoritajiet lokali, lid-WHO u lill-akbar numru possibbli ta' partijiet interessati fl-implimentazzjoni ta' miżuri ta' sensibilizzazzjoni dwar din il-kwistjoni; Jirrimarka dwar l-għamla demografika differenti ħafna tal-Istati Membri u d-differenzi sinifikanti nazzjonali, politiċi u kulturali fil-perċezzjonijiet tal-isfida demografika u, speċjalment, tal-modi ta' kif wieħed jindirizzaha u jippjana għaliha; jinnota ż-żieda kostanti fl-istennija tal-għomor f'kull Stat Membru u ż-żieda sinifikanti fl-għadd ta' nies li jkomplu jaħdmu wara li jirtiraw, bir-rati tal-impjieg fost dawk ta' età bejn il-65 u l-74 sena jogħlew bi 15 % fil-perjodu 2006-2011; Jenfasizza l-ħtieġa li wieħed jisma' lill-persuni anzjani sabiex tiġi offruta ħbiberija permezz ta' programmi soċjali li permezz tagħhom iż-żgħażagħ ikunu jistgħu jinvolvu ruħhom ma' persuni anzjani u jirċievu mingħandhom il-valuri u l-esperjenzi tagħhom; jemmen li l-appoġġ tas-soċjetà ċivili għall-EIP huwa meħtieġ f'termini ta' għoti ta' livell iżjed sinifikanti ta' kura permezz ta' fondazzjonijiet u assoċjazzjonijiet differenti; Jenfasizza li l-parteċipazzjoni ugwali fil-ħajja hija wkoll dritt fundamentali tal-membri anzjani tas-soċjetà; Jirrimarka li opportunitajiet ta' xogħol u volontarjat, kif ukoll miżuri ta' protezzjoni soċjali, huma essenzjali biex jiġi żgurat tixjiħ attiv u b'saħħtu; Jenfasizza li l-anzjani għandhom bżonn diversi forom ta' appoġġ u kura, u li s-servizzi u s-soluzzjonijiet għandhom għalhekk dejjem ikunu orjentati lejn il-persuni u xprunati mid-domanda; Jenfasizza l-ħtieġa li tiġi miġġielda d-diskriminazzjoni abbażi tal-età fl-impjieg sabiex ikun żgurat li l-ħaddiema anzjani jkunu jistgħu jżommu l-impjieg tagħhom jew ikollhom aċċess għal opportunitajiet ta' impjieg; Jenfasizza r-rwol importanti ta' atturi lokali u reġjonali fil-modernizzazzjoni, it-titjib u r-razzjonalizzazzjoni tal-provvista ta' servizzi tas-saħħa u tal-kura soċjali bl-għan li jinħolqu mudelli li jiksbu riżultati aħjar għal individwi fis-suq tax-xogħol; Jenfasizza l-ħtieġa li jinħolqu l-kundizzjonijiet ta' qafas xierqa li permezz tagħhom in-nies ikunu jistgħu jipparteċipaw fis-suq tax-xogħol u jibqgħu produttivi, kemm billi tittejjeb il-flessibbiltà tas-suq tax-xogħol permezz tal-introduzzjoni ta' kontijiet tul il-ħajja u possibbiltajiet ta' xogħol part-time u billi jiġu previsti forom differenti ta' kuntratti ta' impjieg adatti għall-ħaddiema anzjani, kif ukoll arranġamenti flessibbli għall-irtirar, pereżempju permezz ta' pensjonijiet parzjali jew snin ta' bonus, filwaqt li dejjem tiġi ggarantita protezzjoni soċjali adegwata; Japprova l-proposta tal-Kummissjoni biex tiġi adottata d-definizzjoni ta' tixjiħ attiv u b'saħħtu kif ifformulata mid-WHO; jenfasizza li tixjiħ attiv u b'saħħtu jinkludi l-ħajja kollha u li l-partikolaritajiet tal-kuntest tal-UE għandhom ikunu parti mid-definizzjoni, inklużi, b'mod aktar speċifiku, il-prijoritajiet tal-UE fir-rigward ta' kundizzjonijiet ambjentali b'saħħithom u ekoloġikament sostenibbli, is-sensibilizzazzjoni dwar is-saħħa, il-prevenzjoni fir-rigward tas-saħħa u l-iskrinjar bikri segwiti minn djanjożi xierqa u trattament effikaċi, il-litteriżmu rigward is-saħħa, is-saħħa elettronika, l-eżerċizzju fiżiku, is-sikurezza tal-ikel u n-nutrizzjoni adegwata, l-ugwaljanza bejn is-sessi, is-sistemi ta' sigurtà soċjali (inklużi l-kura tas-saħħa u l-assigurazzjoni fuq is-saħħa), u l-iskemi ta' protezzjoni soċjali; jinnota li l-età aktar avvanzata mhijiex awtomatikament marbuta mal-mard, u għalhekk m'għandhiex tkun assoċjata mad-dipendenza jew id-diżabbiltà jew titqies daqshom; Jappoġġja l-proposta tal-Kummissjoni biex iżżid in-numru medju ta' SĦS (Snin ta' Ħajja b'Saħħitha) b'sentejn bħala parti mill-objettivi ta' Orizzont 2020, u jilqa' l-progress mediku li jgħin biex tiżdied l-istennija tal-għomor; madanakollu, jenfasizza li biex jintlaħaq dan l-għan ambizzjuż għandha tiġi applikata perspettiva tul il-ħajja; jenfasizza li l-aċċess għall-prevenzjoni u l-kura primarja għandu jingħata prijorità u li għandhom jiġu żviluppati mekkaniżmi xierqa biex jiġi affrontat l-impatt detrimentali tal-mard kroniku fuq it-tixjiħ attiv u b'saħħtu matul il-ħajja kollha; Jinkuraġġixxi lill-Kummissjoni u lill-Istati Membri jikkunsidraw is-saħħa bħala kwistjoni orizzontali, billi jinkorporaw kwistjonijiet dwar is-saħħa fil-politiki relevanti kollha tal-UE, inklużi s-sigurtà soċjali u l-protezzjoni soċjali, il-politika ekonomika u tal-impjieg, l-ugwaljanza bejn is-sessi, u l-politiki ta' nondiskriminazzjoni u kontra d-diskriminazzjoni; Jistieden lill-Kummissjoni timmoniterja u tipprovdi data bbażata fuq l-evidenza, kompleta u miftuħa għall-aċċess dwar l-inċidenza u l-prevalenza ta' mard (kroniku), u tinkorpora dik id-data fi strateġiji u f'linji gwida rigward l-aħjar prassi għal tixjiħ attiv u b'saħħtu; Iħeġġeġ lill-Istati Membri jiżviluppaw perkorsi effiċjenti biex jivvalutaw u jimmoniterjaw l-abbuż tal-anzjani kif ukoll l-impatt tiegħu fuq is-saħħa u l-benessri tal-vittmi, u jiżviluppaw proċeduri aċċessibbli biex jgħinu u jipproteġu lill-vittmi; Jenfasizza li l-kwistjonijiet dwar is-saħħa għandhom jiġu integrati fil-politiki kollha tal-Unjoni Ewropea inklużi s-sigurtà soċjali u l-protezzjoni soċjali, il-politika tal-ekonomija u tal-impjieg, l-ugwaljanza u d-diskriminazzjoni bejn is-sessi; Iħeġġeġ lill-Kummissjoni tenfasizza aktar li ż-żieda tan-numru medju ta' snin ta' ħajja b'saħħitha taċ-ċittadini tagħna b'sentejn hija l-għan ewlieni u li l-azzjonijiet kollha magħżula għandhom jikkontribwixxu b'mod li jkun jista' jitkejjel għal dan il-għan; Jinkuraġġixxi l-proposta tal-Kummissjoni li taġixxi bħala faċilitatur u koordinatur tal-EIP-AHA, billi tinvolvi ruħha ma' partijiet interessati li jirrappreżentaw kemm in-naħa tad-domanda kif ukoll dik tal-provvista; jirrimarka li l-Kummissjoni għandha tiżgura li l-EIP tkun ta' benefiċċju għaċ-ċittadini kollha tal-UE, prinċipalment għal dawk mhux rappreżentati biżżejjed jew li jinsabu fir-riskju ta' esklużjoni; hawnhekk, jilqa' r-rikonoxximent fil-Komunikazzjoni (COM(2012)0083 tar-rwol tal-EIP fl-ilħuq tal-objettivi tal-Unjoni tal-Innovazzjoni, l-Aġenda Diġitali, l-inizjattiva Ħiliet Ġodda għal Impjiegi Ġodda, il-Pjattaforma Ewropea kontra l-Faqar u l-Esklużjoni Soċjali u l-Istrateġija tal-UE dwar is-Saħħa, inter alia, f'termini tal-ilħuq tal-objettivi tal-inizjattivi ewlenin ta' Ewropa 2020; Jistieden lill-Kummissjoni tiżviluppa indikaturi li jistgħu jagħtu data dwar il-mard kroniku u t-tixjiħ li tkun paragunabbli, komprensiva u tkun aċċessibbli b'mod faċli, sabiex jiġu żviluppati strateġiji aktar effettivi u tkun iffaċilitata l-kondiviżjoni tal-aħjar prassi kemm f'livell nazzjonali kif ukoll f''dak tal-UE; Japprova l-proposta tal-Kummissjoni li tiżdied il-parteċipazzjoni tal-anzjani fit-teħid ta' deċiżjonijiet u fit-tfassil tal-politika u li tistimula governanza reġjonali u lokali; jenfasizza, madankollu, li approċċ parteċipatorju minn isfel għal fuq minbarra l-parteċipazzjoni kontinwa tagħhom fil-ħajja soċjali u kulturali jeħtieġ valutazzjonijiet ta' bażi aktar fil-fond u monitoraġġ regolari tal-ħtiġijiet u talbiet attwali u futuri ta' persuni anzjani u ta' dawk li jipprovdulhom il-kura b'mod informali u formali; Jenfasizza li l-informazzjoni u d-data miġbura fil-livell lokali u permezz ta' approċċ parteċipatorju minn isfel għal fuq se jipprovdu lil min ifassal il-politika bl-għarfien meħtieġ biex ifasslu politiki li jkunu aċċettabbli u xierqa għall-komunitajiet lokali; għalhekk, jistieden lill-Kummissjoni tistabbilixxi bħala rekwiżit l-użu ta' approċċ ta' riċerka parteċipatorja minn isfel għal fuq, kif ukoll l-iżvilupp ulterjuri tal-indikaturi u l-indiċijiet relevanti, sabiex jiġu identifikati u mmoniterjati l-ħtiġijiet attwali għal politiki, programmi u servizzi effikaċi; Ifakkar lill-Kummissjoni li r-restrizzjonijiet u l-limitazzjonijiet rigward il-kura tas-saħħa, is-servizzi tal-kura, il-protezzjoni soċjali u s-sigurtà soċjali adottati u implimentati mill-Kummissjoni u/jew mill-Istati Membri bħala sforz biex isir tfaddil finanzjarju u baġitarju u tnaqqis fin-nefqa pubblika (fil-qasam tas-saħħa u f'dak soċjali) b'riżultat tal-kriżi ekonomika u finanzjarja attwali, m'għandhom bl-ebda mod jinterferixxu mal-ħtiġijiet bażiċi u mad-dinjità tal-bniedem jew jaffettwawhom b'mod negattiv; jenfasizza li tali tfaddil u tnaqqis, sakemm ma jkunux ikkombinati ma' riformi orjentati lejn il-pazjenti li jkunu meqjusa sew, jista' jaggrava l-inugwaljanzi soċjali u fil-qasam tas-saħħa u jwassal għall-esklużjoni soċjali; jenfasizza li tali tfaddil u tnaqqis jaggrava r-riżultati ġenerali tas-saħħa, l-inugwaljanzi fil-qasam tas-saħħa, l-inugwaljanzi soċjali u l-esklużjoni soċjali, u konsegwentement ikun theddida għas-solidarjetà interġenerazzjonali u intraġenerazzjonali; għalhekk, jistieden lill-Istati Membri jiżviluppaw Patt tal-Ġenerazzjonijiet li jinkludi strateġija ċara u mhux ambigwa sabiex tiġi salvagwardjata l-koeżjoni soċjali, jittejbu r-riżultati ġenerali tas-saħħa u jiġu ttrattati l-inugwaljanzi fis-saħħa; jenfasizza li l-mira ta' strateġija bħal din għandha tkun li l-iskemi tas-saħħa u l-kura soċjali jkollhom prezzijiet raġonevoli u jkunu disponibbli u aċċessibbli; Jenfasizza, f'dan il-kuntest, il-ħtieġa għal finanzjament xieraq fil-livelli lokali, reġjonali, nazzjonali u tal-UE biex jiġu appoġġjati l-SMEs u l-intrapriżi soċjali; jiddubita kemm huma biżżejjed ir-riżorsi disponibbli tas-sħubija EIP-AHA li joriġinaw mill-partijiet interessati u jinkuraġġixxi lill-Kummissjoni tqiegħed għad-dispożizzjoni l-finanzjament meħtieġ; jilqa' l-allinjament previst tal-istrumenti ta' finanzjament tal-UE biex jiġi ottimizzat l-impatt tal-finanzjament, u jinkuraġġixxi l-użu u t-tkomplija ta' proġetti bħal CASA, "Aktar Snin, Ħajja Aħjar" u proġetti oħrajn li jippromwovu l-interoperabbiltà u l-iskambju ta' għarfien, ta' data u tal-aħjar prassi; jemmen li d-deċiżjoni biex l-"Innovazzjoni għal ħajja b'saħħitha u tixjiħ attiv" tiġi identifikata bħala tema prijoritarja għall-Komunitajiet ta' Konoxxenza u Innovazzjoni (KKI) fl-2014-2015 tal-Istitut Ewropew tal-Innovazzjoni u t-Teknoloġija (EIT) hija pass fid-direzzjoni t-tajba li trid tiġi kkomplementata bi strumenti finanzjarji konkreti, pereżempju finanzjament fil-Qafas Finanzjarju Pluriennali għall-2014-2020, inklużi l-FSE, il-FER, il-programm EPSCI, il-programm għar-riċerka u l-innovazzjoni u Orizzont 2020; Huwa konvint li diversi strumenti finanzjarji, bħall-Fond ta' Intraprenditorija Soċjali, il-Fond Ewropew ta' Kapital ta' Riskju u l-"European Angels Fund" (EAF), huma meħtieġa sabiex jittejjeb l-aċċess tal-intrapriżi soċjali għas-swieq finanzjarji; Jistenna li l-Istati Membri, meta jużaw il-Fondi Strutturali, jagħtu aktar attenzjoni lill-kundizzjonijiet tal-għajxien u tax-xogħol tal-ġenerazzjoni aktar anzjana, joħolqu b'mod konġunt Ewropa adatta għall-ġenerazzjonijiet sal-2020, u jespandu l-infrastruttura soċjali tagħhom sabiex ikunu jistgħu jiġġieldu kontra l-faqar fost l- anzjani; Jilqa' l-approċċ tal-Kummissjoni rigward il-prevenzjoni tal-fraġilità u t-tnaqqis funzjonali; jinkuraġġixxi lill-Kummissjoni tapplika approċċ olistiku fir-rigward tal-prevenzjoni; jirrimarka dwar il-korrelazzjoni sistematika bejn l-istatus soċjoekonomiku u r-riżultati tas-saħħa tul il-ħajja; jistieden lill-Kummissjoni u lill-Istati Membri jittrattaw kwistjonijiet strutturali, inkluż l-illitteriżmu rigward is-saħħa u jindirizzaw l-inugwaljanzi soċjoekonomiċi (li jwasslu għal inugwaljanzi fis-saħħa); barra minn hekk, filwaqt li jaċċetta li r-responsabbiltà individwali għandha rwol fit-titjib tal-istatus tas-saħħa, jisfida l-pressjoni li ssir fuq l-individwi biex itejbu l-istatus ta' saħħithom bla ma l-kwistjonijiet strutturali jiġu ttrattati kif xieraq; għalhekk, jistieden lill-Kummissjoni u lill-Istati membri joħolqu kundizzjonijiet strutturali li jittrattaw inugwaljanzi strutturali u fis-saħħa, inkluż l-illitteriżmu rigward is-saħħa, u jipprovdu l-finanzjament meħtieġ għal aktar riċerka dwar ir-rwol li l-komunitajiet lokali jista' jkollhom meta jiġu ttrattati dawn l-inugwaljanzi; Jistieden lill-Kummissjoni u lill-awtoritajiet kompetenti fl-Istati Membri biex jirrikonoxxu, jippromwovu u jiffinanzjaw il-forom kollha ta' prevenzjoni, i.e. il-promozzjoni ta' stil ta' ħajja tajjeb għas-saħħa, skrining regolari għall-mard, interventi bikrija sabiex il-progressjoni tal-mard tinżamm lura jew titreġġa' lura fl-istadji bikrija, u l-iżvilupp ta' miżuri ta' prevenzjoni bl-għan li titnaqqas ir-rata ta' deterjorament għall-pazjenti affettwati minn mard kroniku; Jirrimarka li l-mobbiltà intellettwali tista' tiżdied b'aċċess għat-tagħlim tul il-ħajja (LLL), anke f'età aktar avvanzata, u b'hekk tgħin biex tingħeleb il-marda tad-demenzja; Jappoġġja l-approċċ tal-Kummissjoni fir-rigward tal-promozzjoni tas-saħħa permezz ta' programmi integrati; madankollu, jenfasizza l-fatt li dawn il-programmi għandhom ikunu bbażati fuq l-evidenza (li tirrefletti l-ħtiġijiet attwali u futuri tal-popolazzjoni li qed tixjieħ); barra minn hekk, jenfasizza li għandhom jinkorporaw approċċ xieraq fir-rigward ta' kwistjonijiet li mhumiex marbuta (b'mod sħiħ jew dirett) mal-imġiba individwali, bħall-kundizzjonijiet ambjentali (il-kwalità tal-arja, il-kwalità tal-ilma, it-tnaqqis tal-istorbju, il-ġestjoni tal-iskart), is-saħħa u s-sigurtà fuq il-post tax-xogħol (il-ġestjoni tal-età) u l-ħarsien tal-konsumatur (standards tal-kummerċjalizzazzjoni u tar-reklamar, sikurezza tal-ikel, drittijiet tal-konsumatur); Jappoġġja l-approċċ tal-Kummissjoni fir-rigward taż-żieda tal-livelli ta' attività fiżika tal-popolazzjoni sabiex jittejjeb it-tixjiħ attiv u b'saħħtu, filwaqt li jfakkar li nuqqas ta' eżerċizzju regolari jwassal għal għadd ta' problemi tas-saħħa li, skont id-WHO, jikkostitwixxu r-raba' fattur ta' riskju l-aktar komuni li jwassal għall-mewt; huwa preokkupat li l-biċċa l-kbira taċ-ċittadini tal-UE ma jagħmlux l-ammont ta' eżerċizzju rakkomandat għal kuljum; Jinkuraġġixxi l-korrelazzjoni eqreb tat-tixjiħ b'saħħtu ma' inklużjoni usa' tal-eżerċizzju fiżiku fil-programmi edukattivi; jenfasizza l-importanza tal-għażliet ta' kuljum (l-attività fiżika, id-dieta, eċċ.) fil-prevenzjoni tal-problemi tas-saħħa; jistieden lill-Kummissjoni u lill-awtoritajiet kompetenti fl-Istati Membri jieħdu azzjoni biex jinjuraġġixxu lill-persuni ta' kull età jagħmlu aktar eżerċizzju fiżiku bħala mezz biex itejbu s-saħħa individwali tagħhom li jissarraf f'għadd ikbar ta' snin li wieħed iqatta' f'saħħtu, kif ukoll f'benefiċċji konsiderevoli għas-soċjetà fil-forma ta' saħħa pubblika ġenerali u ta' riżultati finanzjarji; Jilqa' l-Pjan Strateġiku tal-Implimentazzjoni tas-Sħubija Ewropea għall-Innovazzjoni dwar it-Tixjiħ Attiv u b'Saħħtu, u speċjalment l-enfasi tiegħu fuq il-kooperazzjoni bejn il-Kummissjoni, l-Istati Membri, l-industrija u n-negozju, il-partijiet interessati pubbliċi u privati, il-professjonisti fis-settur tas-saħħa u tal-kura, kif ukoll l-organizzazzjonijiet li jirrappreżentaw l-anzjani u l-pazjenti, fuq l-iskambju u t-trasferiment ta' ideat tajbin u tal-aħjar prassi (eż. il-pjattaforma "Marketplace" bbażata diġitalment), u fuq l-ottimizzazzjoni ta' strumenti eżistenti ta' finanzjament; jenfasizza li t-tixjiħ għandu jitqies bħala opportunità aktar milli piż, u li l-valur tal-anzjani, l-esperjenzi tagħhom u l-kontribut kontinwu tagħhom lejn is-soċjetà għandhom ilkoll jiġu rikonoxxuti u promossi; jilqa' l-approċċ tal-Kummissjoni, li b'mod ċar hu mmirat lejn il-promozzjoni tal-vitalità u d-dinjità tal-anzjani fl-Ewropa permezz ta' innovazzjonijiet ta' relevanza għalihom, biex tissaħħaħ "kultura ta' tixjiħ attiv" f'Ewropa adatta għall-ġenerazzjonijiet u biex dan il-proċess jitfassal flimkien mas-sħab rikonoxxuti fil-qasam tar-riċerka u tas-soċjetà ċivili; Ifakkar fil-ħtieġa ta' rikonoxximent aktar sħiħ tal-edukazzjoni informali u mhux formali tal-anzjani, b'mod partikolari meta tkun inkisbet permezz tal-volontarjat jew tal-kura informali; Jistieden lill-Kummissjoni tagħti prijorità lill-fatturi li jistgħu jinfluwenzaw kif jixjieħu n-nies fl-Ewropa, bħar-rati għoljin ta' konsum ta' alkoħol u tabakk; Jappoġġja l-objettiv tal-Kummissjoni li tiżviluppa aktar is-sistemi integrati ta' kura u fejqan; filwaqt li jqis l-adegwatezza ta' sistemi ta' kura u fejqan eżistenti, preferuti u futuri b'rabta mal-iżvilupp ulterjuri tagħhom u filwaqt li jikkunsidra l-prinċipju tas-sussidjarjetà fil-qasma tas-saħħa pubblika, jistieden lill-Istati Membri u lill-awtoritajiet kompetenti jiżviluppaw sistemi ta' kura u fejqan nazzjonali, reġjonali u lokali li jinkorporaw approċċ olistiku u integrat għall-ġestjoni tal-mard relatat mal-età; jistieden lill-Kummissjoni tgħin lill-Istati Membri f'dan ir-rigward, filwaqt li tirrispetta d-differenzi reġjonali u lokali fl-aspettattivi, in-normi u l-valuri taċ-ċittadini; jinkuraġġixxi lill-Kummissjoni tagħmel użu mill-ħidma tal-Aġenzija Ewropea għall-Mediċini dwar il-mediċini li jintużaw għall-anzjani u tintegraha sabiex ittejjeb l-aċċess għal mediċini sikuri u adegwati għall-pazjenti anzjani; Jilqa' l-intenzjoni tal-Kummissjoni li timplimenta skemi ta' ġestjoni ta' każijiet u pjanijiet ta' kura individwali; madanakollu, filwaqt li jirrikonoxxi li approċċ iċċentrat fuq il-klijent/pazjent huwa meħtieġ, jemmen li l-ispejjeż ta' approċċ bħal dan f'termini ta' użu ta' fornituri tal-kura mħarrġa u tal-"għodda" xierqa, m'għandhomx jitħallsu biss mill-individwu iżda għandhom jitqiesu bħala responsabilità soċjali, biex tiġi ggarantita s-solidarjetà interġenerazzjonali u intraġenerazzjonali; jemmen li għandha tingħata kunsiderazzjoni lil forom ġodda ta' solidarjetà li jinsabu moħbija fil-potenzjal tal-ġenerazzjoni anzjana u li għandhom jiġu inkorporati f'soluzzjonijiet għal kwistjonijiet relatati mal-kura u l-fejqan; Jinkuraġġixxi l-ambizzjoni tal-Kummissjoni fir-rigward tas-saħħa elettronika, biex issir aspett sinifikanti u sostanzjali tas-sistemi futuri tal-kura u l-fejqan; madanakollu, jirrikonoxxi li s-soluzzjonijiet tas-saħħa elettronika, filwaqt li huma ta' benefiċċju, jistgħu ma jtejbux b'mod sinifikanti r-riżultati tas-saħħa, inkluża l-benessri psikoloġika, jekk jieħdu post l-interazzjoni umana pjuttost milli jiġu integrati ma' approċċ wiċċimbwiċċ bejn pazjenti u professjonisti tal-kura tas-saħħa; jemmen li t-teknoloġija tas-saħħa elettronika m'għandhiex tnaqqas ir-relazzjoni ta' fiduċja bejn l-anzjani u l-professjonisti tal-kura tas-saħħa; Jirrikonoxxi l-intenzjoni tal-Kummissjoni li tikkontribwixxi biex tagħmel is-sistemi tal-kura u l-fejqan aktar kosteffiċjenti; madanakollu, jenfasizza li ż-żieda kontinwa tal-ispejjeż ġenerali tal-kura tas-saħħa u l-appoġġ soċjali ma tistax tiġi attribwita biss għal popolazzjoni li qed tixjieħ; jirrikonoxxi li l-prevalenza li qed tiżdied tal-mard kroniku għandha rwol sostanzjali fl-ispejjeż li qed jiżdiedu tal-kura tas-saħħa u tal-appoġġ soċjali; madankollu, jinnota li meta l-piż tal-ispejjeż tal-kura tas-saħħa jiġġarrab dejjem iżjed mill-individwu dan x'aktarx joħloq ċirku vizzjuż li fih is-saħħa u l-benessri tal-persuni jitpoġġew fir-riskju billi jistgħu jkunu sfurzati jirriallokaw ir-riżorsi normalment limitati tagħhom jew meta jkollhom jipposponu, jabbandunaw jew saħansitra jwaqqfu t-trattament, l-assistenza u n-nutrizzjoni adegwata, li mbagħad jista' jwassal għal spejjeż tal-kura tas-saħħa u l-appoġġ soċjali dejjem akbar kemm għall-individwu kif ukoll għas-soċjetà; Jirrikonoxxi l-objettiv tal-Kummissjoni li tittratta l-inċertezzi legali u regolatorji u l-frammentazzjoni tas-suq, iżda jenfasizza li r-riformi meħtieġa kollha tas-suq għandhom iqisu l-importanza li l-kura tas-saħħa tibqa' għall-but taċ-ċittadini kollha, u li l-kompetenzi tal-gvernijiet nazzjonali u reġjonali u tal-awtoritajiet lokali fir-rigward tal-protezzjoni soċjali u tas-saħħa għandhom ikunu rikonoxxuti, rispettati u osservati, mingħajr ma tiġi kompromessa l-ħtieġa li jsir investiment fi skemi tal-kura bbażati fuq il-komunità; Jibqa' jsostni li jinħtieġu riformi ulterjuri tas-sistemi tal-pensjoni sabiex dawn jinżammu adegwati, sostenibbli u sikuri, b'attenzjoni speċjali għat-tnaqqis tad-differenza bejn il-pagi tal-irġiel u n-nisa fix-xogħol u konsegwentement fil-pensjonijiet, u li l-livelli tal-pensjonijiet iridu wkoll jibqgħu prevedibbli għall-ġenerazzjonijiet futuri; għal dan il-għan, jitlob li tiġi stabbilita aktar koerenza bejn l-età ta' rtitrar effettiv, l-età ta' rtirar uffiċjali u l-istennija tal-għomor; jistieden lil dawk l-Istati Membri li żiedu l-età statutorja tal-irtirar, jew li se jagħmlu dan, biex jinkuraġġixxu l-impjieg ta' persuni anzjani, eż. permezz ta' eżenzjonijiet fiskali u tas-sigurtà soċjali; Jistieden lill-Kummissjoni twettaq analiżi globali tal-potenzjal tal-kura tas-saħħa tal-Ewropa b'rabta mal-potenzjal nazzjonali fl-Istati Membri, fid-dawl tan-nuqqas serju ta' ħaddiema tal-kura tas-saħħa f'xi Stati Membri minħabba l-fatt li l-kundizzjonijiet tax-xogħol huma aktar attraenti f'pajjiżi Ewropej oħra; Jistieden lill-Kummissjoni tfassal strateġija bl-għan biex jinkisbu opportunitajiet indaqs għaċ-ċittadini Ewropej kollha fil-qasam tal-kura tas-saħħa, sabiex tinħoloq sistema ta' kooperazzjoni bejn il-pajjiżi Ewropej li qed jitilfu numru kbir ta' ħaddiema tal-kura tas-saħħa u dawk li jibbenefikaw mis-servizzi tagħhom; Isostni li l-politiki ta' konċiljazzjoni bejn il-ħajja tal-familja u l-ħajja tax-xogħol jippermettu lin-nisa jkampaw aħjar mat-tixjiħ, meta jitqies il-fatt li l-impjieg itejjeb il-kwalità tal-ħajja; jemmen ukoll li tali politiki jippermettu lin-nisa jevitaw differenza fil-pagi u, għaldaqstant, ir-riskju ta' faqar aktar tard f'ħajjithom f'każijiet fejn, sabiex ikunu jistgħu jikkonċiljaw il-ħajja tal-familja mal-ħajja tax-xogħol, ikollhom jagħżlu xogħlijiet part-time, mingħajr irbit jew atipiċi, b'riperkussjonijiet f'termini ta' ħlas tal-kontribuzzjonijiet tal-pensjoni; Iqis li jeħtieġ li tissaħħaħ l-adegwatezza tal-pensjonijiet billi tiġi miġġielda d-diskriminazzjoni skont il-ġeneru fis-suq tax-xogħol, b'mod speċjali billi jitnaqqsu d-differenzi fil-karrieri u l-pagi; Jenfasizza l-ħtieġa għlal responsabbiltà personali, filwaqt li jitqies li jeħtieġ ukoll li l-individwi jaħsbu dwar x'jistgħu jagħmlu biex jiżguraw l-età tal-pensjoni tagħhom; jenfasizza wkoll ir-rwol kruċjali tas-solidarjetà tal-familja u dik interġenerazzjonali; Jilqa' l-approċċ tal-Kummissjoni fir-rigward tat-tixjiħ attiv u l-ħajja indipendenti, u aktar speċifikament, il-ħsieb komprensiv tagħha dwar ir-rwol u l-importanza tal-"post fit-tixjiħ" hekk kif ir-radius jew il-perimetru li fih in-nies jgħixu ħajjithom jiċkien aktar ma dawn jixjieħu, u minħabba li l-anzjani għandhom tendenza li jippreferu jgħixu indipendentement għall-itwal żmien possibbli waqt li jibqgħu attivi fil-komunità tagħhom; jenfasizza l-ħtieġa li l-anzjani jiġu mħeġġa jgħixu indipendentement fi djarhom stess sakemm ikun vijabbli, jekk ikunu jixtiequ jagħmlu hekk, sabiex jitnaqqas it-tfixkil għar-rutina normal tagħhom, kemm fiżikament kif ukoll mentalment. jenfasizza wkoll li s-soluzzjoni mhix biss id-djar għall-anzjani, iżda anke l-kwartieri interġenerazzjonalment u komprensivament attivi; iqis li l-AAL JP (il-Programm Konġunt tal-Għajxien Megħjun Kontestwalment) huwa strument importanti għall-użu ta' riżorsi tekniċi li jiffaċilitaw il-ħajja ta' kuljum; Jinkuraġġixxi lill-Kummissjoni, fil-valutazzjoni tagħha tas-soluzzjonijiet għal Għajxien Indipendenti, biex tikkunsidra l-problemi ppreżżntati mid-distakk li jeżisti f'ħafna Stati Membri bejn l-aspettativa medja ta' ħajja b'saħħitha u l-età tal-pensjoni, li potenzjalment tħalli ħafna persuni b'perjodu li fih ma jkunux għadhom kapaċi jaħdmu iżda jkunu għadhom mhumiex eliġibbli li jirċievu d-drittijiet sħaħ tal-pensjoni tagħhom; Ifakkar li ċ-ċittadini anzjani huma ta' benefiċċju għas-soċjetajiet tagħna, u huwa essenzjali li nibnu fuq l-għarfien u l-esperjenzi tagħhom fl-oqsma kollha tal-ħajja u nappoġġjaw l-għajxien indipendenti tagħhom għall-itwal perjodu ta' żmien possibbli; Jemmen li huwa kruċjali li jiġi miġġieled l-iżolament tal-informazzjoni fost il-ġenerazzjoni anzjana, u li l-aċċess għal u l-użu ta' teknoloġiji ġodda jikkostitwixxu waħda mill-għodda essenzjali għal tixjiħ attiv u b'saħħtu u l-inklużjoni soċjali tal-anzjani; Jistieden lill-Kummissjoni tippromwovi ambjent fiżiku aċċessibbli u għall-but ta' kulħadd u l-adattament tad-djar tal-anzjani bl-għan li tiffaċilita l-indipendenza tagħhom; jenfasizza li l-adattament tad-djar huwa l-aħjar prevenzjoni kontra l-inċidenti domestiċi li jistgħu jikkawżaw diżabbiltajiet serji, li jirriżultaw fi spejjeż kbar għas-servizzi pubbliċi u l-familji u li huma ta' xkiel għal tixjiħ attiv u f'saħħtu; Jappoġġja l-għan tal-Kummissjoni li jinħolqu ambjenti adatti għall-anzjani, sabiex ikun evitat li l-kapaċitajiet potenzjali (u residwi) tal-anzjani ma jiġux ostakolati minn dak li jkun madwarhom u biex jiġu megħjuna jżommu l-kapaċitajiet fiżiċi u konoxxittivi tagħhom għall-itwal żmien possibbli, u jgħixu f'ambjenti familjari u sikuri filwaqt li jiġi evitat ukoll l-iżolament soċjali; jistieden lill-Kummissjoni, madanakollu, tinkuraġġixxi l-ħolqien ta' ambjenti "mfassla għal kulħadd", u jenfasizza li dawn l-ambjenti għandhom jinftiehmu f'kuntest wiesa', li mhux biss jinkorpora l-ambjent urban u rurali bi djar, bankini, bliet, eċċ. komdi, sikuri u aċċessibbli, iżda anke l-ambjent soċjali, psikoloġiku, ekoloġiku, kulturali u naturali, li joffri diversi forom ta' attività u li jagħti lil kull individwu opportunitajiet għal sodisfazzjon personali u motivazzjoni kondiviża; jenfasizza li dan l-ambjent urban għandu jiggarantixxi li l-persuni anzjani jkollhom iktar aċċessibbiltà għall-benefiċċji ta' ħajja f'żona b'densità għolja ta' popolazzjoni permezz ta' aċċess iktar faċli għal kumditajiet vitali, u jirrimarka li, minkejja l-urbanizzazzjoni li għaddejja, ħafna nies għadhom jgħixu fil-kampanja, fejn jinħtieġu wkoll soluzzjonijiet innovattivi; Jenfasizza wkoll l-importanza li l-ambjent ta' ġewwa tad-djar tal-anzjani jiġi adattat sabiex jiġu evitati aħjar l-inċidenti domestiċi u l-waqgħat u jittawwal l-għajxien indipendenti; jinkuraġġixxi lill-Istati Membri jiżguraw li l-anzjani jkunu eliġibbli għal finanzjament għall-adattament ta' darhom; jappoġġja miżuri li jevitaw l-iżolament tal-persuni anzjani u/jew tal-persuni li ma jkunux jistgħu jħallu darhom u li jkissru l-istigma assoċjata mal-mard, kemm jekk ikun relatat mal-età kif ukoll jekk le; Jenfasizza l-ħtieġa għal bilanċ bejn iż-żoni rurali u urbani f'termini ta' kura għall-persuni anzjani; jemmen li innovazzjonijiet teknoloġiċi permezz ta' ICTs għandhom jindirizzaw l-isfidi ta' mobbiltà li jħabbtu wiċċhom magħhom l-anzjani li jgħixu fiż-żoni rurali; Jenfasizza l-ħtieġa li tingħata attenzjoni partikolari lill-inklużjoni ta' persuni li qed jixjieħu li jgħixu f'żoni remoti jew f'żoni b'ħafna żvantaġġi; Jappoġġja l-isforzi tal-Kummissjoni biex toħloq ambjenti adatti għall-anzjani biex jiġi żgurat li l-kapaċitajiet potenzjali (u residwi) tal-anzjani ma jkunux ostakolati mill-ambjent tagħhom; jenfasizza li dawn l-ambjenti għandhom jitqiesu f'kuntest wiesa', mhux biss relatat mal-ambjent mibni, iżda anke mal-ambjent soċjali, psikoloġiku, kulturali u naturali; jinkuraġġixxi lill-Kummissjoni, f'dan il-kuntest, biex tipproponi wkoll Liġi Ewropea dwra l-Aċċessibbiltà; Jistieden lill-Kummissjoni tirrieżamina s-soluzzjonijiet u l-prassi tajba disponibbli relatati ma' approċċ ġdid għal tixjiħ attiva u għall-ħolqien ta' sistema ta' tixjiħ attiv komprensiva u kompatibbli fl-Istati Membri kollha; Jipproponi li l-politiki tal-UE skont it-Titolu XII tat-Trattat dwar il-Funzjonament tal-Unjoni Ewropea rigward l-edukazzjoni u l-isport għandhom jinkludu taqsima dwar it-tixjiħ attiv; Jenfasizza li t-tneħħija tal-ostakli arkitettoniċi għall-persuni b'diżabbiltà għandha wkoll effett pożittiv fuq il-mobbiltà tal-anzjani, u tgħinhom biex jgħixu ħajja indipendenti u attiva aktar fit-tul; għalhekk, iqis li huwa importanti li dawn l-ostakli jitneħħew ukoll fil-bliet żgħar, fejn jgħixu numru kbir ta' anzjani; Jipproponi li jittieħdu miżuri li jinkuraġġixxu l-irtirar ikkombinat ma' xi forma ta' attività; Jistieden lill-Kummissjoni tressaq proposti għall-ġlieda kontra d-diskriminazzjoni kontra l-anzjani fir-rigward tal-aċċess għas-suq tax-xogħol, fil-post tax-xogħol u fit-twettiq tax-xogħol, bl-għan li tinkiseb dinja tax-xogħol konsistentement favorevoli għall-ġenerazzjonijiet; Jistieden lill-impjegaturi, fejn meħtieġ, iżidu l-isforzi tagħhom biex jadattaw il-kundizzjonijiet tax-xogħol għall-istat tas-saħħa u l-kapaċitajiet tal-ħaddiema anzjani u jinkuraġġixxu immaġni aktar pożittiva tal-persuni anzjani fil-post tax-xogħol; Jinnota li t-tixjiħ ma jfissirx biss sfidi iżda joffri wkoll possibbiltajiet, b'mod speċjali opportunitajiet ta' innovazzjoni li, fit-tul, jistgħu jikkontribwixxu għall-ħolqien tal-impjiegi u benessri ekonomiku dejjem akbar fl-Ewropa; Jilqa' l-approċċ tal-Kummissjoni fir-rigward ta' strumenti ta' finanzjament, proċessi ta' standardizzazzjoni, żvilupp ta' repożitorji, sinerġiji u faċilitazzjoni ta' kooperazzjoni u kondiviżjoni tal-aħjar prassi bejn l-Istati Membri; jenfasizza, madankollu, li huwa prerekwiżit li dawn l-objettivi jkunu marbuta mal-ħtiġijiet u t-talbiet attwali (i.e. li jkun żgurat li l-politiki, il-programmi u s-servizzi jkunu bbażati fuq l-evidenza u għalhekk ikunu sostnuti minn valutazzjoni rappreżentattiva u monitoraġġ regolari, biex tkun faċilitata u mħaffa l-kreazzjoni ta' UE adatta għall-anzjani); għalhekk, jistieden lill-Kummissjoni tibda l-iżvilupp ta' għodod ta' valutazzjoni u monitoraġġ standardizzati li jipprovdu d-data meħtieġa fir-rigward tar-rakkomandazzjonijiet għall-politika bbażata fuq l-evidenza, l-iżvilupp ta' programmi u l-provvista ta' servizzi (tas-saħħa/kura); Jappoġġja l-approċċ tal-Kummissjoni fir-rigward ta' innovazzjonijiet adatti għall-anzjani; jistieden lill-Kummissjoni, madankollu, biex tiżgura li dawn l-innovazzjonijiet ikunu orjentati lejn l-utent u faċli għall-utent u biex tinkorpora l-potenzjal tagħhom b'mod attiv; għaldaqstant, jistieden lill-Kummissjoni tiżviluppa metodoloġija li permezz tagħha l-ħtiġijiet attwali u futuri tal-anzjani jistgħu jiġu evalwati, u tinvolvi aktar lill-utenti finali fil-politiki u l-programmi ta' finanzjament tagħha; ifakkar li karatteristiċi adattati għall-ħtiġijiet tal-anzjani normalment huwa ppruvat li huma ta' vantaġġ għall-ġenerazzjonijiet kollha; Iqis li hija meħtieġa koordinazzjoni aħjar bejn il-livelli differenti involuti fl-iżvilupp ta' soluzzjonijiet għall-benefiċċju tat-tixjiħ attiv u b'saħħtu, u jenfasizza l-ħtieġa ta' governanza f'diversi livelli f'dan il-qasam; jemmen li l-istituzzjonijiet reġjonali u lokali m'għandhomx jitqiesu sempliċement bħala awtoritajiet ta' implimentazzjoni, iżda għandhom ikunu involuti fil-proċess sħiħ tat-teħid ta' deċiżjonijiet u tal-valutazzjoni; Jenfasizza r-rwol importanti ta' atturi lokali u reġjonali fil-modernizzazzjoni, it-titjib u r-razzjonalizzazzjoni tal-provvista ta' servizzi tas-saħħa u tal-kura soċjali, bl-għan li jinħolqu mudelli li jiksbu riżultati aħjar għal individwi fis-suq tax-xogħol; Jilqa' l-inizjattivi eżistenti dwar l-aċċessibbiltà, bħall-Premijiet għal Bliet Aċċessibbli; jistieden lill-Kummissjoni tadotta Att Ewropew dwar l-Aċċessibbiltà biex ittejjeb is-suq tal-oġġetti u s-servizzi aċċessibbli; Jinkuraġġixxi l-idea li jiġi offrut taħriġ informali lil membri tal-ġenerazzjonijiet taż-żgħażagħ bl-għan li jiġu promossi forom komuni ta' servizzi ta' kura għall-anzjani; Jenfasizza r-rwol essenzjali ta' aktar investiment u nfiq fil-qasam tal-edukazzjoni, tat-taħriġ u tat-taħriġ addizzjonali, filwaqt li tingħata prijorità lit-tagħlim tul il-ħajja u lill-promozzjoni ta' stili ta' ħajja tajbin għas-saħħa, sabiex jinħoloq ambjent tax-xogħol favorevoli għall-ġenerazzjonijiet u sabiex il-ħaddiema anzjani ma jibqgħux lura f'ambjent teknoloġiku li qed jinbidel; f'dan il-kunstest, iħeġġeġ li jkun hemm enfasi qawwija fuq it-tagħlim tul il-ħajja fi ħdan il-programm "Erasmus għal Kulħadd", li huwa għodda effettiva għat-trawwim tal-edukazzjoni u l-iżvilupp professjonali kontinwu għaċ-ċittadini tal-UE ta' kull età; Jenfasizza l-ħtieġa ta' approċċ olistiku għat-tixjiħ u ta' żvilupp u riforma komprensivi, mhux biss fl-oqsma tat-tagħlim tul il-ħajja u tas-suq tax-xogħol iżda anke fir-rigward tal-aċċess għalihom, inklużi fatturi bħat-trasport, l-infrastruttura u l-bini; Jenfasizza l-ħtieġa li jiġu stabbiliti sistemi ta' appoġġ għal dawk li jieħdu ħsieb il-familja; Jappoġġja l-approċċ tal-Kummissjoni rigward il-promozzjoni tal-ħolqien ta' ambjenti adatti għall-anzjani, fejn dawn tal-aħħar għandhom jitqiesu bħala kontributur kruċjali għat-tixjiħ attiv u b'saħħtu tul il-ħajja kollha; jirrimarka, madankollu, li l-promozzjoni biss tal-ħolqien ta' ambjenti adatti għall-anzjani mhijiex se tkun biżżejjed sabiex ikun żgurat titjib effettiv rigward kwistjonijiet bħall-mobbiltà tal-persuni, il-possibbiltà li wieħed ikun jista' jimxi fil-viċinati jew il-faċilitajiet ta' parteċipazzjoni soċjali tal-komunitajiet, kif ukoll aċċess għal servizzi tas-saħħa u l-kura kwalitattivi u għall-but ta' kulħadd u għal djar xierqa u għall-but ta' kulħadd; Jilqa' l-objettiv li jiġu promossi ambjenti adatti għall-anzjani bħala għodda essenzjali biex jiġu appoġġjati l-ħaddiema anzjani u l-anzjani li qed ifittxu xogħol u li jiġu promossi soċjetajiet inklussivi li joffru opportunitajiet indaqs għal kulħadd; Jenfasizza l-importanza li jiġu żgurati s-saħħa u s-sigurtà fil-posta tax-xogħol bħala prerekwiżit għal ħajja tax-xogħol sostenibbli u għal tixjiħ attiv, b'mod partikolari għal ħaddiema b'diżabbiltà jew b'kundizzjonijiet kroniċi; jirrimarka li l-ICT u r-robotika jista' jkollhom rwol ewlieni f'dak il-kuntest billi jiffaċilitaw ix-xogħlijiet fiżiċi għall-forza tax-xogħol li qed tixjieħ tagħna; jistieden lill-Kummissjoni u lill-Istati Membri jippromwovu teknoloġiji bħal dawn meta jkun xieraq; jilqa' r-rikonoxximent tas-sinifikat tal-prevenzjoni fl-ewwel pilastru tal-Pjan Strateġiku ta' Implimentazzjoni; huwa konvint li l-prevenzjoni għandha wkoll rwol ewlieni fil-posta tax-xogħol, billi ttejjeb is-saħħa okkupazzjonali, filwaqt li tnaqqas il-pressjoni fuq is-sistemi tas-saħħa u l-kura fit-tul; Huwa konvint li riformi komprensivi huma neċessarji għall-prevenzjoni u l-evitar ta' nuqqasijiet serji fl-aċċess għas-swieq tax-xogħol li jirriżultaw f'aktar tnaqqis fir-ritmu ekonomiku u f'thedidda għal-livell ta' prosperità fl-Ewropa; f'dan ir-rigward, jenfasizza l-ħtieġa li tiġi żviluppata perspettiva wiesgħa li tikkunsidra kwistjonijiet bħal politiki ekonomiċi, impjiegi, sigurtà soċjali, protezzjoni soċjali, ugwaljanza u diskriminazzjoni bejn il-ġeneri; Jilqa' l-inizjattivi attwali fil-qasam tal-istandardizzazzjoni, bħall-mandati dwar "Disinn għal kulħadd" u l-aċċessibbiltà tal-ICT u tal-ambjent mibni; jinnota l-impenn tal-Kummissjoni biex tniedi inizjattivi simili għall-istandards Ewropej dwar is-saħħa elettronika u l-għajxien indipendenti; jistieden lill-Kummissjoni u lill-korpi ta' standardizzazzjoni jinvolvu iżjed lill-utenti f'dawn l-inizjattivi sabiex jindirizzaw il-ħtiġijiet tagħhom b'mod adegwat; Jistieden lill-Kummissjoni u lill-Istati Membri iniedu kampanji li jtejbu l-perċezzjoni tal-pubbliku fir-rigward tal-kontribut u l-produttività ta' ħaddiema anzjani, speċjalment ta' dawk b'diżabbiltajiet jew b'kundizzjonijiet kroniċi; Iqis li l-anzjani irid ikollhom livelli xierqa ta' dħul, djar, aċċess għal kull tip ta' servizz tas-saħħa, soċjali u kulturali, u netwerks soċjali b'saħħithom sabiex tittejjeb il-kwalità ta' ħajjithom, kif ukoll li jeħtieġu opportunitajiet biex jibqgħu jikkontribwixxu għas-suq tax-xogħol, jekk ikunu jixtiequ, mingħajr restrizzjonijiet minħabba diskriminazzjoni abbażi tal-età; Jenfasizza l-importanza li jiġu appoġġjati u megħjuna voluntiera anzjani u l-volontarjat interġenerazzjonali; jemmen li l-volontarjat u l-inizjattivi "anzjani għall-anzjani" għall-popolazzjoni li qed tixjieħ jistgħu jipprovdu mezz ta' inklużjoni kif ukoll jagħtu kontribut kbir mhux ħażin għas-sostenibbiltà tas-sistemi tal-kura fit-tul; għalhekk, jinkuraġġixxi l-iżvilupp u l-innovazzjoni f'dan il-qasam; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni. wara li kkunsidra s-16-il laqgħa li jmiss tal-Konferenza tal-Partijiet (CoP16) tal-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu (CITES), li se ssir mit-3 sal-14 ta' Marzu 2013 f'Bangkok, it-Tajlandja, wara li kkunsidra l-mistoqsijiet lill-Kunsill u lill-Kummissjoni dwar l-objettivi ewlenin għall-CoP16 tal-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu (CITES) f'Bangkok, it-Tajlandja, mit-3 sal-14 ta' Marzu 2013 (O-000201/2012 – B7-0109/2013 u O-000202/2012 – B7-0110/2013), wara li kkunsidra l-Artikoli 115(5) u 110(2) tar-Regoli ta' Proċedura tiegħu, billi s-CITES hija l-akbar ftehim dinji eżistenti dwar il-konservazzjoni tal-organiżmi selvaġġi, bl-għan li tipprevjeni l-isfruttar żejjed tal-fawna u l-flora selvaġġi minħabba l-kummerċ internazzjonali, b'177 Parti, inklużi s-27 Stat Membru tal-Unjoni Ewropea; billi l-għan tas-CITES huwa li jiżgura li l-kummerċ internazzjonali fl-annimali u l-pjanti selvaġġi ma jkunx theddida għas-sopravivenza tal-ispeċijiet fl-ambjent naturali tagħhom; billi huwa importanti li l-prosperità fit-tul tingħata prijorità fuq l-interessi ekonomiċi għal perjodu qasir ta' żmien; billi l-isfruttar tal-ispeċijiet selvaġġi, il-kummerċ illegali fil-fawna u l-flora selvaġġi, il-qerda tal-ħabitats, it-tibdil fil-klima u l-konsum tar-riżorsi naturali mill-bniedem huma l-kawżi ewlenin tat-tifqir tal-bijodiversità; billi d-delinjament ta' foresti intatti u l-fatt li f'ċerti żoni ma jinbnewx toroq huma metodi kosteffikaċi biex jitħarsu l-bijodiversità u s-servizzi ekosistemiċi; billi l-Anness 4 tar-Riżoluzzjoni Conf. 9.24 (Rev. CoP15) tas-CITES jirreferi għal miżuri ta' prekawzjoni li jridu jitqiesu jew jiġu implimentati meta jiġu emendati l-appendiċijiet; billi s-CITES għandha tibbaża d-deċiżjonijiet tagħha fuq ix-xjenza; billi l-ispeċijiet inklużi fis-CITES huma elenkati f'appendiċijiet skont l-istatus tal-konservazzjoni u l-livelli ta' kummerċ internazzjonali tagħhom, bl-Appendiċi I jinkludi speċijiet fil-periklu ta' estinzjoni li għalihom il-kummerċ huwa pprojbit, u bl-Appendiċi II jinkludi speċijiet li l-kummerċ tagħhom irid jiġi kkontrollat biex jiġi evitat użu inkompatibbli mas-sopravivenza tagħhom; billi l-ispeċijiet fl-Appendiċi I tas-CITES huma protetti b'mod qawwi, u kwalunkwe tip ta' kummerċ fl-ispeċijiet elenkati fih huwa pprojbit; billi kwalunkwe permess biex jinbiegħu eżemplari jew prodotti kkonfiskati, (pereżempju l-avorju, l-għadam tat-tigra jew il-qarn tar-rinoċeronti) jikkomprometti l-għan tal-Konvenzjoni CITES; billi l-proċess ta' rieżami perjodiku wera li s-CITES irnexxiet fir-rigward ta' ċerti speċijiet elenkati fl-Appendiċi I, li issa jistgħu jiġu ttrasferiti fl-Appendiċi II; billi l-Mira 12 ta' Aichi tal-Pjan Strateġiku għall-Bijodiversità 2011-2020, fil-qafas tal-Konvenzjoni dwar id-Diversità Bijoloġika, tipprevedi li, sal-2020, l-estinzjoni tal-ispeċijiet li huwa magħruf li huma mhedda tkun ġiet evitata u l-istatus ta' konservazzjoni tagħhom, b'mod partikolari ta' dawk li l-għadd tagħhom qed jonqos l-aktar, ikun ġie mtejjeb u kkonsolidat; billi l-Mira 6 ta' Aichi tal-Pjan Strateġiku għall-Bijodiversità 2011-2020, fil-qafas tal-Konvenzjoni dwar id-Diversità Bijoloġika, tipprevedi li, sal-2020, l-istokkijiet ta' ħut u ta' invertebrati kif ukoll il-pjanti akkwatiċi kollha jkunu ġestiti u sfruttati b'mod sostenibbli, legali u bl-applikazzjoni ta' approċċi bbażati fuq l-ekosistemi, sabiex jiġi evitat is-sajd żejjed, ikunu fis-seħħ pjanijiet u miżuri ta' rkupru għall-ispeċijiet kollha li l-għadd tagħhom naqas, is-sajd ma jkollu l-ebda impatt negattiv sinifikanti fuq l-ispeċijiet fil-periklu u l-ekosistemi vulnerabbli u l-impatti tas-sajd fuq l-istokkijiet, l-ispeċijiet u l-ekosistemi jkunu f'limiti ekoloġiċi sikuri; billi t-trasparenza tat-teħid ta' deċiżjonijiet fl-istituzzjonijiet ambjentali internazzjonali hija element fundamentali għall-funzjonament effikaċi tagħhom; billi d-Dokument Finali tal-Konferenza Rio+20, "The Future We Want" (Il-Futur li Rridu), jafferma mill-ġdid li "biex nilħqu l-għanijiet tagħna għal żvilupp sostenibbli jeħtieġ li l-istituzzjonijiet fil-livelli kollha jkunu effikaċi, trasparenti, responsabbli u demokratiċi"; u billi l-promozzjoni tat-trasparenza tifforma parti wkoll mill-"Viżjoni Strateġika tas-CITES: 2008-2013" inkluża fir-Riżoluzzjoni Conf. 14.2 tas-CITES; billi r-Regoli ta' Proċedura attwali tas-CITES jistipulaw li l-votazzjonijiet permezz ta' vot sigriet "normalment m'għandhomx jintużaw" għal kwistjonijiet oħra għajr l-elezzjoni ta' uffiċjali u pajjiżi ospitanti; billi, minkejja din ir-regola, fl-aħħar CoP għadd kbir ta' votazzjonijiet saru permezz ta' vot sigriet; billi votazzjonijiet permezz ta' vot sigriet jintużaw regolarment għal kwistjonijiet sensittivi u importanti, pereżempju fir-rigward tal-ispeċijiet tal-baħar jew tal-kummerċ tal-avorju; billi l-pixxiplamti huma vulnerabbli ferm għall-isfruttar żejjed mis-settur tas-sajd; billi l-kurazzi komuni huma fil-periklu fid-dinja kollha minħabba l-kummerċ internazzjonali tal-pinen tagħhom u l-qabdiet inċidentali, li kkawżaw tnaqqis storiku fil-popolazzjonijiet tagħhom; billi żieda sinifikanti fil-kaċċa illegali tal-iljunfanti issa qed tolqot il-popolazzjonijiet tal-iljunfanti madwar l-erba' subreġjuni Afrikani kollha u hija ta' preokkupazzjoni serja u li qed tiżdied; billi l-kwantitajiet maqbuda ta' avorju illegali laħqu wkoll livelli bħal qatt qabel bejn l-2009 u l-2011; billi l-kaċċa għat-trofej mhux sostenibbli u mhux etika kkawżat tnaqqis fuq skala kbira tal-ispeċijiet fil-periklu elenkati fl-Appendiċijiet I u II tas-CITES; billi l-kaċċa għat-trofej qed tikkomprometti b'mod serju l-għan tal-Konvenzjoni CITES; billi nuqqas ta' infurzar effikaċi jfisser li l-ispeċijiet fil-periklu elenkati fl-Appendiċijiet I u II tas-CITES għadhom qed jinqatlu għall-profitt; billi madwar 80 % tal-popolazzjoni tar-rinoċeronti fl-Afrika tinsab fl-Afrika t'Isfel; billi l-kaċċa illegali ta' dawn l-annimali fl-istati kollha tal-medda ta' distribuzzjoni tagħhom qed tiżdied maljar ħafna; billi t-tigri u felini Asjatiċi kbar oħra fl-Appendiċi I għadhom soġġetti għal kummerċ illegali sinifikanti iżda hemm nuqqas ta' rapportar lis-CITES dwar miżuri ta' infurzar u, speċifikament, nuqqas ta' rapportar dwar konformità mad-Deċiżjoni 14.69 tas-CITES, li l-UE appoġġat fl-2007, biex tinqata' b'mod gradwali t-trobbija tat-tigri u biex jiġi żgurat li t-tigri ma jitrabbewx għall-kummerċ (inkluż il-kummerċ domestiku) fil-partijiet u d-derivati tagħhom; billi t-tibdil fil-klima huwa theddida sinifikanti għall-orsijiet polari (Ursus maritimus); billi l-kaċċa u l-kummerċ internazzjonali fil-partijiet tal-orsijiet polari huma wkoll theddida serja; billi l-Unjoni Ewropea hija suq tal-importazzjoni prinċipali għal rettili bħala annimali domestiċi, inklużi importazzjonijiet ta' speċijiet elenkati fis-CITES; billi ħafna speċijiet tal-fekruna huma sfruttati b'mod qawwi għas-swieq tal-ikel u għall-kummerċ internazzjonali fl-annimali domestiċi; billi l-istrumenti tas-sajd internazzjonali u s-CITES għandhom jaħdmu biex jintlaħaq l-istess objettiv li tiġi żgurata l-konservazzjoni fit-tul tal-istokkijiet tal-ħut fl-ibħra miftuħa, filwaqt li jitqies, inter alia, l-impatt tal-qabdiet inċidentali fuq l-ispeċijiet mhux fil-mira; billi l-Konvenzjoni CITES attwalment tinkludi dispożizzjonijiet xejn ċari dwar l-"introduzzjoni mill-baħar" u, b'mod aktar speċifiku, dispożizzjonijiet dwar l-"Istat ta' introduzzjoni" meta l-ispeċijiet jinqabdu fl-ibħra miftuħa; billi l-Grupp ta' Ħidma tas-CITES dwar l-Introduzzjoni mill-Baħar ippropona soluzzjoni li tirrispetta l-ġurisdizzjoni tal-Istat tal-Bandiera li jkun responsabbli għall-ħruġ tad-dokumentazzjoni tas-CITES, b'xi eċċezzjonijiet żgħar relatati mal-bastimenti tas-sajd mikrija; billi l-funzjonament xieraq tal-Konvenzjoni CITES aktarx li jirrikjedi li l-Partijiet iżidu konsiderevolment il-finanzjament fis-snin li ġejjin; billi l-Unjoni Ewropea ma tikkontribwixxix direttament għall-Konvenzjoni CITES; billi, madankollu, hija waħda mid-donaturi ewlenin permezz tal-għajnuna għall-iżvilupp tagħha; Jistieden lill-Unjoni Ewropea u lill-Istati Membri biex jużaw il-prinċipju ta' prekawzjoni bħala l-prinċipju ewlieni għad-deċiżjonijiet kollha tagħhom dwar dokumenti ta' ħidma u proposti ta' elenkar, filwaqt li jqisu, b'mod partikolari, il-prinċipju ta' min juża jħallas, l-approċċ ibbażat fuq l-ekosistemi u l-prinċipji ta' konservazzjoni tradizzjonali; Iħeġġeġ lill-Unjoni Ewropea u lill-Istati Membri biex jitkellmu b'vuċi waħda u jtejbu l-ħeffa u l-effiċjenza tal-proċeduri interni tagħhom tat-teħid ta' deċiżjonijiet sabiex ikunu jistgħu jaqblu malajr dwar pożizzjoni interna tal-UE għall-CoP16 tas-CITES u sabiex jagħmlu użu sħiħ mis-saħħa ta' 27 Parti fi ħdan l-UE bl-għan li d-deċiżjonijiet meħuda fil-CoP16 iqisu l-prinċipju ta' prekawzjoni; Iħeġġeġ lill-Unjoni Ewropea biex ikollha rwol ta' tmexxija fil-protezzjoni tal-ispeċijiet fil-periklu, billi tieħu parti attiva fin-negozjati dwar il-Konvenzjoni CITES u billi tippromwovi t-tneħħija ta' lakuni li jaggravaw is-sitwazzjoni; jikkundanna l-fatt li saru allegazzjonijiet dwar Stati Membri u ċittadini tal-Unjoni Ewropea li jintużaw bħala intermedjarji fit-trasferiment tal-qarn tar-rinoċeronti fil-Vjetnam jew f'pajjiżi oħra fejn għandu valur kummerċjali kbir u b'hekk jistimolaw id-domanda u aktar kaċċa illegali; Iħeġġeġ lill-Unjoni Ewropea u lill-Istati Membri biex jinvolvu pajjiżi terzi, kemm qabel kif ukoll waqt il-Konferenza, u jistabbilixxu alleanzi; Jinkuraġġixxi lill-Partijiet tas-CITES biex iqisu aktar opportunitajiet ħalli jsaħħu l-kooperazzjoni, il-koordinazzjoni u s-sinerġiji fost il-konvenzjonijiet relatati mal-bijodiversità fil-livelli relevanti kollha; Jopponi bil-qawwa l-użu ta' votazzjonijiet permezz ta' vot sigriet bħala prassi ġenerali fi ħdan is-CITES, billi r-Regoli ta' Proċedura tas-CITES jipprevedu li dawn jintużaw biss f'ċirkustanzi straordinarji; jappoġġa f'dan il-kuntest il-proposta relevanti mressqa mid-Danimarka f'isem l-Istati Membri tal-UE; Jilqa' l-proposta mressqa mid-Danimarka f'isem l-Istati Membri tal-UE biex fir-Riżoluzzjoni Conf. 11.1 (Rev. CoP15) jiġi inkluż paragrafu ġdid dwar il-kunflitti ta' interess; Iħeġġeġ lill-Kummissjoni biex tiżgura l-kontinwità tal-finanzjament permezz tal-għajnuna għall-iżvilupp tagħha bl-għan li jintlaħqu l-objettivi tas-CITES; jirreferi b'mod speċifiku, f'dan il-kuntest, għall-programm MIKE (Monitoraġġ tal-Qtil Illegali tal-Iljunfanti) li għaddej u li, soġġett għal rieżami u valutazzjoni indipendenti tal-effikaċja tiegħu, jista' jkun l-oġġett ta' impenn imġedded min-naħa tal-Unjoni Ewropea; Jinkuraġġixxi lill-Kummissjoni u lill-Istati Membri tal-UE biex jivvalutaw possibbiltajiet li jagħtu appoġġ finanzjarju fit-tul lill-Konvenzjoni CITES permezz tal-Fond Ewropew għall-Iżvilupp; Jilqa' d-diskussjonijiet u l-progress li sar fil-Grupp ta' Ħidma tas-CITES dwar l-Introduzzjoni mill-Baħar; jappoġġa d-Dokument 32 tal-CoP16, li l-għan tiegħu huwa li jittejjeb l-infurzar għall-ispeċijiet tal-baħar fil-lista tas-CITES li jinqabdu fl-ibħra barra l-ġurisdizzjoni ta' kwalunkwe Stat, u jħeġġeġ lill-Partijiet biex jikkonkludu l-ħidma fuq il-kwistjoni fil-laqgħa CoP16; Iħeġġeġ lill-Unjoni Ewropea u lill-Istati Membri biex jirrifjutaw kwalunkwe proposta li l-iljunfant Afrikan jew il-kummerċ fl-avorju tal-iljunfant Afrikan jiġu ttrasferiti mill-Appendiċi I għall-Appendiċi II sakemm tkun tista' ssir valutazzjoni tal-impatt tal-bejgħ ta' darba f'Novembru 2008 mill-Botswana, in-Namibja, l-Afrika t'Isfel u ż-Żimbabwe u jkun ġie stabbilit li l-bejgħ ta' darba ma kellu ebda impatt negattiv fuq il-popolazzjonijiet tal-iljunfanti f'dawk il-pajjiżi jew f'pajjiiżi tal-viċinat; Iħeġġeġ lill-Partijiet tas-CITES biex, filwaqt li jqisu l-kriżi attwali tal-kaċċa illegali tal-iljunfanti, jieħdu approċċ ta' prekawzjoni u jibbażaw id-deċiżjonijiet tagħhom fuq l-impatt possibbli fuq il-konservazzjoni tal-iljunfanti u l-implimentazzjoni tal-Pjan ta' Azzjoni dwar l-Iljunfant Afrikan meta jikkunsidraw il-mekkaniżmu tat-teħid ta' deċiżjonijiet għal kummerċ futur fl-avorju tal-iljunfanti wara l-perjodu sħiħ ta' waqfien ta' disa' snin, li jibda mill-bejgħ ta' darba f'Novembru 2008 mill-Botswana, in-Namibja, l-Afrika t'Isfel u ż-Żimbabwe; għaldaqstant, jistieden lill-Unjoni Ewropea u lill-Istati Membri biex jappoġġaw proposta li tiġi emendata d-Deċiżjoni 14.77 dwar mekkaniżmu ta' teħid ta' deċiżjonijiet għal kummerċ futur fl-avorju tal-iljunfanti, imressqa mill-Benin, il-Burkina Faso, ir-Repubblika Ċentru-Afrikana, il-Côte d'Ivoire, il-Kenja, il-Liberja, in-Niġerja, u t-Togo; Jinkuraġġixxi lill-Partijiet tas-CITES biex jappoġġaw l-adozzjoni tar-riżoluzzjoni dwar il-Pjan ta' Azzjoni dwar l-Iljunfant Afrikan, kif imressqa min-Niġerja u mir-Rwanda, u l-implimentazzjoni ta' dan il-pjan bħala l-aktar triq effiċjenti 'l quddiem għall-konservazzjoni tal-iljunfanti madwar l-Afrika; Jistieden lill-Unjoni Ewropea, lill-Istati Membri u lill-Partijiet kollha tas-CITES biex jappoġġaw il-proposta tal-Kenja għal kwota żero temporanja fuq l-esportazzjoni ta' trofej ta' rinoċeronti mill-Afrika t'Isfel u mis-Sważiland, u jistieden lill-Partijiet tas-CITES biex jistudjaw miżuri dwar kif titnaqqas id-domanda għall-qarn tar-rinoċeronti; Jistieden lill-Partijiet biex inaqqsu l-kwoti annwali nazzjonali ta' esportazzjoni għall-kaċċa għat-trofej tal-ispeċijiet fil-periklu elenkati fl-Appendiċijiet I u II tas-CITES; Jistieden lill-Partijiet kollha li fihom jiġi kkunsmat il-qarn tar-rinoċeronti, u b'mod partikolari lill-Vjetnam, biex jieħdu miżuri urġenti ħalli jwaqqfu l-importazzjoni illegali tal-qrun tar-rinoċeronti, jimponu pieni severi fuq dawk li jiksru l-liġi u jieħdu miżuri biex jedukaw lill-konsumaturi dwar l-impatt tal-konsum tagħhom fuq il-popolazzjonijiet selvaġġi tar-rinoċeronti; jistieden lill-Kummissjoni u lill-Istati Membri biex jindirizzaw dawn il-kwistjonijiet f'negozjati kummerċjali mal-Partijiet rispettivi; Iħeġġeġ lill-Unjoni Ewropea u lill-Istati Membri biex jitolbu sospensjonijiet tal-kummerċ mal-Partijiet li jkunu naqsu milli jikkonformaw mad-Deċiżjoni 14.69 tas-CITES dwar it-tigri, u mal-Partijiet li jinkoraġġixxu t-trobbija tat-tigri għall-kummerċ fil-partijiet u d-derivati tagħhom; Iħeġġeġ lill-Partijiet tas-CITES biex iwaqqfu l-kaċċa għat-trofej mhux sostenibbli u mhux etika, li kkawżat tnaqqis fuq skala kbira fil-popolazzjonijiet tal-iljun Afrikan; Iħeġġeġ lill-Unjoni Ewropea u lill-Istati Membri biex jappoġġaw sensiela ta' proposti li diversi speċijiet ta' fkieren tal-baħar u fkieren mill-Amerika ta' Fuq u l-Asja jiddaħħlu fl-Appendiċi II tas-CITES u li seba' speċijiet jiġu ttrasferiti għall-Appendiċi I; Iħeġġeġ lill-Unjoni Ewropea u lill-Istati Membri biex jappoġġaw abbozz ta' deċiżjoni dwar il-kummerċ fis-sriep u l-ġestjoni tal-konservazzjoni, imressqa mill-Isvizzera; Jilqa' l-ħidma mwettqa mill-Kummissjoni Internazzjonali għall-Konservazzjoni tat-Tonn tal-Atlantiku (ICCAT) wara l-momentum li nħoloq fil-CoP15 tas-CITES fl-2010; Iħeġġeġ lill-Unjoni Ewropea u lill-Istati Membri biex jappoġġaw: Jistieden lill-Unjoni Ewropea u lill-Istati Membri tal-UE biex jopponu: il-bidla proposta għad-Dikjarazzjoni tal-Viżjoni Strateġika tas-CITES, li tesiġi li s-CITES tikkontribwixxi għal għanijiet oħra miftiehma globalment minflok għall-għan attwali "li tikkontribwixxi biex titnaqqas b'mod sinifikanti r-rata tat-telf tal-bijodiversità"; ir-rimi jew il-bejgħ ta' eżemplari nnegozjati illegalment u kkonfiskati ta' speċijiet tal-Appendiċijiet I, II u III, kif propost mill-Indoneżja; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Partijiet tas-CITES u lis-Segretarjat tas-CITES. wara li kkunsidra l-Artikolu 314 tat-Trattat dwar il-Funzjonament tal-Unjoni Ewropea, wara li kkunsidra t-Titolu II, Kapitolu 7 tar-Regoli ta' Proċedura tiegħu, wara li kkunsidra r-rapport tal-Kumitat għall-Baġits (A7-0020/2013), billi, f'kuntest ta' piż kbir ta' dejn pubbliku u ta' trażżin fi żminijiet ta' sforzi kontinwi ta' konsolidazzjoni baġitarja nazzjonali, il-Parlament Ewropew, u l-istituzzjonijiet kollha tal-UE, għandhom ikomplu jeżerċitaw livell għoli ta' responsabbiltà, kontroll u awtotrażżin fil-qasam baġitarju; billi l-funzjonament mingħajr xkiel tal-Parlament għandu jkun prinċipju gwida ugwalment importanti; billi ċerti investimenti jista' jkollhom impatt sostenibbli fuq il-baġit istituzzjonali u għalhekk għandhom jitqiesu minkejja l-marġnijiet stretti għal manuvrar; billi, f'dan l-istadju tal-proċedura annwali, il-Parlament qed jistenna l-estimi tal-istituzzjonijiet l-oħra u l-proposti tal-Bureau tiegħu stess għall-baġit 2014; billi wieħed se jkollu jżomm quddiem għajnejh l-implikazzjonijiet finanzjarji ta' darba tal-elezzjonijiet Ewropej f'nofs l-2014; Isostni li l-istituzzjonijiet għandhom ikomplu jillimitaw jew jiffriżaw il-baġits amministrattivi tagħhom f'solidarjetà mal-kundizzjonijiet ekonomiċi u baġitarji diffiċli fl-Istati Membri, mingħajr preġudizzju għall-kwalità tal-attivitajiet istituzzjonali ewlenin, ir-rispett għall-obbligi legali u l-ħtieġa ta' investiment fl-iżvilupp; Jemmen li l-approprjazzjonijiet għall-2014 għandhom ikunu bbażati fuq analiżi bir-reqqa tal-eżitu tal-approprjazzjonijiet fl-2012 u fl-2013, bl-għan li jsir iffrankar fuq linji fejn qamu problemi fl-implimentazzjoni; iqis li jistgħu jsiru ffrankar u effiċjenzi reali permezz tal-identifikazzjoni tas-sovrappożizzjonijiet u l-ineffiċjenzi fil-linji baġitarji; Iħeġġeġ lill-istituzzjonijiet isaħħu l-kooperazzjoni reċiproka tagħhom biex jikkondividu l-aħjar prattiki fejn ikun possibbli u ġustifikat u jidentifikaw iffrankar permezz tal-akkomunament u l-kondiviżjoni tar-riżorsi umani u tekniċi, pereżempju fis-sistemi tat-teknoloġija tal-informazzjoni, it-traduzzjoni, l-interpretazzjoni u s-servizzi tat-trasport u, possibbilment, oqsma oħra; Jenfasizza l-fatt li t-trażżin istituzzjonali, meta jitqies il-livell tar-rati ta' inflazzjoni rilevanti, wassal għal tnaqqis fil-baġit tal-PE f'termini reali; ifakkar li dan kien possibbli permezz ta' ppjanar u kontroll baġitarju strett, l-impenn qawwi tal-kumitat responsabbli tiegħu u r-riorganizzazzjoni tax-xogħol, notevolment tnaqqis f'linji baġitarji relatati mal-ivvjaġġar, tnaqqis fit-tul u fin-numru tal-missjonijiet, użu akbar tal-vidjokonferenzi u servizzi ta' traduzzjoni u interpretazzjoni ottimizzati; ifakkar li r-riformi strutturali li diġà kien hemm qbil dwarhom, li wħud minnhom ilhom japplikaw mill-2011, huma stmati li jippermettu ffrankar annwali ta' madwar EUR 29 miljun – bi ffrankar ulterjuri ta' EUR 10 miljun fir-rata tal-imgħax prevista fuq il-finanzjament tal-proprjetà immobbli fis-snin li ġejjin, ħaġa li saret possibbli minħabba l-pagamenti minn qabel – minkejja l-bżonn li tiġi assorbita ż-żieda tal-kompetenzi u l-ispejjeż addizzjonali ta' 18-il Membru ieħor li jirriżultaw mid-dħul fis-seħħ tat-Trattt ta' Lisbona u t-tħejjija għall-adeżjoni tal-Kroazja; Ifakkar li sinjali viżibbli ta' awtotrażżin huma l-iffriżar tal-allowances kollha tal-Membri fil-livell tal-2011 sal-aħħar tal-mandat parlamentari attwali u l-fatt li l-allowances tal-persunal għall-missjonijiet ma ġewx indiċizzati mill-2007 'l hawn; Jinkoraġġixxi t-tkomplija tar-riformi strutturali u organizzattivi li għandhom l-għan li jiksbu effiċjenzi akbar mingħajr ma jipperikolaw l-eċċellenza leġiżlattiva u l-kwalità tal-kundizzjonijiet tax-xogħol; jappoġġa innovazzjoni organizzattiva biex jittejbu l-effikaċja tal-Parlament u l-kwalità tas-servizzi u tal-kundizzjonijiet tax-xogħol tal-Membri, inklużi, iżda mhux biss, strutturar aktar effiċjenti tar-ritmu ta' ħidma tal-Parlament, u tas-servizzi ta' traduzzjoni u interpretazzjoni (mingħajr ma jiġi pperikolat il-prinċipju tal-multilingwiżmu), soluzzjonijiet loġistiċi ottimali – inkluża l-loġistika tat-trasport – għall-Membri u għall-assistenti tagħhom, iffrankar fl-ispejjeż tal-catering, assistenza interna mtejba fil-qasam tar-riċerka, u t-tkomplija u l-iżvilupp ulterjuri ta' Parlament mingħajr karti u laqgħat elettroniċi; ifakkar fit-talba għal analiżi tal-ispejjeż, meta mqabbla mal-benefiċċji, tal-laqgħat mingħajr karti, u jistieden lill-amministrazzjoni tippreżentaha lill-Kumitat għall-Baġits sa mhux aktar tard minn nofs l-2013; Jitlob li jiġu implimentati metodi ta' amministrazzjoni razzjonalizzata u effiċjenti fil-Parlament biex jitnaqqsu l-piżijiet amministrattivi u b'hekk l-istituzzjoni tiffranka l-ħin u l-flus; Jilqa', b'mod aktar ġenerali, il-kooperazzjoni msaħħa bejn il-Kumitat għall-Baġits u l-Bureau matul il-proċedura baġitarja annwali; huwa lest li jsaħħaħ aktar il-kooperazzjoni bejn is-Segretarju Ġenerali, il-Bureau u l-Kumitat għall-Baġits tul is-sena kollha bil-ħsieb li jiġu żgurati proċess baġitarju mingħajr intoppi u implimentazzjoni effikaċi tal-baġit; jistenna li l-Bureau jippreżenta abbozz tal-estimi prudenti bbażat fuq il-bżonnijiet, li jikkunsidra l-possibilità ta' żidiet sussegwenti li jirriżultaw mill-obbligi ġuridikament vinkolanti, b'mod partikolari l-ispejjeż ta' darba relatati mal-arranġamenti ta' tranżizzjoni tal-Membri għall-elezzjonijiet Ewropej tal-2014; jistieden lis-Segretarju Ġenerali jipprovdi informazzjoni dwar l-ispejjeż tal-arranġamenti tranżitorji għall-elezzjonijiet preċedenti tal-Parlament Ewropew; Ifakkar fid-deċiżjoni adottata fil-plenarja li l-Kunsill jippreżenta pjan direzzjonali sa Ġunju 2013 dwar il-postijiet tax-xogħol multipli tal-PE u jistenna li ż-żewġ kumitati kkonċernati, is-Segretarju Ġenerali u l-Bureau jipprovdu lill-Membri b'ċifri u informazzjoni aġġornati dwar l-impatt ambjentali u finanzjarju tal-arranġament ta' postijiet tax-xogħol multipli; jissuġġerixxi li s-servizzi tal-PE għall-valutazzjoni tal-impatt jeżaminaw din il-kwistjoni, inkluż fir-rigward tal-impatt tal-preżenza jew tal-preżenza parzjali tal-PE fuq il-komunitajiet u r-reġjuni rispettivi u jippreżentaw valutazzjoni sa Ġunju 2013 biex il-konklużjonijiet tagħhom jitqiesu fil-kuntest tal-QFP li jmiss; Jitlob lis-servizzi rilevanti tal-Parlament jagħmlu valutazzjoni tal-ftehim bejn l-awtoritajiet fil-Lussemburgu u l-Parlament Ewropew, dwar in-numru ta' persunal li jrid ikun preżenti fil-Lussemburgu, filwaqt li titqies reviżjoni tal-ħtiġijiet tal-Parlament; iqis li din il-valutazzjoni għandha tinkludi suġġerimenti dwar kif jerġa' jiġi nnegozjat dan il-ftehim, mingħajr preġudizzju għad-dispożizzjonijiet legali; Huwa konxju li l-kuntest u l-eżitu tal-proċeduri baġitarji riċenti ħallew lill-parti l-kbira tal-istituzzjonijiet b'marġni limitat ta' manuvrar meta jitqiesu l-kompiti dejjem jikbru li jiġu fdati lilhom, partikolarment iż-żieda fl-ammont ta' xogħol tal-Qorti tal-Ġustizzja u l-ħtiġijiet speċjali tas-Servizz Ewropew għall-Azzjoni Esterna (SEAE); Jifhem li s-SEAE huwa istituzzjoni relattivament ġdida, li għadha fil-fażi ta' tkabbir, u li n-netwerk tiegħu ta' missjonijiet jeħtieġ li jissaħħaħ aktar biex jiġu ssodisfati l-prijoritajiet politiċi tal-UE; jinnota li s-SEAE huwa l-unika istituzzjoni li hija esposta għal inflazzjoni f'pajjiżi terzi, għal fluttwazzjonijiet fir-rati tal-kambju u għall-preokkupazzjonijiet partikolari tal-persunal tagħha fir-rigward tas-sigurtà; Iqis kwalunkwe tnaqqis mhux ġustifikat u ġenerali, u kwalunkwe approċċ mhux divrenzjat lejn il-baġits tal-istituzzjonijiet, bħala kontroproduttivi; biħsiebu, minflok, ikompli l-approċċ tiegħu ta' każ b'każ; Jirrepeti l-pożizzjoni tiegħu adottata f'ċikli baġitarji preċedenti li jistenna li l-istituzzjonijiet kollha jkomplu juru sforzi biex jiksbu ffrankar u jżommu livell għoli ta' dixxiplina baġitarja meta jkunu qed ifasslu l-estimi baġitarji tagħhom; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Qorti tal-Ġustizzja, lill-Qorti tal-Awdituri, lill-Kumitat Ekonomiku u Soċjali Ewropew, lill-Kumitat tar-Reġjuni, lill-Ombudsman Ewropew, lill-Kontrollur Ewropew għall-Protezzjoni tad-Data kif ukoll lis-Servizz Ewropew għall-Azzjoni Esterna. wara li kkunsidra l-Komunikazzjoni tal-Kummissjoni "Il-Modernizzazzjoni tal-Liġi tal-Kumpaniji u t-Tisħiħ tal-Governanza Korporattiva fl-Unjoni Ewropea – Pjan għall-Avvanz" (COM(2003)0284) (il-Pjan ta' Azzjoni dwar il-Governanza Korporattiva), wara li kkunsidra l-Komunikazzjoni tal-Kummissjoni bl-isem "Pakkett 'Negozji Responsabbli'" (COM(2011)0685), wara li kkunsidra l-Komunikazzjoni tal-Kummissjoni bl-isem "Inizjattiva għan-Negozju Soċjali – Il-ħolqien ta' klima favorevoli għall-intrapriżi soċjali, il-partijiet interessati ewlenin fl-ekonomija soċjali u l-innovazzjoni" (COM(2011)0682), wara li kkunsidra l-Komunikazzjoni tal-Kummissjoni bl-isem "Ewropa 2020 – Strateġija għal tkabbir intelliġenti, sostenibbli u inklussiv" (COM(2010)2020), wara li kkunsidra l-Komunikazzjoni tal-Kummissjoni bl-isem "Strateġija rinnovata tal-UE 201114 għar-Responsabilità Soċjali Korporattiva" (COM(2011)0681), wara li kkunsidra l-Artikolu 48 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Legali u l-opinjonijiet tal-Kumitat għall-Impjiegi u l-Affarijiet Soċjali, il-Kumitat għall-Affarijiet Barranin, il-Kumitat għall-Iżvilupp, il-Kumitat għall-Kummerċ Internazzjonali u l-Kumitat għall-Kultura u l-Edukazzjoni(A7-0017/2013), Jenfasizza li n-negozju ma jistgħux jieħdu f'idejhom ir-responsabilità tal-awtoritajiet pubbliċi f'dak li għandu x'jaqsam mal-promozzjoni, l-implimentazzjoni u l-kontroll ta' standards soċjali u ambjentali; Jenfasizza li l-kriżi ekonomika globali attwali kienet riżultat ta' żbalji fundamentali rigward it-trasparenza, l-obbligu ta' rendikont u r-responsabiltià, kif ukoll minn kunsiderazzjoni ta' medda qasira ta' żmien biss, u li l-UE għandha d-dmir tiżgura li dawn il-lezzjonijiet jitgħallimhom kulħadd; jilqa' l-intenzjoni tal-Kummissjoni li twettaq stħarriġiet tal-Ewrobarometru dwar il-fiduċja fin-negozju; jappella biex ir-riżultati ta' dawn l-istħarriġiet jiġu diskussi bis-sħiħ u biex il-partijiet interessati kollha jieħdu azzjoni; huwa bil-qawwa favur ir-responsabilità soċjali korporattiva (RSK), u huwa tal-fehma li din – jekk tkun implimentata b'mod korrett u titħaddem mill-impriżi kollha, mhux biss minn dawk kbar – tista' tagħti kontribut kbir biex terġa' titkattar il-fiduċja mitlufa, li hija meħtieġa għal irkupru ekonomiku sostenibbli, u tista' ttaffi l-konsegwenzi soċjali tal-kriżi ekonomika; jinnota li meta n-negozju jassumi responsabilità għas-soċjetà, l-ambjent, u l-impjegati, huwa joħloq sitwazzjoni ta' benefiċċju għal kulħadd li sservi biex twessa' l-bażi ta' fiduċja meħtieġa għas-suċċess ekonomiku; iqis li huwa fl-interess tan-negozju u tas-soċjetà kollha kemm hi li l-RSK issir parti minn strateġija ta' negozju sostenibbli; jirrimarka li diversi negozji – speċjalment impriżi ta' daqs żgħir u medju (SMEs) – qed jagħtu eżempju eċċellenti f'dan il-qasam; Huwa tal-fehma li l-impriżi jistgħu jikkontribwixxu għall-iżvilupp ta' ekonomija soċjali tas-suq u għall-ilħiq tal-objettivi tal-istrateġija Ewropa 2020, filwaqt li jipprovdu postijiet tax-xogħol u jwittu t-triq għall-irkupru ekonomiku; Jemmen li d-dibattitu dwar l-RSK għandu jitqiegħed f'kuntest usa' li, filwaqt li jiżgura li s-CRS tibqa' primarjament politika volontarja, iħalli wkoll lok għal djalogu dwar miżuri regolatorji, kull fejn dan ikun f'postu; Japprova d-definizzjoni l-ġdida tal-RSK proposta mill-Kummissjoni, li twarrab id-dikotomija bejn l-approċċi volontarji u dawk obbligatorji; Iqis li l-governanza korporattiva tikkostitwixxi element fundamentali tar-responsabilità soċjali korporattiva, speċjalment f'dak li jirrigwarda r-relazzjonijiet mal-awtoritajiet pubbliċi, mal-ħaddiema u mal-assoċjazzjonijiet li jirrappreżentawhom, u rigward il-politika dwar il-bonusijiet, ir-rimunerazzjoni u s-salarji; jemmen li, b'mod partikolari f'każijiet meta negozju jsib ruħu f'diffikultajiet, bonusijiet, rimunerazzjoni u salarji eċċessivi mħallsa lill-maniġers mhumiex kompatibbli ma' mġiba soċjalment responsabbi; Jemmen li l-politika fiskali ta' negozju għandha titqies bħala parti integrali mill-RSK u li, b'konsegwenza ta dan, imġiba soċjalment responsabbli ma tħalli l-ebda lok għal strateġiji maħsuba biex jevadu t-taxxa jew jisfruttaw ir-rifuġji fiskali; Iqis li, fil-valutazzjoni tar-responsabilità soċjali ta' kumpanija, jeħtieġ li titqies l-imġiba tal-kumpaniji li joperaw fil-katina ta' provvista tagħha u, fejn dan ikun applikabbli, tas-subkuntratturi tagħha; Jistieden lill-Kummissjoni u lill-awtoritajiet nazzjonali biex jippromwovu mudelli ta' negozju innovattivi, imfassla biex isawru rabtiet aktar stretti bejn l-impriżi u l-ambjent soċjali li joperaw fih; Jitlob li l-Kummissjoni tikunsidra d-diskussjonijiet attwali li qed isiru rigward ir-reviżjoni tad-Direttivi dwar il-Kontabilità u t-Trasparenza sabiex l-istrateġija tal-RSK il-ġdida li ġiet proposta tikkumplimenta d-Direttiva riveduta. Jenfasizza l-importanza li jintrifdu soluzzjonijiet innovattivi li permezz tagħhom l-impriżi jkunu jistgħu jindirizzaw sfidi soċjali u ambjentali bħalma huma l-introduzzjoni ta' sistemi ta' trasport intelliġenti u prodotti ekoeffiċjenti, aċċessibbli u ddisinjati għal kulħadd; Jinkoraġġixxi lill-Kummissjoni fl-isforzi tagħha biex tkabbar il-viżibilità tal-RSK u xxerred l-aqwa prattiki, u jiffavorixxi bis-sħiħ l-introduzzjoni ta' skema ta' premju Ewropew għal impriżi u sħubijiet li jħaddmu l-RSK; f'dan ir-rigward, jitlob lill-Kummissjoni biex tikkunsidra, fost azzjonijiet oħra, jekk għal dan il-għan tistax tiġi introdotta tikketta soċjali Ewropea; Jilqa' l-idea li jinħolqu pjattaformi tal-RSK b'diversi partijiet interessati, u jaqbel mal-approċċ settorjali li ntgħażel; Jagħraf l-importanza u l-potenzjal tal-inizjattiva "Impriża 2020" tan-netwerk CSR Europe, li jista' jkolha rwol sostanzjali fit-tisħiħ tar-rabta bejn l-RSK u l-kompetittività billi trawwem id-disseminazzjoni tal-aqwa prattiki; jitlob lill-Kummissjoni u lill-Istati Membri biex irawmu aktar sinerġiji rigward l-objettiv ta' politiki u inizjattivi li jġibu 'l quddiem l-innovazzjoni soċjali u l-ħolqien tal-impjiegi; iħeġġeġ lill-Kummissjoni biex tirfed l-isforzi tan-netwerk CSR Europe, filwaqt li l-ewwel u qabel kollox taħdem biex issaħħaħ il-kooperazzjoni bejn in-negozji u l-Istati Membri b'tali mod li jissawru l-pedamenti għal pjanijiet ta' azzjoni nazzjonali u għat-tixrid tal-prattiki tajbin; Japprova l-proposta tal-Kummissjoni li tagħmel stħarriġiet perjodiċi dwar il-fiduċja pubblika fin-negozju u l-attitudnijiet tal-pubbliku lejn strateġiji tal-RSK implimentati mill-impriżi; jirrakkomanda li l-kontenut ta' dawn l-istħarriġiet jintrabat mar-reviżjoni tal-pjan ta' azzjoni għall-konsum u l-produzzjoni sostenibbli, bil-għan li jiġu identifikati l-ostakoli għal konsum aktar responsabbli; Iħeġġeġ lill-Kummissjoni biex tfassal miżuri speċifiċi maħsuba ħalli jikkumbattu informazzjoni żvijanti u falza rigward impenji favur ir-responsabilità soċjali korporattiva u relatata mal-impatt ambjentali u soċjali ta' prodotti u servizzi, lil hinn mill-miżuri stabbiliti fid-Direttiva dwar Prattiki Kummerċjali Żleali, b'attenzjoni partikolari għal kwistjonijiet dwar ir-reġistrazzjoni u l-kunsiderazzjoni ta' lmenti abbażi ta' proċedura miftuħa u ċara kif ukoll dwar il-ftuħ ta' investigazzjonijiet; iqis li l-"greenwashing" mhuwiex biss forma ta' qerq li jiżvija lill-konsumaturi, lill-awtoritajiet pubbliċi u lill-investituri, iżda wkoll li jnaqqas il-fiduċja fl-RSK bħala mezz effikaċi għall-promozzjoni ta' tkabbir sostenibbli u inklussiv; Jaqbel li kunsiderazzjonijiet soċjali u ambjentali għandhom jitqiesu aktar fl-akkwisti pubbliċi; jitlob, f'dan il-kuntest, li l-kriterju tal-prezz l-aktar baxx ma jibqax jintuża għall-għoti ta' appalti, u li jkun hemm aktar responsabilizzazzjoni matul il-katina tas-subappalti; Jistieden lill-Kummissjoni biex tieħu inizjattivi ħalli tiżblokka u ssaħħaħ il-potenzjal tal-RSK fl-indirizzar tat-tibdil fil-klima (billi torbotha mal-effiċjenza tar-riżorsi u tal-enerġija), pereżempju fil-proċessi li l-kumpaniji jużaw għax-xiri ta' materja prima; Jenfasizza li l-għajnuna li l-UE tagħti lil gvernijiet ta' pajjiżi terzi biex jimplimentaw regolamentazzjoni soċjali u ambjentali kif ukoll reġimi ta' spezzjoni effikaċi tikkostitwixxi komplement meħtieġ sabiex l-RSK tan-negozji Ewropej tinġieb 'il quddiem madwar id-dinja kollha; Jenfasizza li l-Investiment Soċjalment Responsabbli (SRI) jagħmel parti mill-proċess ta' implimentazzjoni tal-RSK fid-deċiżjonijiet marbutin mal-investiment; jinnota li, għalkemm bħalissa ma teżisti l-ebda definizzjoni universali tal-SRI, is-soltu dan jgħaqqad l-għanijiet finanzjarji tal-investituri mal-preokkupazzjonijiet tagħhom rigward kwistjonijiet soċjali, ambjentali, etiċi u ta' governanza korporattiva; Jagħraf li huwa importanti li n-negozji jiżvelaw informazzjoni dwar is-sostenibbiltà, bħal fatturi soċjali u ambjentali, bil-għan li jiġu identifikati riskji ta' sostenibbiltà u li titkattar il-fiduċja tal-investituri u tal-konsumaturi; jindika l-progress notevoli li qed isir f'dan ir-rigward, u jitlob li l-Kummissjoni tappoġġja l-mira tal-Kunsill Internazzjonali dwar lir-Rappurtar Integrat (IIRC) li r-appurtar integrat (IR) isir l-istandard globali fid-deċennju li ġej; Jisħaq li jeħtieġ li jitħarsu r-rispett rigoruż għad-drittijiet tal-bniedem, id-diliġenza u t-trasparenza biiex l-RSK tkun żgurata tul il-katina ta' provvista kollha kemm hi, biex jitkejjel l-impatt tan-negozji Ewropej fuq is-sostenibbiltà, u biex jiġu miġġielda l-evitar tat-taxxi u l-fluss ta' flejjes illeċiti; Jenfasizza li r-responsabbiltà korporattiva m'għandhiex tiġi ristretta għal strument ta' marketing, u li l-uniku mod biex l-RSK tiġi żviluppata bis-sħiħ huwa li din tkun integrata fl-istrateġija komprensiva tan-negozju u tkun implimentata u msarrfa fir-realtà fl-operazzjonijiet ta' kuljum u fl-istrateġija finanzjarja; ikun favur rabta bejn responsabilita korporattiva tajba u governanza korporattiva tajba; jemmen li l-Kummissjoni għandha tinkoraġġixxi lill-kumpaniji biex jiddeċiedu dwar strateġija tal-RSK fil-livell tal-bord tad-diretturi; jistieden lill-Kummissjoni u lill-Istati Membri biex jintroduċu kodiċijiet ta' ġestjoni korporattiva li jirriflettu l-importanza tar-responsabilità għal kulħadd fil-kumpanija, u li jistabbilixxu rabta soda bejn il-prestazzjoni tal-kumpanija mil-lati tal-ambjent, is-soċjetà u d-drittijiet tal-bniedem u r-riżultati finanzjarji tagħha; Jenfasizza li l-investituri u l-konsumaturi għandhom ikunu jistgħu jidentifikaw faċilment l-impriżi li jkunu impenjaw ruħhom favur l-RSK, għax dan iservi biex iħeġġeġ lil dawn tal-aħħar fl-isforzi tagħhom; Jisħaq li l-Investiment Soċjalment Responsabbli (SRI), bħala parti mill-proċess ta' implementazzjoni tal-RSK f'deċiżjonijiet tal-investiment, jikkombina l-objettivi finanzjarji u ekonomiċi tal-investituri ma' kunsiderazzjonijiet soċjali, ambjentali, etiċi, kulturali u edukattivi; Qiegħed isegwi mill-qrib id-diskussjonijiet attwali dwar il-proposta leġiżlattiva dwar it-trasparenza tal-informazzjoni soċjali u ambjentali mogħtija mill-kumpaniji; huwa favur l-adozzjoni ta' proposta leġiżlattiva li tippermetti flessibilità ta' azzjoni kbira, fil–qies tan-natura multidimensjonali tal-RSK u tad-diversità tal-politiki tal-RSK implimentati min-negozji, akkumpanjata b'livell suffiċjenti ta' paragunabbilità li jaqdi l-ħtiġijiet tal-investituri u tal-partijiet interessati l-oħra, kif ukoll il-ħtieġa li l-konsumaturi jingħataw aċċess faċli għall-informazzjoni dwar l-impatt tan-negozji fuq is-soċjetà, inkluż dwar aspetti ta' governanza u tal-metodoloġija ta' kostijiet tul iċ-ċiklu tal-ħajja; iqis li l-informazzjoni dwar is-sostenibbiltà għandha tkopri wkoll, fejn dan ikun f'loku, il-ktajjen ta' subappalti u ta' provvista, u għandha tissejjes fuq metodoloġiji aċċettati globalment bħal dawk tal-Inizjattiva Globali dwar ir-Rappurtar jew tal-Kunsill dwar ir-Rappurtar Integrat; jitlob, barra minn hekk, li għall-SMEs jiġu applikati eżenzjoni jew qafas semplifikat; Jitlob li jitkattar il-monitoraġġ aktar inklussiv u aktar trasparenti tal-prinċipjio tal-RSK fil-politika kummerċjali tal-UE, b'punti ta' riferiment ċari biex jitkejjel it-titjib, bl-għan li titħeġġeġ il-fiduċja fis-sistema; Iħeġġeġ lill-UE kif ukoll lill-Istati Membri biex jagħtu tagħrif konkret dwar l-RSK, u tagħlim u taħriġ dwarha, ħalli l-impriżi jkunu jistgħu jieħdu vantaġġ sħiħ mill-RSK u jimplementawha fil-kultura organizzattiva tagħhom; Iħeġġeġ lill-kumpaniji tal-midja biex jinkludu standards trasparenti ta' ġurnaliżmu fil-politiki tal-RSK tagħhom, inklużi garanziji ta' protezzjoni tal-fonti u l-jeddijiet tal-whistleblowers; Jistieden lill-Kummissjoni biex tikkunsidra ulterjormanet miżuri vinkolanti u mhux vinkolanti maħsuba biex jiffaċilitaw r-rikonoxximent u l-promozzjoni tal-isforzi magħmula min-negozji rigward it-trasparenza u d-divulgazzjoni ta' informazzjoni mhux finanzjarja; Jopponi bil-qawwa l-introduzzjoni ta' parametri speċifiċi, bħall-iżvilupp ta' indikaturi ta' prestazzjoni fil-livell tal-UE kollha kemm hi, li jistgħu jikkawżaw burokrazija żejda u strutturi operazzjonali ineffiċjenti; minflok, jitlob lill-Kummissjoni biex tagħti lill-kumpaniji, u tippromwovi fosthom, l-użu ta' metodoloġiji aċċettati internazzjonalment, bħalma huma dawk tal-Inizjattiva Globali dwar ir-Rappurtar u tal-Kunsill dwar ir-Rappurtar Integrat; Iqis li huwa essenzjali, madankollu, li l-Kummissjoni, mill-aktar fis, tiżviluppa l-metodoloġija komuni prevista biex tkejjel il-prestazzjonijiet ambjentali tul iċ-ċiklu tal-ħajja; jemmen li din il-metodoloġija tkun utli kemm mil-lat ta' trasparenza tal-informazzjoni tal-negozji kif ukoll għall-finijiet tal-valutazzjoni li l-awtoritajiet pubbliċi jagħmlu rigward il-prestazzjonijiet ambjentali tal-kumpaniji; Jilqa' l-intenzjoni tal-Kummissjoni li tvara "Komunità ta' Prattika" dwar l-RSK u azzjoni soċjali min-naħa tan-negozji; jemmen li dan jeħtieġlu jkun kumplimentarju għal kodiċi ta' prattika tajba għall-koregolamentazzjoni u l-awtoregolamentazzjoni, li permezz tiegħu l-partijiet interessati kollha jkunu jistgħu jimpenjaw ruħhom fi proċess ta' tagħlim kollettiv biex itejbu l-effiċjenza u l-obbligu ta' rendikont f'azzjonijiet b'diversi partijiet interessati; Jitlob li jkun hemm konsultazzjoni sħiħa u attiva u involviment ta' organizzazzjonijiet rappreżentattivi, inklużi t-trejdjunjins, fl-iżvilupp, l-operat u l-monitoraġġ tal-proċessi u l-istrutturi tal-RSK tal-kumpaniji, filwaqt li jaħdmu ma' min iħaddem f'approċċ ta' sħubija ġenwina; Jitlob lill-Kummissjoni biex tiżgura li obbligu ta' rappurtar sistematiku fuq informazzjoni essenzjali dwar is-sostenibbiltà ma jkunx ta' piż żejjed fuq il-kumpaniji, ladarba jeħtieġ li dawn tal-aħħar jilqgħu kwalunkwe strateġija ġdida tal-RSK; jitlob li l-Kummissjoni taħseb għal perjodu ta' tranżizzjoni qabel ma jidħol fis-seħħ ir-rappurtar mhux finanzjarju fuq bażi regolari għall-kumpaniji, minħabba li dan jagħtihom l-opportunità inizjali li jimplimentaw sewwa l-RSK internament, b'tali mod li jistabbilixxu politika akkurata u dettaljata tal-RSK bħala parti mis-sistemi ta' ġestjoni interna tagħhom; Jappoġġja l-proposta tal-Kummissjoni li tobbliga lill-fondi ta' investiment u l-istituzzjonijiet finanzjarji kollha biex jinfurmaw lill-klijenti tagħhom (ċittadini, negozji, awtoritajiet pubbliċi, eċċ.) dwar kriterji ta' investiment etiku jew responsabbli li japplikaw jew dwar kwalunkwe standard jew kodiċi li jimxu miegħu; Japprova d-direttiva tal-Kummissjoni dwar l-istandards minimi għall-vittmi; jappella biex il-politiki tal-RSK tal-kumpaniji fis-setturi rilevanti (bħall-ivvjaġġar, l-assigurazzjoni, l-akkomodazzjoni u t-telekomunikazzjonijiet) jinkludu strateġiji u strutturi pożittivi u prattiċi biex jappoġġjaw il-vittmi ta' reati u l-familji tagħhom waqt kriżi, u biex jistabbilixxu politiki speċifiċi għal kwalunkwe impjegat li, fil-post tax-xogħol jew barra minnu, jisfa vittma ta' reat; Jirrikonoxxi l-valur u l-potenzjal sostanzjali ta' strumenti ta' awtoregolamentazzjoni u koregolamentazzjoni bħalma huma kodiċijiet ta' kondotta speċifiċi għas-settur; jilqa' għalhekk ix-xewqa tal-Kummissjoni li ttejjeb l-istrumenti eżistenti billi tiżviluppa kodiċi ta' prattiki tajba għal dan il-qasam; huwa kontra, madanakollu, l-introduzzjoni ta' approċċ uniku li ma jikkunsidrax l-ispeċifiċitajiet ta' kull settur u r-rekwiżiti speċifiċi tan-negozji; Ifakkar fil-karatteristiċi speċjali tal-SMEs, li joperaw prinċipalment fuq livell lokali u reġjonali ġewwa setturi speċifiċi; iqis li huwa essenzjali, għalhekk, li l-politiki tal-Unjoni dwar l-RSK, inklużi pjanijiet ta' azzjoni nazzjonali dwar l-RSK, jikkunsidraw sewwa r-rekwiżiti essenzjali tal-SMEs, bi qbil mal-prinċipju "aħseb l-ewwel fiż-żgħir", u jirrikonoxxu l-approċċ informali u intuwittiv tal-SMEs lejn l-RSK; Jindika l-importanza li l-impriżi żgħar u ta' daqs medju jkunu involuti fl-RSK u li l-kisbiet tagħhom f'dan il-qasam jiġu rikonoxxuti; Jirrikonoxxi li bosta SMEs fl-Ewropa diġà jħaddmu politiki tal-RSK, bħall-impjieg lokali, l-involviment fil-komunità, l-applikazzjoni ta' politiki ta' governanza tajba fil-katina ta' provvista tagħhom, eċċ.; jirrimarka, madankollu, li l-maġġoranza ta' dawn l-SMEs ma jafux li fil-fatt qed jimplimentaw fil-prattika sostenibbiltà, RSK u prattiki tajba ta' governanza korporattiva; jistieden lill-Kummisjsoni, għalhekk, biex l-ewwel teżamina l-prattiki attwali tal-SMEs qabel ma tikkunsidra strateġiji speċifiċi tal-RSK għall-SMEs; Jesprimi l-oppożizzjoni tiegħu għal kull miżura li tista' tikkawża piżijiet amministrattivi jew finanzjarji addizzjonali għall-SMEs, filwaqt li juri l-appoġġ tiegħu għal miżuri li jħallu lill-SMEs jagħmlu azzjonijiet konġunti; Jistieden lill-Istati Membri u lill-awtoritajiet reġjonali biex jagħmlu użu intelliġenti mill-fondi ta' koeżjoni bil-għan li jirfdu attivitajiet promozzjonali rigward l-RSK minn organizzazzjonijiet intermedjarji tal-SMEs, fuq l-eżempju tal-programm ewlieni Ġermaniż kofinanzjat mill-Fond Soċjali Ewropew; Jitlob lill-Kummissjoni, b'kollaborazzjoni mal-Istati Membri, ma' organizzazzjonijiet intermedjarji tal-SMEs u ma' partijiet interessati oħra, biex tfassal strateġiji u miżuri ħalli tgħin lill-SMEs jaqsmu bejniethom l-aqwa prattiki tal-RSK, pereżempju permezz ta' database għall-ġbir ta' informazzjoni fuq politiki tal-RSK implimentati mill-SMEs, b'dettalji ta' proġetti mwettqa f'pajjiżi differenti; Jirrakkomanda li jitfasslu gwidi u manwali dwar l-RSK għall-SMEs; jenfasizza, f'dan ir-rigward, l-urġenza ta' aktar riċerka akkademika fuq kif tista' titqawwa l-aċċettazzjoni tal-RSK min-naħa tal-SMEsm kif ukoll dwar l-impatt ekonomiku, soċjali u ambjentali tal-politiki tal-RSK fil-livell lokali u reġjonali; Huwa tal-fehma li, biex ikollha impatt ġenwin fuq it-tnaqqis tal-faqar, l-aġenda tal-RSK għandha wkoll tiffoka fuq l-SMEs, minħabba li l-impatt soċjali u ambjentali kumulattiv tagħhom huwa sinifikanti; Jistieden lill-Kummissjoni u lill-Istati Membri biex jidentifikaw strategiji ta' żvilupp u ta' appoġġ maħsuba għad-disseminazzjoni tal-RSK fost l-SMEs; jirrakkomanda, b'mod partikolari, li jitfasslu miżuri speċifiċi għal-impriżi żgħar u għall-mikroimpriżi; Jenfasizza li, wara d-dħul fis-seħħ tat-Trattat ta' Lisbona, il-Parlament għandu jinżamm infurmat bis-sħiħ dwar kif ir-riżultati tal-Valutazzjonijiet tal-Impatt fir-rigward tas-Sostenibilità (SIA) tal-ftehimiet jiġu inkorporati fin-negozjati qabel il-konklużjoni tagħhom, u li l-Parlament ikun mgħarraf dwar liema kapitoli ta' dawn il-ftehimiet ikunu nbidlu, bil-għan li jiġu evitati impatti negattivi identifikati fl-SIA; Jenfasizza li jeħtieġ li trattati bilaterali futuri dwar l-investiment iffirmati mill-UE jiżguraw li jintlaħaq bilanċ ġust bejn il-ħtieġa li l-investituri jkunu protetti u l-ħtieġa li jkun previst intervent mill-istat, speċjalment b'rabta ma' standards soċjali, tas-saħħa u ambjentali; Jistieden li l-idea ta' sponsorizzazzjoni tiġi promossa fost min iħaddem; Ifakkar li, għas-soluzzjoni ta' tilwim kummerċjali u/jew għat-talba ta' kumpens għal esternalitajiet negattivi ta' attività tan-negozju irresponsabbli jew illegali tan-negozju, diġà jeżistu kemm il-kawżi fil-qrati kif ukoll alternattivi għal dawn tal-aħħar; jistieden lill-Kummissjoni, f'dan ir-rigward, biex taħdem aktar ħalli tkattar l-għarfien dwar iż-żewġ triqat kemm fost il-komunità tan-negozju kif ukoll fost il-pubbliku ġenerali; ifakkar li l-Kamra Internazzjonali tal-Kummerċ (ICC) tipprovdi servizzi ta' soluzzjoni tat-tilwim għal individwi, negozji, stati, entitajiet statali u organizzazzjonijiet internazzjonali li jfittxu alternattivi għal kawżi fil-qrati, liema alternattivi jistgħu jikkontribwixxu biex itejbu l-aċċess effikaċi għall-ġustizzja għall-vittmi f'każ ta' ksur ta' prattiki kummerċjali responsabbli li jikkawżaw danni ekonomiċi, soċjali u ambjentali fl-UE u/jew barra minnha; Jenfasizza li s-sensibilizzazzjoni fil-livell korporattiv dwar l-importanza tal-RSK u l-konsegwenzi tan-nuqqas ta' ottemperanza, bħala kompitu għall-Kummissjoni, jeħtieġ li tkun akkumpanjata minn sensibilizzazzjoni u tisħiħ xieraq tal-kapaċitajiet fil-livell tal-gvernijiet tal-pajjiżi ospitanti, biex ikunu żgurati l-implimentazzjoni effikaċi tad-drittijiet tal-RSK u l-aċċess għall-ġustizzja; Huwa tal-fehma li l-Kummissjoni u l-Istati Membri għandhom iħeġġu lill-kumpaniji tal-UE biex jieħdu inizjattivi immirati li jippromwovu l-RSK u jiskambjaw prattiki tajba ma' sħabhom f'pajjiżi oħra; Jenfasizza l-ħtieġa li l-miżuri regolatorji jitfasslu fi ħdan qafas legali solidu u f'konformità ma' standards internazzjonali, bil-għan li jiġu evitati interpretazzjonijiet nazzjonali differenti u riskji ta' vantaġġi jew żvantaġġi kompetittivi fuq skala reġjonali, nazzjonali jew makroreġjonali; Iħeġġeġ lill-Kummissjoni biex tissokta bl-isforzi tagħha għall-promozzjoni tal-RSK f'relazzjonijiet ma' pajjiżi u reġjuni oħra madwar id-dinja; jitlob, f'dan ir-rigward, li jsiru sforzi akbar biex ir-reċiproċità ssir prinċipju ċentrali tar-relazzjonijiet kummerċjali; Jerġa' jsostni l-konvinzjoni tiegħu li l-iżvilupp tal-RSK għandu jiġi avvanzat primarjament permezz tal-approċċ li jħaddan diversità ta' partijiet interessati filwaqt li jalloka rwol ewlieni lin-negozji, li jeħtieġ li jkunu jistgħu jiżviluppaw approċċ imfassal għas-sitwazzjoni speċifika tagħhom; jisħaq fuq il-ħtieġa ta' miżuri u approċċi speċifiċi għall-iżvilupp tal-RSK fost l-SMEs; Jinnota li l-istrateġija attwali tal-Kummissjoni dwar l-RSK tkopri l-perjodu 2011-2014; jitlob li l-Kummissjoni tiżgura li tiġi adottata strateġija ambizzjuża fil-ħin għall-perjodu ta' wara l-2014; Jagħti istruzzjoni lill-President tiegħu biex iressaq din ir-riżoluzzjoni lill-Kunsill, lill-Kummissjoni, u lill-gvernijiet u lill-parlamenti tal-Istati Membri. wara li kkunsidra l-Artikoli 5, 12, 14, 15, 16, 21, 23, 26, 27, 28, 29, 31, 32, 33, 34 u 36 tal-Karta tad-Drittijiet Fundamentali tal-Unjoni Ewropea, wara li kkunsidra l-Karta Soċjali Ewropea, b'mod partikolari l-Artikoli 5, 6 u 19 tagħha, wara li kkunsidra d-Dikjarazzjoni tal-Organizzazzjoni Internazzjonali tax-Xogħol (ILO) dwar il-Prinċipji u d-Drittijiet Fundamentali fix-Xogħol, adottata fl-1998, u l-konvenzjonijiet tal-ILO li jistabbilixxu standards universali fundamentali tax-xogħol fir-rigward ta': l-abolizzjoni tax-xogħol furzat (Nri 29 (1930) u 105 (1957)); il-libertà ta' assoċjazzjoni u d-dritt ta' negozjar kollettiv, (Nri 87 (1948) u 98 (1949); l-abolizzjoni tat-tħaddim tat-tfal (Nri 138 (1973) u 182 (1999)); u n-nondiskriminazzjoni fl-impjieg, (Nri 100 (1951) u 111 (1958)), wara li kkunsidra wkoll il-konvenzjonijiet tal-ILO dwar il-klawsoli tax-xogħol (kuntratti pubbliċi) (Nru 94) u dwar in-negozjar kollettiv (Nru 154), wara li kkunsidra l-Aġenda tax-Xogħol Deċenti u l-Patt Globali ghall-Impjiegi tal-ILO, adottati b'kunsens dinji fid-19 ta' Ġunju 2009 waqt il-Konferenza Internazzjonali dwar ix-Xogħol, wara li kkunsidra d-Dikjarazzjoni dwar il-Ġustizzja Soċjali għal Globalizzazzjoni Ġusta, adottata bil-kunsens tal-183 Stat Membru tal-ILO fl-10 ta' Ġunju 2008, wara li kkunsidra d-Dikjarazzjoni Universali tad-Drittijiet tal-Bniedem (1948) u strumenti oħra tan-Nazzjonijiet Uniti fil-qasam tad-drittijiet tal-bniedem, b'mod partikolari l-Patt Internazzjonali dwar id-Drittijiet Ċivili u Politiċi (1966) u dak dwar id-Drittijiet Ekonomiċi, Soċjali u Kulturali (1966), il-Konvenzjoni Internazzjonali dwar l-Eliminazzjoni tal-Forom Kollha ta' Diskriminazzjoni Razzjali (1965), il-Konvenzjoni dwar l-Eliminazzjoni ta' Kull Forma ta' Diskriminazzjoni kontra n-Nisa (1979), il-Konvenzjoni dwar id-Drittijiet tat-Tfal (1989), il-Konvenzjoni Internazzjonali dwar il-Protezzjoni tad-Drittijiet tal-Ħaddiema Migranti Kollha u tal-Membri tal-familji taghhom (1990) u l-Konvenzjoni dwar id-Drittijiet tal-Persuni b'Diżabbiltajiet (2006), wara li kkunsidra l-Prinċipji tat-Tisħiħ tal-Pożizzjoni tan-Nisa tan-NU mnedija f'Marzu 2010, li joffru gwida dwar kif in-nisa jistgħu jingħataw is-setgħa fuq il-post tax-xogħol, fis-suq u fil-komunità u huma riżultat ta' kollaborazzjoni bejn il-UN Women u l-Patt Dinji tan-Nazzjonijiet Uniti; wara li kkunsidra l-"Consistency Project", proġett kollaborattiv bejn il-"Climate Disclosure Standards Board" (CDSB), il-"Global Reporting Initiative" (GRI), l-Organizzazzjoni għall-Kooperazzjoni u l-Iżvilupp Ekonomiċi (OECD) u l-Konferenza tan-Nazzjonijiet Uniti dwar il-Kummerċ u l-Iżvilupp (UNCTAD) imfassal biex jappoġġa approċċ aktar konsistenza għad-domanda u l-forniment ta' informazzjoni korporattiva relatata mat-tibdil fil-klima; wara li kkunsidra l-Linji Gwida tal-OECD għall-Impriżi Multinazzjonali, aġġornati f'Mejju 2011, wara li kkunsidra l-Konvenzjoni dwar il-Ġlieda Kontra t-Tixħim tal-OECD tal-1997, wara li kkunsidra l-Global Reporting Initiative, wara li kkunsidra t-twaqqif tal-Kunsill Internazzjonali dwar ir-Rapportar Integrat (International Integrated Reporting Council – IIRC), wara li kkunsidra l-Att dwar id-Dikjarazzjonijiet Finanzjarji (2008) tad-Danimarka, wara li kkunsidra l-Patt Dinji tan-NU, wara li kkunsidra l-paragrafi 46 u 47 tad-dokument finali tas-Summit Dinji tal-2012 Rio+20 dwar l-Izvilupp Sostenibbli, wara li kkunsidra l-Principji tan-NU ghall-Investiment Responsabbli (UNPRI), wara li kkunsidra l-Istandard Internazzjonali ISO 26000 li jipprovdi linji gwida għar-responsabilità socjali, u li nħareġ fl-1 ta' Novembru 2010, wara li kkunsidra t-twaqqif tal-Forum Multilaterali Ewropew dwar ir-Responsabilità Socjali Korporattiva, imniedi fis-16 ta' Ottubru 2002, wara li kkunsidra l-proposta tal-Kummissjoni għal direttiva tal-Parlament Ewropew u tal-Kunsill dwar l-akkwist pubbliku (COM(2011)0896); wara li kkunsidra l-komunikazzjoni mill-Kummissjoni bit-titolu "Promozzjoni tax-xogħol deċenti għal kulħadd – Il-kontribuzzjoni tal-Unjoni fl-implimentazzjoni tal-aġenda tax-xogħol deċenti għal kulħadd" (COM(2006)0249) (komunikazzjoni mill-Kummissjoni dwar ix-xogħol deċenti), wara li kkunsidra l-komunikazzjoni mill-Kummissjoni bit-titolu "Il-Modernizzazzjoni tad-dritt soċjetarju u t-tisħiħ tal-governanza tal-impriżi fl-Unjoni Ewropea – Pjan għall-avvanz" (COM(2003)0284) (Pjan ta' Azzjoni dwar il-Governanza tal-Impriżi), wara li kkunsidra l-komunikazzjoni mill-Kummissjoni bit-titolu "Kummerċ, Tkabbir u Affarijiet Dinjija – Il-Politika tal-Kummerċ bħala element prinċipali mill-Istrategija tal-UE 2020" (COM(2010)0612), wara li kkunsidra l-komunikazzjoni mill-Kummissjoni bit-titolu "Pakkett 'Negozji responsabbli'" (COM(2011)0685), wara li kkunsidra l-komunikazzjoni mill-Kummissjoni bit-titolu "Lejn irkupru li jwassal ghall-ħolqien abbundanti ta' impjiegi" (COM(2012)0173), wara li kkunsidra l-komunikazzjoni mill-Kummissjoni bit-titolu "Inizjattiva għan-negozju soċjali – Il-ħolqien ta' klima favorevoli għall-intraprizi socjali, il-partijiet interessati ewlenin fl-ekonomija soċjali u l-innovazzjoni" (COM(2011)0682), wara li kkunsidra l-komunikazzjoni mill-Kummissjoni bit-titolu "Ewropa 2020 – Strateġija għal tkabbir intelliġenti, sostenibbli u inklussiv" (COM(2010)2020), wara li kkunsidra l-Komunikazzjoni mill-Kummissjoni bit-titolu "Strateġija għall-ugwaljanza bejn in-nisa u l-irġiel 2010-2015" (COM(2010)0491), wara li kkunsidra l-komunikazzjoni mill-Kummissjoni bit-titolu "Strateġija rinnovata tal-UE 2011-2014 għar-Responsabilità Soċjali Korporattiva" (COM(2011)0681), wara li kkunsidra l-Artikolu 48 tar-Regoli ta' Procedura tieghu, wara li kkunsidra r-rapport tal-Kumitat għall-Impjiegi u l-Affarijiet Soċjali u l-opinjonijiet tal-Kumitat għall-Affarijiet Legali, tal-Kumitat għall-Affarijiet Barranin, tal-Kumitat għall-Iżvilupp, tal-Kumitat għall-Kummerċ Internazzjonali kif ukoll tal-Kumitat għall-Kultura u l-Edukazzjoni (A7-0023/2013), billi t-terminu "responsabilità soċjali korporattiva (RSK)" jeħtieġ ma jintużax b'mod ħażin għad-definizzjoni mill-ġdid tal-istandards minimi applikabbli maqbula f'livell internazzjonali, iżda jintuża biex titkejjel l-implimentazzjoni tagħhom u jinftiehem aħjar kif dawn jistgħu jiġu applikati malajr u direttament mill-impriżi ta' kull daqs; billi l-kunċett tal-RSK tipikament użat fl-istituzzjonijiet tal-UE għandu jitqies bħala prinċipalment mhux distingwibbli mill-kunċetti relatati ta' impriżi responsabbli u etiċi, "ambjent, soċjetà u governanza", żvilupp sostenibbli u responsabilità korporattiva; billi approċċ multilaterali jeħtieġ li jibqa' l-ġebla tax-xewka tal-inizjattivi kollha appoġġati mill-UE dwar l-RSK, kif ukoll il-bażi tal-RSK l-aktar kredibbli mwettqa mill-impriżi stess, u li jibda mil-livell lokali; billi l-Global Reporting Initiative ipprovdiet il-metodoloġija l-aktar aċċettata fil-livell internazzjonali għat-trasparenza tal-impriżi u billi l-formazzjoni tal-International Integrated Reporting Council (IIRC), li tinvolvi l-entitajiet internazzjonali l-aktar importanti dwar it-twaqqif ta' standards tal-kontabbiltà, tindika li r-rappurtar ta' sostenibbiltà korporattiva integrat fil-kontijiet finanzjarji se jsir in-norma globali f'inqas minn għaxar snin; billi x-xogħol innovattiv tal-"Prince's Accounting for Sustainability Project", tat-TEEB (L-Ekonomija tal-Ekosistemi u l-Bijodiversità) għall-Impriżi u tal-Programm Ambjentali tan-Nazzjonijiet Uniti issa għamilha possibbli għall-impriżi li jifhmu sew u b'mod preċiż il-valutazzjoni monetarja tal-impatt soċjali u ambjentali estern tagħhom u b'hekk jinserixxu dan bħala parti mill-ġestjoni finanzjarja tal-kumpanija; billi kien hemm bidla radikali fil-komunità ta' investituri b'1 123 investitur (li jirrappreżentaw USD 32 triljun ta' assi totali ġestiti) li japprovaw il-Prinċipji ta' Investiment Responsabbli tan-NU (UNPRI); billi l-Forum għall-Investiment Sostenibbli Ewropew jikkalkula li s-suq globali tal-investiment soċjalment responsabbli laħaq madwar EUR 7 triljun minn Settembru 2010, u billi 82 investitur immexxija minn Aviva Global Investors u li jirrappreżentaw USD 50 triljun ta' assi totali ġestiti talbu, fl-okkażjoni tas-Summit tan-NU għal Żvilupp Sostenibbli, sabiex ir-rappurtar tas-sostenibbiltà korporattiva jsir obbligatorju; billi t-twaqqif tal-Pjattaforma Multilaterali Ewropea dwar l-RSK, it-twettiq ta' għadd ta' proġetti pilota u ta' proġetti ta' riċerka, l-attivitajiet tal-Alleanza preċedenti għall-Impriżi stabbilixxew rekord passat ċar ta' azzjoni Ewropea fil-qasam tal-RSK, flimkien mal-kontribut kontinwu u ta' siwi li sar minn "familja" ta' organizzazzjonijiet tal-RSK Ewropej li tinkludi CSR Europe, l-Akkademja Ewropea tan-Negozju fis-Soċjetà (EABIS), il-Forum għall-Investiment Sostenibbli Ewropew (Eurosif), u l-Koalizzjoni Ewropea għall-Ġustizzja Korporattiva (ECCJ); billi ċerti standards komuni għall-RSK huma essenzjali, billi differenzi fil-materjalità jeħtieġu wkoll approċċi differenzjati mill-industrija u billi, f'soċjetà libera, l-RSK qatt ma tista' tagħmel azzjoni tal-karità obbligatorja, li tista' tnaqqas ir-rieda tan-nies li jagħtu; billi l-kodiċijiet ta' kondotta tal-kumpanija kellhom rwol importanti biex jinbeda u jitkabbar l-għarfien dwar l-RSK, iżda huma rispons insuffiċjenti minħabba n-nuqqas frekwenti ta' speċifiċità, ta' inkonsistenza mal-istandards internazzjonali eżistenti, ta' eżempji ta' evitar ta' kwistjonijiet materjali u ta' nuqqas ta' paragunabilità u trasparenza fl-applikazzjoni; billi l-Prinċipji ta' Linji Gwida dwar in-Negozji u d-Drittijiet tal-Bniedem tan-NU ġew maqbula unanimament fin-NU bl-appoġġ sħiħ tal-Istati Membri tal-UE, tal-Organizzazzjoni Internazzjonali tal-Impjegaturi u tal-Kamra Internazzjonali tal-Kummerċ, inkluż appoġġ għall-kunċett ta' "smart mix" (taħlita intelliġenti) bejn azzjonijiet regolatorji u dawk volontarji; billi r-Rappreżentant Speċjali preċedenti tas-Segretarju Ġenerali tan-NU dwar in-Negozju u d-Drittijiet tal-Bniedem, John Ruggie, appella lill-Istati Membri tal-UE, bħala parti mill-Konferenza tal-RSK imsejħa mill-Presidenza Svediża ta' dak iż-żmien, biex jikkjarifikaw u jappoġġaw il-kwistjoni tal-ġurisdizzjoni extraterritorjali għal każijiet ta' ksur minn kumpaniji f'pajjiżi terzi fraġli; billi l-appell tiegħu kien sussegwentement approvat fil-konklużjonijiet tal-Kunsill Ewropew, imma attwalment għadha ma ttieħdet l-ebda azzjoni bħala risposta; billi l-istudju tal-Kummissjoni dwar lakuni ta' governanza bejn l-istrumenti u l-istandards tal-RSK u leġiżlazzjoni eżistenti Ewropea, magħruf bħala l-Istudju ta' Edinburgh, ippubblikat f'Ottubru 2010 u li r-riżultati tiegħu ġew irrappurtati fir-Rapport Annwali dwar id-Drittijiet tal-Bniedem tal-2011, ġie approvat b'mod sħiħ mill-Kunsill Ewropew u mill-Parlament Ewropew; billi l-Linji Gwida tal-OECD dwar l-Impriżi Multinazzjonali huma l-istandard RSK internazzjonali l-aktar kredibbli u li l-aġġornament maqbul f'Mejju 2011 jirrappreżenta opportunità sinifikanti biex l-implimentazzjoni tal-RSK timxi 'l quddiem; billi kien hemm għadd ta' inizjattivi internazzjonali biex jiżguraw rappurtar ta' sostenibbiltà mill-impriżi, inklużi r-rekwiżiti għall-impriżi mmexxija mill-Istat Ċiniż li jirrappurtaw, u għall-impriżi li jirrappurtaw dwar l-implimentazzjoni tal-Linji Gwida tal-RSK żviluppati mill-Gvern tal-Indja, flimkien mal-fatt li l-impriżi għandhom jiżvelaw ir-rendiment ta' sostenibbiltà tagħhom mitlub bħala rekwiżit fil-lista uffiċjali tal-Borża fil-Brażil, fl-Afrika tan-Nosfinhar u l-Malasja, u bħala rekwiżit tal-Kummissjoni għat-Titoli u l-Kambju tal-Istati Uniti; billi l-Att dwar id-Dikjarazzjonijiet Finanzjarji Daniż (2008) fir-rigward tar-rappurtar tas-sostenibilità korporattiva li għandu rekwiżiti addizzjonali speċifiċi ta' rappurtar dwar l-impatt tat-tibdil fil-klima u tad-drittijiet tal-bniedem, kien ferm popolari mal-impriżi Daniżi, li 97 % minnhom jagħżlu li jirrappurtaw minkejja d-dispożizzjoni ta' "kkomforma jew spjega" li tkopri l-ewwel tliet snin tal-applikazzjoni tal-Att; billi Franza u d-Danimarka huma tnejn mill-erba' gvernijiet tal-Istati Membri tan-NU li qablu li jmexxu l-implimentazzjoni tal-impenn tan-NU Rio+20 għar-rappurtar dwar is-sostenibbiltà korporattiva; billi l-aġġornament tal-Linji Gwida dwar l-Impriżi Multinazzjonali tal-OECD, immexxi mill-Pajjiżi l-Baxxi, offra l-opportunità li jtejjeb il-viżibilità u l-istatus ta' dawk il-linji gwida, permezz ta' sistema ta' punti ta' kuntatt nazzjonali, temm "in-nexus ta' investiment" li fixkel l-applikazzjoni sħiħa tagħhom mal-katina tal-provvista u integra bis-sħiħ il-Prinċipji dwar in-Negozji u d-Drittijiet tal-Bniedem tan-NU; billi r-riżoluzzjoni tal-Parlament Ewropew dwar l-Ewropa 2020 tiddikjara li hemm rabta qawwija bejn ir-responsabilità korporattiva u l-governanza korporattiva; billi l-istudju "Green Winners" 2009 li jiġbor fih 99 kumpanija wera li f'16-il settur industrijali separat, kumpaniji bi strateġiji RSK kellhom rendiment aħjar mill-medja industrijali b'mill-inqas 15 %, b'hekk jirrappreżentaw kapitalizzazzjoni tas-suq addizzjonali ta' EUR 498 miljun (USD 650 miljun) għal kull kumpanija; billi l-Istħarrig "Global CEO 2012" juri li l-impriżi jirrikonoxxu li t-tkabbir jitlob ħidma mill-qrib mal-popolazzjoni lokali; billi, pereżempju, aktar minn 60 % ta' dawk mistħarrġa kienu qed jippjanaw li jżidu l-investiment tagħhom fit-tliet snin ta' wara biex jgħinu ħalli titħares is-saħħa tal-ħaddiema; Jirrikonoxxi li l-komunikazzjoni mill-Kummissjoni hija parti minn sensiela ta' dikjarazzjonijiet politiċi li bis-saħħa tagħhom l-RSK hija promossa b'mod aktar wiesa', hija integrata fil-politiki tal-UE u se ssir prinċipju stabbilit għall-azzjoni Ewropea; jistieden lill-Kummissjoni u lill-Istati Membri jużaw l-istrateġija RSK 2014-2020 bħala l-bażi għal miżuri prattiċi li jinkoraġġixxu lill-kumpaniji jinvolvu ruħhom fl-RSK; Jenfasizza li għarfien attiv tar-responsabilità soċjali jwassal għal fiduċja u aċċettazzjoni soċjali akbar fl-impriżi; Jaqbel, madankollu, mal-analiżi stabbilita fil-komunikazzjoni, skont liema l-prattiki tal-RSK għadhom limitati, fil-biċċa l-kbira, għal minoranza tal-impriżi l-kbar, minkejja l-appelli diretti fil-komunikazzjonijiet tal-Kummissjoni tal-2001 u 2006 biex aktar impriżi jħaddnu l-RSK; iqis, madankollu, li l-impriżi dejjem kienu involuti fis-soċjetà li fiha joperaw u li l-RSK tista' tiġi introdotta f'kumpaniji ta' kwalunkwe daqs; jinnota wkoll il-ħtieġa li l-SMEs ikunu involuti fid-dibattitu dwar l-RSK, li ħafna minnhom jadottawha abbażi ta' approċċ aktar informali u intuwittiv li jinvolvi l-ammont minimu ta' amministrazzjoni u l-ebda żieda fl-ispejjeż; Jiġbed l-attenzjoni fuq ir-rwol strateġiku tal-SMEs, li billi huma qrib it-territorju li jaħdmu fih, jistgħu jiffaċilitaw it-tixrid tal-RSK; jitlob lill-Kummissjoni tiżviluppa, flimkien mal-awtoritajiet nazzjonali u mal-pjattaformi multilaterali, forom ta' kooperazzjoni settorjali bejn l-SMEs li jippermettulhom jieħdu azzjoni konġunta dwar problemi soċjali u ambjentali; Jiddispjaċih li l-RSK tkompli tkun iffokata fuq standards ambjentali u tħalli barra standards soċjali, anke jekk dawn huma essenzjali sabiex tinkiseb klima soċjali li twassal għal tkabbir ekonomiku u għal konverġenza soċjali; Jemmen li fil-kriżi finanzjarja globali hemm ir-riskju reali li dawk li jfasslu l-politika, inkluż fl-UE, se jsofri konsegwenzi negattivi minħabba ppjanar fuq terminu qasir ta' żmien, b'konċentrazzjoni esklużiva fuq miżuri ta' trasparenza u kontabilità definiti b'mod ristrett fis-swieq finanzjarji, filwaqt li qed tiġi traskurata l-ħtieġa urġenti li s-setturi finanzjarji kif ukoll dawk industrijali jindirizzaw l-isfidi fundamentali tad-degradazzjoni ambjentali u tad-diżintegrazzjoni soċjali b'mod integrat; Iwissi li l-impriżi jistgħu biss ikunu sostenibbli fil-futur jekk ikunu jeżistu f'ekonomija sostenibbli, u li ma jistax ikun hemm alternattiva għall-bidla futura b'emissjonijiet baxxi tal-karbonju li tinkludi wkoll il-preservazzjoni tal-kapital soċjali u naturali fid-dinja, proċess li fih l-RSK għandu jkollu rwol deċisiv; Jemmen li "t-tisħiħ"tal-RSK jeħtieġ jitjieb permezz ta': enfasi fuq l-istrumenti globali tal-RSK; impetu ġdid minn impriżi li huma l-mexxejja fost il-pari tagħhom; żvelar mill-impriżi ta' informazzjoni soċjali u ambjentali; l-użu ta' linji gwida xierqa; appoġġ milll-amministrazzjoni pubblika għall-ħolqien ta' kundizzjonijiet li jwasslu għal kooperazzjoni tal-RSK u l-provvediment ta' għodda u strumenti xierqa, bħal pereżempju sistema ta' inċentiva; analiżi tal-impatt robusta ta' inizjattivi eżistenti tal-RSK; appoġġ għal inizjattivi ġodda fl-isfera soċjali; adattament tal-RSK sabiex jiġu ssodisfati l-ħtiġijiet tal-SMEs; u żieda fir-rikonoxximent fi ħdan kemm il-komunità tan-negozju kif ukoll is-soċjetà ġenerali tal-iskala kbira ħafna tal-isfidi globali soċjali u ambjentali li qed jiffaċċjaw l-Ewropa u d-dinja; Jappoġġa l-intenzjoni tal-Kummissjoni li ssaħħaħ l-RSK fl-Ewropa billi tipproduci linji gwida u tappoġġa inizjattivi multilaterali għal setturi industrijali individwali, u jappella lill-kumpaniji u l-assoċjazzjonijiet ewlenin biex iħaddnu din l-inizjattiva; Itenni li l-RSK għandha tgħaddi mill-proċess għar-riżultat; Jilqa' favorevolment il-fatt li d-definizzjoni tal-RSK stabbilita fil-komunikazzjoni mill-Kummissjoni, li tirrifletti l-approċċ ġdid adottat għall-ewwel darba mill-Kummissjoni fil-Forum Multilaterali tal-2009, toffri opportunità indispensabbli f'termini ta' inklużjoni u ta' ħolqien ta' kunsens, u tirrifletti korrettament il-kunsens il-ġdid li ntlaħaq bejn l-impriżi u l-partijiet interessati l-oħrajn f'dan l-ambitu bis-saħħa tal-qbil unanimu tal-Prinċipji Gwida tan-NU u strumenti oħra bħall-Gwida Standard dwar ir-Responsabilità Soċjali ISO 26000; jilqa' l-integrazzjoni tat-tħassib soċjali, ambjentali, etiku u rigward id-drittijiet tal-bniedem fl-operazzjonijiet tan-negozju; jinsisti li l-Kummissjoni jeħtiġilha tiddifferenzja aktar bejn: (1) atti ta' karità minn impriżi; (2) atti socjali minn imprizi bbażati fuq il-ligijiet, ir-regoli u l-istandards internazzjonali; u (3) atti antisoċjali minn impriżi li jiksru l-liġijiet, ir-regoli u l-istandards internazzjonali u li huma atti kriminali u abużivi, bħal pereżempju x-xogħol tat-tfal jew ix-xogħol furzat, u li għandhom jiġu kkundanati bil-kbir; Itenni li l-RSK teħtieġ testendi wkoll għall-aġir tal-impriżi fil-konfront ta' pajjiżi terzi u fihom stess; Jinnota b'interess li l-Kummissjoni bdiet tinkludi referenzi għall-RSK fil-ftehimiet kummerċjali tal-UE; huwa tal-fehma li, meta jitqies ir-rwol ewlieni tal-korporazzjonijiet, is-sussidjarji tagħhom u l-ktajjen ta' provvista tagħhom fil-kummerċ internazzjonali, ir-responsabilità soċjali u ambjentali korporattiva għandha ssir parti integrali tal-kapitolu dwar l-iżvilupp sostenibbli tal-ftehimiet kummerċjali tal-UE; jistieden lill-Kummissjoni tiżviluppa proposti konkreti għall-implimentazzjoni ta' dawn il-prinċipji tal-RSK fil-politika kummerċjali; Iqis li "r-responsabilità soċjali" għandha wkoll tirrispetta l-prinċipji u d-drittijiet fundamentali bħal dawk speċifikati mill-ILO, inkluż b'mod partikolari l-libertà ta' assoċjazzjoni, id-dritt għall-ftehim kollettiv, il-projbizzjoni ta' xogħol furzat, l-abolizzjoni tax-xogħol tat-tfal u l-eliminazzjoni tad-diskriminazzjoni fuq il-post tax-xogħol; Jirrakkomanda bil-qawwa l-kontribut magħmul mill-Kummissarji għall-Impjiegi, l-Intrapriża u s-Suq Intern u s-servizzi tagħhom għall-approċċ progressiv u kostruttiv adottat fil-Komunikazzjoni mill-Kummissjoni; jagħraf il-kontribut ta' partijiet oħra tal-Kummissjoni permezz tal-Grupp Inter-Servizz dwar l-RSK; madankollu jitlob lill-President tal-Kummissjoni jipprovdi tmexxija personali fil-qasam tal-RSK u jiżgura li tittieħed "responsabilità" sħiħa tal-impenn tal-Kummissjoni għall-RSK b'mod partikolari fid-Direttorati Ġenerali għall-Ambjent u f'dawk li jikkonċernaw ir-relazzjonijiet esterni; Itenni l-konvinzjoni tiegħu li l-RSK għandha tinkludi miżuri soċjali li jiġbru fihom taħriġ vokazzjonali, bilanċ bejn ix-xogħol u l-ħajja, u kundizzjonijiet tax-xogħol xierqa; jiddikjara mill-ġdid il-konvinzjoni tiegħu fil-"każ kummerċjali" għall-RSK, iżda jtenni li, meta tali każ ma japplikax fit-terminu qasir f'sitwazzjoni jew f'kumpanija partikolari, dan qatt ma jista' jintuża bħala skuża għall-aġir irresponsabbli u antisoċjali; jemmen li teżisti riċerka suffiċjenti li turi li l-"każ kummerċjali" u li d-disseminazzjoni ta' dik ir-riċerka għandha tkun il-prijorità; jitlob li r-riċerka ġdida dwar l-RSK tkun idedikata għall-valutazzjoni tal-impatt kumulattiv ta' bidliet relatati mal-RSK fl-imġiba tal-impriżi meta jiffaċċjaw sfidi globali Ewropej u dinjija bħall-emissjonijiet tal-karbonju, l-aċidifikazzjoni tal-ilma, il-faqar estrem, ix-xogħol tat-tfal jew l-inugwaljanza, u li l-esperjenza pożittiva ssir parti mill-input futur Ewropew li jgħin biex jiġu żviluppati inizjattivi globali tal-RSK; Jirrikonoxxi li jirriżulta difett kbir fl-inizjattivi tal-RSK jekk il-kumpaniji li jiddikjaraw li jipprattikaw l-RSK jirnexxilhom jevitaw gruppi ta' interess kruċjali jew kwistjonijiet sensittivi rilevanti għall-attività tagħhom u l-katina tal-provvista globali tagħhom; jistieden lill-Kummissjoni, f'kollaborazzjoni mal-awtoritajiet finanzjarji u s-sħab soċjali, tibni fuq ix-xogħol preċedenti tal-"laboratorji" tal-RSK biex tidentifika aħjar il-mod kif il-kumpaniji u l-partijiet interessati tagħhom jistgħu jidentifikaw oġġettivament il-kwistjonijiet soċjali u ambjentali essenzjali għall-impriża kkonċernata, u jitlob li ssir għażla ġusta u bilanċjata ta' partijiet interessati li jkunu involuti f'inizjattivi tal-RSK ta' kumpanija; Jemmen li l-konsumaturi qegħdin dejjem aktar jiffukaw l-attenzjoni fuq kumpaniji b'attivitajiet tal-RSK, u għalhekk iħeġġeġ lill-kumpaniji jieħdu approċċ trasparenti, speċjalment fl-operazzjonijiet korporattivi relatati ma' thassib etiku, socjali u ambjentali; Jenfasizza l-fatt li l-RSK tkun vijabbli biss jekk ikunu rrispettati d-dispożizzjonijiet legali fis-seħħ u r-regolamentazzjoni dwar tariffi lokali tas-sħab soċjali; Jinnota li waqt li qed tiġi vvalutata r-responsabilità soċjali ta' impriża, għandha titqies l-imġiba tal-impriżi involuti fil-katina tal-provvista tagħha u kwalunkwe subkuntrattur eventwali; Isostni r-rikonoxximent, fil-komunikazzjoni mill-Kummissjoni, li "l-kontribuzzjoni għall-mitigazzjoni tal-effetti soċjali tal-kriżi attwali" u s-sejba ta' mudelli ta' negozju sostenibbli huma parti mir-responsabilità soċjali tal-impriżi; jistieden lill-Kummissjoni u lill-Istati Membri jgħinu lin-negozji, f'kooperazzjoni mar-rappreżentanti tal-ħaddiema, isiru involuti fl-RSK; jistieden lill-impriżi jqisu inizjattivi maħsuba biex jippreservaw u joħolqu l-impjiegi, speċjalment għaż-żgħażagħ u n-nisa, fl-oqsma kollha ta' attività (bħal pereżempju l-ġestjoni u t-taħriġ, is-swieq, il-persunal, l-ambjent u s-soċjetà), b'attenzjoni partikolari għal dawk affettwati minn żvantaġġi multipli, bħal pereżempju r-Roma u l-persuna b'diżabilità, u biex mis-suq tax-xogħol lokali jirreklutaw mhux biss ħaddiema komuni imma wkoll uffiċjali għolja tal-maniġment u biex jistabbilixxu, pereżempju, sistema li tippermetti li gradwati universitarji jwettqu apprendistati ta' kwalità sabiex jiksbu l-esperjenza ta' xogħol meħtieġa minn impjegaturi tas-settur privat; Iqis li l-impriżi għandhom ikunu involuti fir-riżoluzzjoni ta' problemi soċjali aggravati mill-kriżi ekonomika, bħan-nuqqas ta' abitazzjoni u l-faqar, kif ukoll fl-iżvilupp tal-komunitajiet li fihom jaħdmu; Jirrikonoxxi li l-kriżi ekonomika ġiet akkumpanjata minn żieda fil-każwalizzazzjoni tal-impjiegi, speċjalment għan-nisa, minn differenzi fil-kundizzjonijiet ta' ħidma, li jirriżultaw parzjalment minħabba subkuntrattar, xogħol part time furzat għal ħafna li jixtiequ jaħdmu full time u minn żieda ta' xogħol u prattiki ta' xogħol li xi drabi jkunu abużivi u minn spinta tas-settur informali; jistieden lill-Kummissjoni u lill-Forum Multilaterali Ewropew speċifikament jeżaminaw iż-żieda tas-subkuntrattar. iħeġġeġ li dan ix-xogħol ikun infurmat mill-Prinċipji Gwida tan-NU applikabbli għall-katina tal-provvista u b'mod partikolari għall-kunċett tal-valutazzjoni tal-impatt irrispettivament mil-livelli differenti ta' fornituri; Jinnota li l-konformità mal-leġiżlazzjoni dwar il-kundizzjonijiet fiżiċi tax-xogħol, l-iżvilupp ta' proċeduri u politika dwar ir-reklutaġġ u s-sensji, il-protezzjoni tad-data u tal-privatezza tal-ħaddiema u l-ħlas fil-ħin tar-remunerazzjoni u ta' benefiċċji oħra huma wkoll parti mill-RSK, u jitlob li dawn l-aspetti jkunu rispettati; Jirrikonoxxi li l-kriżi qed ikollha effett fuq l-istruttura soċjali; jilqa' l-firxa ta' passi li ttieħdu minn ċerti impriżi biex jinkorporaw gruppi vulnerabbli u żvantaġġati fis-suq tax-xogħol; jitlob lill-kumpaniji jżommu l-pass ma' din it-tip ta' inizjattiva; Jenfasizza, madankollu, li l-għeluq tal-impriżi u l-awsterità qegħdin jikkompromettu wħud mit-titjib li ntlaħaq bis-saħħa tal-RSK, bħal pereżempju l-impjieg għall-gruppi vulnerabbli fis-soċjetà, partikolarment il-persuni b'diżabilitajiet, filwaqt li jtejbu t-taħriġ u l-istatus għal dawn il-ħaddiema, jippromwovu forom ġodda inovattivi ta' produzzjoni u servizzi ta' siwi soċjali, pereżempju permezz ta' unjins ta' kreditu, u jippromovu mudelli ġodda ta' impjiegi permezz tal-impriżi soċjali, tal-kooperattivi u tal-kummerċ ġust; iqis li huwa għalhekk essenzjali li jiġu determinati limiti għall-miżuri soċjali; jistieden lill-Kummissjoni twettaq analiżi importanti tal-impatt soċjali tal-kriżi fuq dawn l-inizjattivi, billi tinkorpora approċċ ibbażat fuq il-ġeneru b'attenzjoni fuq il-pajjiżi tan-Nofsinhar tal-Ewropa, u tikkonsulta b'mod sħiħ mas-sħab soċjali u mal-partijiet interessati tal-RSK dwar l-eżitu tagħha; Jemmen li l-azzjonijiet tal-RSK ma jibbenefikawx biss lis-soċjetà b'mod ġenerali, imma jgħinu wkoll kumpanija ttejjeb l-immaġni tagħha u l-pożizzjoni tagħha f'għajnejn il-konsumaturi potenzjali, b'hekk tista' tkun ekonomikament vijabbli fuq perjodu twil ta' żmien; Jinnota li t-twaqqif ta' programmi ta' żvilupp ta' ħiliet u ta' tagħlim tul il-ħajja għall-ħaddiema, valutazzjonijiet individwali regolati għall-ħaddiema u programm ta' ġestjoni tat-talent kif ukoll it-twaqqif ta' impriżi individwali u l-iżvilupp ta' objettivi għall-ħaddiema jżidu l-motivazzjoni tagħhom u l-impenn tagħhom u huma parti essenzjali mill-RSK; Jinnota li, partikolarment fi żminijiet ta' kriżi, kumpaniji li joperaw bi qbil mal-RSK għandhom jgħinu biex jiġu żviluppati kapaċitajiet innovattivi fir-reġjun tagħhom billi jintroduċu soluzzjonijiet teknoloġiċi innovattivi u li jkunu favur l-ambjent u permezz ta' investimenti ġodda u l-modernizzazzjoni; jenfasizza li l-integrazzjoni tat-tħassib ambjentali bħad-bijodiversità, it-tibdil fil-klima, l-effiċjenza tar-riżorsi u s-saħħa ambjentali fl-operazzjonijiet tal-impriżi toffri potenzjal li jippromovi rkupru sostenibbli; Iqis li l-kriżi finanzjarja f'xi każijiet setgħet mermret il-fiduċja tal-impjegati fil-konfront tal-obbligi tal-kumpaniji li jikkonformaw mad-drittijiet għall-pensjoni privata fit-tul, b'kunsiderazzjoni tad-differenzi bejn sistemi ta' pensjoni fl-UE, wara l-kriżi; jistieden lil kumpaniji responsabbli biex jindirizzaw din il-problema flimkien mal-Kummissjoni u s-sħab soċjali, inkluż bit-twaqqif ta' arranġamenti miftuħa, inklużivi u bbażati fuq ir-regoli biex jiġu ġestiti l-investimenti tal-pensjoni, u bħala parti mill-isfida usa' fi ħdan l-RSK biex jindirizzaw it-tixjiħ attiv fi żmien ta' tibdil demografiku; sabiex ikun hemm irkupru ekonomiku sostenibbli hu essenzjali li terġa' tinbena l-fiduċja bejn l-impjegati u l-kumpaniji; Jirrakkomanda bil-qawwa l-enfasi mogħtija fil-komunikazzjoni mill-Kummissjoni għat-tisħiħ u l-implimentazzjoni tal-istandards internazzjonali, u – fid-dawl tal-aġġornament tal-2011 tal-Linji Gwida tal-OECD u l-qbil mal-Prinċipji Gwida tan-NU – jemmen li llum trid tingħata attenzjoni partikolari mill-azzjoni tal-UE għall-implimentazzjoni sħiħa ta' tali linji gwida u prinċipji fost l-impriżi Ewropej; jenfasizza li dawn il-linji gwida tal-OECD ġew definiti u rikonoxxuti fil-livell internazzjonali biex jiġu stabbiliti u jinżammu kundizzjonijiet ugwali ta' kompetizzjoni, filwaqt li jitrawmu prattiki kummerċjali miftuħa, ġusti u responsabbli fid-dinja kollha; jissuġġerixxi lill-Kummissjoni li tirrapporta kull sena kemm lill-Parlament kif ukoll lill-Kunsill dwar l-implimentazzjoni ta' dawn il-linji gwida tal-OECD fl-UE; Jissottolinja l-importanza li jkunu żviluppati politiki tal-Unjoni dwar l-RSK f'konformità mal-istandards internazzjonali, għall-fini li jiġu evitati interpretazzjonijiet diverġenti u riskji ta' vantaġġi jew żvantaġġi kompetittivi f'livell nazzjonali jew internazzjonali; Jinsisti li kull wieħed mis-27 Stat Membru jeħtieġ jaċċellera r-reviżjoni tal-pjanijiet tiegħu ta' azzjoni dwar l-RSK, u l-iżvilupp tal-pjanijiet nazzjonali li jimplementaw il-Linji Gwida tal-OECD u l-Prinċipji Gwida tan-NU, li għandhom ikunu ffinalizzati sa mhux aktar tard minn tmiem Diċembru 2013; iqis li l-Istati Membri għandhom jiżguraw li dawn il-pjanijiet jitfasslu bil-parteċipazzjoni tal-partijiet interessati relevanti kollha, inkluzi l-NGOs, is-socjetà civili, it-trejdjunjins, l-organizzazzjonijiet tal-impjegaturi u l-istituzzjonijiet nazzjonali tad-drittijiet tal-bniedem (NHRI); jitlob lill-UE tiffaċilita t-tagħlim mill-esperjenza ta' dawk l-Istati tal-UE li għaddejjin bħalissa mill-proċess; jinkoraġġixxi lill-Istati Membri jitnebbħu mil-linji gwida li jinsabu fl-istandard ISO 26000, mill-aħħar verżjoni tal-linji gwida tal-Global Reporting Initiative u mill-gwida żviluppata mill-Grupp Ewropew tal-Istituzzjonijiet Nazzjonali tad-Drittijiet tal-bniedem (NHRIs); Jitlob li jkun hemm koerenza akbar fil-politiki f'livell ta' UE billi l-politiki u l-ftehimiet dwar l-akkwist pubbliku, il-kreditu tal-esportazzjoni, il-governanza t-tajba, il-konkorrenza, l-iżvilupp, il-kummerċ, l-investiment u oħrajn jinġiebu f'konformità mal-istandards internazzjonali tad-drittijiet tal-bniedem, soċjali u ambjentali, stabbiliti fil-linji gwida u l-principji tal-OECD u tan-NU; jitlob, f'dan is-sens, għal kooperazzjoni mal-korpi li jirrappreżentaw l-impjegati, l-impjegaturi u l-konsumaturi filwaqt li jittieħed il-parir tal-NHRIs, bħalma huma s-sottomissjoni tal-Grupp Ewropew tal-NHRIs lill-Kummissjoni dwar id-drittijiet tal-bniedem u l-akkwist; jitlob li jkun hemm valutazzjonijiet sinifikanti u adegwati tal-impatt tal-proposti legizlattivi għal inkoerenza potenzjali mal-Principji Gwida tan-NU, u jinsisti fuq il-koordinazzjoni mal-Grupp ta' Hidma dwar in-Negozju u d-Drittijiet tal-Bniedem tan-NU, ħalli tkun evitata interpretazzjoni ma ssegwix u inkonsistenti ta' dawk il-Principji Gwida; Jilqa' b'mod partikolari l-inklużjoni tas-settur tal-ICT għal linji gwida speċifiċi Ewropej dwar l-impriżi u d-drittijiet tal-bniedem; jirrikonoxxi d-dilemmi ġenwini maħluqa mill-ħtieġa li tkun protetta l-privatezza u l-ġlieda kontra kontenut kriminali fuq naħa, bl-objettiv li tkun difiża l-libertà tal-espressjoni fuq l-oħra, kif evidenzjat mill-kontroversja reċenti maħluqa mill-vidjow antiiżlamiku mtella' fuq YouTube; jistieden ħafna aktar kumpaniji Ewropej jkunu involuti fl-inizjattiva li tinkludi diversi partijiet interessati f'dan ir-rigwrd, l-Inizjattiva Global Network (GNI), li s-sħubija fiha hi attwalment dominata mill-kumpaniji bbazati fl-Istati Uniti; Jinsisti li t-totalità tal-"finanzi favur il-kummerċ u l-iżvilupp" konċessi lill-atturi tas-settur privat mill-faċilitajiet ta' investiment tal-UE, il-Bank Ewropew tal-Investiment u l-Bank Ewropew għar-Rikostruzzjoni u l-Iżvilupp għandha tinkludi l-klawsoli kuntrattwali li jeħtieġu l-konformità mal-Linji Gwida tal-OECD dwar Impriżi Multinazzjonali u mal-Prinċipji Gwida tan-NU dwar in-Negozji u d-Drittijiet tal-Bniedem, b'dispożizzjonijiet dwar ir-responsabilità ta' rendikont u mekkaniżmu ċar ta' lmenti; itenni s-sejħa tiegħu lill-Istati Membri biex jagħmlu l-istess fir-rigward tal-ħruġ ta' krediti tal-esportazzjoni lill-impriżi; Jilqa' l-inizjattiva tal-Kummissjoni dwar il-pjanijiet ta' azzjoni nazzjonali għall-implimentazzjoni tal-Prinċipji Gwida tan-NU dwar in-Negozji u d-Drittijiet tal-Bniedem; jistieden lis-Servizz Ewropew għall-Azzjoni Esterna (SEAE) jiżvolġi rwol ferm akbar biex jikkontribwixxi fit-tmexxija tal-implimentazzjoni f'livell għoli u biex jinkoraġġixxi monitoraġġ u rappurtar effetttiv; jappella għal "proċess ta' riezami inter pares" li jseħħ bejn l-Istati Membri ħalli jsir progress fl-implimentazzjoni; jitlob lill-Kummissjoni u lis-SEAE jwettqu evalwazzjoni tal-implimentazzjoni tal-pjanijiet ta' azzjoni u valutazzjoni tal-azzjoni meħuda fil-livell tal-UE, u jirrapportaw lura lill-Kunsill Ewropew u lill-Parlament sa tmiem l-2014; Jirrikonoxxi li l-kumpaniji qed joperaw dejjem iżjed fi stati fraġli u li huma għandhom dmir li jipproteġu l-persunal tagħhom mill-kunflitt, it-terroriżmu u l-kriminalità organizzata; madankollu jinsisti li l-kumpaniji għandhom dmir ugwali li jassiguraw li l-arranġamenti ta' sigurtà ma jippreġudikawx il-paċi jew is-sigurtà ta' oħrajn f'postijiet fejn joperaw, u li bihom jistgħu jkunu akkużati b'kompliċità fi ksur tad-drittijiet tal-bniedem; jistieden lill-Kummissjoni u lill-Istati Membri jiżguraw adozzjoni ferm akbar tal-Prinċipji tas-Sigurtà Volontarja internazzjonali u li jfittxu ftehim dwar qafas regolatorju internazzjonali fuq ir-regolazzjoni, il-monitoraġġ u s-superviżjoni tal-attivitajiet tal-kumpaniji militari u ta' sigurtà privati (PMSCs); Jistieden lill-impriżi u partijiet interessati oħra jkunu involuti b'mod kostruttiv fil-proċess tal-Kummissjoni biex jiżviluppaw gwida tad-drittijiet tal-bniedem speċifika għas-settur, u biex jużaw il-gwida li tirriżulta meta din tkun kompluta; Jistieden lill-Kummissjoni, partikolarment id-DĠ Ġustizzja tagħha, tressaq proposti biex tiffaċilita aħjar l-aċċess għall-ġustizzja fil-qrati tal-UE għall-każijiet l-aktar impressjonanti u estremi ta' ksur tad-drittijiet tal-bniedem jew tax-xogħol min-naħa ta' impriżi bbażati fl-Ewropa, jew mis-sussidjarji, mis-sottokuntratturi jew mis-sħab kummerċjali tagħhom, kif rakkomandat mis-Segretarju Ġenerali u Rappreżentat Għoli tan-NU dwar in-Negozji u d-Drittijiet tal-Bniedem; Jinnota, ukoll, il-ħtieġa li jiġu żviluppati u mwaqqfa mekkaniżmi għar-rappurtar ta' ksur tad-drittijiet tal-bniedem f'impriżi individwali; Jemmen li l-istudju "Green Matters" juri definittivament ir-rabta pożittiva bejn kumpaniji li qed isegwu l-RSK u l-ilħuq ta' rendiment finanzjarju aħjar hekk kif qed joħorġu mill-kriżi; japprova l-kunċett ta' "kompetittività responsabbli" u jenfasizza li s-suq potenzjali għal prodotti u servizzi soċjalment u ambjentalment utli jibqa' opportunità kruċjali tas-suq għal kumpaniji kif ukoll jissodisfa l-ħtiġijiet tas-soċjetà; Huwa tal-istess fehma tal-impriżi, identifikata fl-Istħarriġ Global CEO 2012, li tkabbir sostenibbli tan-negozju jesiġi ħidma mill-qrib mal-popolazzjonijiet lokali, mal-gvernijiet u mas-sħab tan-negozju, u investiment fil-komunitajiet lokali; jappoġġa u jitlob intensifikazzjoni tal-inizjattivi tan-negozju marbutin mal-ħolqien tal-impjiegi, it-taħriġ, l-għajnuna biex ikunu ġestiti l-limiti tar-riżorsi u l-kontribuzzjoni għas-soluzzjonijiet tas-saħħa; Jistieden lill-Kummissjoni, partikolarment id-DĠ Kummerċ, titlaq minn approċċ "passiv" u tadotta approċċ "attiv" fil-konfront tal-Linji Gwida tal-OECD, inkluż billi taderixxi mad-Dikjarazzjoni tal-OECD dwar l-Investiment Internazzjonali u l-Impriżi Multinazzjonali, li tinkludi l-Linji Gwida tal-OECD, filwaqt li tiżgura l-promozzjoni u s-sostenn kontinwu tal-Linji Gwida tal-OECD permezz tad-Delegazzjonijiet tal-UE f'pajjiżi terzi, tiżgura l-finanzjament ta' inizjattivi għall-bini tal-kapaċità flimkien mal-impriżi, it-trejdunjins u s-soċjetà ċivili f'pajjiżi terzi fir-rigward tal-implimentazzjoni tal-Linji Gwida, u tiżgura li l-Linji Gwida jkunu speċifikament imsemmija fil-ftehimiet il-ġodda kollha bejn l-UE u pajjiżi terzi, inklużi t-trattati kollha ta' kummerċ u ta' investiment; jitlob lill-UE tagħmel sforz diplomatiku kbir biex tikkonvinċi aktar pajjiżi fil-livell internazzjonali ħalli jsiru firmatarji u biex tipprovdi lil gruppi tas-soċjetà ċivili b'appoġġ konkret għal "każijiet speċifiċi" ta' ksur allegat, f'kooperazzjoni mal-Istati Membri; Jemmen li l-RSK tista' tkun għodda importanti biex tgħin lill-UE tappoġġa l-implimentazzjoni tal-konvenzjonijiet internazzjonali tal-Organizzazzjoni Dinjija tax-Xogħol (ILO); jistieden lill-Kummissjoni tappoġġa lill-organizzazzjonijiet u s-sħab soċjali Ewropej li jkunu qed ifittxu li jwettqu proġetti pilota bi qbil mal-Linji Gwida tal-OECD u standards internazzjonali oħra tal-RSK bil-għan li tinbena l-kapaċità fil-pajjiżi terzi; jitlob lill-Kummissjoni biex tistabbilixxi mira speċifika għan-negozjar u l-konklużjoni ta' ftehimiet qafas ġodda dwar kwistjonijiet relatati mal-RSK u biex tistieden lis-sħab soċjali jikkonkludu dawn il-ftehimiet fil-kuntest tal-approċċ settorjali l-ġdid tagħhom għall-RSK; jistieden lill-Kummissjoni, b'mod partikolari d-DĠ Impjiegi, biex tintegra l-istandards tax-xogħol fl-RSK billi twettaq proġetti pilota dwar xogħol deċenti flimkien ma' gvernijiet ta' pajjiżi terzi; Jaqbel mal-komunikazzjoni tal-Kummissjoni bit-titolu "Strateġija rinnovata tal-UE 2011-2014 għar-Responsabilità Soċjali Korporattiva" li "r-rispett għal-leġiżlazzjoni applikabbli, u għall-ftehimiet kollettivi bejn is-sħab soċjali, huwa prerekwiżit biex titwettaq responsabilità [soċjali korporattiva]"; jemmen li RSK għandha tikkumplimenta, imma bl-ebda mod tieħu post, il-leġiżlazzjoni eżistenti, in-negozjar kollettiv u d-djalogu mal-ħaddiema organizzati fi trejdunjins; jemmen li l-kumpaniji għandhom jikkommettu lilhom infushom li jiddiskutu l-politika tagħhom tal-RSK – u elementi bħal rapport annwali tal-kumpanija dwar l-impatt soċjali u ambjentali tal-attivitajiet tagħhom – mal-impjegati u r-rappreżentanti tagħhom; jemmen li għandu jkun adottat sett ta' regoli fakultattiv għall-EFAs fuq il-bażi tal-kontenut possibbli ta' tali qafas, kif deskritt fid-dokument ta' ħidma tal-persunal tal-Kummissjoni dwar dan is-suġġett; Jitlob lil-UE, u b'mod partikolari l-Kummissjoni: tiżgura li t-tema tal-RSK u d-drittijiet tal-bniedem tkun tidher fost il-prijoritajiet tal-istrumenti finanzjarji individwali fil-qafas finanzjarju pluriennali (QFP) l-ġdid għall-perijodu 2014-2020; kif ukoll tiżviluppa appoġġ speċifiku skont l-EIDHR għat-taħriġ u l-bini globali tal-kapaċità fil-qasam tal-RSK u d-drittijiet tal-bniedem għall-organizzazzjonijiet tas-soċjetà ċivili, l-NHRIs, id-difensuri tad-drittijiet tal-bniedem, it-trejdunjins, u organizzazzjonijiet oħrajn tad-drittijiet tal-bniedem; Jilqa' l-fatt li wħud fis-settur tan-negozju użaw is-samit tan-NU Rio+20 biex jappoġġaw konvenzjoni globali ġdida dwar ir-responsabilità korporattiva fis-sistema tan-NU; jemmen li għalkemm tali konvenzjoni probabilment għad fadlilha ftit snin, l-UE għandha, b'mod kostruttiv, tinvolvi lilha nnifisha fid-dibattitu; madankollu jemmen li tali diskussjonijiet ma għandhomx jaljenaw lil dawk responsabbli mill-politika tal-impriżi u lill-gvern milli jipproċedu b'urġenza bl-implimentazzjoni tal-istrumenti eżistenti tal-RSK; jiġbed l-attenzjoni għall-fatt li hemm mudelli differenti dwar kif jistgħu joħorġu forom ġodda ta' governanza globali tal-RSK flimkien mas-sistema tan-NU, pereżempju billi jiġi promoss it-tkabbir tal-Linji Gwida tal-OECD fost dawk li mhumiex membri jew permezz ta' inizjattiva indipendenti minn gvernijiet tal-istess opinjoni; jistieden lill-UE, lill-Kummissjoni u lill-Istati Membri biex jiżviluppaw u jappoġġaw proposti speċifiċi għal kontribut konkret u verifikabbli għall-impriżi li jrid ikun hemm qbil dwarhom bħala parti mill-għanijiet proposti tan-NU dwar l-iżvilupp sostenibbli għal wara l-2015; Japprova l-fehma, li ġejja mill-ewwel rapport ta' Ġunju 2004 tal-Forum Multilaterali, li l-awtoritajiet pubbliċi jista' jkollhom rwol sinifikanti billi jagħmlu użu mill-funzjonijiet tagħhom ta' konvokazzjoni u ta' inċentivazzjoni biex isir progress fl-RSK, mhux l-inqas fl-akkwist pubbliku, u jistieden lill-Istati Membri, permezz tal-Grupp ta' Livell Għoli u alternattivi oħra, biex jagħtu spinta kbira ġdida lil tali sforzi; Jitlob li fejn l-UE jew l-Istati Membri tagħha jkunu sħab fin-negozju (eż. fil-kuntest tal-akkwist pubbliku, l-impriżi tal-istat, l-impriżi konġunti, il-garanziji tal-kreditu għall-esportazzjoni u l-proġetti fuq skala kbira f'pajjiżi terzi), il-konsistenza mal-OECD u l-Linji Gwida u l-prinċipji tan-NU għandha tkun prijorità, riflessa fi klawsoli speċifiċi b'konsegwenzi għall-kumpaniji li jiksru b'mod ċar l-istandards soċjali, ambjentali u tad-drittijiet tal-bniedem; Jisħaq fuq l-importanza tal-qafas tan-NU "Protezzjoni, Rispett u Rimedju" u jqis li dawn it-tliet pilastri – ir-responsabilità tal-Istat li jipproteġi mill-ksur tad-drittijiet tal-bniedem, ir-responsabilità tal-kumpaniji li jirrispettaw id-drittijiet tal-bniedem u l-bżonn ta' aċċess aktar effettiv għar-rimedju – għandhom ikunu appoġġati permezz ta' miżuri xierqa li jippermettu l-implimentazzjoni tagħhom; Jitlob għall-iżvilupp ta' standards ta' trasparenza u responsabilità aktar effettivi għall-kumpaniji teknoloġiċi tal-UE fir-rigward tal-esportazzjoni ta' teknoloġiji li jistgħu jintużaw sabiex jiksru id-drittijiet tal-bniedem jew jaġixxu kontra l-interessi tas-sigurtà tal-UE; Jitlob li jiġi implimentat il-prinċipju "kun af l-utent aħħari tiegħek" biex jiġi żgurat aktar skrutinju u biex jiġi evitat milli jseħħ ksur tad-drittijiet tal-bniedem fl-istadji tal-bidu jew dawk sussegwenti fil-ktajjen tal-provvista u fil-flussi tal-produzzjoni jew tas-swieq; Iqis li l-Istati Membri għandhom iżommu lill-kumpaniji responsabbli għall-adozzjoni ta' prinċipji u politiki proattivi biex jikkumbattu d-diskriminazzjoni u l-esklużjoni soċjali, jippromovu l-ugwaljanza bejn is-sessi u jirrispettaw id-drittijiet fundamentali ta' kulħadd; Jistieden lill-Kummissjoni u lill-Istati Membri, meta jitqies l-approċċ multilaterali għall-RSK, biex jikkunsidraw li jwessgħu l-attendenza ta' osservaturi fil-laqgħat biennali tal-Grupp ta' Livell Għoli biex jinkludu rappreżentanti bħala osservaturi li jinkludu żewġ rapporteurs mill-kumitati relevanti tal-Parlament, rappreżentanti mill-Programm tal-Ambjent tan-NU, il-Kunsill dwar id-Drittijiet tal-Bniedem tan-NU u tal-Organizzazzjoni Internazzjonali tax-Xogħol, u persuna maħtura mis-settur tan-negozji Ewropej, mit-trejdunjins u mis-soċjetà ċivili, li jrid ikun hemm qbil dwarhom mill-kumitat ta' koordinazzjoni tal-Forum Multilaterali; Jirrikonoxxi li l-ħtieġa, imsemmija fid-Dikjarazzjoni ta' Laeken tal-2001, li l-istituzzjonijiet tal-UE jitressqu aktar qrib taċ-ċittadini tal-Unjoni għadha għaddejja; jappoġġa għalhekk eżami formali tal-"proposta Solidarité" għal programm interistituzzjonali fil-qasam tar-riżorsi umani fl-istituzzjonijiet tal-UE bil-għan li jiffaċilita l-involviment tal-persunal u tal-apprendisti tagħhom fil-volontarjat, permezz tal-attivitajiet umanitarji benevolenti u soċjali pożittivi, kemm bħala parti mit-taħriġ tal-persunal kif ukoll fil-forma ta' volontarjat; jenfasizza l-fatt li l-programm propost jiffranka l-ispejjeż u għandu valur miżjud għoli kif ukoll jista' jgħin fil-promozzjoni u l-implimentazzjoni tal-politiki u l-programmi tal-UE; iħeġġeġ lill-Istati Membri kollha biex jinkludu l-volontarjat tal-impjegati fil-pjanijiet ta' azzjoni nazzjonali tagħhom; jitlob għal 'patt' li jkun iffirmat permezz taċ-Ċentru Ewropew għall-Volontarjat (CEV) bil-għan li jinvolvi organizzazzjonijiet tas-soċjetà ċivili mill-Ewropa kollha li jipprovaw jilħqu dan l-objettiv; Jistieden lill-impriżi biex iħeġġu l-impjegati tagħhom biex jagħmlu xogħol volontarju internazzjonali, bil-għan li jiġu promossi s-sinerġiji bejn is-settur pubbliku u s-settur privat fil-qasam tal-kooperazzjoni għall-iżvilupp; jitlob lill-Kummissjoni biex tipprovdi appoġġ, permezz tal-Korp Volontarju Ewropew ta' Għajnuna Umanitarja, għal azzjoni meħuda min-negozji f'dan il-qasam; Iqis li l-Istati Membri għandhom jinkoraġġixxu kumpaniji jiżviluppaw politiki u jwettqu miżuri li jindirizzaw il-ħtieġa li jkunu rispettati l-ħajja privata u tal-familja tal-impjegati kollha tagħhom; jemmen li dawn il-politiki u l-miżuri għandhom jikkonformaw mal-prinċipju tal-ugwaljanza, u għandhom jestendu għal negozjati dwar it-tul u l-organizzazzjoni tas-sigħat tax-xogħol, il-livelli tas-salarji, id-disponibilità ta' ċerti faċilitajiet prattiċi għall-ħaddiema, u kundizzjonijiet flessibbli ta' xogħol, inkluża n-natura tal-kuntratti tal-impjieg u d-disponibilità ta' waqfien waqt il-karriera; Jirrikonoxxi li l-indikaturi soċjali għadhom lura fir-rigward tal-indiċi ambjentali f'termini ta' valutazzjoni ekonomika u l-ispeċifiċità ġenerali f'ħafna inizjattivi tal-RSK; jemmen, minkejja l-manwal dwar l-akkwist soċjali, li l-UE stess kienet wisq limitata f'dan il-qasam; jitlob għal studju dwar "valutazzjoni tal-kapital soċjali" li jwassal għal dibattitu Ewropew wiesa' dwar integrazzjoni aħjar tal-impatt soċjali fuq it-tmexxija ta' negozju sostenibbli; jappoġġa fondi għall-proġetti pilota li jiżviluppaw l-indiċi soċjali, l-aġenziji ta' klassifikazzjoni soċjali u l-prattika ta' awditjar soċjali f'uħud mill-Istati Membri u s-setturi tan-negozju; Jilqa' r-rikonoxximent tar-rwol li jrid ikollu s-settur tal-akkwist pubbliku biex iħeġġeġ fil-prattika l-RSK, inkluż l-aċċess għat-taħriġ, l-ugwaljanza, il-kummerċ ġust u l-integrazzjoni soċjali ta' ħaddiema żvantaġġati u ta' persuni b'diżabilitajiet, sabiex jipprovdu lill-impriżi b'inċentiv li jżidu r-responsabilità soċjali tagħhom; madankollu jqis li mhuwiex ċar sa liema punt ġew verament segwiti mill-awtoritajiet pubbliċi l-emendi suċċessivi għar-regoli tal-akkwist tal-UE u x'impatt globali kien hemm f'termini ta' titjib tar-rendiment ambjentali u soċjali tan-negozju kif ukoll ta' inċentivi għall-RSK; jitlob għal aktar riċerka u valutazzjonijiet tal-impatt li jwasslu għal rakkomandazzjonijiet ċari bil-għan li jipprovdu inċentivi li jinftiehmu faċilment mill-impriżi; jitlob biex dan jinkludi analiżi tal-prattika li qed tikber ta' bini ta' negozji fuq klawsoli RSK fl-akkwist privat tagħhom i.e. fil-kuntratti impriża ma' impriża, u jitlob biex ikunu identifikati prattiki tajba f'dan il-qasam; Jinkoraġġixxi l-użu ta' teknoloġija tal-informazzjoni u tal-komunikazzjoni u l-midja soċjali biex iħeġġeġ lil dawk globalment interessati li jieħdu sehem aktar attiv fil-konsultazzjonijiet multilaterali; Ifaħħar lill-Istati Membri għall-isforzi konsiderevoli tagħhom biex jiżviluppaw u jimplimentaw il-pjanijiet ta' azzjoni nazzjonali dwar l-RSK f'konsultazzjoni ma' pjattaformi multilaterali nazzjonali f'bosta pajjiżi tal-UE; madankollu, jesprimi tħassib li varjetà kbira ta' miżuri tal-politika pubblika għad irid ikollhom impatt viżibbli sinifikanti fuq il-progress tal-RSK; jitlob biex ikun hemm aktar riċerka u evalwazzjoni tal-miżuri tal-politika pubblika relatati mal-RSK fil-livell Ewropew; jitlob lill-Kummissjoni stess biex turi "tmexxija bl-eżempju" bħala impjegatur responsabbli billi tippubblika r-rapport dwar l-RSK tagħha bi qbil mas-Suppliment tas-Settur Pubbliku tal-GRI, filwaqt li toffri lill-persunal tal-Kummissjoni "time-off" biex jieħu inizjattivi ta' volontarjat tal-impjegati u billi tirrevedi l-użu tal-investimenti tal-fondi tal-pensjoni skont kriterji etiċi; Jitlob biex is-Sena Ewropea taċ-Ċittadinanza 2013 tinkludi parti speċifika dwar iċ-ċittadinanza tan-negozju, filwaqt li jistieden l-intraprendituri u n-negozjanti biex jinvolvu lilhom infushom fl-inizjattivi eżistenti tal-RSK fl-Istati Membri u fil-livell tal-UE bil-għan li jiġi promoss u żviluppat il-kunċett ta' "ċittadin korporattiv tajjeb"; Jilqa' l-intenzjoni tal-Kummissjoni li tibbaża l-iskema ġdida tal-premjijiet tagħha fuq prattiki eżistenti f'dan il-qasam; jemmen li l-premjijiet jistgħu jinċentivaw l-RSK ladarba r-rebbieħa jirrappreżentaw ġenwinament l-aħjar prattika fil-livell nazzjonali, Ewropew u globali; jistieden lill-Kummissjoni tistabbilixxi panel indipendenti ta' esperti li jevalwaw dan u li "jawditjaw" l-iskema f'din is-sena u fi snin futuri fuq bażi kontinwa; jitlob biex il-pubbliċità dwar il-premjijiet tirrifletti l-kumplessità reali tal-isfidi li qed jiġu affaċċjati u jenfasizza li għandhom jittieħdu lezzjonijiet mhux biss għar-rebbieħa imma wkoll għall-kumpaniji kollha; Iqis bħala essenzjali għall-Kummissjoni li tiżviluppa malajr kemm jista' jkun il-metodoloġija komuni mħabbra għall-kejl tar-rendiment ambjentali bbażat fuq l-ispiża taċ-ċiklu tal-ħajja; jemmen li tali metodoloġija tista' tkun utli f'termini kemm ta' trasparenza tal-informazzjoni tal-kumpaniji kif ukoll tal-valutazzjoni mill-awtoritajiet tar-rendiment ambjentali tal-kumpaniji; Jistieden lill-Kummissjoni taċċelera l-isforzi tagħha intiżi li jressqu proposti ġodda fil-programm ta' ħidma tagħha biex jimtlew il-lakuni f'termini ta' governanza fir-rigward tal-istandards internazzjonali fil-qasam tal-RSK, kif jirrakkomanda l-"Istudju ta' Edinburgh" li hi kkummissjonat; Jistieden lill-Istati Membri jieħdu azzjoni li ssaħħaħ l-effikaċja ta' politiki li jippromovu l-RSK billi, pereżempju, jintroduċu premjijiet għal imġiba korporattiva responsabbli fil-forma ta' inċentivi ta' politika ta' investiment u ta' aċċess għall-investiment pubbliku; Jirrakkomanda lill-Kummissjoni tippjana biex tressaq inizjattivi fl-oqsma tal-produzzjoni u tal-konsum responsabbli; jemmen li l-UE tista' tibni fuq l-esperjenza ta' inizjattivi tal-RSK li jkun fihom taħriġ speċifiku u bini tal-kapaċità għax-xerrejja fil-kumpaniji; jemmen li l-inizjattiva ppjanata dwar trasparenza tista' tkun mutur ewlieni għall-moviment tal-konsumatur etiku; jistieden lill-Kummissjoni u l-Istati Membri biex iqisu l-fattibilità u x-xewqa li tiġi żviluppata tikketta soċjali Ewropea għall-kumpaniji kollha involuti fl-RSK, sabiex l-isforzi tagħhom ikunu aktar viżibbli għall-konsumaturi u l-investituri, u billi jibnu fuq l-inizjattivi ta' tikketti eżistenti, biex tiġi kontinwament promossa l-kollaborazzjoni minn "isfel għal fuq" taħt il-patroċinju tal-Alleanza tal-Akkreditazzjoni Internazzjonali Soċjali u Ambjentali u ta' Tikkettar (ISEAL); jissuġġerixxi li l-kumpaniji li jkollhom tali tikketta Ewropea jkunu sorveljati regolarment dwar il-konformità tagħhom mad-dispożizzjonijiet soċjali tal-RSK stabbiliti fit-tikketta; Josserva li mutur fundamentali tas-suq tal-investiment responsabbli b'mod soċjali u sostenibbli jibqa' d-domanda tal-investituri istituzzjonali, għalkemm l-attenzjoni primarja m'għandhiex tibqa' marbuta biss mal-aspetti ambjentali; josserva, f'dan ir-rigward, li l-informazzjoni hija mutur fundamentali tal-RSK u trid tkun ibbażata fuq prinċipji soċjali u ambjentali faċilment applikabbli u li jistgħu jitkejlu; jilqa' l-azzjoni tal-Kummissjoni li tinvolvi lilha nnifisha mal-komunità tal-investituri dwar kwistjonijiet tal-RSK; jitlob biex dan l-involviment ikun ibbażat sew fuq appoġġ għall-Prinċipji tan-NU għal Investiment Responsabbli u l-prinċipju dwar rappurtar integrat (IR); Jinnota li l-benefiċjarji ta' investituri fit-tul bħal pereżempju fondi tal-pensjonijiet għandhom interess fir-rendiment sostenibbli u fl-imġiba korporattiva responsabbli; jemmen li huwa importanti li l-inċentivi tal-aġenti tal-investiment ikunu allinjati b'mod effikaċi mal-interessi tal-benefiċjarji, u ma jillimitawhomx għal interpretazzjoni ristretta ta' dawk l-interessi li tiffoka biss fuq il-massimizzazzjoni tar-rendiment għal terminu qasir; japprova qafas legali li jappoġġa dan l-għan; jilqa' l-iżvilupp tal-proposti tal-Kummissjoni dwar l-investiment fit-tul u dwar il-governanza korporattiva li se jikkontribwixxu għall-indirizzar ta' dawn il-kwistjonijiet. Jappoġġa l-Kummissjoni biex tressaq proposta dwar żvelar mhux finanzjarju min-negozji; jinsab kuntent li din il-proposta hija bbażata fuq konsultazzjoni pubblika wiesgħa kif ukoll fuq sensiela ta' workshops ma' partijiet interessati rilevanti; javża li l-użu tat-terminu "mhux finanzjarju" m'għandux jaħbi l-konsegwenzi finanzjarji verament reali għan-negozju fir-rigward tal-kwistjonijiet soċjali, ambjentali u tad-drittijiet tal-bniedem; jemmen li l-proposta tagħti lill-UE l-opportunità li tirrakkomanda li n-negozji Ewropej japplikaw il-Prinċipji Gwida tan-NU dwar in-Negozju u d-Drittijiet tal-Bniedem u l-Patt Globali tan-NU u li għandhom jiġu armonizzati b'rapportar integrat kif attwalment qed jiġi żviluppat mill-Kunsill Internazzjonali dwar ir-Rapportar Integrat (IIRC); jenfasizza li kwalunkwe soluzzjoni trid tkun flessibbli u ma toħloqx piżijiet u spejjeż amministrattivi eċċessivi; Jinnota li sabiex tissaħħaħ il-kredibilità tal-azzjonijiet tan-negozju, ir-rapport soċjali għandu jiġi vverifikat minn korp estern; Huwa favur rwol ta' tmexxija kontinwa tal-Forum Multilaterali Ewropew għas-sostenn tal-implimentazzjoni tal-proposti stabbiliti fil-komunikazzjoni mill-Kummissjoni; jirrimarka li kieku l-RSK tkun adattata aktar mill-qrib għall-SMEs, hi tkun tista' tinfirex aktar fil-partijiet kollha tal-Ewropa; jistieden lill-parteċipanti kollha jimpenjaw ruħhom fil-ħidma tal-forum b'approċċ li jkun flessibbli, b'moħħ miftuħ u orjentat lejn il-kunsens fl-ispirtu reali tal-RSK; Jinsisti li d-drittijiet u l-libertajiet tat-trejdunjins u r-rappreżentazzjoni ta' korpi li jirrappreżentaw il-ħaddiema u li jkunu eletti b'mod demokratiku jinsabu fiċ-ċentru ta' kwalunkwe strateġija tal-RSK; ifaħħar il-qafas estensiv tal-UE tal-istrutturi tad-djalogu soċjali settorjali u transsettorjali u jitlob li jkun hemm konsultazzjoni u involviment sħaħ u attivi tal-organizzazzjonijiet rappreżentattivi u t-trejdunjins, b'mod partikolari fl-iżvilupp, l-operat u l-monitoraġġ tal-proċessi u l-istrutturi tal-RSK tal-kumpaniji, f'kollaborazzjoni mal-impjegaturi b'approċċ ġenwin ta' sħubija; jistieden lill-Kummissjoni tittratta r-rappreżentanti tal-unjins u tal-persunal, li huma atturi essenzjali, bħala sħab fi djalogu f'konnessjoni ma' temi relatati mal-RSK, flimkien ma' impriżi u partijiet interessati oħra; huwa tal-fehma li s-sħab soċjali jista' jkollhom rwol ewlieni fil-promozzjoni tar-responsabilità soċjali korporattiva li, għandu jkun innutat, tikkontribwixxi għad-djalogu soċjali u tiffaċilitah; Jitlob li l-politiki tal-RSK jinkludu miżuri speċifiċi li jindirizzaw il-prattika illegali li permezz tagħha ħaddiema jitqiegħdu fuq "lista sewda"u jinċaħdu l-aċċess għall-impjieg, ħafna drabi minħabba s-sħubija jew l-attivitajiet tagħhom f'xi trejdjunjin jew ir-rwol bħala rappreżentanti fil-qasam tas-saħħa u s-sikurezza; Jinsisti li kwalunkwe impriża li tinsab li qed tqiegħed il-ħaddiema fuq "lista sewda" jew tikser id-drittijiet tal-bniedem u l-istandards tax-xogħol għandha tiġi eskluża milli tirċievi għotjiet u finanzjament tal-UE u milli tieħu parti f'sejħiet għal offerti għal kuntratti ta' akkwist pubbliku oħrajn fil-livell tal-UE, nazzjonali jew fil-livell tal-awtorità pubblika; Jinnota li l-politiki tal-RSK jeħtieġu jiġu rispettati mhux biss mill-kumpanija ewlenija jew mill-kuntrattur iżda wkoll minn kull sottokuntrattur jew katina tal-provvista li tista' tintuża, kemm fil-provvista tal-oġġetti, ħaddiema jew servizzi u kemm jekk ikunu bbażati fl-UE jew f'pajjiż terz, biex b'hekk jiġu żgurati kundizzjonijiet ekwi bbażati fuq paga ġusta u kundizzjonijiet ta' xogħol diċenti, u jiġu ggarantiti d-drittijiet u l-libertajiet tat-trejdunjins; Japprova d-Direttiva tal-Kummissjoni dwar standards minimi għall-vittmi u jitlob li l-politiki tal-RSK tal-kumpaniji fis-setturi rilevanti (bħall-ivvjaġġar, l-assigurazzjoni, l-akkomodazzjoni u t-telekomunikazzjonijiet) jinkludu strateġiji u strutturi pożittivi u prattiċi biex jappoġġaw il-vittmi ta' reati u l-familji tagħhom waqt kriżi, u biex jistabbilixxu politiki speċifiċi għal kwalunkwe impjegat li jisfa vittma ta' reat, kemm jekk fil-post tax-xogħol u kemm barra minnu; Jaqbel li ma jistax ikun hemm approċċ "universali" fil-konfront tal-RSK iżda jirrikonoxxi li l-abbundanza ta' inizjattivi varji tal-RSK, għalkemm turi kuxjenza lejn l-importanza tal-politiki tal-RSK, tista' tiġġenera spejjeż addizzjonali, tkun ta' ostakolu għall-implimentazzjoni u ddgħajjef il-fiduċja u s-sens ta' ġustizzja; jemmen li jeħtieġ li jkun hemm biżżejjed flessibilità fl-implimentazzjoni tal-linji gwida tal-RSK sabiex jipprovdu għar-rekwiżiti speċifiċi ta' kull Stat Membru u reġjun, u b'mod partikolari fir-rigward tal-kapaċitajiet tal-SMEs; jilqa', madankollu, il-kooperazzjoni attiva tal-Kummissjoni bil-parteċipazzjoni tal-Parlament u l-Kunsill, flimkien ma' korpi internazzjonali oħra biex tintlaħaq konverġenza fundamentali tal-inizjattivi tal-RSK fuq tul ta' żmien twil u l-iskambju u l-promozzjoni ta' prattika korporattiva tajba rigward l-RSK, kif ukoll biex jitmexxew 'il quddiem il-linji gwida li jinsabu fl-Istandard Internazzjonali ISO 26000 sabiex tiżgura definizzjoni unika globali, koerenti u trasparenti tal-RSK; iħeġġeġ lill-Kummissjoni tikkontribwixxi b'mod effettiv fil-gwida u l-koordinament tal-politiki tal-Istati Membri tal-UE, b'hekk timminimizza r-riskju ta' spejjeż addizzjonali fuq l-impriżi li joperaw f'aktar minn Stat Membru wieħed bħala riżultat ta' dispożizzjonijiet diverġenti; Jemmen li l-kunċett li l-RSK huwa "oġġett ta' lussu" appoġġat biss min-negozji fi żminijiet ta' prosperità ġie rrifjutat b'mod deċiżiv mil-livelli kontinwament għoljin ta' impenn tan-negozji għall-RSK; jemmen li din kienet suppożizzjoni qadima li tinjora l-importanza tar-reputazzjoni u wkoll il-livell ta' riskju estern għall-profitabilità tan-negozji moderni; jitlob lil-leġiżlaturi Ewropej kollha biex huma stess jintegraw lill-RSK fil-livelli kollha tal-politika ekonomika inkluż it-tisħiħ tal-RSK fi ħdan l-Istateġija Ewropa 2020; Jenfasizza li l-RSK għandha tapplika għall-katina kollha tal-provvista globali, inklużi l-livelli kollha ta' sottokuntrattar, li fil-provvista kemm ta' prodotti, kemm ta' ħaddiema kif ukoll ta' servizzi, għandha tinkludi dispożizzjonijiet biex testendi l-protezzjoni għall-ħaddiema migranti, il-ħaddiema tal-aġenziji u l-ħaddiema stazzjonati, u li għandha tkun imsejsa fuq pagi ġusti u kundizzjonijiet tax-xogħol deċenti u tiggarantixxi d-drittijiet u l-libertajiet fir-rigward tat-trejdunjins; huwa tal-fehma li l-kunċett tal-Ġestjoni Responsabbli tal-Katina tal-Provvista jeħtieġ li jiġi elaborat aktar bħala mekkaniżmu għat-twettiq tal-RSK; Ifaħħar il-ħidma li saret minn ċerti skejjel ta' ġestjoni tal-kumpaniji għall-promozzjoni tal-RSK, iżda jirrikonoxxi li dawn huma biss f'minoranza; jistieden lill-Grupp ta' Livell Għoli u l-Istati Membri, f'kooperazzjoni mal-Kummissjoni u, kif xieraq, mal-universitajiet, biex jindirizzaw mezzi li bihom jiġu integrati l-RSK, il-ġestjoni responsabbli u ċ-ċittadinanza responsabbli fl-edukazzjoni u t-taħriġ vokazzjonali dwar il-ġestjoni għall-mexxejja futuri kollha tan-negozji sabiex din issir ċentrali għall-governanza korporattiva strateġika u sabiex titrawwem kuxjenza tal-konsum sostenibbli; jemmen li dan jista' jinkludi tfal involuti fi skemi ta' intraprenditorija għaż-żgħażagħ; jistieden lill-Kummissjoni tipprovdi appoġġ finanzjarju ulterjuri għall-proġetti ta' edukazzjoni u taħriġ dwar l-RSK taħt il-programmi tal-UE għat-Tagħlim tul il-Ħajja u Żgħażagħ Attivi; Itenni li l-RSK għandha tkun applikabbli għall-impriżi kollha biex ikun hemm kundizzjonijiet ġusti u ekwi għal kulħadd; madanakollu, jirrimarka li l-mod kif l-industriji estrattivi joperaw fil-pajjiżi li qed jiżviluppaw jirrikjedi li wieħed imur lil hinn minn approċċ volontarju; jenfasizza li l-investiment fin-Niġerja min-naħa tal-industrija tal-pitrolju huwa eżempju tajjeb tal-limitazzjonijiet tal-RSK kif implimentata bħalissa, fejn kumpaniji naqsu milli jieħdu inizjattivi tal-RSK biex joħolqu prattiki ta' negozju sostenibbli jew jikkontribwixxu għall-iżvilupp tal-istati ospitanti tagħhom; isostni bil-qawwi l-proposta leġiżlattiva għal rappurtar għal kull pajjiż abbażi tal-istandards tal-Inizjattiva għat-Trasparenza tal-Industriji Estrattivi (EITI) u rappurtar tal-bejgħ u l-profitti, kif ukoll it-taxxi u d-dħul, sabiex tiġi skoraġġita l-korruzzjoni u jiġi evitat l-evitar tat-taxxa; jistieden ukoll lill-industriji estrattivi Ewropej li joperaw f'pajjiżi li qed jiżviluppaw biex jagħtu eżempju ta' responsabilità soċjali u jippromwovu x-xogħol deċenti; Jitlob li jkun hemm standards ta' diliġenza dovuta għad-drittijiet tal-bniedem u għall-katina tal-provvista fil-livell tal-UE li, fost ħwejjeġ oħra, jissodisfaw ir-rekwiżiti mniżżlin fil-Gwida tal-OKŻE dwar id-Diliġenza Dovuta għal Ktajjen ta' Provvista Responsabbli tal-Minerali minn Żoni Affettwati mill-Kunflitti u Żoni ta'Riskju Għoli u jindirizzaw, fost kwistjonijiet oħrajn, oqsma b'potenzjal sinifikattiv ta' impatt negattiv jew pożittiv fuq id-drittijiet tal-bniedem bħalma huma l-ktajjen tal-provvista globali u lokali, il-minerali tal-kunflitti, l-outsourcing, il-ħtif tal-art, u reġjuni fejn id-dritt tax-xogħol u l-ħarsien tal-ħaddiema huma insuffiċjenti jew fejn jiġu mmanifatturati l-prodotti li huma perikolużi għall-ambjent u għas-saħħa; jilqa' l-programmi diġà stabbiliti mill-UE, partikolarment il-programm tal-Infurzar tal-Liġi tal-Foresta, Governanza u Kummerċ (FLEGT) fil-qasam tal-forestrija, u jappoġġa l-inizjattivi privati bħal ma hija l-Inizjattiva tat-Trasparenza tal-Industriji Estrattivi (EITI); Jistieden lill-Kummissjoni tieħu inizjattivi ulterjuri mmirati lejn l-iżblukkar u t-tisħiħ tal-potenzjal tal-RSK li tindirizza t-tibdil fil-klima (billi torbotha mal-effiċjenza fl-użu tar-riżorsi u tal-enerġija), pereżempju fil-proċess tax-xiri ta' materji primi mill-kumpaniji; Jenfasizza li l-għajnuna li l-UE tagħti lill-gvernijiet ta' pajjiżi terzi biex jimplimentaw regolazzjoni soċjali u ambjentali kif ukoll reġimi ta' spezzjoni effikaċi tikkostitwixxi komplement meħtieġ sabiex l-RSK tan-negozji Ewropej tikseb progress fid-dinja kollha; Jissuġġerixxi li l-gvernijiet tal-Istati Membri jistiednu lill-BEI jinkludi klawsola dwar l-RSK fl-operazzjonijiet tiegħu; Jistieden lill-Kummissjoni tippromwovi l-RSK f'forums multilaterali billi tappoġġa kooperazzjoni msaħħa bejn id-WTO u forums multilaterali oħra li jittrattaw l-RSK, bħall-ILO u l-OECD; Jitlob li tiġi stabbilita sistema ta' kooperazzjoni legali transnazzjonali bejn l-UE u l-pajjiżi terzi firmatarji ta' ftehimiet kummerċjali bilaterali sabiex jiġi żgurat aċċess effikaċi għall-ġustizzja fil-pajjiż fejn ikun twettaq il-ksur għall-vittmi ta' ksur ta' liġijiet soċjali jew ambjentali, jew ta' nuqqas ta' osservanza ta' impriżi fil-qasam tal-RSK min-naħa ta' multinazzjonali jew is-sussidjarji immedjati tagħhom, kif ukoll bħala appoġġ għall-istabbiliment ta' proċeduri ġudizzjarji internazzjonali sabiex ikun żgurat, fejn xieraq, għoti ta' kastig fil-każ ta' ksur tal-liġi mill-kumpaniji; Jitlob li l-valutazzjonijiet tal-impatt tat-teknoloġiji l-ġodda fuq id-drittjiet tal-bniedem isiru kmieni kemm jista' jkun possibbli fil-fażi tar-riċerka u l-iżvilupp, u jitlob sabiex tali valutazzjonijiet jinkludu studji ta' xenarji u kunsiderazzjonijiet għall-identifikazzjoni ta' standards sabiex jiġu inkorporati d-drittijiet tal-bniedem fit-tfassil ("id-Drittijiet tal-Bniedem fit-Tfassil"); Jinnota li l-RSK hija mekkaniżmu li tippermetti lil min iħaddem jappoġġa l-ħaddiema tiegħu u l-komunitajiet lokali fil-pajjiżi li qed jiżviluppaw, li r-rispett għall-RSK u għall-istandards tax-xogħol jippermettu lil dawn il-pajjiżi jibbenefikaw minn aktar kummerċ internazzjonali, u li l-RSK tista' tiżgura li l-gwadann jinqasam b'mod ekwu sabiex tiġi żviluppata l-prosperità ekonomika u soċjali sostenibbli u sabiex aktar persuni jinqalgħu mill-faqar, speċjalment fi żmien ta' kriżi finanzjarja; Jinkoraġġixxi lill-UE twettaq rwol attiv fis-sensibilizzazzjoni tal-kontribut li jistgħu jagħtu l-impriżi lis-soċjeta permezz tal-RSK fil-qasam tal-kultura, l-edukazzjoni, l-isport u ż-żgħażagħ; Iħeġġeġ lill-kumpaniji tal-midja jinkludu standards ta' ġurnaliżmu trasparenti fil-politiki tagħhom tal-RSK, inklużi garanziji ta' protezzjoni tal-fonti u d-drittijiet tal-whistle blowers; Jistieden lill-Kummissjoni tissalvagwardja l-inizjattivi tal-RSK stabbiliti u li jiffunzjonaw sew billi tintroduċi Test tal-RSK, li għandu jivvaluta l-impatt tal-inizjattivi leġiżlattivi u amministrattivi li jmiss dwar il-miżuri tal-RSK, u tqis ir-riżultati rilevanti meta tfassal il-proposti; Jilqa', għal raġunijiet ta' sostenibilità, l-obbligi imposti fuq l-operaturi tas-suq u jistieden lill-Kummissjoni timmonitorja u tevalwa l-inizjattivi tal-RSK; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni, u lill-gvernijiet u lill-parlamenti tal-Istati Membri. wara li kkunsidra l-Artikolu 225 tat-Trattat dwar il-Funzjonament tal-Unjoni Ewropea, u partikolarment l-Artikoli 9 u 151 u l-Artikolu 153(1)(e) tiegħu, wara li kkunsidra l-konklużjonijiet tal-Kunsill Ewropew tat-28 u d-29 ta' Ġunju 2012, wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 136 flimkien mal-Artikolu 121(2) tiegħu, wara li kkunsidra l-Komunikazzjoni tal-Kummissjoni tat-28 ta' Novembru 2012 fir-rigward tal-Istħarriġ Annwali dwar it-Tkabbir 2013 (COM(2012)0750), wara li kkunsidra l-Artikolu 48 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Ekonomiċi u Monetarji u l-opinjonijiet tal-Kumitat għall-Baġits, il-Kumitat għall-Iżvilupp Reġjonali u l-Kumitat għall-Affarijiet Kostituzzjonali (A7-0032/2013), billi ż-żona kollha tal-Euro qiegħda tesperjenza riċessjoni doppja kkaġunata minn dejn eċessiv u mill-kriżi finanzjarja; billi l-kriżi kellha konsegwenzi devastanti għall-ħajja ta' miljuni ta' Ewropej, kif iddokumentat mill-istatistika uffiċjali dwar l-impjiegi: fl-UE, aktar minn 8 miljun persuna diġà tilfu l-impjieg tagħhom mill-2008; aktar minn 25 miljun Ewropew huma attwalment bla xogħol, li minnhom kważi 11-il miljun ilhom qiegħda għal aktar minn sena; attwalment il-qgħad qed jaffettwa kważi 10 miljun żagħżugħ u żagħżugħa; fis-sena li għaddiet biss, 2 miljun ruħ tilfu l-impjieg tagħhom; billi r-riġidità tar-regolamentazzjoni tas-suq tax-xogħol f'bosta Stati Membri tonqsilha dik il-flessibilità biex tassorbi b'mod effikaċi xokkijiet bħall-kriżi attwali; billi l-leġiżlazzjoni attwali fil-qasam tas-suq tax-xogħol tippproteġi sproporzjonatament "l-insders" (ħaddiema relattivament protetti) u tolqot negattivament l-inklużjoni ta' żgħażagħ fil-forza tax-xogħol; billi d-disparità fir-rati tal-qgħad bejn l-Istati Membri żdiedet drastikament; billi għandu jiġi mfakkar li, fl-2007, fil-bidu tal-kriżi, l-iżbilanċ pubbliku fil-medja għaż-żona tal-euro kien ta' 0,7 % biss; billi għandu jiġi mfakkar li, fl-2007, fil-bidu tal-kriżi, xi pajjiżi li llum qegħdin jesperjenzaw diffikultajiet l-aktar iebsin, kienu akkumulaw defiċits eċċessivi fil-kont kurrenti; billi d-defiċit pubbliku medju għaż-żona tal-euro laħaq il-quċċata fl-2009 b'6,3 % u minn dak iż-żmien l-andament biddel il-kors tiegħu billi d-defiċits pubbliċi medji fl-2010 kienu 6,2 %, fl-2011 4,1 % u bi tnaqqis ulterjuri fl-ewwel żewġ trimestri tal-2012; billi impenji kredibbli għal miżuri ta' konsolidament favur it-tkabbir huma prerekwiżit għal kwalunkwe soluzzjoni sostenibbli fir-rigward tad-dejn eċċessiv u s-sitwazzjoni ta' defiċit tal-biċċa l-kbira tal-Istati Membri; billi l-kriżi tenfasizza l-bżonn kruċjali li jitniedu jew jitlestew riformi strutturali sostenibbli, ibbilanċjati, differenzjati li jkattru t-tkabbir; billi s-suq uniku jirrappreżenta mutur fundamentali għat-tkabbir ekonomiku u għall-impjiegi fl-Ewropa u billi implimentazzjoni aktar ambizzjuża tad-Direttiva dwar is-Servizzi waħedha tista' tforni diġà madwar 1,8 % addizzjonali tal-PDG; billi fiċ-ċirkostanzi ekonomiċi attwali, partikolarment, l-Unjoni ma tistax ma tisfruttax tali potenzjali ta' tkabbir; billi traspożizzjoni, implimentazzjoni, applikazzjoni u eżekuzzjoni rigorużi tad-dispożizzjonijiet tas-suq uniku huma għalhekk indispensabbli biex jinsilet vantaġġ minn dawk il-potenzjali immedjati li għadhom ma ntużawx; billi l-livelli ta' dejn mhux sostenibbli għandhom effetti detrimentali fuq is-sitwazzjoni ekonomika ġenerali; u billi d-dixxiplina fiskali u makroekonomika kif ukoll il-koordinament għandu jkunu sostnuti u msaħħa enerġikament sabiex jiġu evitati defiċits u livelli ta' dejn ġenerali tat-tip li rajna fl-Ewropa matul dawn l-aħħar għaxar snin, peress li dawn kellhom effett devastanti fir-rigward tat-tkabbir sostenibblu u l-istabbiltà finanzjarja kif ukoll fuq l-impjieg f'għadd ta' Stati Membri; billi din l-istrateġija tal-issikkar fiskali timmira li żżomm it-tkabbir tal-infiq pubbliku taħt ir-rata ta' tkabbir tal-PDG tal-andament fit-terminu medju; billi l-prosperità ekonomika futura tal-Ewropa tiddependi b'mod kruċjali fuq il-kapaċità tagħha li tuża bis-sħiħ ir-riżorsi tax-xogħol tagħha, anki billi żżid il-parteċipazzjoni tan-nisa u taz-żgħażagħ fis-suq tax-xogħol; billi l-konsolidament fiskali gradwali u bla xkiel huwa ppreferut minn strateġija biex jitnaqqsu l-iżbilanċi fil-finanzi pubbliċi wisq malajr u f'daqqa iżda l-qagħda tal-ekonomija ta' ċerti Stati Membri ma tħallix alternattiva biex jerġa' jinkiseb aċċess għas-suq u jerġa' lura l-investiment; billi r-rati tal-pajjiżi fqar b'ħafna dejn (HIPC) juru differenzi konsiderevoli fl-UEM kollha; billi l-miżuri ta' konsolidament adottati minn diversi Stati Membri laħqu dimensjoni bla preċedent; billi, minkejja l-isforzi ta' riforma u konsolidament tal-Istati Membri, is-swieq tal-bonds sovrani taż-żona tal-euro għadhom f'sitwazzjoni problematika kif inhu rifless fid-differenzi kbar u f'volatilità tar-rati ta' mgħax; billi fattur li qajjem u kaġun primarju tad-diverġenzi mingħajr preċedent kien it-tħassib min-naħa tas-swieq finanzjarji dwar is-solidità tal-finanzi pubbliċi u privati f'diversi Stati Membri; billi d-distakk fil-kompetittività fi ħdan ż-żona tal-euro għandu impatt fuq id-diverġenzi fir-rati ta' mgħax sovrani; billi r-rati ta' mgħax sovrani f'ċerti Stati Membri taż-żona tal-euro huma dovuti parzjalment għal nuqqas perċeput ta' kredibbiltà tal-kapaċità tagħhom li jmexxu riformi strutturali; billi ż-żona tal-euro ma rnexxilhiex tuża t-tnaqqis ġenerali tar-rati ta' mgħax sovrani fl-ewwel għaxar snin tal-euro biex tneħħi d-distakk ta' kompetittività, li fost affarijiet oħra kien rifless fid-defiċits persistentement kbar tal-kontijiet kurrenti u fil-kostijiet ta' unità lavorattiva li qed jiżdiedu b'ritmu mgħaġġel f'xi Stati Membri; billi l-aġġustament attwali f'ċerti pajjiżi jkun anqas diffiċli mil-lat politiku, ekonomiku u soċjali kieku l-klima ekonomika pożittiva fl-ewwel għaxar snin tal-euro intużat għall-aġġustament; billi s-self lis-settur privat, li huwa detrimentali għall-finanzjament tal-ekonomija reali, jibqa' dgħajjef u l-flussi tal-kreditu privat jinsabu mrażżna f'diversi Stati Membri, minkejja d-diversi programmi ta' likwidità stabbiliti mill-BĊE; billi l-impriżi ta' daqs żgħir u medju (SMEs) jikkostitwixxu l-mutur tal-ekonomija Ewropea u l-Istati Membri għandhom isostnuhom billi jnaqqsu l-piż amministrattiv li qegħdin iġorru; billi l-aġġustament għandu jiġi perċeput bħala kredibbli jekk irridu li l-flussi ta' investiment jiġu lura; billi l-kapaċità ta' kontribuzzjoni tal-kontribwenti tinsab taħt pressjoni severa f'diversi Stati Membri; billi l-ekonomija moħbija Ewropea hija stmata li tirrappreżenta 22,1 % tal-attività ekonomika totali u t-telf ta' taxxa li jirriżulta huwa madwar EUR triljun fis-sena; billi sistemi fiskali sempliċi, prevedibbili u baxxi jtejbu l-konformità fiskali; billi l-Istħarriġ Annwali dwar it-Tkabbir 2013 (AGS 2013) ifittex li jistabbilixxi l-prijoritajiet ekonomiċi għas-sena 2013; billi l-pilastru tal-konsolidazzjoni fiskali favur it-tkabbir għandu jiġi żviluppat id f'id mar-riformi strutturali għat-tkattir tat-tkabbir u l-pilastri tas-solidarjetà u tad-demokrazija f'kull Stat Membru; billi s-suq uniku jikkostitwixxi l-mutur fundamentali tal-UE għat-tkabbir u l-impjiegi permezz ta' ekonomiji ta' skala u kompetizzjoni akbar iżda l-Istati Membri juru kompjaċenza fl-implimentazzjoni interna tal-leġiżlazzjoni dwar is-swieq, partikolarment id-Direttiva dwar is-Servizzi; billi jeħtieġ li kull Stat Membru jsib l-unità nazzjonali rigward strateġija ta' riforma bil-għan li din tkun tista' tiġi mifhuma u rispettata mill-poplu u mid-diversi atturi ekonomiċi, b'hekk ikunu evitati firdiet, reżistenza u azzjonijiet ibbażati fuq interessi proprji għat-terminu qasir, li jheddu r-realizzazzjoni tal-objettivi stabbiliti; billi l-politika tal-kompetizzjoni msejsa fuq il-prinċipji tas-swieq miftuħa u parità ta' kundizzjonijiet fis-setturi kollha hija pedament tal-funzjonament mhux ristrett tas-suq intern; Jilqa' favorevolment l-ispirtu tal-Istħarriġ Annwali dwar it-Tkabbir (AGS) 2013, kif ippreżentat mill-Kummissjoni; jemmen li huwa segwitu adegwat għas-Semestru Ewropew 2012 inġenerali u b'mod partikolari għall-AGS 2012; jilqa' b'mod partikolari ż-żieda fiċ-ċarezza tal-istrateġiji speċifiċi għal kull pajjiżi li l-Kummissjoni introduċiet permezz tal-prijoritizzazzjoni tal-progress fil-pajjiżi taż-żona tal-euro kif ukoll il-progress li sar f'termini strutturali aktar milli nominali; Jilqa' r-rikonoxximent fil-AGS 2013 li setturi u attivitajiet li jkattru t-tkabbir b'mod sostenibbli u dawk rikki b'impjiegi ħodor huma meħtieġa sabiex noħorġu mill-kriżi, jenfasizza li s-soluzzjonijiet immirati b'mod speċifiku lejn il-kriżi attwali sovrana u finanzjarja, jiġifieri r-riformi strutturali xierqa, għandhom jimxi id f'id ma' miżuri li jagħtu spinta lill-kompetittività u lit-tkabbir fit-tul tal-ekonomija Ewropea u għandhom ikattru mill-ġdid il-fiduċja; Jaqbel mal-Kummissjoni li konsolidazzjoni fiskali favur it-tkabbir hija meħtieġa biex noħorġu mill-kriżi; ifakkar li l-element ewlieni fir-relazzjoni bejn it-tkabbir u l-konsolidazzjoni huwa l-kompożizzjoni tal-konsolidazzjoni; jenfasizza f'dan ir-rigward li taħlita xierqa ta' miżuri mil-lat tal-infiq u tad-dħul tiddependi mill-kuntest, madankollu l-konsolidazzjonijiet ibbażati fuq it-tnaqqis tal-infiq aktar milli fuq iż-żieda fid-dħul għandhom tendenza li jservu aktar u jkattru aktar it-tkabbir fuq perjodu medju ta' żmien, iżda jkunu aktar riċessivi fuq perjodu qasir; Jilqa' d-dispożizzjoni miftiehma dwar "it-two pack" dwar sorveljanza u valutazzjoni aktar kwalitattivi tal-finanzi pubbliċi kif ukoll valutazzjoni tal-kostijiet meta mqabbla mal-benefiċċji tal-investimenti pubbliċi; Jilqa' l-abbozz tad-dispożizzjonijiet "fit-two pack" li jsaħħew id-djalogu ekonomiku u l-iskrutinju ġenerali fuq il-proċess tas-Semestru tal-Parlamenti Nazzjonali u tal-Parlament Ewropew; Jiddeplora n-nuqqas ta' implimentazzjoni fl-Istati Membri, ta' politiki u azzjonijiet miftiehma fl-livell tal-UE, li qed iżommu lura l-miżuri miftiehma milli jagħtu l-potenzjal kollu tagħhom; Jistieden lill-Kummissjoni biex tibqa' viġilanti dwar il-pożizzjoni tal-politika tagħha u taġġustaha skont valutazzjoni ġenerali tal-kostijiet meta mqabbla mal-benefiċċji tat-taħlita tal-politika implimentata fl-Unjoni kollha, u tirrevedi, jekk ikun xieraq u tiċċara aktar ir-rakkomandazzjonijiet politiċi tagħha għas-sena d-dieħla, kif imniżżlin fl-AGS tagħha; Iħeġġeġ lill-Istati Membri jikkoreġu defiċit eċċessiv sal-iskadenzi stabbiliti mill-Kunsill, ifakkar li livell ta' flessibilità huwa previst fis-6-pack; Iħeġġeġ lill-Istati Membri jtejbu l-oqfsa fiskali nazzjonali tagħhom bil-għan li jippromwovu politiki fiskali effiċjenti u sostenibbli; Jenfasizza l-fatt li l-Istati Membri għandhom iħaddmu strateġiji differenzjati skont il-qagħda baġitarja tagħhom u jinsisti li l-Istati Membri għandhom iżommu n-nefqa pubblika taħt ir-rata tat-tkabbir tal-PDG fuq żmien medju; Jilqa' pożittivament ir-rikonoxximent tar-rwol tas-suq uniku u l-bżonn li l-ostakli li għadhom jeżistu fis-settur tas-servizzi jiġu indirizzati; ifakkar li għad hemm ħafna xi jsir biex jinkiseb suq Ewropew tassew uniku; Jistieden lill-Kummissjoni tissorvelja s-sitwazzjoni l-Istati Membri qegħdin jaffrontaw fid-dawl tat-tnaqqis ekonomiku gravi kif stabbilit fl-SGP rivedut; Jistieden lill-Kummissjoni u lill-Kunsill jibbilanċjaw il-ħtiġijiet produttivi ta' investiment pubbliku ma' objettivi tad-dixxiplina fiskali billi jikkunsidraw investiment li jżid it-tkabbir fil-valutazzjoni tagħhom tal-Programmi ta' Stabbiltà u Konverġenza, filwaqt li josservaw bis-sħiħ id-dispożizzjonijiet stabbiliti fil-leġiżlazzjoni tal-UE; iqis li konsolidament li jiffavorixxi t-tkabbir jista' simultanjament ipoġġi l-finanzi pubbliċi fi triq sostenibbli u jerġa' jikseb il-fiduċja tal-investituri; Jistenna bil-ħerqa, f'dan ir-rigward, ir-rapport tal-Kummissjoni dwar il-kwalità tal-infiq pubbliku u r-reviżjoni tal-ambitu għal azzjoni possibbli fi ħdan il-limiti tal-qafas tal-UE dwar il-kwalifika ta' programmi ta' investiment; Jistieden lill-Kummissjoni biex tibda tiżviluppa b'urġenza modi biex jiġi żgurat li l-elementi ta' dixxiplina fiskali sostenibbli huma paralleli u ssegwi bi proposti konkreti għat-tkabbir u l-ħolqien tal-impjiegi u għat-tħeġġiġ tal-investimenti privati li joħolqu elementi ta' tkabbir, is-solidarjetà fost l-Istati Membri u l-leġittimità demokratika, u r-riformi strutturali meħtieġa, jiġifieri li jitnaqqas il-qgħad fost iż-żgħażagħ inkluż billi jitqabblu aħjar il-kwalifiki taż-żgħażagħ mad-domanda tax-xogħol, il-ġlieda kontra s-segmentazzjoni tas-suq tax-xogħol, li titjieb is-sostenibbiltà tas-sistemi tal-pensjonijiet, tiżdied l-effiċjenza tas-sistemi ta' tassazzjoni, tissaħħaħ il-kompetizzjoni fl-oqsma relevanti tas-settur tas-servizzi, jiġi ffaċilitat l-aċċess għall-kreditu, titnaqqas il-burokrazija, jitneħħew saffi żejda tal-gvern u titkompla l-ġlieda kontra l-evażjoni tat-taxxa; jilqa' l-leġittimità demokratika mtejba fi ħdan is-Semestru Ewropew; ifakkar il-ħtieġa li tissaħħaħ il-leġittimità demokratika fi ħdan is-Semestru Ewropew; Jistieden lill-Kummissjoni u lill-Kunsill jaħdmu biex jirfinaw u itejbu kontinwament il-kwalità, l-ispeċifiċità nazzjonali u l-adegwatezza tar-rakkomandazzjonijiet speċifiċi għal kull pajjiż; Itenni li, sabiex tiġi ppreservata l-kredibilità tal-Istħarriġ Annwali dwar it-Tkabbir u tal-proċess tas-Semestru kollu, il-Kunsill jeħtieġlu jiġġustifika r-raġunijiet tiegħu jekk jirrifjuta li jsegwi r-rakkomandazzjonijiet tal-Kummissjoni bbażati fuq l-Istħarriġ Annwali dwar it-Tkabbir; jilqa' l-prinċipju "konformità jew spjegazzjoni" introdott "mis-six pack" dwar ir-rakkomandazzjonijiet speċifiċi għall-pajjiżi, li skontu l-Kunsill huwa pubblikament responsabbli għal kwalunkwe bidla li jintroduċi għall-proposti tal-Kummissjoni, u jqis li dan il-prinċipju għandu jissaħħaħ fil-prattika; Jistieden lill-Kummissjoni u lill-Kunsill jiżguraw li l-investimenti fir-riċerka, l-iżvilupp u l-innovazzjoni jiġu intensifikati u integrati u li r-riżultati jiġu trasformati malajr mis-settur pubbliku u dak privat fl-Ewropa f'vantaġġ kompetittiv u produttività miżjuda; Jistieden lill-Kummissjoni u lill-Kunsill jintensifikaw l-isforzi biex inaqqsu d-dipendenza fuq l-importazzjonijiet tal-enerġija u l-materji primi sabiex joħolqu Ewropa iktar sostenibbli mil-lat ambjentali, ekonomiku u soċjali; Jistieden lill-Istati Membri jaqblu b'urġenza dwar Qafas Finanzjarju Pluriennali (QFP), biex jiżguraw li r-rwol tiegħu jissaħħaħ bħala sors ta' investiment tant meħtieġ fuq perjodu twil f'setturi u attivitajiet li jtejbu t-tkabbir sostenibbli u li jinvolvu attivitajiet u setturi li jiġġeneraw ħafna impjiegi; jenfasizza l-importanza tal-istruttura tal-baġits tal-UE, li għandhom irawmu l-investiment f'oqsma ta' valur miżjud; Jistieden ukoll lill-Kummissjoni tressaq approċċ olistiku li jindirizza t-tkabbir sostenibbli lejn l-lħuq tal-objettivi EU2020, li għandu jinkludi t-tlestija tas-suq intern, żieda fil-kompetizzjoni, politika industrijali Ewropea ġenwina, politika ta' koeżjoni soda u mmirata b'mod adegwat u l-garanzija li l-Ewropa se tuża l-qawwa u l-influwenza kollha tagħha fir-relazzjonijiet kummerċjali esterni tagħha; jistieden lill-Kummissjoni tisfrutta bis-sħiħ is-sorsi ta' tkabbir ġejjin mill-attrazzjoni tal-IDB [investiment dirett barrani] u l-kummerċ ma' pajjiżi terzi jiġifieri permezz tal-approfondament u l-espansjoni tar-relazzjonijiet ekonomiċi Transatlantiċi; tali aġenda għandha tħaddan il-miri relatati mat-tiġdid u l-ftuħ tas-suq Transatlantiku, it-tisħiħ tar-regoli bażiċi tal-ordni tal-ekonomija internazzjonali, u l-estensjoni tas-sistema multilaterali bbażata fuq ir-regoli biex din tinkludi membri ġodda u oqsma ġodda ta' opportunitajiet ekonomiċi; jistieden ukoll lill-Kummissjoni biex tħaffef il-konklużjoni ta' ftehimiet ta' kummerċ ħieles li għaddejjin; Jilqa' r-rikonoxximent tar-rwol tas-Suq Uniku u l-bżonn li l-ostakli li għadhom jeżistu fis-settur tas-servizzi jiġu indirizzati; ifakkar li għad hemm ħafna xi jsir biex jinkiseb suq Ewropew tassew uniku; jistieden lill-Kummissjoni żżid l-infurzar tal-implimentazzjoni tal-leġiżlazzjoni dwar is-suq intern; iħeġġeġ lill-Istati Membri jimplimentaw bis-sħiħ il-leġiżlazzjoni dwar is-suq intern, partikolarment id-Direttiva dwar is-Servizzi; Jilqa' l-ewwel rapport dwar l-Istat tal-Integrazzjoni tas-Suq Uniku tal-2013 li jakkumpanja u jikkumplimenta l-Istħarriġ Annwali dwar it-Tkabbir; jenfasizza li s-suq uniku għandu rwol prinċipali biex jerġa' jġib il-kompetittività tal-Unjoni għal li kienet u, b'hekk, jingrana t-tkabbir ekonomiku u l-impjiegi; jistieden lill-Kummissjoni u lill-Istati Membri jindirizzaw b'mod adegwat in-nuqqasijiet relatati fir-rakkomandazzjonijiet speċifiċi għal kull pajjiż u jsaħħu l-valutazzjoni kontinwa u regolari tal-implimentazzjoni u l-infurzar tad-dispożizzjonijiet tas-Suq Uniku għal tkabbir ekonomiku mtejjeb; Jinsab mħasseb dwar il-fatt li ħafna Stati Membri qed jaqgħu lura f'termini ta' produttività; jinsisti dwar ir-rwol tar-riformi strutturali biex tiġi indirizzata din il-problema; jitlob lill-Kummissjoni tirrapporta fl-Istħarriġ Annwali dwar it-Tkabbir li jmiss dwar il-monitoraġġ tal-kapital u l-iżviluppi fil-produttività tar-riżorsi; Jenfasizza li politika tal-kompetizzjoni tal-UE bbażata fuq il-prinċipji ta' swieq miftuħa u parità tal-kundizzjonijiet fis-setturi kollha hija l-pedament ta' suq intern ta' suċċess u prekundizzjoni għall-ħolqien ta' impjiegi sostenibbli u bbażati fuq l-għarfien; Jenfasizza li sforzi determinati mill-Istati Membri biex isostnu l-finanzi pubbliċi, b'pass adegwat, jistgħu jirnexxu biss jekk jitnaqqsu l-iżbilanċi makroekonomiċi eċċessivi; jinnotaw li dawn l-objettivi jistgħu jinkisbu biss f'daqqa permezz ta' tkabbir fiż-żona tal-euro kollha kemm hi; Jieħu nota taż-żieda ta' indikatur ġdid fit-tabella għall-iżbilanċi makroekonomiċi dwar is-settur finanzjarju; jiddispjaċih li l-Kummissjoni ma rrispettatx il-proċedura prevista fir-Regolament (UE) Nru 1176/2011 li skontha: "il-Kummissjoni għandha tikkoopera mill-qrib mal-Parlament Ewropew u mal-Kunsill fit-tfassil tat-tabella ta' valutazzjoni u s-sett ta' indikaturi makroekonomiċi u makrofinanzjarji għall-Istati Membri" u b'mod iktar speċifiku li skontha: "Il-Kummissjoni għandha tippreżenta suġġerimenti għal kummenti lill-kumitati kompetenti tal-Parlament Ewropew u tal-Kunsill dwar pjanijiet biex jiġu stabbiliti u aġġustati l-indikaturi u l-livelli ta' limitu"; Ifakkar lill-Kummissjoni li sabiex tinbena l-fiduċja interistituzzjonali u djalogu ekonomiku ta' kwalità huwa ta' importanza kbira li tirrispetta l-proċedura prevista fir-Regolament (UE) Nru 1176/2011 b'mod iktar fidil fil-futur; Jistieden lill-Kummissjoni u lill-Kunsill jaġixxu malajr sabiex jagħtu sustanza reali u effettività lill-Patt għal Tkabbir u Impjiegi kif maqbul fil-Kunsill Ewropew tat-28 u d-29 ta' Ġunju 2012; Jitlob għall-adozzjoni rapida tal-hekk imsejjaħ "2-pack"; Jieħu nota tad-dħul fis-seħħ tat-Trattat dwar l-Istabbiltà, il-Koordinazzjoni u l-Governanza (Patt Fiskali); iqis li l-Patt Fiskali għandu jiġi traspost fil-leġiżlazzjoni tal-Unjoni sekondarja mill-aktar fis possibbli fuq il-bażi ta' valutazzjoni tal-esperjenza bl-implimentazzjoni tagħha u skont il-TUE u t-TFUE; Jilqa' "l-Pjan ta' Azzjoni tal-Kummissjoni għat-tisħiħ tal-ġlieda kontra l-frodi tat-taxxa u l-evażjoni tat-taxxa", ir-rakkomandazzjonijiet dwar "miżuri maħsuba biex jinkoraġġixxu lill-pajjiżi terzi japplikaw standards minimi ta' governanza tajba fi kwistjonijiet tat-taxxa" u "l-ippjanar fiskali aggressiv" adottati mill-Kummissjoni fis-6 ta' Diċembru 2012; jappoġġja l-pożizzjoni proattiva meħuda mill-Kummissjoni u b'mod partikolari mill-Kummissarju għat-Tassazzjoni, id-Dwana, Kontra l-Frodi, l-Awditjar u l-Istatistiki; jistieden lill-Istati Membri jsegwu r-rakkomandazzjonijiet tal-Kummissjoni, jieħdu azzjoni immedjata u koordinata kontra r-rifuġji fiskali u l-ippjanar fiskali aggressiv u b'hekk jiggarantixxu distribuzzjoni aktar ġusta tal-isforz fiskali u introjtu miżjud tal-Istati Membri; Iqisha ħaġa pożittiva li finalment "l-Istati Membri kollha jirrikonoxxu l-importanza tat-teħid ta' passi effettivi fil-ġlieda kontra l-evażjoni tat-taxxa u l-frodi tat-taxxa, anki fi żminijiet ta' restrizzjonijiet baġitarji u ta' kriżi ekonomika" kif dikjarat fil-konklużjonijiet tal-Kunsill Affarijiet Ekonomiċi u Monetarju tat-13 ta' Novembru 2012; Ifakkar li l-iskop ta' leġiżlazzjoni komuni dwar l-oqfsa fiskali tal-Istati Membri huwa li jkun żgurat li l-Istati Membri jibqgħu marbuta mar-regoli komuni li sar ftehim dwarhom u mhux li jiġu speċifikati l-għażliet politiki tal-Istat Membru; Jistieden lill-Kummissjoni tersaq quddiem il-kumitati kompetenti tal-Parlament biex tippreżenta l-AGS kull sena fil-bidu ta' Novembru, li jibda mill-4-5 ta' Novembru 2013, ħalli jkun hemm biżżejjed żmien biex il-Parlament jkun jista' jressaq il-fehmiet tiegħu f'Semestri Ewropej sussegwenti; Jiddispjaċih li, fil-Komunikazzjoni tagħha "Stħarriġ Annwali dwar it-Tkabbir 2013" (COM(2012)0750), il-Kummissjoni ma indirizzatx b'mod xieraq ir-rwol tal-baġit tal-UE fil-proċess tas-Semestru Ewropew; jiddispjaċih, b'mod partikolari, li l-KE, fil-waqt li pproponiet prijoritajiet ewlenin, naqset milli tipprovdi data fattwali u konkreta dwar kif il-baġit tal-UE jista' attwalment ikollu rwol multiplikatur, katalitiku, sinerġetiku u kumplementari fir-rigward tal-politiki lokali, reġjonali u nazzjonali u tal-investimenti mnedija biex jiġu implimentati dawn il-prijoritajiet; Jinsab konvint li l-finanzjament fil-livell tal-UE jista' jiġġenera tfaddil għall-baġits tal-Istati Membri kollha u li dan għandu jiġi enfasizzat; iqis li l-baġit tal-UE għandu rwol vitali li jistimula t-tkabbir, it-tisħiħ tal-ħolqien tal-impjiegi u t-tnaqqis b'suċċess tal-iżbilanċi makroekonomiċi fl-Unjoni, u bażikament jikkontribwixxi wkoll biex jintlaħqu l-objettivi tal-istrateġija "UE-2020"; jiddispjaċih mill-ġdid li l-Kummissjoni qed tonqos milli tindirizza din il-kwistjoni fil-Komunikazzjoni tagħha dwar l-AGS; Ifakkar li l-baġit Ewropew huwa primarjament baġit ta' investiment, b'94 % tat-total tiegħu jiġi investit mill-ġdid fl-Istati Membri; Jitlob lill-Kummissjoni tipprovdi informazzjoni aġġornata dwar l-isforzi attwali tal-Istati Membri biex jiġi pprogrammat mill-ġdid u aċċellerat l-użu tal-fondi strutturali u ta' koeżjoni sabiex jiġu appoġġjati t-tkabbir u l-koeżjoni soċjali, l-aktar għall-SMEs, u għall-ġlieda kontra l-qgħad fost iż-żgħażagħ; Jagħti struzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni. wara li kkunsidra l-Artikolu 3 tat-Trattat dwar l-Unjoni Ewropea (TUE), wara li kkunsidra l-Artikoli 9, 151 u 153 tat-Trattat dwar il-Funzjonament tal-Unjoni Ewropea (TFUE), wara li kkunsidra l-Artikoli 145, 148, 152 u 153(5) tat-TFUE, wara li kkunsidra l-Artikolu 28 tal-Karta tad-Drittijiet Fundamentali tal-Unjoni Ewropea, wara li kkunsidra l-Komunikazzjoni mill-Kummissjoni tat-28 ta' Novembru 2012 dwar l-Istħarriġ Annwali ta' Tkabbir 2013 (COM(2012)0750), u l-Abbozz tar-Rapport Konġunt dwar l-Impjiegi anness magħha, wara li kkunsidra l-Komunikazzjoni mill-Kummissjoni tat-23 ta' Novembru 2011 dwar l-Istħarriġ Annwali dwar it-Tkabbir 2012 (AGS) (COM(2011)0815), u l-Abbozz tar-Rapport Konġunt dwar l-Impjiegi anness magħha, wara li kkunsidra l-Komunikazzjoni mill-Kummissjoni tat-3 ta' Marzu 2010 bl-isem "Ewropa 2020: strateġija għal tkabbir intelliġenti, sostenibbli u inklussiv" (COM(2010)2020), wara li kkunsidra l-Komunikazzjoni mill-Kummissjoni tat-18 ta' April 2012 bl-isem "Lejn irkupru li jwassal għall-ħolqien abbundanti ta' impjiegi" (COM(2012)0173), wara li kkunsidra l-Komunikazzjoni mill-Kummissjoni tas-16 ta' Diċembru 2010 bl-isem "Il-Pjattaforma Ewropea kontra l-Faqar u l-Esklużjoni Soċjali: Qafas Ewropew għall-koeżjoni soċjali u territorjali" (COM(2010)0758), wara li kkunsidra l-Komunikazzjoni mill-Kummissjoni bl-isem "Inizjattiva għall-Opportunitajiet taż-Żgħażagħ" (COM(2011)0933), wara li kkunsidra l-Komunikazzjoni mill-Kummissjoni tal-15 ta' Settembru 2010 bl-isem "Żgħażagħ Mobbli: Inizjattiva biex jinħareġ il-potenzjal taz-żgħażagħ biex jinkiseb it-tkabbir bil-għaqal, sostenibbli u inklużiv fl-Unjoni Ewropea" (COM(2010)0477), wara li kkunsidra l-Patt Ewropew għall-Ugwaljanza bejn is-Sessi (2011-2020) adottat mill-Kunsill fis-7 ta' Marzu 2011, wara li kkunsidra l-Artikolu 48 tar-Regoli ta' Proċedura tiegħu, wara li kkunsidra r-rapport tal-Kumitat għall-Impjiegi u l-Affarijiet Soċjali u l-opinjoni tal-Kumitat għall-Iżvilupp Reġjonali (A7-0024/2013), billi l-impjiegi u l-konsegwenzi soċjali tal-kriżi huma approfonditi, u issa qed jiġu aggravati mill-impatt tal-konsolidazzjoni fiskali introdotta f'ċerti pajjiżi bi tweġiba għall-kriżi tad-dejn sovran u politika monetarja kostretta fiż-żona tal-euro, li tmur kontra dak implimentat minn reġjuni ekonomiċi prinċipali oħra u ma tistax tagħti tweġiba effettiva għall-kriżi tad-dejn sovran u tippromwovi t-tkabbir; billi l-kriżi qed ikollha effetti negattivi fuq il-kwalità u l-kwantità tal-investimenti soċjali fl-Ewropa; billi ż-żona tal-euro hija f'reċessjoni u attwalment l-UE hija l-uniku reġjun prinċipali fid-dinja fejn għadu qed jiżdied il-qgħad; billi fl-2012, is-sitwazzjoni tal-impjiegi marret għall-agħar u l-prospetti għall-2013 huma pessimisti; billi s-segmentazzjoni tas-suq tax-xogħol kompliet tiżdied, il-qgħad fit-tul laħaq livelli allarmanti, il-faqar fost il-persuni b'impjieg għadu problema maġġuri, dħul medju tal-familji naqas f'ħafna Stati Membri u l-indikaturi juru xerja ta' livelli ogħla u forom aktar profondi ta' faqar u esklużjoni soċjali, b'żieda fil-faqar fost il-persuni b'impjieg u fil-polarizzazzjoni soċjali f'ħafna Stati Membri. billi l-qgħad żdied b'mod sinifikanti mill-2008 u laħaq livell ta' 25 miljun persuna qiegħda fl-UE, li jikkorrispondi għal 10,5 % tal-popolazzjoni tal-età tax-xogħol; billi, matul dawn l-aħħar tnax-il xahar biss, in-numru ta' persuni qiegħda żdied b'2 miljuni; billi t-tnaqqis fl-impjiegi kien aktar intens f'dawk il-pajjiżi li qed iwettqu aktar konsolidazzjoni fiskali sostanzjali; billi s-sitwazzjoni tas-suq tax-xogħol hija partikolarment kritika għaż-żgħażagħ, minkejja l-livell tagħhom ta' edukazzjoni, li ħafna drabi jispiċċaw b'kuntratti ta' impjieg prekarji u f'apprendistati mhux imħallsa; billi s-sitwazzjoni diffiċli taż-żgħażagħ hija parzjalment minħabba f'diskrepanzi bejn ħiliet akkwistati u d-domanda fis-suq tax-xogħol, mobilità ġeografika limitata, tluq bikri mill-iskola mingħajr kwalifiki, nuqqas ta' ħiliet u esperjenza ta' xogħol rilevanti, kundizzjonijiet prekarji ta' impjiegi, opportunitajiet ta' taħriġ illimitati, u politiki tas-suq tax-xogħol attivi u ineffiċjenti; billi fl-UE kollha aktar minn żagħżugħ wieħed minn ħamsa huma qiegħda (22,8 %), b'qgħad fost iż-żgħażagħ ogħla minn 50 % f'ċerti Stati Membri; billi aktar minn 7 miljun Ewropew taħt l-età ta' 25 sena mhumiex f'impjieg, edukazzjoni jew taħriġ (NEET); billi dawn iċ-ċifri qed ikomplu jiżdiedu u hemm riskju ta' ġenerazzjoni mitlufa; billi l-prezz tan-nuqqas ta' azzjoni fir-rigward tan-NEETs huwa stmat li jilħaq il-EUR 153 biljun madwar l-UE kollha; billi wara l-laqgħa tal-Kunsill Ewropew tat-30 ta' Jannar 2012, bħala parti mill-"Inizjattiva għall-Opportunitajiet taż-Żgħażagħ", il-Kummissjoni talbet lill-Istati Membri jiżviluppaw u jimplimentaw inizjattivi komprensivi għall-impjiegi, l-edukazzjoni u l-ħiliet taż-żgħażagħ, u biex jiżviluppaw pjanijiet għal impjiegi għaż-żgħażagħ fi ħdan il-programmi ta' riforma nazzjonali tagħhom; billi, madankollu, tali inizjattivi għadhom iridu jitressqu fil-parti l-kbira tal-Istati Membri; billi l-persuni li se jilħqu l-età tal-pensjoni, ħaddiema qiegħda fit-tul, ħaddiema mhux tal-UE u ħaddiema b'ħiliet baxxi huma wkoll fost dawk li l-aktar intlaqtu mill-kriżi; billi r-riformi meħtieġa għandhom jitwettqu biex tiġi ggarantita s-sostenibilità tas-sistemi tal-pensjoni; billi, f'dan ir-rigward, huwa possibbli li l-età attwali tal-irtirar titgħolla mingħajr ma titgħolla l-età mandatorja tal-irtirar, billi jitnaqqas il-għadd ta' nies li jitilqu kmieni mis-suq tax-xogħol; billi, biex jiżdiedu b'suċċess l-etajiet attwali tal-irtirar, ir-riformi fis-sistemi tal-pensjonijiet jeħtieġ li jiġu akkumpanjati minn politiki li jiżviluppaw opportunitajiet ta' impjiegi għall-aċċess ta' ħaddiema akbar fl-età għat-tagħlim tul il-ħajja, idaħħlu politiki ta' benefiċċji tat-taxxa li jagħtu inċentivi biex dak li jkun jibqa' jaħdem għal aktar żmien, u jappoġġjaw it-tixjiħ attiv u b'saħħtu; billi l-qgħad fit-tul laħaq livelli allarmanti fit-tieni kwart tas-sena tal-2012, meta ċ-ċifri wrew li 11,1 miljun Ewropew li jinsabu qiegħda ilhom qiegħda għal aktar minn 12-il xahar, li jammonta għal 4,6 % tal-popolazzjoni attiva; billi l-probabbiltà li persuni qiegħda jsibu impjieg naqas fil-maġġoranza tal-Istati Membri, speċjalment dawk soġġetti għal miżuri ta' konsolidazzjoni fiskali sinifikanti; billi madwar 120 miljun persuna jinsabu mhedda mill-esklużjoni soċjali fl-UE-27 peress li jinsabu f'riskju gravi tal-faqar, ibatu minn deprivazzjoni materjali gravi jew jgħixu f'familji b'parteċipazzjoni ta' xogħol baxxa ħafna; billi n-nefqa fuq il-ħarsien soċjali naqset fi kważi l-Istati Membri kollha u billi l-Kumitat għall-Protezzjoni Soċjali (SPC) qed iwissi dwar in-numri li qed jiżdiedu ta' persuni li jinsabu f'riskju ta' faqar fl-introjtu tagħhom, faqar tat-tfal, deprivazzjoni materjali gravi u esklużjoni soċjali minħabba l-impatt tal-miżuri ta' konsolidazzjoni fiskali; billi l-kisba tat-tkabbir u livell għoli ta' impjieg huma meħtieġa għall-irkupru tal-ekonomija, għall-konsolidazzjoni fiskali u għas-sostenibbiltà tal-qagħda soċjali u l-finanzi pubbliċi fit-tul; billi l-investimenti soċjali mmirati għandhom jiffurmaw parti ewlenija tar-reazzjoni tal-Istati Membri għall-kriżi peress li huma deċiżivi biex jintlaħqu l-objettivi tal-impjiegi, l-objettivi soċjali u dawk edukattivi tal-istrateġija Ewropa 2020; billi l-Kunsill Ewropew iddikjara fit-30 ta' Jannar 2012 li "it-tkabbir u l-impjiegi ser jerġgħu jibdew biss jekk insegwu approċċ konsistenti u fuq bażi wiesgħa, li jgħaqqad konsolidazzjoni fiskali intelliġenti li tippreserva l-investiment fit-tkabbir futur, politiki makroekonomiċi sodi u strateġija attiva dwar l-impjiegi li tippreserva l-koeżjoni soċjali". billi l-konsolidazzjoni fiskali għandu jkompli minħabba l-livelli għolja ta' dejn u l-isfidi fit-tul li hemm għall-finanzi pubbliċi, imma filwaqt li jitqies kif dovut il-fatt li għandu jkun objettiv għall-futur medju u fit-tul; billi l-konsolidazzjoni fiskali jista' jkollha effetti negattivi ta' tkabbir u tal-impjiegi fuq perjodu ta' żmien qasir, speċjalment f'pajjiżi f'reċessjoni jew b'rati ta' tkabbir marġinali, li jikkompromettu l-potenzjal futur tat-tkabbir u l-ħolqien tal-impjiegi; billi l-konsolidazzjoni fiskali għandu għalhekk jiġi ġestit b'mod li jkun jiffavorixxi t-tkabbir ħalli ma jagħmilx ħsara lill-potenzjal tat-tkabbir u tal-ħolqien tal-impjiegi tal-ekonomija jew tat-tessut soċjali tagħha; billi t-tensjonijiet fis-swieq finanzjarji għadhom għolja u l-iżbilanċi fl-aċċess għall-iffinanzjar huma prevalenti bejn l-Istati membri; billi r-riskji tal-premiums għoljin iżidu l-oneri tad-dejn sovran bla bżonn, billi jeħtieġu konsolidazzjoni fiskali aktar qawwija u jaggravaw il-kriżi u konsegwentement ixekklu t-tkabbir u l-ħolqien tal-impjiegi; billi, minkejja l-urġenza tas-sitwazzjoni, l-Unjoni Ewropea qed tfalli milli tilħaq kważi l-miri kollha tal-Ewropa 2020 u l-progress fl-Istati Membri fit-twettiq tal-objettivi tal-Ewropa 2020 kien diżappuntanti; billi l-impenji stabbiliti fil-Programmi ta' Riforma Nazzjonali 2012 mhumiex biżżejjed biex jintlaħqu l-maġġoranza tal-miri fil-livell tal-UE; billi l-investiment fl-edukazzjoni u t-taħriġ, fir-riċerka u l-innovazzjoni – oqsma ewlenin għat-tkabbir ekonomiku u l-ħolqien tal-impjiegi – għadu aktar baxx fl-UE milli fl-imsieħba u l-kompetituri ekonomiċi ewlenin tagħha f'partijiet oħra tad-dinja; billi l-investiment produttiv f'dawn l-oqsma huwa essenzjali biex noħorġu b'mod sostenibbli mill-kriżi imma wkoll biex l-ekonomija tal-UE tiġi kkonsolidata fuq it-triq tal-kompetittività u l-produttività; billi d-dimensjoni tal-ġeneru hija kruċjali biex jinkisbu l-miri ewlenin tal-UE 2020, peress li n-nisa jiffurmaw l-akbar riżerva ta' forza tax-xogħol li s'issa mhijiex qed tintuża; billi n-nisa jiffurmaw il-maġġoranza ta' dawk li jgħixu fil-faqar fl-UE; billi t-tnaqqis għal servizzi pubbliċi bħalma hi l-kura tat-tfal u l-kura ta' persuni dipendenti oħra se jkollu impatt negattiv fuq in-nisa u konsegwentement fuq l-abilità tagħhom li jipparteċipaw fis-suq tax-xogħol; billi għalhekk għandha tingħata attenzjoni speċifika kemm fir-rigward tal-integrazzjoni tal-ugwaljanza bejn is-sessi kif ukoll fir-rigward tal-politiki mmirati lejn in-nisa tul il-proċess kollu tas-Semestru Ewropew; billi l-età statutorja tal-irtirar tan-nisa jeħtieġ li tiġi allinjata ma' dik tal-irġiel; billi hemm il-ħtieġa li tiġi żgurata interazzjoni akbar bejn il-politika tal-impjiegi, dik soċjali u dik ekonomika fil-kuntest tas-Semestru Ewropew, kif spjegat fl-Artikoli 121 u 148 tat-TFUE; billi huwa essenzjali li titrawwem ir-responsabbiltà, is-sjieda u l-leġittimità demokratika tal-atturi kollha involuti fis-Semestru Ewropew; billi parti essenzjali ta' dan hija l-involviment xieraq tal-Parlament Ewropew; billi l-parlamenti nazzjonali huma r-rappreżentanti u l-garanti tad-drittijiet akkwistati u ddelegati miċ-ċittadini; billi l-introduzzjoni tas-Semestru Ewropew għandha tirrispetta għal kollox il-prerogattivi tal-parlamenti nazzjonali; Iħeġġeġ lill-Kunsill Ewropew jiżgura li l-messaġġi li ġejjin jiffurmaw parti mill-gwida politika tiegħu għas-Semestru Ewropew 2013, u jagħti mandat lill-President tiegħu biex jiddefendi din il-pożizzjoni matul il-Kunsill Ewropew tar-Rebbiegħa tal-14-15 ta' Marzu 2013; jirreferi, b'mod partikolari, għar-rakkomandazzjonijiet speċifiċi li jridu jiġu adottati mill-Kunsill Ewropew fil-gwida politika tiegħu, annessa ma' din ir-riżoluzzjoni; Jikkundanna l-fatt li l-prijoritajiet identifikati matul iċ-ċiklu tas-Semestru Ewropew tas-sena l-oħra, b'mod partikolari dawk relatati mal-ħolqien tal-impjiegi, il-kwalità tal-impjiegi u l-ġlieda kontra l-faqar u l-esklużjoni soċjali ma tawx ir-riżultati mistennija; Jindika li s-sitwazzjoni ekonomika u l-konsegwenzi soċjali tal-kriżi ddeterjoraw aktar matul l-aħħar sena u għalhekk jenfasizza l-importanza tal-intensifikar tal-impenn tal-Istati Membri li jwegwu l-gwida politika tal-2013, b'mod partikolari fil-qasam tal-impjiegi u l-politika soċjali; Jistieden lill-Kunsill Ewropew jiżgura li l-gwida politika ta' kull sena stabbilita fuq il-bażi tal-Istħarriġ Annwali dwar it-Tkabbir tkun iffokata bis-sħiħ biex tissodisfa l-objettivi kollha tal-Istrateġija Ewropa 2020 għal tkabbir intelliġenti, sostenibbli u inklussiv; jiddispjaċih li l-ebda rapport ta' progress dwar Ewropa 2020 ma ġie inkluż fl-AGS 2013, u jistieden lill-Kummissjoni toħroġ dan ir-rapport fil-ħin qabel il-laqgħa tar-Rebbiegħa tal-Kunsill Ewropew; Jikkundanna l-fatt li l-gwida politika tal-2012 u l-implimentazzjoni tagħha ma kinux effettivi biżżejjed fir-rigward tal-kisba tal-miri politiċi minquxa fl-istrateġija Ewropa 2020; jiddeplora l-fatt li xi Stati Membri qed jitbiegħdu aktar mill-miri tal-2020; Jikkundanna l-fatt li l-impenji stabbiliti fil-Programmi ta' Riforma Nazzjonali 2012 mhumiex biżżejjed biex jintlaħqu l-maġġoranza tal-miri fil-livell tal-UE; jenfasizza t-tħassib tiegħu dwar il-fatt li l-miri nazzjonali attwali mhumiex biżżejjed biex jiksbu l-miri ewlenin tal-Ewropa 2020 għall-impjiegi, l-edukazzjoni u t-tnaqqis tal-faqar; Jitlob lill-Istati Membri jadottaw l-impenji meħtieġa fil-Programmi ta' Riforma Nazzjonali 2013 lejn it-twettiq tal-objettivi Ewropa 2020; Jistieden lill-Kunsill Ewropew jiżgura, fil-linji gwida politiċi tiegħu, li livell suffiċjenti ta' fondi tal-UE jiġu ddedikati għall-kisba tal-objettivi Ewropa 2020; iħeġġeġ lill-Istati Membri jassenjaw fondi b'mod aktar effettiv għall-kisba tal-objettivi tal-Istrateġija Ewropa 2020; Jikkunsidra li huwa ta' dispjaċir li s-sena l-oħra l-maġġoranza tal-Istati Membri ma rrispettawx l-impenn tagħhom li jissottomettu Pjan Nazzjonali dwar l-Impjiegi (PNI) bħala parti mill-PRN tal-2012 tagħhom; jistieden lill-Istati Membri jirrispettaw dan l-impenn fl-2013; jenfasizza li PNI għandhom jinkludu miżuri komprensivi għall-ħolqien ta' impjiegi u ta' impjiegi ekoloġiċi, rabta bejn il-politiki dwar l-impjiegi u l-istrumenti finanzjarji, riformi tas-swieq tax-xogħol, skeda ta' żmien ċara għall-introduzzjoni tal-aġenda pluriennali tar-riformi tul it-12-il xahar li ġejjin u indikazzjoni kemm tal-oqsma kif ukoll tar-reġjuni li qegħdin jesperjenzaw skarsezzi u eċċessi ta' speċjalizzazzjonijiet; Jiddispjaċih li l-Kummissjoni m'għamlitx il-PNI rekwiżit obbligatorju u jistieden lill-Kummissjoni tissorvelja t-tħejjija tagħhom matul kull ċiklu tas-Semestru Ewropew ta' kull sena; Jistieden lill-Istati Membri jadottaw miżuri favorevoli għall-ħolqien tal-impjiegi bħar-riformi tat-taxxa fuq ix-xogħol li jinkoraġġixxu l-impjiegi, jippromwovu u jappoġġjaw impjieg indipendenti ġenwin u volontarju u l-bidu ta' negozju, itejbu l-qafas biex isir negozju u jiffaċilitaw l-aċċess għal finanzjament għall-SMEs, jittrasformaw xogħol informali u mhux iddikjarat f'impjieg regolari, jirriformaw swieq tax-xogħol, jekk ikun meħtieġ, biex isiru aktar adattabbli, dinamiċi, kompetittivi u inklussivi filwaqt li jiżguraw sigurtà adegwata għall-impjegati, jipprovdu lill-impjegaturi u lill-impjegati l-ħiliet u l-istrumenti li jippermettulhom jadattaw għall-ħtiġijiet tas-suq li qed jinbidlu, jimmodernizzaw is-sistemi tal-iffissar tal-pagi – fil-qafas ta' djalogu soċjali bil-parteċipazzjoni attiva tas-sħab soċjali, filwaqt li tiġi rispettata d-diversità tal-mudelli nazzjonali tar-relazzjonijiet industrijali – sabiex il-pagi jiġu allinjati max-xejriet tal-produttività fil-limiti ta' pagi għal għajxien diċenti u jisfruttaw il-potenzjal għoli ta' impjegar ta' setturi bħalma huma l-ekonomija ekoloġika, il-kura tas-saħħa u l-kura soċjali, u s-settur tal-ICT biex jinħolqu impjiegi sostenibbi u ta' kwalità; Jitlob lill-Kunsill Ewropew biex jagħmel il-qgħad fost iż-żgħażagħ prijorità fil-gwida politika tal-2013; Jitlob lill-Istati Membri jieħdu miżuri deċiżivi fil-ġlieda kontra l-qgħad fost iż-żgħażagħ, inklużi miżuri tal-politika tas-suq tax-xogħol immirati u attivi, miżuri li jindirizzaw diskrepanzi f'ħiliet fis-suq tax-xogħol, b'mod partikolari billi jevitaw it-tluq bikri mill-iskola jew minn skemi ta' perjodi ta' taħriġ u jiżguraw li s-sistemi ta' edukazzjoni u taħriġ jipprovdu liż-żgħażagħ bil-ħiliet rilevanti b'mod effiċjenti, u jippromwovu l-intraprenditorija u l-appoġġ għall-iżvilupp tan-negozju effettiv għaż-żgħażagħ u oqfsa li jiżguraw it-tranżizzjoni mill-edukazzjoni għax-xogħol; Jappoġġja bis-saħħa l-proposta tal-Kummissjoni dwar l-Iskemi ta' Garanzija għaż-Żgħażagħ; jitlob li tiġi implimentata malajr u li jiġi pprovdut finanzjament suffiċjenti għaliha; iqis li l-FSE għandu jwettaq rwol ewlieni fil-finanzjament tal-Iskemi ta' Garanzija għaż-Żgħażagħ u li għandu jinstab bilanċ xieraq bejn il-finanzjament mill-UE u dak mill-Istati Membri; Iħeġġeġ lill-Istati Membri jiżviluppaw strateġiji komprensivi għaż-żgħażagħ li mhumiex f'impjieg, edukazzjoni jew taħriġ (NEET); iħeġġiġhom ukoll biex, huma u jiżviluppaw dawn l-istrateġiji, juru solidarjetà finanzjarja ma' dawk l-Istati Membri li għandhom spazju fiskali limitat; Jiddispjaċih li l-AGS tal-2013 ma jindirizzax il-kwalità tal-impjiegi u li tingħata ftit wisq attenzjoni biex jiġu stabbiliti l-prekundizzjonijiet meħtieġa biex tiżdied il-parteċipazzjoni fis-suq tax-xogħol, b'mod partikolari dik tan-nisa, ħaddiema ta' 45 sena u aktar, persuni b'diżabbiltajiet u dawk l-aktar fil-bżonn; Ifakkar li l-isbilanċi interni ta' bejn l-Istati Membri, speċjalment fl-impjiegi u fl-indikaturi soċjali, qed jikbru; jindika li l-Istati Membri bi swieq tax-xogħol relattivament mhux segmentati, sistemi b'saħħithom tas-sigurtà soċjali u abilità li temporanjament jaġġustaw is-sigħat tax-xogħol, il-ħin tax-xogħol u arranġamenti oħra flessibbli tax-xogħol (flessibbiltà interna) u mudelli effiċjenti ta' negozjar kollettiv urew li huma aktar reżiljenti quddiem il-konsegwenzi tal-kriżi li jolqtu l-qasam tal-impjiegi u dak soċjali; Jitlob li s-swieq tax-xogħol ikunu aktar adattabbli u dinamiċi, ikunu jistgħu jaġġustaw għal tfixkil fis-sitwazzjoni ekonomika mingħajr ma jiġu kkawżati sensji, u jkunu aktar inklussivi, jiffavorixxi parteċipazzjoni miżjuda tax-xogħol, speċjalment għal dawk in-nies vulnerabbli u żvantaġġjati; Iwissi li l-miżuri tal-awsterità m'għandhomx jikkompromettu l-kwalità tal-impjieg, lanqas il-protezzjoni soċjali u l-istandards tas-saħħa u s-sigurtà; iħeġġeġ lill-Istati Membri jippromwovu l-identifikazzjoni ta' kumpaniji u SMEs li jkunu qed jagħmlu sforz biex aktar juru kuxjenza soċjali milli sempliċement jissodisfaw l-obbligi legali minimi tagħhom; Jissottolinja r-rwol ewlieni tal-edukazzjoni u t-taħriġ fil-kisba tal-objettivi tal-Istrateġija Ewropa 2020; Jenfasizza kemm hu importanti li titnaqqas ir-rata tat-tluq bikri mill-iskola bil-għan li jitnaqqsu n-numri fil-grupp NEET; Jistieden lill-Istati Membri jinkorporaw il-programmi ta' skambju Ewropej għall-edukazzjoni, it-taħriġ, iż-żgħażagħ u l-isport fil-miżuri meħuda fil-qafas tas-Semestru Ewropew; Huwa ppreokkupat ħafna dwar iż-żieda fil-faqar u fil-qgħad fost il-gruppi tal-etajiet kollha mill-aħħar ċiklu tas-Semestru Ewropew tal-2012; Jilqa' l-fatt li l-AGS tal-2013 tindirizza l-faqar u l-esklużjoni soċjali, kif ukoll tindirizza l-konsegwenzi soċjali tal-kriżi; jistieden lill-Kummissjoni tenfasizza dawn il-miżuri fir-rakkomandazzjonijiet speċifiċi għall-pajjiż u, b'mod partikolari, li tindirizza l-faqar fost il-persuni b'impjieg, il-faqar fost persuni b'rabtiet illimitati jew l-ebda rabta mas-suq tax-xogħol u l-faqar fost l-anzjani; jistieden lill-Kunsill Ewropew biex japprova din il-gwida bħala prijorità. Jitlob li l-implimentazzjoni ta' strateġiji integrati dwar l-inklużjoni attiva għandha tkun element ċentrali tal-aġendi tal-politika soċjali fil-livell nazzjonali u dak tal-UE. Jagħraf il-ħtieġa li tiġi implimentata konsolidazzjoni fiskali proporzjonata u ddivrenzjata li tkun tirrispetta t-tkabbir biex jiġu evitati l-effetti negattivi fuq it-tkabbir u l-impjiegi għall-futur qrib, fuq żmien medju u għall-futur il-bogħod filwaqt li tiġi ggarantita s-sostenibilità tal-finanzi pubbliċi; jenfasizza l-fatt li l-impatt tal-programmi ta' konsolidazzjoni fiskali għandu jiġi vvalutat abbażi tal-effetti tagħhom għall-futur qrib fuq it-tkabbir, l-impjiegi u l-inklużjoni soċjali, speċjalment fil-pajjiżi li jinsabu f'reċessjoni jew b'rati marġinali ta' tkabbir; jistieden lill-Kummissjoni u lill-Kunsill Ewropew biex fi żminijiet ta' tnaqqis fir-ritmu ekonomiku jagħmlu użu tal-flessibilità li jipprovdu għaliha ir-Regolamenti (UE) Nru 1175/2011 u (UE) Nru 1177/2011; Jenfasizza li l-Kummissjoni għandha tqis aktar it-tendenzi lokali, reġjonali u nazzjonali speċifiċi, kif ukoll l-iżbalji potenzjali fil-previżjoni tagħha, li tirrappreżenta l-bażi tas-SAT; Jikkunsidra li l-konsolidazzjoni fiskali għandha tiġi implimentata b'mod proporzjonat u li jiffavorixxi t-tkabbir u li r-ritmu tal-konsolidazzjoni għandu jiġi ddivrenzjat fil-pajjiżi kollha skont l-ispazju fiskali tagħhom u dak tal-ekonomija Ewropea usa', sabiex jiġu evitati l-effetti negattivi fuq it-tkabbir u fuq l-impjiegi filwaqt li tiġi żgurata s-sostenibbiltà tad-dejn; Jistieden lill-Kummissjoni tikkalibra mill-ġdid il-mudelli tagħha dwar l-impatt tal-effett multiplikatur fuq it-tkabbir u l-ħolqien tal-impjiegi li jirriżulta mit-tnaqqis fiskali fuq il-baġits tal-Istati Membri f'konformità mar-reviżjonijiet reċenti mill-FMI; Jistieden lill-Kunsill Ewropew jiżgura l-koerenza bejn il-prijoritajiet differenti fil-gwida politika tiegħu, sabiex ma jiġix kompromess il-potenzjal tat-tkabbir sostenibbli u tal-ħolqien tal-impjiegi, ma jiżdidux il-faqar u l-esklużjoni soċjali, jew jiġi pprevenut l-aċċess universali għall-provvediment ta' servizzi pubbliċi ta' kwalità; jemmen li l-prijorità ewlenija trid tkun li jiddaħħlu fis-seħħ miżuri integrati ta' riforma u investimenti li jippromwovu t-tkabbir u l-ħolqien tal-impjiegi filwaqt illi tiġi ggarantita s-sostenibbiltà tal-finanzi pubbliċi; Jistieden lill-Kunsill Ewropew, biex jekk japprova l-ewwel prijorità tal-AGS, "konsolidazzjoni fiskali differenzjata li tgħin fit-tkabbir", jispjega b'mod speċifiku kif dan jista' jiġi implimentat f'konformità sħiħa mal-għan li tiżdied il-koeżjoni soċjali u li jiġi miġġieled il-faqar, kif hemm delineat fir-raba' prijorità tiegħu, "jiġu indirizzati l-qgħad u l-konsegwenzi soċjali tal-kriżi"; Jenfasizza l-ħtieġa li tinkiseb koerenza sħiħa bejn il-konsolidazzjoni baġitarja u l-miżuri ekonomiċ min-naħa l-waħda u l-politika soċjali, it-tkabbir u l-miżuri tal-impjiegi min-naħa l-oħra; Jindika li, fi żmien ta' restrizzjonijiet fiskali qawwija u ta' tnaqqis fil-kapaċità tas-self fis-settur privat, il-Fondi Strutturali u l-Fond ta' Koeżjoni, permezz tad-daqs finanzjarju tagħhom u l-objettivi segwiti, jirrappreżentaw xprun essenzjali, għad-dispożizzjoni tal-Istati Membri, biex tiġi stimulata l-ekonomija u biex ikunu jistgħu jintlaħqu l-objettivi tat-tkabbir u tal-impjiegi li hemm minquxa fl-Istrateġija Ewropa 2020; jenfasizza, f'dan ir-rigward, li fid-dawl tar-rwol ewlieni tal-politika ta' koeżjoni fl-iżvilupp tal-programmi nazzjonali fi ħdan il-qafas tas-Semestru Ewropew, din il-politika għandha tikkostitwixxi element essenzjali tal-SAT u għandha tikkontribwixxi għad-dibattitu annwali dwar it-tkabbir u l-impjiegi fl-UE; Jinsab imħasseb minħabba l-fatt li l-Parlament Ewropew, il-parlamenti nazzjonali, is-sħab soċjali u s-soċjetà ċivili għadhom iwettqu rwol limitat fis-Semestru Ewropew; jenfasizza l-fatt li l-gwida politika fl-AGS mibdija mill-Kummissjoni, u li trid tiġi approvata mill-Kunsill Ewropew, hija nieqsa mill-involviment parlamentari u ċivili u għalhekk mill-leġittimità demokratika; Iqis li l-Parlament Ewropew għandu rwol essenzjali fil-ħolqien tal-leġittimità demokratika meħtieġa; iqis li, fin-nuqqas ta' bażi legali għall-proċedura leġiżlattiva ordinarja applikabbli għall-AGS, il-Kunsill Ewropew għandu jqis il-kummenti parlamentari meta japprova l-gwida politika sabiex jiggarantixxi leġittimità demokratika; Jitlob lill-Kummissjoni tirrikjedi li l-Istati Membri jiggarantixxu trasparenza massima fl-elaborazzjoni tal-PRN kif ukoll involviment wiesa' tal-parlamenti nazzjonali u tas-sħab soċjali f'dan il-proċess; Ifakkar li t-tisħiħ tat-tkabbir li jġib miegħu abbundanza ta' impjiegi jitlob politiki dwar l-impjiegi li jiġġeneraw kundizzjonijiet favorevoli għall-ħolqien tal-impjiegi, jiffaċilitaw tranżizzjonijiet pożittivi minn impjieg għal impjieg u minn qgħad għal impjieg, iżidu il-provvista tax-xogħol u jtejbu t-tqabbil ġeografiku u tal-ħiliet mal-ħtiġijiet tas-suq tax-xogħol. Jenfasizza l-ħtieġa li jsiru riformi fis-suq tax-xogħol biex tiżdied il-produttività u l-effiċjenza tax-xogħol sabiex tittejjeb il-kompetittività ekonomika tal-UE u jkunu jistgħu jseħħu t-tkabbir sostenibbli u l-ħolqien tal-impjiegi sostenibbli filwaqt li jiġu rispettati b'mod strett kemm il-forma u kemm is-sustanza tal-Aquis Soċjali Ewropew u l-prinċipji tiegħu; jemmen li r-riformi fis-swieq tax-xogħol għandhom jiġu implimentati b'tali mod li jippromwovu l-kwalità tal-impjiegi; Jissuġġerixxi li l-Istati Membri jnaqqsu t-tassazzjoni fuq ix-xogħol meta l-kundizzjonijiet fiskali jippermettu dan, b'mod speċjali fir-rigward ta' ħaddiema b'pagi baxxi u b'ħiliet baxxi u gruppi vulnerabbli; jikkunsidra li tnaqqis temporanju mmirat sew fil-kontribuzzjonijiet tas-sigurtà soċjali jew skemi tas-sussidji tal-impjiegi għal rekluti ġodda, speċjalment għal persuni qiegħda b'ħiliet baxxi u li ilhom ħafna bla xogħol, huma inċentivi effettivi ħafna biex jiġi promoss il-ħolqien tal-impjiegi; Jinnota li t-tibdil demografiku għandu impatt ċar fuq il-provvediment tal-infrastruttura soċjali, u jippreżenta sfida serja għall-ġenerazzjonijiet kollha fl-UE kollha kemm hi; jenfasizza, f'dan ir-rigward, li r-rwol tal-politiki ta' koeżjoni fl-indirizzar determinat tal-isfidi demografiċi għandu jiġi kkunsidrat aktar fl-istħarriġ tal-Kummissjoni. Jenfasizza l-ħtieġa li jitwettqu r-riformi meħtieġa sabiex tiġi garantita s-sostenibbiltà tas-sistemi tal-pensjonijiet; jemmen li l-età tal-irtirar tista' tiġi vvalutata abbażi tal-evoluzzjoni tal-istennija tal-għomor b'saħħtu, iżda jfakkar li huwa possibbli li l-età attwali tal-irtirar tiżdied mingħajr ma tiżdied l-età mandatorja tal-irtirar billi jitnaqqas il-għadd tan-nies li jitilqu bikri mis-suq tax-xogħol; jemmen li biex l-etajiet effettivi tal-irtirar jiżdiedu b'suċċess, ir-riformi fis-sistemi tal-pensjonijiet jeħtieġ li jiġu akkumpanjati minn politiki li jillimitaw l-aċċess għall-iskemi tal-irtirar bikri u toroq oħra ta' ħruġ bikri, jiżviluppaw opportunitajiet ta' impjiegi għall-ħaddiema aktar kbar fl-età, jiggarantixxu aċċess għat-tagħlim tul il-ħajja, jintroduċu politiki ta' benefiċċji tat-taxxa li jagħtu inċentivi biex dak li jkun jibqa' jaħdem għal aktar żmien, u jappoġġjaw it-tixjiħ b'saħħtu attiv; Jistieden lill-Kummissjoni taħdem mal-Istati Membri biex jiġi żgurat li l-programmi ta' awsterità ma jxekklux il-miżuri tal-ħolqien tal-impjiegi u l-politiki tal-promozzjoni tat-tkabbir, u li ma jikkompromettux il-protezzjoni soċjali; iħeġġeġ lill-Istati Membri jipprijoritizzaw l-infiq li jiffavorixxi t-tkabbir bħalma huma l-edukazzjoni, it-tagħlim tul il-ħajja, ir-riċerka, l-innovazzjoni u l-effiċjenza enerġetika, u fl-istess ħin jiżguraw l-effiċjenza ta' dan l-infiq; Jaqbel mal-Kummissjoni li l-istrumenti finanzjarji innovattivi tal-UE jistgħu jservu bħala katalisti għall-investiment immirat, jilħqu effett multiplikatur fuq il-baġit tal-UE u jżidu l-potenzjal tat-tkabbir tal-UE; iħeġġeġ lill-Kummissjoni, għalhekk, tipprovdi informazzjoni dettaljata, aktar għajnuna u gwida lill-Istati Membri u lir-reġjuni rigward titjib fl-applikazzjoni ta' strumenti finanzjarji fl-ambitu tal-politika ta' koeżjoni fl-2013 u tal-perjodu ta' programmar futur (2014-2020); jistieden lill-Istati Membri jimxu fil-passi tal-Kummissjoni u jindikaw ukoll b'mod ċar fil-programmi ta' riforma nazzjonali rispettivi tagħhom kif bi ħsiebhom jużaw l-allokazzjonijiet tal-Fond Strutturali biex jippromwovu l-prijoritajiet ta' titjib tat-tkabbir u tal-impjiegi bl-użu ta' strumenti finanzjarji; Jilqa' l-attenzjoni mogħtija lill-isfruttament tal-potenzjal tal-ħolqien tal-impjiegi ta' setturi ewlenin bħalma huma l-industriji innovattivi, is-servizzi, l-ekonomija ekoloġika, il-kura tas-saħħa u dik soċjali (hekk imsejjaħ "is-settur l-abjad"), u s-settur tal-ICT fil-prijoritajiet tal-AGS għall-2013; jistieden lill-Kummissjoni u lill-Istati Membri jappoġġjaw inizjattivi li jiffaċilitaw l-iżvilupp ta' dawn is-setturi b'potenzjal għoli ta' impjiegi; Ifakkar li l-isfruttar sħiħ tal-potenzjal tal-ħolqien tal-impjiegi ta' dawn is-setturi l-ġodda se jitlob adattament, speċjalment tal-ħaddiema b'ħiliet baxxi u ta' dawk aktar kbar fl-età, u ħiliet ġodda; jistieden lill-Kummissjoni u lill-Istati Membri jantiċipaw il-ħiliet meħtieġa f'dawn is-setturi u jiggarantixxu l-investimenti meħtieġa fl-edukazzjoni u t-taħriġ sabiex jiġu pprovduti dawk il-ħiliet; Jiddispjaċih li assolutament mhumiex qed jissemmew il-passi biex tiġi implimentata l-integrazzjoni tal-ugwaljanza bejn is-sessi fil-prijoritajiet tal-Istħarriġ Annwali dwar it-Tkabbir tal-2013; jikkunsidra li ż-żieda sinifikanti fil-parteċipazzjoni tan-nisa fis-suq tax-xogħol hija kruċjali għall-kisba tal-mira ewlenija Ewropa 2020 għar-rata tal-impjiegi; jistieden lill-Kummissjoni u lill-Istati Membri jadottaw il-miżuri meħtieġa biex jiġu promossi rati ogħla ta' impjiegi fost in-nisa, bħall-kura affordabbli u l-kura tat-tfal, skemi adegwati ta' maternità, paternità u liv tal-ġenituri u flessibbiltà fil-ħinijiet tax-xogħol u postijiet tax-xogħol; Jistieden lill-Istati Membri jtejbu l-ambjent għan-negozji speċjalment għall-SMEs, u jistieden lill-Kummissjoni u l-Kunsill Ewropew jintensifikaw l-isforzi sabiex jittejjeb is-Suq Uniku, tittejjeb l-ekonomija diġitali u biex jiffokaw fuq regolamentazzjoni intelliġenti sabiex titnaqqas il-burokrazija mhux meħtieġa. jilqa' l-Att dwar is-Suq Uniku II u jitlob implimentazzjoni mgħaġġla u sħiħa tiegħu; Jistieden lill-Kummissjoni biex il-governanza tas-Suq Uniku tagħmilha prijorità ewlenija, peress li tagħti kontribut sostanzjali biex jintlaħqu l-miri tas-Semestru Ewropew, jiġifieri għat-tkabbir ekonomiku sostenibbli u għall-impjiegi; huwa tal-fehma li r-rakkomandazzjonijiet tal-Kummissjoni speċifiċi għal kull pajjiż għandhom, fl-istess waqt, joffru lill-Istati Membri aktar soluzzjonijiet prattiċi biex jittejjeb il-funzjonament tas-Suq Uniku, ħalli jinħolqu appoġġ pubbliku u impenn politiku aktar b'saħħithom biex jitħeġġeġ l-ikkompletar għalkollox tas-Suq Uniku; Jilqa' b'sodisfazzjon ir-rikonoxximent tal-importanza tal-aċċess għall-finanzjamenti għall-SMEs, li jikkostitwixxu l-pedament tal-impjiegi u tal-ħolqien tagħhom fl-UE u għandhom potenzjal konsiderevoli biex jiġġieldu l-qgħad fost iż-żgħażagħ u d-disparitajiet bejn is-sessi; iħeġġeġ lill-Istati Membri jagħmlu l-aċċess għall-finanzjamenti għall-SMEs prijorità assoluta fil-pjanijiet nazzjonali tagħhom tat-tkabbir; iħeġġeġ lill-Istati Membri jipprovdu aċċess faċli għall-Fondi Ewropej dedikati għal dan l-iskop; Jirrikonoxxi l-importanza tal-kapaċità tal-kapital ta' self ikbar tal-BEI u jirrakkomanda li din tiġi allinjata mal-prijoritajiet tal-UE li huma ffokati sabiex jeliminaw id-disparitajiet reġjonali; jistieden lill-Kummissjoni u lill-Istati Membri jużaw parti mill-allokazzjonijiet tal-Fondi Strutturali tagħhom sabiex jinqasmu r-riskji tas-self tal-BEI u tkun pprovduta garanzija għas-self lill-SMEs u l-mikroimpriżi, b'hekk tintlaħaq iż-żieda tal-attività ekomomika fis-setturi u r-reġjuni kollha, u jkunu garantiti iktar opportunitajiet ta' impjiegi u jingħeleb in-nuqqas ta' aċċess għall-kreditu li qed ixekkel lill-SMEs bħalissa; Jitlob lill-Istati Membri jippromwovu u jappoġġjaw l-intraprenditorija, inkluż l-intraprenditorija soċjali, u l-bidu ta' negozji, partikolarment permezz tal-programmi tal-iżvilupp tan-negozji u l-aċċess għall-finanzjament; Jistieden lill-Kummissjoni tiżgura li l-intraprenditorija soċjali tirċievi appoġġ qawwi skont il-Qafas Pluriennali 2014-2020, peress li dan il-qasam għandu potenzjal għoli evidenti għal impjiegi ġodda u għal tkabbir innovattiv; Iħeġġeġ lill-Kummissjoni timmobilizza għal kollox strumenti u appoġġ finanzjarju tal-UE biex jinkisbu l-objettivi tal-Istrateġija Ewropa 2020; jitlob lill-Istati Membri jagħmlu użu sħiħ mill-Fondi Strutturali sabiex tittejjeb l-impjegabilità u jiġi miġġieled il-qgħad strutturali, fit-tul u taż-żgħażagħ b'mod effikaċi; Jinnota li l-politika ta' koeżjoni, bħala għodda ewlenija ta' investiment tal-UE li twettaq rwol importanti fl-ambitu tal-Istrateġija Ewropa 2020 u li hija mmirata preċiżament għall-ħtiġijiet lokali, reġjonali u nazzjonali fir-rigward tal-investmenti, tikkontribwixxi mhux biss għat-tnaqqis tad-disparitajiet ta' bejn ir-reġjuni, iżda wkoll għall-irkupru ekonomiku tal-Istati Membri u biex iseħħu b'mod effikaċi t-tkabbir sostenibbli u l-ħolqien tal-impjiegi fl-Istati Membri u fl-Unjoni in ġenerali; jinnota li dan jagħmel il-politika ta' koeżjoni waħda mill-aħjar stumenti disponibbli sabiex l-irkupru jwassal għall-ħolqien abbundanti ta' impjiegi, kif tipprevedi l-Kummissjoni fl-SAT 2013; huwa tal-fehma, f'dan ir-rigward, li kwalunkwe tnaqqis fil-baġit tal-politika ta' koeżjoni jista' jkollu konsegwenzi negattivi għall-miri tal-Ewropa 2020 u jinsisti, għalhekk, li fil-perjodu ta' programmar il-ġdid jiġi allokat livell adegwat ta'riżorsi lill-politika ta' koeżjoni, tal-inqas f'livell bħal dak li ġie miftiehem għall-perjodu ta' programmar attwali 2007-2013, u li jibqgħu jkunu koperti r-reġjuni kollha tal-UE; Jilqa' r-rikonoxximent tal-Kummissjoni fl-SAT 2013 li l-kapaċitajiet amministrattivi għandhom jiżdiedu sabiex tiġi żgurata distribuzzjoni aktar malajr tar-riżorsi tal-Fond Strutturali li għadhom ma ntefqux; jirrimarka li tali sforzi għandhom ikunu ffokati fuq l-awtoritajiet fil-livelli nazzjonali, reġjonali u lokali; jenfasizza li żborżament aktar mgħaġġel ta' riżorsi ta' Fondi Strutturali li għadhom ma ntefqux jista' jsaħħaħ il-likwidità tas-suq; Jitlob lill-Kummissjoni u lill-Istati Membri jiżguraw li l-politika reġjonali tibqa' twettaq rwol importanti fl-iżvilupp tal-programmi nazzjonali fl-ambitu tas-Semestru Ewropew u li tirrappreżenta għodda ewlenija biex jintlaħqu l-objettivi stabbiliti, fir-rigward tal-politiki soċjali u l-impjiegi, fuq perjodu ta' żmien medju sa żmien fit-tul; Iqis li huwa essenzjali li l-politika ta' koeżjoni tikkontribwixxi biex jitnaqqsu d-disparitajiet kompetittivi interni u l-iżbilanċi strutturali permezz tal-possibiltà li tadatta ruħha għall-kundizzjonijiet u l-ħtiġijiet speċifiċi li jiġu identifikati fil-livelli lokali, reġjonali u nazzjonali; jilqa', f'dan ir-rigward, l-inizjattiva tal-Kummissjoni biex ikunu riprogrammati, fejn hu possibbli, ir-riżorsi li għadhom ma ntefqux tal-Fond Strutturali favur l-effiċjenza enerġetika, l-impjiegi taż-żgħażagħ u l-SMEs; jitlob li huwa jibqa' jinżamm infurmat debitament dwar l-implimentazzjoni ta' din l-inizjattiva fil-livell nazzjonali; Jitlob lill-Istati Membri biex jieħdu miżuri biex jiffaċilitaw it-tranżizzjoni taż-żgħażagħ mill-edukazzjoni u t-taħriġ għas-suq tax-xogħol; jindika, f'dan ir-rigward, is-suċċess ta' "taħriġ vokazzjonali doppju" f'ċerti Stati Membri, li pprovda l-ogħla rata ta' impjiegi fost iż-żgħażagħ fl-Unjoni Ewropea. Iqis li huwa kruċjali li ż-żgħażagħ jiġu megħjuna jiksbu ħiliet b'mod aktar effettiv, ħaġa li teħtieġ kooperazzjoni u komunikazzjoni akbar bejn il-kumpaniji, il-gvernijiet u dawk li jipprovdu l-edukattivi; Jilqa' t-tħabbira tal-Kummissjoni li se tippreżenta pakkett għall-impjiegi taż-żgħażagħ; jitlob lill-Istati Membri jippromwovu u jiżviluppaw, b'kooperazzjoni mill-qrib mas-sħab soċjali, Garanzija għaż-Żgħażagħ, bil-għan li kull persuna żagħżugħa fl-UE tiġi offruta xogħol, perjodu ta' taħriġ, taħriġ addizzjonali jew xogħol u taħriġ ikkumbinati wara perjodu massimu ta' 4 xhur qgħad; iqis li l-finanzjament mill-Unjoni, speċjalment il-FSE, għandu jwettaq rwol ewlieni fil-kofinanzjament tal-Iskemi ta' Garanzija għaż-Żgħażagħ; jistieden lill-Kummissjoni tipprovdi lill-Istati Membri u lir-reġjuni assistenza teknika biex jimplimentaw tali skemi u jagħmlu użu tajjeb mill-FSE sabiex jiġu żviluppati l-Iskemi ta' Garanzija għaż-Żgħażagħ; jenfasizza li s-sħab settorjali nazzjonali f'kooperazzjoni mill-qrib mal-awtoritajiet lokali u reġjonali għandhom iwettqu rwol ewlieni fl-implimentazzjoni tal-Iskemi ta' Garanzija għaż-Żgħażagħ; Jinnota li l-Iskemi ta' Garanzija għaż-Żgħażagħ għandhom ikunu akkumpanjati minn qafas ta' kwalità sabiex tiġi żgurata l-kwalità ta' dawn l-iskemi u jiġi żgurat li t-taħriġ, il-perjodi ta' taħriġ u l-impjiegi offruti jkunu jinkludu kundizzjonijiet tax-xogħol xierqa u jkunu konformi ma' standards tas-saħħa u tas-sikurezza; iqis li, f'dan il-qafas, iż-żgħażagħ kollha għandhom jirċievu valutazzjoni personalizzata tal-ħtiġijiet tagħhom, u jiġu pprovduti servizzi mfassla speċifikament għalihom u personalizzati; Jilqa' s-suġġeriment tal-Kummissjoni li tiġi stabbilita sorveljanza multilaterali tal-implimentazzjoni tal-iskemi ta' Garanzija għaż-Żgħażagħ permezz tal-"Kumitat tal-Impjiegi" u biex il-Parlament jiġi assoċjat; Jilqa' l-inizjattiva tal-Kummissjoni li tiġi proposta Rakkomandazzjoni tal-Kunsill dwar Skemi ta' Garanzija għaż-Żgħażagħ; jitlob lill-Istati Membri u r-reġjuni jippromwovu intraprenditorija u impjieg indipendenti fost iż-żgħażagħ u jimplimentaw programmi ta' appoġġ ta' żvilupp tal-intraprenditorija speċifiċi u mmirati għaż-żgħażagħ; Jenfasizza li, f'Jannar 2012, il-Kunsill Ewropew ressaq azzjoni pilota biex jgħin it-tmien Stati Membri bl-ogħla livelli ta' qgħad fost iż-żgħażagħ sabiex jallokaw mill-ġdid parti mill-allokazzjonijiet tal-fond strutturali tagħhom tal-UE biex jindirizzaw b'mod deċiżiv il-qgħad fost iż-żgħażagħ; jiddispjaċih li f'Mejju 2012 il-Kummissjoni baxxiet b'mod sinifikanti l-istimi dwar il-fondi disponibbli għar-riallokazzjoni minn EUR 82 biljun għal EUR 29 800 miljun u b'hekk naqqset l-ambitu tal-azzjonijiet pilota; jiddeplora l-fatt li huwa biss porzjon żgħir minn dawn il-fondi li sa issa ġie dirett mill-ġdid biex iż-żgħażagħ jiġu megħjuna jsibu impjieg; Jilqa' l-proposta biex isir aktar użu mill-Fond Soċjali Ewropew għall-miżuri tal-impjieg taż-żgħażagħ fil-perjodu ta' programmazzjoni 2014-2020; jitlob l-użu ta' fondi tal-FSE biex miżuri relatati maż-żgħażagħ jiġu ffokati b'mod speċjali fuq perjodi ta' taħriġ/apprendistati u intraprenditorija; jilqa' r-ridistribuzzjoni ta' flejjes tal-Fond Strutturali li ma jkunux intefqu mill-perjodu finanzjarju tal-UE tal-2007-13 għall-għan li tiġi indirizzata r-rata għolja ta' qgħad fost iż-żgħażagħ u l-promozzjoni ta' intrapriżi żgħar u ta' daqs medju; Jenfasizza l-importanza li jittejbu l-ħiliet ta' monitoraġġ f'setturi u/jew reġjuni speċifiċi u li jiġu rimedjati dawn id-diskrepanzi fil-ħiliet malajr kemm jista' jkun; jistieden lill-Kummissjoni u lill-Istati Membri jikkoperaw fl-elaborazzjoni tal-Panorama tal-Ħiliet tal-UE sabiex tiġi provduta deskrizzjoni komprensiva tal-ħtiġijiet tal-ħiliet tal-UE; Jistieden lill-UE u lill-Istati Membri jrawmu l-kooperazzjoni u s-sinerġiji bejn is-settur tal-edukazzjoni u t-taħriġ minn naħa u l-intrapriżi min-naħa l-oħra biex jantiċipaw il-ħiliet meħtieġa u jadattaw is-sistemi tal-edukazzjoni u t-taħriġ għall-ħtiġijiet tas-suq tax-xogħol bl-objettiv li l-forza tax-xogħol tiġi pprovduta l-ħiliet meħtieġa, abbażi tal-ambjenti tax-xogħol li jinbidlu u l-bżonnijiet individwali ta' forza tax-xogħol li qed tixjieħ, u li tiġi ffaċilitata t-tranżizzjoni mill-edukazzjoni u t-taħriġ għax-xogħol; Jitlob lill-Istati Membri jipprovdu, bħala prijorità, għal investimenti fl-edukazzjoni, it-taħriġ, il-promozzjoni ta' ħiliet intraprenditorjali u t-tagħlim tul il-ħajja għall-gruppi tal-etajiet kollha, mhux biss permezz ta' tagħlim formali iżda anke permezz tal-iżvilupp ta' tagħlim mhux formali u informali; iwissi dwar l-ispejjeż soċjali u ekonomiċi fit-tul li jirriżultaw mit-tnaqqis fil-baġits tal-edukazzjoni u t-taħriġ peress li dan it-tnaqqis ixekkel il-possibilità li dak li jkun joħroġ mill-kriżi u jnaqqas il-kompetittività tal-ekonomiji tal-Istati Membri; Jenfasizza l-fatt li l-użu ta' opportunitajiet ġodda ta' tagħlim u li jsir l-aħjar użu ta' għarfien, ħiliet u kompetenzi akkwistati barra mill-edukazzjoni formali jista' jkollhom rwol importanti fit-tisħiħ tal-impjegabbiltà; jissottolinja l-importanza ta' validazzjoni mhux formali u informali; jilqa' l-proposta tal-Kummissjoni għal rakkomandazzjoni tal-Kunsill li tistieden lill-Istati Membri jistabbilixxu sistemi ta' validazzjoni sal-2015, marbuta mal-Qafas Ewropew tal-Kwalifiki, inkluża l-possibbiltà li tinkiseb kwalifika sħiħa jew parzjali abbażi tat-tagħlim mhux formali jew informali; Iħeġġeġ l-implimentazzjoni effettiva tal-Qafas ta' Kwalifiki Nazzjonali bħala għodda li tippromwovi l-iżvilupp tat-tagħlim tul il-ħajja; itenni l-istedina tiegħu lill-Kummissjoni biex il-Passaport Ewropew tal-Ħiliet isir realtà sabiex tiġi żgurata t-trasparenza u tiġi promossa l-mobilità transkonfinali tal-ħaddiema; Jenfasizza l-ħtieġa li tittejjeb il-kwalità, il-kompetenza u l-istatus tal-għalliema bħala kundizzjoni indispensabbli (sine qua non) għal sistema Ewropea tal-edukazzjoni u t-taħriġ bi prestazzjoni għolja; jistieden lill-Kummissjoni u lill-Istati Membri jiddedikaw l-isforzi u r-riżorsi meħtieġa għal dan l-għan; Jemmen li r-riformi tas-suq tax-xogħol għandhom jiġu mmirati lejn iż-żieda fil-produttività u l-kompetittività u, fl-istess ħin, is-salvagwardjar tal-kwalità tal-impjiegi; jistieden lill-Kunsill Ewropew jagħti attenzjoni għall-kwalità tal-impjiegi fil-gwida politika tal-2013 tiegħu, b'mod partikolari fir-rigward tal-aċċess tal-ħaddiema għal sett ewlieni ta' drittijiet tax-xogħol, kif minquxa fit-Trattati, u mingħajr preġudizzju għal-leġiżlazzjoni tal-Istati Membri; Jemmen li r-riformi strutturali fis-suq tax-xogħol għandhom jintroduċu flessibbiltà interna biex jiġu sostnuti l-impjiegi fi żminijiet ta' tfixkil ekonomiku, u biex tiġi żgurata l-kwalità tal-impjiegi, is-sigurtà fit-tranżizzjonijiet tal-impjiegi, l-iskemi tal-benefiċċji tal-qgħad ibbażati fuq ir-rekwiżiti ta' attivazzjoni u konnessi ma' politiki ta' integrazzjoni mill-ġdid li jsostnu inċentivi tax-xogħol filwaqt illi jiġi żgurat introjtu suffiċjenti, arranġamenti kuntrattwali għall-ġlieda kontra s-segmentazzjoni tas-suq tax-xogħol, l-antiċipazzjoni ta' ristrutturar ekonomiku, u jiġi żgurat l-aċċess għat-tagħlim tul il-ħajja; Jitlob lill-Istati Membri jiġġieldu kontra l-eżistenza u l-proliferazzjoni ta' kundizzjonijiet prekarji tax-xogħol u impjieg indipendenti falz u biex jiġi żgurat li persuni b'kuntratti temporanji jew part-time jew li huma impjegati għal rashom ikollhom protezzjoni soċjali u aċċess għat-taħriġ adegwat; Jistieden lill-Istati Membri jtejbu l-leġiżlazzjoni dwar l-impjiegi fejn meħtieġ u bil-ħsieb li jippromwovu relazzjonijiet stabbli relatati mal-impjieg, jappoġġjaw u jiżviluppaw kundizzjonijiet biex jiġu offruti arranġamenti tax-xogħol aktar flessibbli flimkien ma' livelli adegwati ta' sigurtà soċjali, speċjalment għall-ħaddiema aktar kbar fl-età u ħaddiema aktar żgħażagħ, u jippromwovu l-mobilità volontarja tal-ħaddiema permezz ta' skemi ta' appoġġ għall-mobilità; Jistieden lill-Kummissjoni u lill-Istati Membri jindirizzaw il-livell baxx ta' parteċipazzjoni fis-suq tax-xogħol tal-gruppi żvantaġġjati, inklużi persuni li jappartjenu għal minoranzi (eż. Roma) u persuni b'diżabbiltà, u jirrispettaw pagi għal għajxien deċenti fil-mumenti kollha; Jitlob lill-Istati Membri jżidu l-kopertura u l-effikaċja ta' politiki attivi fis-suq tax-xogħol, f'kooperazzjoni mill-qrib mas-sħab soċjali, li jkunu appoġġati b'mod reċiproku minn inċentivi ta' attivazzjoni, bħal pereżempju programmi għat-tranżizzjoni minn dipendenza fuq il-benefiċċji għas-suq tax-xogħol, u sistemi ta' benefiċċji adegwati sabiex tinżamm l-impjegabilità, jappoġġaw lill-persuni biex imorru lura għax-xogħol u jissalvagwardjaw il-kundizzjonijiet ta' għajxien deċenti; Jitlob lill-Istati Membri jantiċipaw proċessi ta' ristrutturar bil-għan li jiġu salvati l-impjiegi, titrawwem il-mobilità interna u esterna u jiġu minimizzati l-effetti negattivi possibbli tal-proċessi tar-ristrutturar; jitlob lill-Istati Membri biex jimplimentaw b'mod effettiv il-liġi nazzjonali u direttivi eżistenti tal-UE, bħad-Direttiva dwar is-Sensji Kollettivi, id-Direttiva dwar it-Trasferiment tal-Impriżi u d-Direttiva Qafas dwar l-Informazzjoni u l-Konsultazzjoni, filwaqt illi jitqies kif mistħoqq il-prinċipju tas-sussidjarjetà; jikkunsidra li l-fondi tal-UE għandu jkollhom rwol importanti biex jiġu evitati, minimizzati jew jittaffew effetti negattivi possibbli ta' proċessi ta' ristrutturar; Jistieden lill-Kummissjoni u lill-Istati Membri biex jiżguraw l-infurzar effettiv tad-Direttiva 2000/78/KE li tistabbilixxi qafas ġenerali għall-ugwaljanza fit-trattament fl-impjieg u fix-xogħol; Jistieden lill-Kummissjoni u lill-Istati Membri, bil-għan li japprofondixxu l-integrazzjoni fis-suq tax-xogħol Ewropew, jieħdu passi sabiex itejbu l-mobilità fi ħdan u fost is-swieq tax-xogħol billi jneħħu ostakli legali u amministrattivi għall-moviment liberu ta' ħaddiema fi ħdan l-UE bħar-restrizzjonijiet ta' tranżizzjoni tas-suq tax-xogħol għall-ħaddiema mir-Rumanija u l-Bulgarija u billi jtejbu d-drittijiet tas-sigurtà soċjali u l-kundizzjonijiet tax-xogħol ta' ħaddiema li jagħmlu użu miid-dritt tagħhom għall-moviment liberu; jistieden lill-Istati Membri jżidu l-użu tagħhom tal-EURES sabiex jittejjeb it-tqabbil tal- impjiegi u dawk li jfittxu l-impjiegi min-naħa għall-oħra tal-fruntieri; Jiġbed l-attenzjoni għaż-żieda li seħħet fil-faqar u l-qgħad fost il-gruppi tal-etajiet kollha; jistieden lill-Kummissjoni u lill-Istati Membri, għalhekk, sabiex jadottaw impenji ġodda biex tiġi indirizzata din is-sitwazzjoni, speċjalment fir-rigward tal-faqar fost il-persuni b'impjieg, il-faqar fost il-persuni b'rabtiet limitati jew l-ebda rabta mas-suq tax-xogħol, inklużi l-ħaddiema akbar fl-età li ilhom żmien twil qiegħda u l-faqar fost persuni akbar fl-età; Jistieden lill-Istati Membri jiżguraw li effetti negattivi ta' konsolidazzjoni fiskali fuq l-ugwaljanza tas-sessi, l-impjiegi tan-nisa u l-faqar fost in-nisa jinqalbu bl-adozzjoni ta' approċċ ta' integrazzjoni tal-ugwaljanza tas-sessi fil-baġits nazzjonali, bl-indirizzar ta' rakkomandazzjonijiet aktar b'saħħithom fir-rigward ta' kwistjonijiet li huma speċifiċi għas-sessi lill-Istati Membri, u bid-diżaggregazzjoni tal-miri ewlenin tal-Ewropa 2020 u l-miri nazzjonali korrispondenti skont is-sessi; Jitlob lill-Istati Membri jtejbu l-adegwatezza u l-effikaċja tas-sistemi tal-protezzjoni soċjali u jiżguraw li jkomplu jaġġixxu bħala protetturi kontra l-faqar u l-esklużjoni soċjali; jinnota, fl-istess ħin, li l-Mudell Soċjali Ewropew jeħtieġ modernizzazzjoni fid-direzzjoni ta' "attivazzjoni tal-welfare states", li jinvestu fin-nies u jipprovdu strumenti u inċentivi bil-ħsieb li joħolqu impjiegi sostenibbli u tkabbir kif ukoll jipprevjenu d-distorsjonijiet soċjali; Jitlob lill-Istati Membri jimplimentaw strateġiji attivi ta' inklużjoni u servizzi ta' kwalità għolja adegwati u affordabbli u approċċi direzzjonali għal impjiegi ta' kwalità bil-għan li jipprevjenu l-marġinalizzazzjoni ta' gruppi b'introjtu baxx u vulnerabbli; Jitlob lill-Istati Membri jispeċifikaw fil-Programmi ta' Riforma Nazzjonali tagħhom kif il-fondi tal-UE se jintużaw biex jappoġġaw il-kisba tal-miri nazzjonali fir-rigward tal-faqar u miri oħra soċjali, tal-impjiegi u tal-edukazzjoni biex jiżguraw l-ilħuq tal-miri tal-Ewropa 2020; Jitlob lill-UE u lill-Istati Membri jiżguraw li kwalunkwe riforma fis-sistema tas-saħħa tkun iffokata fuq it-titjib tal-kwalità u fuq l-iżgurar tal-adegwatezza, l-affordabilità u l-aċċess universali u l-garanzija tas-sostenibbiltà; Jemmen li sussidji mmirati għall-proċess tat-tfittix tal-ħaddiema fost gruppi żvantaġġjati huma mod effettiv kif jiżdiedu l-livelli tal-parteċipazzjoni tagħhom fix-xogħol; Jistieden lill-Istati Membri u lill-Kummissjoni jiżguraw li l-konsolidazzjoni fiskali tkun kompatibbli mad-dimensjoni tal-impjiegi u dik soċjali ta' Ewropa 2020; Huwa mħasseb dwar l-impatt soċjali tal-kriżi fuq il-faqar fost in-nisa; jistieden lill-Kummissjoni tevalwa l-effetti tal-konsolidazzjoni fiskali fuq l-ugwaljanza bejn is-sessi u l-impjiegi tan-nisa; Jitlob lill-Istati Membri jiżviluppaw miżuri biex jitnaqqas il-faqar fost il-persuni b'impjieg, bħat-trawwim ta' livelli suffiċjenti ta' parteċipazzjoni fis-suq tax-xogħol ġo familji u l-iffaċilitar ta' tranżizzjonijiet 'il fuq għal dawk f'impjiegi bi ħlas baxx jew prekarji; jitlob lill-Istati Membri jiġġieldu l-faqar fost il-persuni b'impjiegi billi jsegwu politiki tas-suq tax-xogħol li jkollhom l-għan li jiżguraw pagi għall-għajxien għal dawk li jaħdmu; Jistieden lill-Kummissjoni tersaq quddiem il-kumitati kompetenti tal-Parlament biex tippreżenta l-AGS kull sena fil-bidu ta' Novembru, ibda mill-4 sal-5 ta' Novembru 2013, ħalli jkun hemm biżżejjed żmien biex il-Parlament iressaq il-fehmiet tiegħu f'Semestri Ewropej sussegwenti; Jistieden lill-Kunsill Ewropew u lill-Istati Membri jiżguraw li parlamenti nazzjonali u reġjonali, is-sħab soċjali, l-awtoritajiet pubbliċi u s-soċjetà ċivili jkunu involuti mill-qrib fl-implimentazzjoni u l-monitoraġġ tal-gwida politika taħt l-Istrateġija Ewropa 2020 u l-proċess ta' governanza ekonomika, sabiex jiżguraw is-sjieda; Jistieden lill-Kunsill Ewropew u lill-Kummissjoni jintegraw il-monitoraġġ u l-valutazzjoni tal-għanijiet tal-impjiegi, dawk soċjali u dawk edukattivi tal-istrateġija Ewropa 2020 b'mod aktar effikaċi fis-Semestru Ewropew 2013; Itenni l-appell tiegħu biex tiżdied il-leġittimità demokratika tas-Semestru Ewropew; jistieden lill-Kunsill Ewropew biex jikkunsidra t-tħassib u l-proposti espressi mill-Parlament Ewropew meta jadotta l-gwida politika tal-2013 tiegħu; Jistieden lill-Parlament biex jinvolvi ruħu b'mod xieraq fis-Simestru Ewropew bl-għan li jirrappreżenta l-interessi taċ-ċittadini u anke biex iżid il-leġittimità fir-rigward tal-politiki soċjali li għandhom jitwettqu mill-istati Membri; Jixtieq jara r-rwol tal-parlamenti nazzjonali msaħħaħ fir-rigward tal-involviment tagħhom fil-proċess tat-tfassil tal-politika ekonomika u soċjali fil-qafas tas-Semestru Ewropew, sabiex tiżdied il-leġittimità tad-deċiżjonijiet meħuda; Jitlob għall-involviment tas-sħab soċjali u s-soċjetà ċivili bil-għan li tiżdied l-adegwatezza u l-effikaċja tal-politiki soċjali; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-gvernijiet u lill-parlamenti tal-Istati Membri. Twettaq l-objettivi kollha tal-Istrateġija Ewropa 2020 għal tkabbir intelliġenti, sostenibbli u inklussiv; L-impenji stabbiliti fil-Programmi ta' Riforma Nazzjonali 2013 iridu jkunu biżżejjed sabiex jilħqu l-objettivi Ewropa 2020. L-Istati Membri għandhom jassenjaw b'mod aktar effettiv l-użu tal-baġits nazzjonali tagħhom għall-kisba tal-objettivi tal-Istrateġija Ewropa 2020. Jiġi garantit li livell suffiċjenti tal-fondi tal-UE huwa ddedikat għall-kisba tal-objettivi Ewropa 2020 L-Istati Membri għandhom jissottomettu Pjan Nazzjonali dwar l-Impjiegi (PNI) bħala parti mill-PRN tal-2013 tagħhom. PNI iridu jinkludu: miżuri komprensivi għall-ħolqien tal-impjiegi u l-impjiegi ekoloġiċi, speċjalment is-setturi li għandhom potenzjal qawwi li joħolqu l-impjiegi, rabta bejn il-politiki dwar l-impjiegi u l-istrumenti finanzjarji, ir-riformi tas-swieq tax-xogħol, jekk ikunu meħtieġa, politiki attivi tas-suq tax-xogħol immirati lejn iż-żgħażagħ qiegħda, il-persuni qiegħda fit-tul, il-persuni qiegħda ta' età avvanzata u gruppi kollettivi vulnerabbli oħra, skeda ta' żmien preċiża għall-introduzzjoni tal-aġenda pluriennali tar-riformi tul it-12-il xahar li ġejjin u indikazzjoni kemm tal-oqsma kif ukoll tar-reġjuni li qegħdin jesperjenzaw skarsezzi u eċċessi ta' speċjalizzazzjonijiet; L-Istati Membri għandhom jadottaw riformi tat-taxxa fuq ix-xogħol li jagħtu inċentivi għall-impjiegi. L-Istati Membri għandhom jikkunsidraw li jnaqqsu t-tassazzjoni fuq ix-xogħol, speċjalment tnaqqis temporanju mmirat sew fil-kontribuzzjonijiet tas-sigurtà soċjali jew skemi ta' sussidji tal-impjiegi għal rekluti ġodda, speċjalment fuq ħaddiema b'pagi baxxi u b'ħiliet baxxi, gruppi ta' persuni li ilhom qiegħda għal żmien twil u gruppi vulnerabbli oħra, filwaqt li jiżguraw is-sostenibilità tas-sistemi tal-pensjoni pubbliċi għal żmien fit-tul. Ttittrasforma x-xogħol informali u mhux iddikjarat f'impjieg regolari anki billi tiżdied il-kapaċità tal-ispezzjonijiet tax-xogħol. Timmodernizza s-sistemi tal-iffissar tal-pagi – fi ħdan qafas ta' djalogu soċjali u bil-parteċipazzjoni attiva tas-sħab soċjali, filwaqt li tirrispetta d-diversità tal-mudelli nazzjonali tar-relazzjonijiet industrijali – sabiex il-pagi jiġu allinjati max-xejriet tal-produttività fil-limiti ta' pagi għal għajxien diċenti, Jitwettqu r-riformi meħtieġa biex tiġi ggarantita s-sostenibbiltà tas-sistemi tal-pensjonijiet abbażi ta' dan li ġej: L-età tal-irtirar tista' tiġi vvalutata b'kunsiderazzjoni tal-evoluzzjoni tal-istennija tal-għomor b'saħħtu, L-età effettiva tal-irtirar tiżdied billi jittejbu l-kundizzjonijiet tax-xogħol, jitnaqqas il-ħruġ bikri mis-suq tax-xogħol (pereżempju billi jiġu introdotti politiki dwar il-benefiċċji tat-taxxa li jagħtu inċentivi biex dak li jkun jibqa' għal aktar żmien fix-xogħol) u l-ħaddiema jiġu megħjuna jagħmlu tranżizzjonijiet flessibbli mix-xogħol għall-irtirar, Il-politiki biex jiżdiedu l-opportunitajiet ta' impjiegi għall-ħaddiema li huma akbar fl-età, aċċess għat-tagħlim tul il-ħajja, u appoġġ għat-tixjiħ b'saħħtu attiv jeħtieġu jkunu fil-qalba tar-riformi fis-sistemi tal-pensjonijiet biex jiġu pprevenuti perjodi itwal ta' qgħad għall-ħaddiema li huma akbar fl-età; Programmi ta' awsterità m'għandhomx ixekklu l-miżuri tal-ħolqien tal-impjiegi u l-politiki dwar il-promozzjoni tat-tkabbir, u lanqas ma għandhom jikkompromettu l-protezzjoni soċjali. L-Istati Membri għandhom jipprijoritizzaw l-investimenti li jiffavorixxu t-tkabbir fl-edukazzjoni, it-tagħlim tul il-ħajja, ir-riċerka u l-innovazzjoni kif ukoll l-effiċjenza enerġetika. Il-Kummissjoni u l-Istati Membri għandhom jappoġġjaw inizjattivi u investimenti li jiffaċilitaw l-iżvilupp ta' setturi li għandhom potenzjal għoli ta' impjiegi bħalma huma l-industriji innovattivi, l-ekonomija ekoloġika, is-servizzi, il-kura tas-saħħa u dik soċjali, u l-ICT. Jistieden lill-Kummissjoni u lill-Istati Membri jantiċipaw il-ħtiġijiet tal-ħiliet f'dawn is-setturi u l-investimenti fl-edukazzjoni u t-taħriġ biex jipprovdu dawn il-ħiliet u biex jiffavorixxu l-adattament ta' ħaddiema, speċjalment ħaddiema b'ħiliet baxxi u ħaddiema aktar anzjani. Tiġi applikata l-integrazzjoni tal-ugwaljanza bejn is-sessi fil-gwida politika li trid tiġi adottata mill-Kunsill Ewropew Jiġu adottati l-miżuri meħtieġa biex jiġu promossi rati ogħla ta' impjiegi fost in-nisa, bħall-kura affordabbli u l-kura tat-tfal, skemi adegwati ta' maternità, paternità u liv tal-ġenituri u flessibbiltà fil-ħinijiet tax-xogħol u l-postijiet tax-xogħol; Il-Kummissjoni u l-Kunsill Ewropew għandhom isaħħu l-isforzi biex jitjieb is-Suq Uniku, biex tiżdied l-ekonomija diġitali u biex tingħata attenzjoni partikolari fir-rigward ta' regolamentazzjoni intelliġenti sabiex titnaqqas il-burokrazija żejda; L-Att dwar is-Suq Uniku II għandu jiġi implimentat mingħajr dewmien. Ir-rakkomandazzjonijiet tal-Kummissjoni speċifiċi għal kull pajjiż għandhom, fl-istess waqt, joffru lill-Istati Membri aktar soluzzjonijiet prattiċi biex itejbu l-funzjonament tas-suq uniku, ħalli jinħolqu appoġġ pubbliku u impenn politiku aktar b'saħħithom biex jitħeġġeġ l-ikkompletar għalkollox tas-suq uniku; L-Istati Membri għandhom iwettqu l-azzjonijiet leġiżlattivi u amministrattivi meħtieġa biex jittejjeb il-qafas għan-negozju, speċjalment għall-SMEs. Il-Kummissjoni u l-Istati Membri għandhom jadottaw aċċess għall-finanzjament għal SMEs bħala prijorità assoluta fl-aġenda tal-politika tagħhom. L-Istati Membri għandhom jippromwovu u jappoġġjaw l-intraprenditorija, inkluż l-intraprenditorija soċjali, u l-bidu ta' negozji, speċjalment permezz tal-programmi tal-iżvilupp tan-negozji u l-aċċess għall-finanzjament; Jistieden lill-Kummissjoni tesplora modi biex iżżid ir-rata tal-kofinanzjament tal-Fondi Strutturali fil-każ ta' dawk l-Istati Membri bl-ogħla rati ta' qgħad, sabiex dawn jiġu megħjuna jagħmlu tajjeb għal-limitazzjonijiet fl-ispazju għall-immanuvrar tal-politiki nazzjonali tagħhom, u jiġu megħjuna fil-finanzjament ta' politiki attivi tas-suq tax-xogħol. Jistieden lill-Kummissjoni Ewropea tikkunsidra tfittex fondi ulterjuri għal dan il-għan minn sorsi oħra ta' finanzjament. Jitlob li tal-anqas 25 % tal-Fondi ta' Koeżjoni jiġu allokati lill-FSE għall-ipprogrammar tal-2014 – 2020. Il-Kunsill Ewropew għandu jagħmel l-impjiegi għaż-żgħażagħ prijorità fil-gwida tal-politika tiegħu tal-2013. Il-Pjanijiet dwar l-Impjiegi għaż-Żgħażagħ iridu jiġu ppreżentati mill-Istati Membri fi ħdan il-Programmi Nazzjonali dwar l-Impjiegi u l-Kummissjoni Ewropea għandha tissorvelja l-miri tal-politiki li jkun fihom. Il-Miżuri biex jiġi miġġieled il-qgħad fost iż-żgħażagħ għandhom jinkludu: Miżuri tal-politika tas-suq tax-xogħol attivi u b'miri speċifiċi, L-Istati Membri u r-reġjuni għandhom jimplimentaw, f'kooperazzjoni mill-qrib mas-sħab soċjali, Skemi ta' Garanzija għaż-Żgħażagħ bil-għan li kull persuna ta' taħt l-età ta' 25 sena fl-UE tirċievi offerta ta' kwalità tajba ta' impjieg, edukazzjoni kontinwa, perjodu ta' prattika jew apprendistat fi żmien erba' xhur minn meta tkun ġiet qiegħda jew tkun telqet mill-edukazzjoni formali; Il-finanzjament mill-Unjoni għandu jwettaq rwol ewlieni, speċjalment il-FSE, fil-finanzjament ta' dawn l-iskemi. Miżuri li jindirizzaw b'mod deċiżiv id-diskrepanzi tal-ħiliet li hemm fis-suq tax-xogħol, speċjalment permezz tal-prevenzjoni tat-tluq bikri mill-iskola jew minn skemi ta' perjodi ta' prattika u permezz tal-iżgurar li s-sistemi tal-edukazzjoni u t-taħriġ jipprovdu liż-żgħażagħ ħiliet rilevanti b'mod effikaċi, Oqfsa li jiżguraw it-tranżizzjoni mill-edukazzjoni u t-taħriġ għax-xogħol, Il-promozzjoni tal-intraprenditorija u l-impjieg indipendenti u l-implimentazzjoni ta' programmi ta' appoġġ għall-iżvilupp ta' negozji għaż-żgħażagħ li jkunu speċifiċi u mmirati. L-Istati Membri, bis-sostenn tal-Istituzzjonijiet tal-UE, għandhom jiżviluppaw strateġiji komprensivi għaż-żgħażagħ li mhumiex f'impjieg, edukazzjoni jew taħriġ (NEET); L-Istati Membri u r-reġjuni għandhom jippromwovu u jiżviluppaw, b'kooperazzjoni mill-qrib mas-sħab soċjali, Garanzija għaż-Żgħażagħ, bil-għan li kull persuna taħt l-età tal-25 sena fl-UE tiġi offruta xogħol, perjodu ta' taħriġ, taħriġ addizzjonali jew xogħol u taħriġ ikkumbinati wara perjodu massimu ta' 4 xhur qgħad; Il-Kummissjoni għandha tipprovdi lill-Istati Membri u r-reġjuni b'assistenza teknika biex jagħmlu użu tajjeb mill-FSE sabiex jiġu żviluppati skemi ta' Garanzija għaż-Żgħażagħ; Isir użu akbar tal-Fond Soċjali Ewropew għall-miżuri għall-impjiegi għaż-żgħażagħ għall-perjodu ta' programmazzjoni 2014-2020; Issir enfasi fuq l-użu ta' fondi tal-FSE għal miżuri relatati maż-żgħażagħ b'mod speċjali fuq il-perjodi ta' prattika/apprendistati u l-intraprenditorija. Jitwettaq monitoraġġ aħjar ta' ħtiġijiet ta' ħiliet f'setturi u/jew reġjuni speċifiċi u r-rimedju mgħaġġel ta' dawn id-diskrepanzi bejn il-ħiliet. Il-Kummissjoni u l-Istati Membri għandhom jikkoperaw fl-elaborazzjoni tal-Panorama tal-Ħiliet tal-UE sabiex tiġi provduta deskrizzjoni komprensiva tal-ħtiġijiet tal-ħiliet tal-UE. Jitrawmu l-kooperazzjoni u s-sinerġiji bejn is-settur tal-edukazzjoni u t-taħriġ u l-intrapriżi biex jantiċipaw il-ħtiġijiet tal-ħiliet u jkunu adattati s-sistemi tal-edukazzjoni u t-taħriġ għall-ħtiġijiet tas-suq tax-xogħol, bil-għan li l-forza tax-xogħol tiġi provduta bil-ħiliet meħtieġa u biex tiġi faċilitata t-tranżizzjoni mill-edukazzjoni u t-taħriġ għax-xogħol; Jiġi promoss l-aċċess għat-tagħlim tul il-ħajja għall-gruppi tal-etajiet kollha, mhux biss permezz ta' tagħlim formali iżda anke permezz tal-iżvilupp tat-tagħlim mhux formali u informali. Tiġi stabbilita sistema ta' validazzjoni ta' tagħlim mhux formali u informali sal-2015 marbuta mal-Qafas Ewropew tal-Kwalifiki; Jiġi implimentat b'mod effettiv il-Qafas Nazzjonali tal-Kwalifiki u l-Passaport Ewropew tal-Ħiliet isir realtà. Jiġi żgurat investiment effiċjenti fl-edukazzjoni u t-taħriġ filwaqt illi tiġi segwita l-konsolidazzjoni tal-finanzi pubbliċi. Jiġu adottati miżuri u riżorsi biex jittejbu l-kwalità, il-kompetenza u l-istatus tal-għalliema. Jiġu promossi riformi strutturali fis-suq tax-xogħol biex jiżdiedu l-produttività u l-effiċjenza tax-xogħol sabiex tittejjeb il-kompetittività tal-ekonomija tal-UE u jiġu garantiti t-tkabbir sostenibbli u l-ħolqien tal-impjiegi. Ir-riformi fis-suq tax-xogħol għandhom jiġu bbażati fuq: L-introduzzjoni ta' flessibbiltà interna flimkien ma' livell adegwat ta' sigurtà soċjali, bl-objettiv li l-impjieg jiġi sostnut fi żminijiet ta' ċirkostanzi ekonomiċi ta' kriżi, L-istabbiliment tal-kundizzjonijiet għall-kombinazzjoni tar-responsabbiltajiet tax-xogħol u tal-għoti ta' kura, L-iffaċilitar ta' tranżizzjonijiet pożittivi u sikuri minn impjieg għal impjieg u mill-qgħad għall-impjieg, Skemi ta' benefiċċji għall-qgħad ibbażati fuq ir-rekwiżiti ta' attivazzjoni u marbuta mal-politiki tax-xogħol effikaċi u attivi u li jsostnu inċentivi għax-xogħol filwaqt illi jiżguraw introjtu suffiċjenti, Ir-rispett strett tad-drittijiet tax-xogħol u d-drittijiet soċjali tal-ħaddiema, Il-ġlieda kontra s-segmentazzjoni tas-suq tax-xogħol u kontra x-xogħol prekarju, It-tisħiħ tal-koordinazzjoni tad-Djalogu Soċjali fil-livell tal-UE. L-antiċipazzjoni tar-ristrutturar ekonomiku, Il-garanzija tal-aċċess għat-tagħlim tul il-ħajja, L-indirizzar tal-parteċipazzjoni baxxa fis-suq tax-xogħol tal-gruppi żvantaġġjati, inklużi persuni li jappartjenu għall-minoranzi (eż. Roma) u l-persuni b'diżabbiltà; Iż-żieda fil-provvista ta' ħaddiema billi jittejjeb it-tqabbil ġeografiku u tal-ħiliet mal-ħtiġijiet tas-suq tax-xogħol, Iż-żieda tal-kopertura u l-effikaċja tal-politiki attivi dwar is-suq tax-xogħol, f'kooperazzjoni mill-qrib mas-sħab soċjali, li jkunu appoġġati b'mod reċiproku minn politiki tas-suq tax-xogħol attivi, bħal pereżempju programmi għat-tranżizzjoni minn dipendenza fuq il-benefiċċji soċjali għas-suq tax-xogħol, u sistemi ta' benefiċċji adegwati sabiex tinżamm l-impjegabilità, jiġu appoġġjati l-persuni biex imorru lura għax-xogħol u jkunu salvagwardjati l-kundizzjonijiet tal-għajxien deċenti; It-titjib tal-leġiżlazzjoni dwar l-impjiegi u l-appoġġ u l-iżvilupp ta' kundizzjonijiet għal arranġamenti tax-xogħol aktar flessibbli, speċjalment għall-ħaddiema aktar kbar fl-età u dawk aktar żgħażagħ. Jiġu adottati politiki u miżuri biex tiġi promossa l-mobilità fi ħdan u fost is-swieq tax-xogħol, pereżempju permezz ta' skemi ta' appoġġ tal-mobilità. Jitneħħew ostakoli legali u amministrattivi u jitjiebu l-kundizzjonijiet ta' xogħol u s-sigurtà soċjali għas-sostenn tal-moviment liberu ta' ħaddiema fi ħdan l-UE sabiex tiġi approfondita l-integrazzjoni Ewropea fis-suq tax-xogħol. L-Istati Membri għandhom iżidu l-użu tagħhom ta' EURES sabiex jittejjeb it-tqabbil ta' impjiegi u dawk li jfittxu l-impjiegi min-naħa għall-oħra tal-fruntieri; Il-Kunsill Ewropew għandu jagħti attenzjoni għall-kwalità tal-impjiegi fil-gwida politika tal-2013 tiegħu, b'mod partikolari fir-rigward tal-aċċess tal-ħaddiema għal sett ewlieni ta' drittijiet tax-xogħol, kif minquxa fit-Trattati, u mingħajr preġudizzju għal-leġiżlazzjoni tal-Istati Membri. Jiġi ggarantit li riformi fis-swieq tax-xogħol jiġu implimentati b'tali mod li jippromwovu l-kwalità tal-impjiegi; Jiġu miġġielda l-eżistenza u l-proliferazzjoni ta' kundizzjonijiet prekarji tax-xogħol u impjieg indipendenti falz u jiġi żgurat li persuni b'kuntratti temporanji jew part-time jew li huma impjegati għal rashom ikollhom protezzjoni soċjali u aċċess għat-taħriġ adegwat; Jiġi żgurat l-infurzar effettiv tad-Direttiva 2000/78/KE li tistabbilixxi qafas ġenerali għall-ugwaljanza fit-trattament fl-impjieg u fix-xogħol; Jiġi żgurat li l-konsolidazzjoni fiskali tkun kompatibbli mad-dimensjoni tal-impjiegi u dik soċjali tal-Ewropa 2020 u ma tfixkilx il-provvista ta' servizzi pubbliċi ta' kwalità għolja. Ir-riformi tas-sistema tas-saħħa għandhom jiffokaw fuq it-titjib fil-kwalità u l-iżgurar tal-adegwatezza, affordabbiltà u aċċess universali, u l-garanzija tas-sostenibbiltà. Il-Kunsill Ewropew għandhu jagħmel prijorità fil-gwida politika tiegħu l-ġlieda kontra l-faqar u l-qgħad fost il-gruppi tal-etajiet kollha, speċjalment fil-faqar fost il-persuni b'impjiegi, il-faqar fost persuni b'rabtiet limitati jew bl-ebda rabta mas-suq tax-xogħol u l-faqar fost l-anzjani; Tittejjeb l-adegwatezza u l-effikaċja tas-sistemi tal-protezzjoni soċjali u jiġi żgurat li dawn ikomplu jaġixxu bħala protetturi kontra l-faqar u l-esklużjoni soċjali; Jiġu implimentati strateġiji ta' inklużjoni attiva u servizzi ta' kwalità għolja adegwati u affordabbli u approċċi direzzjonali għal impjiegi ta' kwalità bil-għan li tiġi prevenuta l-marġinalizzazzjoni ta' gruppi b'introjtu baxx u vulnerabbli; Il-Kummissjoni għandha tivvaluta l-effetti tal-konsolidazzjoni fiskali fuq l-ugwaljanza bejn is-sessi u l-impjieg u l-faqar fost in-nisa. Jiġi żgurat li l-effetti negattivi tal-konsolidazzjoni fiskali fuq l-ugwaljanza tas-sessi, l-impjieg u l-faqar tan-nisa jinqalbu billi jiġu indirizzati lill-Istati Membri rakkomandazzjonijiet aktar b'saħħithom speċifiċi għas-sessi, u billi jiġu diżaggregati l-miri ewlenin tal-istrateġija UE 2020 u l-miri nazzjonali korrispondenti skont il-ġeneru. Jiġu żviluppati politiki u miżuri biex jitnaqqas il-faqar fost il-persuni b'impjieg, bħat-trawwim ta' livelli suffiċjenti ta' parteċipazzjoni fis-suq tax-xogħol ġo familji u l-iffaċilitar ta' tranżizzjonijiet 'il fuq għal dawk maqbuda f'impjiegi bi ħlas baxx jew prekarji. L-Istati Membri għandhom jiġġieldu kontra l-faqar fost il-persuni b'impjieg billi jsegwu politiki tas-suq tax-xogħol li jkollhom l-għan li jiżguraw pagi għall-għajxien għal dawk li jaħdmu. L-Istati Membri għandhom jikkunsidraw l-introduzzjoni ta' sussidji mmirati għall-proċess tat-tfittix tal-ħaddiema fost gruppi żvantaġġjati. L-Istati Membri għandhom jispeċifikaw fil-Programmi ta' Riforma Nazzjonali tagħhom kif il-fondi tal-UE se jintużaw biex jappoġġaw il-miri nazzjonali fir-rigward tal-faqar u miri oħra soċjali, tal-impjiegi u tal-edukazzjoni, u jiżguraw l-ilħuq tal-miri tal-Ewropa 2020; Timplimenta programmi ta' konsolidazzjoni fiskali, sabiex tiġi garantita s-sostenibbiltà tal-finanzi pubbliċi, b'mod proporzjonat u ddivrenzjat li jiffavorixxi t-tkabbir li jippermetti li l-investimenti jilħqu l-istrateġija UE 2020 u tiġi użata sal-massimu l-flessibbiltà prevista mill-Patt ta' Stabbiltà u Tkabbir. Jiġu riveduti l-multiplikaturi fiskali biex tiġi evitata sottovalutazzjoni sistematika tal-effett tal-konsolidazzjoni fiskali fuq it-tkabbir u l-ħolqien tal-impjiegi f'kuntest ta' reċessjoni; Issir reviżjoni tar-ritmu tal-konsolidazzjoni sabiex isir iddivrenzjar fil-pajjiżi kollha skont l-ispazju fiskali tagħhom biex jiġu evitati l-effetti negattivi potenzjali fuq it-tkabbir u l-impjiegi, filwaqt li tiġi ggarantita s-sostenibbiltà tad-dejn; Tiġi żgurata l-koerenza bejn il-prijoritajiet differenti fil-gwida politika tiegħu, sabiex il-konsolidazzjoni fiskali ma jikkompromettix il-potenzjal tat-tkabbir sostenibbli u tal-ħolqien tal-impjiegi, ma żżidx il-faqar u l-esklużjoni soċjali, jew tevita l-provvista tas-servizzi pubbliċi ta' kwalità. Tinkiseb koerenza totali bejn il-konsolidazzjoni baġitarja u l-miżuri ta' riforma ekonomika proposti min-naħa l-waħda u t-tnaqqis tal-faqar u ż-żieda tar-rati ta' impjieg min-naħa l-oħra; Jiġi żgurat li parlamenti nazzjonali u reġjonali, is-sħab soċjali, l-awtoritajiet pubbliċi u s-soċjetà ċivili jkunu involuti profondament fl-implimentazzjoni u l-monitoraġġ tal-gwida politika taħt l-Istrateġija Ewropa 2020 u l-proċess ta' governanza ekonomika, sabiex jiżguraw is-sjieda. Il-Parlament Ewropew għandu jiġu involut b'mod xieraq fis-Semestru Ewropew. Il-Kunsill Ewropew għandu jikkunsidra t-tħassib u l-proposti espressi mill-Parlament Ewropew meta jadotta l-gwida politika tal-2013 tiegħu. wara li kkunsidra l-Artikolu 225 tat-Trattat dwar il-Funzjonament tal-Unjoni Ewropea (TFUE), wara li kkunsidra l-Artikolu 26(3) tat-TFUE, wara li kkunsidra l-Komunikazzjoni tal-Kummissjoni tat-8 ta' Gunju 2012 bit-titolu "Governanza Aqwa tas-Suq Uniku" (COM(2012)0259), wara li kkunsidra l-Komunikazzjoni tal-Kummissjoni tat-28 ta' Novembru 2012 bit-titolu "Stħarriġ Annwali dwar it-Tkabbir 2013" (COM(2012)0750) u r-Rapport tal-Kummissjoni bit-titolu "L-Istat ta' Integrazzjoni tas-Suq Uniku 2013 – Kontribuzzjoni għall-Istħarriġ Annwali dwar it-Tkabbir 2013" (COM(2012)0752), wara li kkunsidra l-Valutazzjoni tal-Valur Miżjud Ewropew dwar Governanza Aħjar tas-Suq Uniku, bħala kontribut għall-eżerċizzju tas-Semestru Ewropew, imwettaq mill-Unità tal-Valur Miżjud Ewropew tal-Parlament Ewropew u trasmess lill-Kumitat tiegħu dwar is-Suq Intern u l-Protezzjoni tal-Konsumatur fis-7 ta' Frar 2013, wara li kkunsidra l-Komunikazzjoni tal-Kummissjoni tat-3 ta' Marzu 2010 bit-titolu: "Ewropa 2020 – Strateġija għal tkabbir intelliġenti, sostenibbli u inklussiv" (COM(2010)2020), wara li kkunsidra l-Komunikazzjoni tal-Kummissjoni tas-27 ta' Ottubru 2010 bit-titolu "Lejn Att dwar is-Suq Uniku għal ekonomija soċjali tas-suq kompetittiva ħafna – 50 proposta biex intejbu l-ħidma, in-negozju u l-iskambji ma" xulxin (COM(2010)0608), wara li kkunsidra l-Komunikazzjoni tal-Kummissjoni tat-13 ta' April 2011 bit-titolu "L-Att dwar is-Suq Uniku – Tnax-il xprun sabiex jiġi stimulat it-tkabbir u r-rinfurzar tal-fiduċja – 'Flimkien għal tkabbir ġdid'" (COM(2011)0206), wara li kkunsidra l-Komunikazzjoni tal-Kummissjoni tat-3 ta' Ottubru 2012 bit-titolu "Att dwar is-Suq Uniku II – Flimkien għal tkabbir ġdid" (COM(2012)0573), wara li kkunsidra l-Komunikazzjoni tal-Kummissjoni tat-8 ta' Ġunju 2012 bit-titolu "Dwar l-implimentazzjoni tad-Direttiva dwar is-Servizzi – Sħubija għal tkabbir ġdid fis-servizzi 2012-2015" (COM(2012)0261), wara li kkunsidra r-rapport lill-President tal-Kummissjoni Ewropea minn Mario Monti tad-9 ta' Mejju 2010 bit-titolu "Strateġija ġdida għas-Suq Uniku – Li Taqdi l-Ħtiġijiet tal-Ekonomija u tas-Soċjetà tal-Ewropa", wara li kkunsidra l-White Paper tal-Kummissjoni tat-28 ta' Marzu 2011 bit-titolu "Pjan direzzjonali għal Żona Unika Ewropea tat-Trasport – Lejn sistema tat-trasport kompetittiva u li tuża r-riżorsi b'mod effiċjenti" (COM(2011)0144), wara li kkunsidra r-rapport tal-President tal-Kunsill Ewropew tas-26 ta' Ġunju 2012 bit-titolu "Lejn unjoni ekonomika u monetarja ġenwina", ir-rapport interim tat-12 ta' Ottubru 2012 u r-rapport finali tal-5 ta' Diċembru 2012 dwaru, wara li kkunsidra t-Tabella ta' Valutazzjoni tas-Suq Intern Nru 25 (Ottubru 2012), wara li kkunsidra d-dokument ta' ħidma tal-Persunal tal-Kummissjoni tal-24 ta' Frar 2012 bit-titolu "Nagħmlu Suċċess mis-Suq Uniku – Kontroll annwali fuq il-governanza 2011" (SWD(2012)0025), wara li kkunsidra l-Konkluzjonijiet tal-Kunsill Kompetittività tat-30 u l-31 ta' Mejju 2012 dwar is-Suq Uniku Digitali u l-Governanza tas-Suq Uniku, wara li kkunsidra d-deliberazzjonijiet tal-Kunsill Kompetittività tal-10 u l-11 ta' Ottubru 2012 dwar l-Att dwar is-Suq Uniku, wara li kkunsidra l-Konkluzjonijiet tal-Kunsill Ewropew tat-28 u d-29 ta' Gunju 2012, wara li kkunsidra l-Konkluzjonijiet tal-Kunsill Ewropew tat-18 u d-19 ta' Ottubru 2012, wara li kkunsidra l-kontribuzzjoni u l-konklużjonijiet tat-tmienja u erbgħin Konferenza tal-Kumitati Parlamentari għall-Affarijiet tal-Unjoni tal-Parlamenti tal-Unjoni Ewropea (COSAC) mill-14sas-16 ta' Ottubru 2012, wara li kkunsidra l-Artikoli 42 u 48 tar-Regoli ta' Procedura tiegħu, wara li kkunsidra r-rapport tal-Kumitat għas-Suq Intern u l-Harsien tal-Konsumatur u l-opinjonijiet tal-Kumitat ghall-Impjiegi u l-Affarijiet Socjali kif ukoll tal-Kumitat għall-Iżvilupp Reġjonali (A7-0019/2013), billi Suq Uniku effettiv u li jiffunzjona tajjeb, ibbażat fuq ekonomija soċjali tas-suq kompetittiva ħafna, huwa meħtieġ aktar minn qatt qabel sabiex jagħti spinta lit-tkabbir u lill-kompetittività u biex jinħolqu l-impjiegi sabiex l-ekonomija tal-Ewropea terġa' tieħu r-ruħ; billi s-Suq Uniku għandu jaħdem għal dak l-objettiv billi jipprovdi rispons konkret għall-kriżi filwaqt li jiżgura s-sikurezza tal-konsumaturi u jħeġġeġ il-koeżjoni soċjali; billi s-Suq Uniku għandu rwol indispensabbli fl-ilħuq tal-objettivi tal-Istrateġija Ewropa 2020, għal tkabbir intelliġenti, sostenibbli u inklussiv; billi, 20 sena wara l-ħolqien uffiċjali tiegħu, is-Suq Uniku għadu ma tlestiex għalkollox, prinċipalment minħabba li l-Istati Membri għadhom ma ttrasponewx jew għadhom ma implimentawx bis-sħiħ madwar 1 500 direttiva u madwar 1 000 regolament; billi hemm ħtieġa urġenti li tissaħħaħ il-governanza tas-Suq Uniku u li jittejbu t-traspożizzjoni, l-implimentazzjoni u l-infurzar tar-regoli li jirregolawh; billi s-Suq Uniku għandu jitlesta bl-ikbar determinazzjoni u kemm jista' jkun malajr, filwaqt li jinżamm bilanċ meħtieg bejn id-dimensjoni ekonomika, soċjali u ambjentali tiegħu; billi s-Suq Uniku m'għandux jiġi maqtugħ minn politiki orizzontali oħra, bħall-protezzjoni tal-konsumaturi u tal-ħaddiema, id-drittijiet soċjali, l-ambjent u l-iżvilupp sostenibbli; billi t-tlestija tas-Suq Uniku Ewropew tifforma l-bażi għat-tlestija tal-proċess ta' integrazzjoni politika u ekonomika tal-Unjoni Ewropea u tipprovdi r-rabta meħtieġa bejn l-Istati Membri kollha, kemm dawk membri taż-żona tal-euro kif ukoll dawk li mhumiex; billi governanza tajba tas-Suq Uniku u aktar żvilupp tar-reġjuni jikkumplimentaw lil xulxin, jistgħu jtejbu b'mod sinifikanti l-prospetti għal tkabbir lokali u reġjonali u joħolqu b'mod konġunt Ewropa b'saħħitha li l-karatteristiċi tagħha jkunu l-koezjoni u l-kompetittività; billi, b'mod partikolari, il-Kooperazzjoni Territorjali Ewropea hija bbażata fuq kunċetti simili għas-Suq Uniku f'termini tal-promozzjoni ta' interazzjonijiet transkonfinali u benefiċċju reċiproku minn infrastrutturi, investimenti u swieq reġjonali u lokali; billi s-Suq Uniku jista' jissaħħaħ aktar billi jiġu indirizzati n-nuqqasijiet tas-swieq, tiġi kkonsolidata l-kooperazzjoni territorjali transkonfinali u billi jiġu ffaċilitati l-attivitajiet u l-finanzjament tal-awtoritajiet lokali u reġjonali fil-qafas tal-ftehimiet territorjali; billi, minkejja l-impenji politiċi li ngħataw fl-ogħla livell u l-isforzi li saru mill-Kummissjoni u mill-Istati Membri, id-defiċit medju tat-traspożizzjoni żdied minn 0,7 % fl-2009 għal 1,2 % fi Frar 2012 u, wara xi progress f'dawn l-aħħar xhur, issa laħaq 0,9 %; billi jeħtieġ li jsiru aktar sforzi peress li dak id-defiċit iwassal għal nuqqas ta' fiduċja fl-Unjoni inġenerali u fis-Suq Uniku b'mod partikolari; billi s-Suq Uniku bħala s-sinsla tal-Unjoni, u l-funzjonament tajjeb tiegħu bħala l-bażi u l-qafas għal irkupru ekonomiku u soċjali fl-Ewropa, huma ta' importanza kbira; billi f'dak il-kuntest ir-rispett għad-drittijiet soċjali, f'konformità mal-liġi nazzjonali u l-prassi li jirrispettaw il-liġi tal-Unjoni, huwa indispensabbli; billi, kif indikat fit-Tabelli ta' Valutazzjoni tas-Swieq tal-Konsumatur u l-eżami tal-integrazzjoni tas-Suq Uniku għall-erba' libertajiet, żieda fil-kompetizzjoni li tirriżulta mill-proċess ta' integrazzjoni sservi ta' inċentiv qawwi biex tiġi offruta varjetà aktar mifruxa ta' prodotti irħas u ta' kwalità aktar għolja għall-konsumaturi Ewropej; billi l-Kummissjoni tistma li l-Unjoni tista' tikseb 4 % addizzjonali tal-PDG fuq l-għaxar snin li jmiss billi tistimula l-iżvilupp rapidu tas-Suq Uniku; billi l-istrateġija tas-Suq Uniku għandha tiġi kkoordinata u bbażata fuq ftehim pragmatiku, komprensiv u mifrux appoġġjat mill-Istati Membri u l-istituzzjonijiet Ewropej kollha; billi għadha tinħtieġ tmexxija b'saħħitha min-naħa tal-istituzzjonijiet Ewropej kollha u sjieda politika ċara min-naħa tal-Istati Membri sabiex jiġu implimentati u infurzati bis-sħiħ id-direttivi u r-regolamenti relatati mas-Suq Uniku, u biex tiżdied il-kredibbiltà tas-Suq Uniku u l-fiduċja fih; billi l-President tal-Kunsill Ewropew enfasizza, fir-rapport tiegħu msemmi hawn fuq tas-26 ta' Ġunju 2012, l-importanza ta' kompatibilità sħiħa mas-Suq Uniku kif ukoll ta' ftuħ u trasparenza fil-proċess lejn unjoni ekonomika u monetarja aktar profonda; billi, fir-rapport finali tal-5 ta' Diċembru 2012, il-President tal-Kunsill Ewropew enfasizza aktar l-importanza, fuq perjodu qasir, li jitlesta s-Suq Uniku peress li jservi ta' strument b'saħħtu għall-promozzjoni tat-tkabbir; billi azzjonijiet konkreti, kemm fil-livell tal-Istati Membri kif ukoll fil-livell tal-Unjoni, għadhom meħtieġa sabiex tiġi implimentata bis-sħiħ il-libertà tal-moviment ta' oġġetti, persuni, servizzi u kapital fl-Unjoni Ewropea; billi l-ftuħ ta' opportunitajiet ġodda tan-negozju għall-kumapniji, b'mod partikolari l-impriżi żgħar u ta' daqs medju (SMEs), anke permezz ta' applikazzjoni rigoruża tat-test tal-SMEs fi ħdan il-valutazzjonijiet tal-impatt kif imwettqa mill-Kummissjoni u l-Parlament, il-progress rapidu fir-rigward tal-aġenda ta' regolamentazzjoni intelliġenti u leġiżlazzjoni adattata apposta għal tipi differenti ta' kumpaniji, fejn xieraq, u mingħajr ma jiddgħajfu l-objettivi ġenerali bħas-saħħa u s-sikurezza fuq il-post tax-xogħol, jista' jigħin ukoll biex l-ekonomiji tal-Ewropa jerġgħu jieħdu r-ruħ; billi, fil-kuntest tas-Suq Uniku, għandu jiġi rikonoxxut ir-rwol siewi ta' punti uniċi ta' servizz, fosthom dawk elettroniċi u fiżiċi, li jnaqqsu l-piżijiet amministrattivi u l-ispejjeż ta' tranżazzjoni, itejbu l-effiċjenza, jiftħu s-suq, itejbu t-trasparenza u l-kompetizzjoni, u jwasslu għal inqas infiq pubbliku u għal aktar opportunitajiet biex in-negozji, inklużi SMEs u mikroimpriżi, ikollhom aċċess għas-swieq u jżommu u joħolqu impjiegi ġodda; billi l-Kummissjoni għandha timmira għal koordinazzjoni u koerenza aktar orizzontali fit-tħejjija ta' proposti legiżlattivi li huma relevanti għas-Suq Uniku; billi l-Kummissjoni għandha twettaq valutazzjonijiet tal-impatt fil-fond, li jinkludu valutazzjonijiet tal-impatt fuq it-territorji, fejn tistabbilixxi argumenti konvinċenti għall-ħtieġa ta' leġiżlazzjoni dwar is-Suq Uniku qabel ma tadotta proposti leġiżlattivi; billi l-Kummissjoni għandha, skont il-prinċipju tas-sussidjarjetà u kull fejn ikun xieraq, u prinċipalment fejn ma jkun hemm l-ebda ħtieġa għal aktar diskrezzjoni fl-implimentazzjoni tal-leġiżlazzjoni tal-Unjoni, tagħżel regolamenti aktar milli direttivi bħala l-istrument legali ppreferut għar-regolamentazzjoni tas-Suq Uniku; billi l-Istati Membri u l-Kummissjoni għandhom jintroduċu "test tas-Suq Uniku" fil-livell nazzjonali bil-għan li jiġi vvalutat jekk kwalunkwe leġiżlazzjoni ġdida adottata fil-livell nazzjonali jistax ikollha impatt negattiv fuq il-funzjonament effettiv tas-Suq Uniku; billi l-Kummissjoni għandha tqis il-vijabbiltà ta' sistema ta' notifika għal abbozzi ta' liġijiet nazzjonali li jista' jkollhom impatt negattiv fuq il-funzjonament tas-Suq Uniku, biex b'hekk tissupplimenta l-proċedura stipulata fid-Direttiva 98/34/KE għall-ħolqien ta' strument orizzontali, biex tissaħħaħ in-natura preventiva tagħha meta l-Kummissjoni tressaq opinjoni dettaljata dwar abbozz ta' liġi biex tiżgura l-applikazzjoni tagħha sabiex tirrimedja l-applikazzjoni mhux sodisfaċenti ta' leġiżlazzjoni tal-UE fil-livell lokali; billi huwa essenzjali li kooperazzjoni amministrattiva bejn l-Istati Membri titwettaq b'mod effiċjenti, effikaċi u kosteffikaċi, kif inhu l-każ bis-Sistema ta' Informazzjoni tas-Suq Intern (IMI); billi l-IMI għandha tintuża dejjem, anki f'oqsma oħra, sabiex tissaħħaħ il-funzjonalità tagħha u titnaqqas il-burokrazija, biex tiżdied it-trasparenza u biex l-atturi kollha fis-Suq Uniku jkunu jistgħu jgawdu bis-sħiħ mill-benefiċċji li tipprovdi; billi kull Stat Membru għandu jittrasponi kull direttiva b'mod konsistenti u jadotta l-miżuri ta' traspożizzjoni kollha relatati ma' att sħiħ leġiżlattiv tal-Unjoni b'mod konġunt u f'daqqa, sabiex jiġi żgurat li t-traspożizzjoni nazzjonali ta' dak l-att tirrifletti l-kompromess li ntlaħaq fl-livell tal-Unjoni, peress li traspożizzjoni ħażina u tard tfixkel kompetizzjoni fis-Suq Uniku u tostakola liċ-ċittadini u lin-negozji milli jieħdu vantaġġ bis-sħiħ mis-Suq Uniku; billi jeħtieġ li tinkiseb aktar trasparenza fl-implimentazzjoni u l-applikazzjoni uniformi tal-ligi tal-Unjoni fl-Istati Membri; billi tabelli ta' korrelazzjoni se jservu ta' strument dejjem aktar utli f'Suq Uniku integrat sabiex tigi riflessa t-traspozizzjoni nazzjonali tar-regoli tal-Unjoni u billi l-Kummissjoni għandha għalhekk titlob dawn it-tabelli aktar ta' spiss; billi l-iskambju ta' esperjenza u l-aħjar prattika bejn l-Istati Membri huwa kruċjali sabiex wieħed jifhem il-mekkaniżmi nazzjonali għall-applikazzjoni tal-liġi tal-Unjoni u l-bqija tal-ostakoli għas-Suq Uniku; billi l-Istati Membri għandhom jagħmlu skambju tal-informazzjoni bejniethom u mal-Kummissjoni qabel it-traspożizzjoni sabiex jiżguraw traspożizzjoni korretta u jipprevjenu l-frammentazzjoni; billi l-monitoragg tal-implimentazzjoni tal-ligijiet tal-Unjoni huwa waħda mill-kompetenzi ewlenin tal-Kummissjoni u tal-ħaddiema tac-civil tagħha; billi, sabiex tissodisfa l-impenji tagħha biex tgħin lill-Istati Membri bit-trażpożizzjoni u l-implimentazzjoni tal-leġiżlazzjoni tal-Unjoni, il-Kummissjoni tista' tibda u tikkoordina netwerk ta' ħaddiema taċ-ċivil inkarigati mill-implimentazzjoni tal-leġiżlazzjoni l-ġdida kollha tal-Unjoni lil hinn minn SOLVIT, u b'hekk tipprovdi pjattaforma għall-iskambju u l-analiżi bejn il-pari għal kooperazzjoni mill-qrib mal-Istati Membri, sabiex tittejjeb il-kwalità globali tal-implimentazzjoni u jiġu solvuti problemi li jikkonċernawl-implimentazzjoni mill-Istati Membri; billi għandu jiġi promoss skambju ta' ħaddiema taċ-ċivil nazzjonali inkarigati mill-implimentazzjoni tal-liġi tal-Unjoni bejn l-Istati Membri, sabiex jitħeġġeġ fluss aħjar ta' informazzjoni u tal-aħjar prassi; billi statistici purament kwantitattivi dwar l-implimentazzjoni ta' legizlazzjoni dwar is-Suq Uniku ma jippermettux kejl tal-kwalità tal-implimentazzjoni u l-impatt partikolari fuq is-Suq Uniku ta' strumenti ewlenin specifici; billi evalwazzjoni politika u kwalitattiva tal-implimentazzjoni u l-progress tas-Suq Uniku hija għalhekk meħtieġa, partikolarment fir-rigward tar-rilevanza ekonomika tal-leġiżlazzjoni l-ġdida dwar is-Suq Uniku u l-applikazzjoni tal-leġiżlazzjoni eżistenti; billi din l-evalwazzjoni għandha tiddifferenzja bejn in-nuqqas ta' traspożizzjoni, li huwa nuqqas identifikabbli b'mod ċar mill-Istat Membru, u l-possibbiltà ta' nonkonformità li jista' jkun ibbażat fuq interpretazzjoni u fehim differenti tal-liġi tal-Unjoni; billi t-Trattati jipprevedu li l-Qorti tal-Ġustizzja tal-Unjoni Ewropea biss tista', fl-aħħar mill-aħħar u pubblikament tistabbilixxi n-nonkonformità tal-liġi nazzjonali mal-liġi tal-Unjoni; billi, għalhekk, l-ebda istituzzjoni oħra ma tista' tiddikjara nonkonformità ta' dan it-tip; billi l-Parlament għandu jiġi pprovdut kull sena b'lista ta' leġiżlazzjoni tal-Unjoni mhux trasposta jew mhux trasposta b'mod korrett fl-Istati Membri kkonċernati; billi forom ta' kundizzjonalità fil-Fondi Strutturali relatati mat-traspożizzjoni ta' direttivi dwar is-Suq Uniku fl-Istati Membri għadhom qed jiġu negozjati fil-proċess leġiżlattiv għall-adozzjoni ta' Regolamenti ġodda; billi tali miżuri għandhom jintużaw biss meta ma jkunx fadal għażla oħra, u billi l-użu tal-lieva tal-appoġġ finanzjarju tal-Unjoni biex jipprovdi inċentivi għat-traspożizzjoni f'waqtha ta' regoli dwar is-Suq Uniku għandu jiġi bbilanċjat sew; billi, sabiex titjieb il-governanza tas-Suq Uniku, għandu jkun hemm politika ta' 'tolleranza żero fir-rigward tal-Istati Membri li ma jimplimentawx ir-regoli tas-Suq Uniku b'mod xieraq; billi proċedimenti ta' ksur, kif stabbiliti fl-Artikolu 258 tat-TFUE, u kif implimentati mill-Kummissjoni, ma jippermettux nuqqasijiet fl-implimentazzjoni u l-applikazzjoni ta' dispożizzjonijiet tas-Suq Uniku fl-Istati Membri li jridu jiġu indirizzati u kkoreġuti malajr; billi l-proċeduri ta' ksur spiss urew serje ta' limitazzjonijiet konnessi mal-adegwatezza fl-issodisfar tal-aspettattivi tal-konsumaturi individwali u tan-negozji, u billi jeħtieġ li jiġi stabbilit strument ta' rikors uniku fil-livell tal-Unjoni li jkun rapidu u ekonomikament aċċessibbli; billi l-Istati Membri u l-Kunsill Ewropew għandhom għalhekk ikomplu jiżviluppaw aktar il-proċedimenti ta' ksur fil-qafas ta' reviżjonijiet futuri tat-TFUE; billi fl-istess ħin għandu jsir kull sforz lejn użu aktar strinġenti tal-proċedimenti ta' ksur għal każijiet ta' ksur tad-dispożizzjonijiet tal-liġi tal-Unjoni fil-qasam tas-Suq Uniku; billi f'dak il-kuntest proċeduri aktar mgħaġġla fi ħdan il-Kummissjoni u, fejn xieraq, rikors għal proċedimenti interim quddiem il-Qorti tal-Ġustizzja, f'konformità mal-Artikolu 279 tat-TFUE, għandhom jiġu applikati b'mod aktar attiv; billi xi atti legali tal-Unjoni jipprevedu miżuri provviżorji li jistgħu jittieħdu mill-qrati nazzjonali biex jipprevjenu ksur imminenti, bħal inġunzjonijiet; billi dan jista' jservi bħala mudell għal proċeduri aktar effiċjenti u billi l-użu ta' tali miżuri provviżorji għandu għalhekk jitqies fl-oqsma kollha relevanti; billi l-użu tal-EU Pilot kellu riżultati pożittivi fl-iżgurar tal-applikazzjoni korretta tal-liġi tal-Unjoni u qed jipprovdi soluzzjonijiet aktar rapidi għal problemi li jiltaqgħu magħhom iċ-ċittadini u n-negozji; billi l-Kummissjoni għandha għalhekk tippromwovi l-użu tal-EU Pilot u ttejjeb aktar l-effettività tiegħu, sabiex tidentifika u tikkoreġi aħjar il-ksur tar-regoli tas-Suq Uniku mingħajr il-ħtieġa li tuża proċeduri ta' ksur li jieħdu ż-żmien; billi SOLVIT għandu rwol importanti bħala strument għas-soluzzjoni tal-problemi ewlenin fil-livell nazzjonali u għalhekk biex jiżgura konformità aħjar mal-liġi tal-Unjoni marbuta mas-Suq Uniku, iżda l-potenzjal tas-SOLVIT għadu ma ġiex sfruttat bis-sħiħ; billi għandhom jitħeġġew azzjonijiet konkreti li jtejbu l-viżibbiltà ta' SOLVIT u aktar komunikazzjoni intensiva liċ-ċittadini Ewropej dwar SOLVIT, sabiex jiġi sfruttat aħjar il-potenzjal tiegħu, mingħajr ma jinqabeż il-baġit kurrenti; billi għandhom isiru aktar sforzi biex SOLVIT jiġi integrat aħjar fil-firxa ta' servizzi ta' għajnuna u strumenti ta' infurzar disponibbli fil-livell nazzjonali u fil-livell tal-Unjoni; billi, fl-istess sens, titjib rigward l-użu faċli u ċ-ċarezza tal-informazzjoni tal-Punti ta' Kuntatt Uniku fl-Istati Membri huwa meħtieġ; billi l-Kummissjoni għandha tirrinforza l-azzjonijiet tagħha fl-iżgurar tal-implimentazzjoni kif suppost u l-infurzar tar-regoli kollha adottati fl-Istati Membri, filwaqt illi tirreaġixxi b'mod aktar mgħaġġel għal avviżi u lmenti dwar l-implimentazzjoni mhux korretta tal-liġi tal-Unjoni u tieħu l-passi meħtieġa sabiex jitneħħew inkonsistenzi eżistenti; billi jeħtieġ li l-Kummissjoni – wara evalwazzjoni politika – tagħmel użu sod mis-setgħat kollha tagħha u tisfrutta għalkollox il-mekkaniżi kollha ta' sanzjonar għad-dispożizzjoni tagħha; billi s-sweeps tal-UE, li huma azzjonijiet ta' monitoraġġ ikkoordinati mill-Kummissjoni u eżegwiti fl-istess ħin fl-Istati Membri minn awtoritajiet nazzjonali rilevanti, taw prova li huma għodda utli sabiex il-Kummissjoni u l-Istati Membri jkunu jistgħu jimmonitorjaw b'azzjonijiet konġunti l-applikazzjoni tal-leġiżlazzjoni eżistenti dwar is-Suq Uniku fl-Istati Membri; billi sweeps riċenti żvelaw konformità fqira mar-regoli ta' protezzjoni tal-konsumatur fis-settur bankarju fl-Unjoni kollha; billi, għalhekk, il-Kummissjoni għandha toffri użu aktar estensiv ta' sweeps tal-UE lill-Istati Membri sabiex tiġi ffaċilitata s-sorveljanza b'mod partikolari minn awtoritajiet nazzjonali inqas attrezzati u anqas imħejjija; billi l-koordinazzjoni tal-azzjonijiet sweep tal-UE f'oqsma oħra għandhom jiġu kkunsidrati u billi sweeps tal-UE għandhom jiġu estiżi wkoll għal prodotti u servizzi offlajn; billi l-Atti dwar is-Suq Uniku jagħmlu parti mill-isforzi għat-tisħiħ tal-governanza tas-Suq Uniku permezz ta' titjib u koordinazzjoni aħjar b'mod partikolari tal-fażi preleġiżlattiva; billi l-metodu ċikliku tal-preżentazzjoni ta' Atti dwar is-Suq Uniku għandu jitqies b'mod pożittiv, minħabba li jippermetti l-identifikazzjoni u d-diskussjoni tal-prijoritajiet għall-iżvilupp tas-Suq Uniku fuq bażi regolari; billi l-Att dwar is-Suq Uniku kkostitwixxa strateġija trażversali importanti għar-rimedju ta' nuqqasijiet kbar li fadal tas-Suq Uniku; billi din l-istrateġija ddeterminat b'mod orizzontali miżuri konkreti leġiżlattivi u mhux leġiżlattivi li jistgħu jirrilaxxaw potenzjali ta' tkabbir mhux użati u jneħħu ostakli għas-Suq Uniku; billi jidher li f'dan ir-rigward sar xi progress fil-proposti ppreżentati mill-Kummissjoni, iżda għadhom jinħtieġu aktar sforzi f'termini ta' prospettiva fit-tul; billi l-Kummissjoni għandha ssegwi, bħala prijorità, il-proposti li diġà jinsabu fl-Att dwar is-Suq Uniku, b'mod partikolari dawk li jikkonċernaw l-istrument orizzontali għas-sorveljanza tas-suq u t-trasparenza tal-imposti bankarji u informazzjoni mhux finanzjarja minn negozji; billi l-Att dwar is-Suq Uniku għandu jindirizza l-problemi soċjoekonomiċi tal-Unjoni u jiffavorixxi suq li jkun għas-servizz taċ-ċittadini; billi l-għan tal-approċċi orizzontali tal-ġejjieni għandu jkun it-tlestija tas-Suq Uniku Diġitali sabiex iċ-ċittadini jkunu jistgħu jibbenefikaw bis-sħiħ mis-soluzzjonijiet diġitali u biex tiġi żgurata l-kompetittività tan-negozji fl-Unjoni; billi l-Kummissjoni tipproponi li timmira l-attivitajiet tagħha lejn oqsma principali u strumenti specifici; billi, madankollu, tinħtieġ enfasi aktar qawwija fuq numru limitat ta' strumenti u azzjonijiet sabiex jinkiseb titjib tanġibbli fl-applikazzjoni tar-regoli tas-Suq Uniku; billi s-Suq Uniku Diġitali, is-settur tas-servizzi, is-settur tal-enerġija, l-akkwist pubbliku, ir-riċerka u l-innovazzjoni kif ukoll il-protezzjoni tal-konsumatur u l-mobbiltà akbar taċ-ċittadini, b'mod partikolari il-ħaddiema u l-professjonisti, huma fost l-oqsma ewlenin l-aktar importanti għat-tkabbir; billi dawn l-oqsma u l-istrumenti ewlenin jistgħu jiġu riveduti fuq bażi annwali sabiex l-iżviluppi attwali fl-Istati Membri, u b'mod partikolari fl-oqsma li huma ekonomikament l-aktar relevanti għas-Suq Uniku, kif turi valutazzjoni bbażata fuq l-evidenza, ikunu riflessi u meqjusa kif xieraq fil-proċessi tat-teħid ta' deċiżjonijiet fl-istituzzjonijiet tal-Unjoni; billi l-metodoloġija għad-definizzjoni tal-oqsma ewlenin għat-titjib tal-funzjonament tas-Suq Uniku għandha tiġi riveduta regolarment, filwaqt li jitqiesu l-miri tat-tkabbir u l-prospetti ta' tkabbir; billi l-Istati Membri u l-istituzzjonijiet tal-Unjoni għandhom jiffukaw fuq l-adozzjoni u l-implimentazzjoni rapida ta' miżuri leġiżlattivi marbuta mal-oqsma ewlenin, li huma essenzjali għat-tkabbir u l-ħolqien tax-xogħol, kif enfasizzat fil-Patt għat-Tkabbir u l-Impjiegi; billi għandhom jittieħdu iktar passi lejn regolamentazzjoni tas-servizzi finanzjarji li tipprovdi informazzjoni adegwata u protezzjoni għall-konsumaturi, tippermetti evalwazzjoni trasparenti ta' prodotti finanzjarji, b'mod partikolari dawk riskjużi, u li tippermetti l-possibilità ta' soluzzjoni alternattiva tat-tilwim u mezzi li jiggarantixxu li l-konsumaturi jiġu kkumpensati u rimborżati kif xieraq; billi Suq Uniku kkompletat bis-sħiħ li jiffunzjona kif suppost ma jistax ikun effettiv mingħajr sistema tat-trasport Ewropea unika, interkonnessa u effiċjenti li hija kruċjali għall-moviment bla xkiel ta' oġġetti, persuni u servizzi: il-libertajiet essenzjali u sottostanti għal Suq Uniku; billi Żona Unika Ewropea tat-Trasport għandha tiffaċilita l-movimenti ta' ċittadini u merkanzija, tnaqqas l-ispejjeż u ttejjeb is-sostenibbiltà tat-trasport Ewropew, permezz tat-tlestija ta' netwerks tat-trasport trans-Ewropej interoperabbli u sostenibbli, u billi telimina l-ostakoli kollha residwi bejn modi u sistemi nazzjonali filwaqt li tiffaċilita l-emerġenza ta' operaturi multinazzjonali u multimodali; billi, għat-tlestija taż-Żona Unika Ewropea tat-Trasport, is-servizzi ferrovjarji, it-trasport marittimu, it-trasport tal-merkanzija bit-triq kif ukoll l-Ajru Uniku Ewropew u l-interpretazzjoni uniformi tad-drittijiet tal-passiġġieri għandhom rwol ċentrali; billi ċ-ċittadini tal-Unjoni u, b'mod partikolari l-istudenti, il-professjonisti u l-imprendituri, kif ukoll l-SMEs, fl-Istati Membri kollha għandhom jiġu mistiedna jagħmlu suġġerimenti dwar kif l-aħjar li jinkiseb twettiq sħiħ tas-Suq Uniku, u billi l-istituzzjonijiet kollha għandhom jiġu inkoraġġuti jistabbilixxu konsultazzjoni pubblika u djalogu mas-soċjetà ċivili sabiex jiġi żgurat li l-ħtiġijiet taċ-ċittadini, tal-konsumaturi u tan-negozji jiġu kkunsidrati kif xieraq u li l-politika proposta tipprovdi valur miżjud għall-atturi kollha; billi jinħtieġu strumenti xierqa għall-komunikazzjoni tal-liġi tal-Unjoni liċ-ċittadini; billi s-Suq Uniku għandu jiffoka fuq id-drittijiet tal-partijiet interessati kollha; billi involviment aktar b'saħħtu u aktar kmieni tas-sħab soċjali, is-soċjetà ċivili u l-partijiet interessati l-oħra kollha fit-tfassil, l-adozzjoni, l-implimentazzjoni u l-monitoraġġ tal-miżuri meħtieġa biex jistimulaw it-tkabbir u d-drittijiet taċ-ċittadini fis-Suq Uniku, ibbażat ukoll fuq forom ta' parteċipazzjoni onlajn u demokrazija elettronika, huwa essenzjali biex tiġi restawrata l-fiduċja fis-Suq Uniku; billi, permezz ta' awtoġovernanza lokali u reġjonali, atturi lokali u reġjonali jwettqu bosta dmirijiet li huma previsti fil-leġiżlazzjoni tal-Unjoni dwar is-Suq Uniku, speċjalment fil-qasam tal-akkwist pubbliku, l-għajnuna mill-istat, is-servizzi ta' interess ekonomiku ġenerali u l-konċessjonijiet; billi dawk il-politiki għandhom jiġu implimentati b'mod xieraq, inter alia sabiex jitnaqqsu r-rati ta' żbalji fil-politika ta' koeżjoni; billi l-għoti ta' servizzi pubbliċi ta' kwalità għolja għall-persuni li jgħixu f'kull reġjun tal-Unjoni huwa prerekwiżit għal Suq Uniku dinamiku u qawwi, u billi l-governanza effettiva tas-Suq Uniku għandha għalhekk tqis l-interessi tal-partijiet interessati lokali u reġjonali; billi l-istrateġija tas-Suq Uniku għandha ssaħħaħ il-benesseri soċjali, il-konverġenza u d-drittijiet tal-ħaddiema, tipprevjeni d-dumping soċjali u tiżgura kundizzjonijiet tax-xogħol ekwi għall-Ewropej kollha; billi hemm bżonn ta' servizz għall-għoti tal-ewwel għajnuna faċilment aċċessibbli, fil-livell nazzjonali li n-negozji u ċ-ċittadini jistgħu jirrikorru għalih meta jiltaqgħu ma' problemi x'ħin jippruvaw jagħmlu użu mid-drittijiet u l-opportunitajiet li joffrilhom is-Suq Uniku; billi għandha tingħata attenzjoni biex jitnaqqsu l-ostakli għall-aċċessibbiltà fl-ambjent urban u jingħataw servizzi sabiex iċ-ċittadini kollha jkunu jistgħu jibbenefikaw mis-Suq Uniku; billi s-Semestru Ewropew jipprovdi l-qafas għall-koordinazzjoni ta' politiki ekonomiċi u jqis is-sitwazzjoni baġitarja u ekonomika fl-Istati Membri iżda ma jqisx l-istat tas-Suq Uniku minkejja l-importanza fundamentali tiegħu għal ekonomiji madwar l-Istati Membri kollha; billi s-Suq Uniku jista' jkollu rwol importanti fil-promozzjoni tal-koeżjoni soċjali fl-Unjoni; billi t-titjib tal-qafas tal-governanza ekonomika għandu jkun ibbażat fuq sett ta'politiki interkonnessi u reċiprokament konsistenti li jistimulaw it-tkabbir u l-impjieg, u billi l-iżvilupp sħiħ tas-Suq Uniku huwa prerekwiżit biex dan iseħħ; billi l-Kummissjoni għandha tissorvelja t-tlestija tas-Suq Uniku u l-implimentazzjoni effettiva tal-miżuri relevanti fi ħdan l-eżerċizzju annwali tas-Semestru Ewropew, filwaqt li tikkunsidra l-kontroll annwali tal-governanza u tal-mekkaniżmi ta' rapportar tat-Tabella ta' valutazzjoni; billi, barra minn hekk, il-kontroll annwali għandu jevalwa x'vantaggi joffri s-Suq Uniku lill-konsumaturi u lin-negozji u jirraporta dwar l-ostakli li jfixklu l-funzjonament tiegħu; billi kull sessjoni tar-rebbiegħa tal-Kunsill Ewropew għandha tkun dedikata wkoll lill-evalwazzjoni tal-qagħda tas-Suq Uniku, appoġġjata minn proċess ta' monitoraġġ; billi huwa xieraq li wieħed iħares b'mod individwali lejn kull Stat Membru, filwaqt li jiżviluppa kooperazzjoni aktar mill-qrib mal-parlamenti nazzjonali, sabiex jiġu identifikati defiċits fit-traspożizzjoni, l-implimentazzjoni u l-applikazzjoni u sabiex dawn jiġu indirizzati f'rakkomandazzjonijiet speċifiċi għall-pajjiż; billi l-Istħarriġ Annwali dwar it-Tkabbir 2013 nieda t-tielet ċiklu tas-Semestru Ewropew u issa jinkludi għall-ewwel darba rapport annwali dwar l-istat tal-integrazzjoni tas-Suq Uniku; billi dan l-iffokar aktar qawwi fuq is-Suq Uniku fil-kuntest tas-Semestru Ewropew huwa neċessarju sabiex jiġi sfruttat aħjar it-tkabbir tiegħu u l-potenzjali tax-xogħol fl-Ewropa u sabiex jippermetti liċ-ċittadini u n-negozji jibbenefikaw bis-sħiħ minnu; billi r-rapport imsemmi hawn fuq dwar l-Istat tal-Integrazzjoni tas-Suq Uniku 2013 ma jipprovdix, madankollu, xi għarfien ġdid dwar is-sitwazzjoni attwali fl-Istati Membri u lanqas ma jasal għal konklużjonijiet elaborati biżżejjed fir-rigward ta' potenzjal konkreti ta' tkabbir iġġenerat mis-Suq Uniku; billi l-għażla ta' oqsma ta' prijorità fir-rapport ta' integrazzjoni għandu jkun appoġġjat minn data komprensiva; billi rapporti futuri dwar l-istat tal-integrazzjoni tas-Suq Uniku għandhom għalhekk ikunu aktar ċari dwar nuqqasijiet kurrenti fis-Suq Uniku, u jipprovdu gwida aktar konkreta dwar rimedji possibbli u l-benefiċċji mistennija, sabiex jippermettu reazzjonijiet sinifikanti mill-Istati Membri; billi r-rapport dwar l-Istat tal-Integrazzjoni tas-Suq Uniku 2013 jenfasizza b'mod partikolari s-settur tas-servizzi u jitlob, inter alia, għal konformità sħiħa mad-Direttiva 2006/123/KE; billi din hija sejħa valida iżda mhux ta' interess kbir, jekk ma tkunx akkumpanjata minn miżuri kemm ta' sostenn kif ukoll strinġenti dwar it-traspożizzjoni u l-interpretazzjoni korretti ta' dik id-Direttiva; billi r-rapport jelenka numru ta' prijoritajiet għas-swieq tal-enerġija u t-trasport, u billi ħafna minn dawk il-prijoritajiet jindikaw in-nuqqas ta' investiment u kompetizzjoni nazzjonali u Ewropej f'xi oqsma; billi jintħieġu aktar riċerka u informazzjoni bbażata fuq l-evidenza għal dawn is-swieq sabiex isir każ b'saħħtu għal azzjonijiet speċifiċi u għal sejħiet lill-Istati Membri; billi infrastruttura tat-trasport Ewropea integrata, interoperabbli u aċċessibbli, l-istabbiliment ta' suq intern tal-enerġija filwaqt li tiġi żgurata l-kompetizzjoni soda u t-tisħiħ tal-protezzjoni tal-konsumaturi, u politika industrijali Ewropea ambizzjuża huma vitali biex jiżguraw il-funzjonament xieraq tas-Suq Uniku; billi ċ-ċittadini tal-Unjoni għadhom ma bbenefikawx bis-sħiħ mill-potenzjal tas-Suq Uniku f'ħafna oqsma, b'mod partikolari fir-rigward tal-moviment liberu tal-persuni u tal-ħaddiema; billi l-mobbiltà tal-ħaddiema madwar l-Ewropa għadha baxxa wisq u jinħtieġu miżuri aktar b'saħħithom sabiex jitneħħew l-ostakli li fadal u jiġi ggarantit il-prinċipju ta' trattament ugwali tal-ħaddiema fi ħdan il-kamp ta' applikazzjoni tat-Trattati u f'konformità mal-liġi u l-prassi nazzjonali; billi huma meħtieġa azzjonijiet aktar innovattivi sabiex jappoġġaw is-Suq Uniku bbażat fuq l-ekonomija soċjali tas-suq; billi l-Istħarriġ Annwali dwar it-Tkabbir 2013 ressaq proposta interessanti dwar l-introduzzjoni ta' reġim ta' insolvenza tal-konsumatur, u billi din il-proposta għandha tiġi mistħarrġa aktar, minħabba li dan it-tip ta' miżura jista' jkollha rwol fundamentali kemm għall-protezzjoni tal-konsumatur kif ukoll għall-prevenzjoni ta' riskji sistemiċi possibbli għas-settur finanzjarju; billi huwa importanti li titfassal aġenda ambizzjuża għall-konsumaturi, li tinkludi miżuri leġiżlattivi u ta' programmar, bl-għan li l-konsumatur normali jitħeġġeġ biex ikun responsabbli u biex tiżdied il-protezzjoni għall-konsumaturi vulnerabbli; billi t-twettiq tal-objettivi tal-Istrateġija Ewropa 2020, li għandu jkun l-għan tas-Semestru Ewropew, jiddependi mill-iżvilupp sħiħ tal-potenzjal tas-Suq Uniku, mill-impenn kollettiv tal-Unjoni Ewropea u mill-parteċipazzjoni effettiva tal-Istati Membri; billi s-Semestru Ewropew għandu jiġi konness b'mod aktar sistematiku mal-inizjattivi attwali tal-Unjoni u għandu jieħu kont tal-finalizzazzjoni tas-Suq Uniku biex jiżgura l-koerenza tal-politika ekonomika tal-Unjoni, b'mod partikolari biex jiżgura l-konverġenza meħtieġa bejn pajjiżi li huma parti miż-żona tal-euro u dawk li mhumiex; billi l-kwalità tal-programmi nazzjonali ta' riforma fi ħdan is-Semestru Ewropew tvarja ħafna fil-konkretezza, it-trasparenza, il-vijabilità u l-kompletezza u dawk il-programmi għandhom jiġu eżaminati aktar fil-fond, għandhom jittejbu u għandhom ikunu ambizzjużi biżżejjed biex jintlaħqu l-objettivi tal-integrazzjoni ekonomika u tal-finalizzazzjoni tas-Suq Uniku; billi l-Istati Membri għandhom jagħtu informazzjoni kemm jista' jkun dettaljata anki rigward l-arranġamenti għall-applikazzjoni u l-implimentazzjoni tar-regoli fl-oqsma ewlenin tas-Suq Uniku; billi jeħtieġ li tiġi applika metodoloġija ġdida għas-Semestru Ewropew, li tikkonsisti fid-diskussjoni tal-prijoritajiet tas-Suq Uniku flimkien ma' dawk ekonomiċi u baġitarji, li tgħaqqadhom, flimkien ma' prijoritajiet tal-impjieg u soċjali, f'qafas uniku integrat ta' koordinament; billi r-rakkomandazzjonijiet speċifiċi għal kull pajjiż għandhom jikkunsidraw il-progress li sar u l-arranġamenti għall-implimentazzjoni tal-leġżilazzjoni tas-Suq Uniku, b'referenza partikolari għall-oqsma ewlenin u għall-prijoritajiet identifikati fuq bażi annwali; billi r-rakkomandazzjonijiet speċifiċi għal kull pajjiż għandhom, fl-istess ħin, joffru lill-Istati Membri soluzzjonijiet aktar prattiċi biex itejbu l-funzjonament tas-Suq Uniku, sabiex jiġi ġġenerat sostenn pubbliku u impenn politiku aktar qawwija biex titħeġġeġ it-tlestija tas-Suq Uniku; billi l-evalwazzjoni tal-istat tas-Suq Uniku għandha ssir parti integrali tas-Semestru Ewropew, fejn pilastru tal-Governanza tas-Suq Uniku jitqiegħed maġenb il-pilastru tal-Governanza Ekonomika; billi l-proposta tal-Kummissjoni sabiex jitħejja rapport annwali dwar l-integrazzjoni tas-Suq Uniku li jikkontribwixxi għall-bażi tal-evidenza li fuqha huma bbażati r-rakkomandazzjonijiet speċifiċi għal kull pajjiż, tista' tqiegħed il-pedament għal ċiklu tas-Suq Uniku annwali fil-ġejjieni fi ħdan is-Semestru Ewropew; billi l-introduzzjoni tas-Semestru Ewropew għandha sseħħ bl-involviment sħiħ tal-parlamenti nazzjonali u għandha sseħħ mingħajr preġudizzju għall-prerogattivi tal-Parlament Ewropew; Jitlob lill-Kummissjoni tressaq kemm jista' jkun malajr, filwaqt li tqis bħala l-bażi legali possibbli d-dispożizzjonijiet relevanti kollha tat-TFUE relatati mas-suq intern, inkluż l-Artikolu 26(3) tat-TFUE, proposta għal att li l-għan tiegħu jkun it-tisħiħ tal-governanza tas-Suq Uniku, filwaqt li ssegwi r-rakkomandazzjonijiet dettaljati li jinsabu fl-Anness; Jinnota li dawn ir-rakkomandazzjonijiet jirrispettaw id-drittijiet fundamentali u l-principju ta' sussisdjarjetà; Hu tal-fehma li l-implikazzjonijiet finanzjarji tal-proposta mitluba jridu jkunu koperti mill-allokazzjonijiet baġitarji eżistenti; Jagħti istruzzjonijiet lill-President tiegħu biex jgħaddi din ir-riżoluzzjoni kif ukoll ir-rakkomandazzjonijiet dettaljati li jinsabu fl-annessi lill-Kummissjoni u lill-Kunsill kif ukoll lill-Kunsill Ewropew u lill-parlamenti u lill-gvernijiet tal-Istati Membri. Proposta għal att leġiżlattiv immirat lejn it-tisħiħ tal-governanza tas-Suq Uniku għandha titressaq bil-ħsieb li tikkontribwixxi għall-iżgurar tal-funzjonament tas-Suq Uniku tal-Unjoni u biex tippromwovi t-tkabbir ekonomiku inklussiv fl-Ewropa. Il-proposta għandha tkun ibbażata fuq id-dispożizzjonijiet relevanti tat-TFUE relatati mas-suq intern. Il-Kummissjoni għandha tqis ukoll it-tressiq ta' proposta bbażata fuq l-Artikolu 26(3) tat-TFUE. Il-proċedura għandha tipprevedi involviment xieraq tal-Parlament Ewropew fl-istabbiliment ta' qafas ta' governanza tas-Suq Uniku. Għandha tipprevedi wkoll l-adozzjoni, min-naħa tal-Parlament Ewropew u l-Kunsill, ta' miżuri oħra meħtieġa għat-tisħiħ tal-governanza tas-Suq Uniku, b'mod partikolari miżuri li jindirizzaw l-oqsma fejn il-qafas regolatorju tal-Unjoni jkun ġie stabbilit skont l-Artikolu 294 tat-TFUE. L-att għandu jikkumplimenta l-qafas regolatorju tas-Suq Uniku u jiffaċilita t-traspozizzjoni, l-implimentazzjoni, l-applikazzjoni u l-infurzar tar-regoli u l-libertajiet tas-Suq Uniku. L-att għandu jipprevedi l-adozzjoni tal-linji gwida tal-Unjoni dwar is-Suq Uniku. Dawk il-linji gwida għandhom jinkludu objettivi li jridu jintlaħqu, prijoritajiet għall-azzjoni u kondizzjonijiet li jridu jiġu żgurati, u għandhom jiġu akkumpanjati minn metodi ta' ħidma u proċeduri li jridu jiġu stabbiliti bil-għan li tissaħħaħ il-governanza tas-Suq Uniku. Il-proċeduri għas-sottomissjoni, il-valutazzjoni u l-monitoraġġ tal-pjanijiet ta' azzjoni nazzjonali u għad-determinazzjoni ta' rakkomandazzjonijiet speċifiċi għall-pajjiż relatati mas-Suq Uniku għandhom jiġu fformulati. Għandhom jiġu definiti miżuri kumplimentari meħtieġa sabiex tittejjeb l-implimentazzjoni u l-infurzar tal-qafas regolatorju tas-Suq Uniku. Ir-rabta bejn iċ-ċiklu tal-governanza tas-Suq Uniku u ċ-ċiklu tal-politika annwali tas-Semestru Ewropew għandha tiġi ċċarata. Sabiex ikun żgurat li s-Suq Uniku jwassal b'mod effettiv it-tkabbir, il-ħolqien tal-impjiegi u jkattar il-fiduċja tal-konsumaturi u tan-negozji, għandhom jiġu stabbiliti linji gwida tal-Unjoni bl-għan tat-titjib tal-funzjonament tas-Suq Uniku. Dawk il-linji gwida għandhom jinkludu: objettivi u prijoritajiet għal azzjoni mill-Unjoni u l-Istati Membri; kondizzjonijiet li jridu jiddaħħlu fis-seħħ sabiex tittejjeb aktar il-governanza tas-Suq Uniku. Għandu jiġi determinat sett limitat ta' objettivi u prijoritajiet għall-azzjoni f'oqsma fejn Suq Uniku li jiffunzjona aħjar x'aktarx iġib l-aktar kisbiet sinifikanti fit-tkabbir u fl-impjiegi fl-Unjoni kollha. L-għażla ta' objettivi u prijoritajiet għal azzjoni għandha tkun ibbażata fuq il-kriterji li gejjin: Paragun tal-produzzjoni permezz ta' għażla ta' indikaturi kwantitattivi li jkopru l-kontributi fil-produzzjoni ta' oġġetti u servizzi, biex jiġu identifikati setturi li fihom jidher l-ogħla potenzjal mhux sfruttat biex jiġi ġġenerat it-tkabbir; Importanza ekonomika, li tanalizza jekk is-settur huwiex sinifikanti biżżejjed f'termini ta' skala tal-ekonomija tant li jħalli impatt mhux negliġibbli fuq it-tkabbir li kieku jiġu indirizzati r-raġunijiet għall-isfruttament insuffiċjenti tal-potenzjal; Fatturi dinamiċi li janalizzaw jekk is-settur ikunx jidher li diġà qiegħed jindirizza l-potenzjal mhux sfruttat tiegħu, abbażi ta' fatturi bħalma huma l-kapaċità tas-settur li joħloq it-tkabbir tal-impjiegi, u l-possibbiltà tiegħu li jilħaq il-livelli ta' riferiment għall-produttività tax-xogħol; Fatturi tas-Suq Uniku li janalizzaw jekk hemmx evidenza li t-titjib tas-Suq Uniku jista' jwassal għall-użu ta' potenzjal mhux sfruttat; Fatturi rigward elementi addizzjonali għall-protezzjoni u s-salvagwardja tal-konsumaturi, il-ħaddiema u ċ-ċittadini. Il-kondizzjonijiet li jridu jiddaħħlu fis-seħħ sabiex tittejjeb aktar il-governanza tas-Suq Uniku għandhom jinkudu: L-applikazzjoni ta' prinċipji ta' regolamentazzjoni intelliġenti fejn ir-regoli tas-Suq Uniku isiru u jiġu implimentati sabiex jiżguraw li dawk ir-regoli jsiru, jiġu trasposti u implimentati b'tali mod li jaħdmu b'mod effettiv għal dawk li huma maħsuba għalihom; Tnaqqis fil-livell ta' piżijiet amministrattivi, speċjalment għal intrapriżi żgħar u ta' daqs medju, sal-livell minimu; In-negozji u ċ-ċittadini jkunu jistgħu, fejn jinħtieġu li jikkonformaw mal-proċeduri, jagħmlu dan b'mod mgħaġġel permezz ta' mezzi elettroniċi; L-iżgurar li n-negozji u ċ-ċittadini jsibu informazzjoni u jgħinu u jkollhom access għal rimedji mgħaġġla, effettivi u ekonomikament aċċessibbli fejn ikunu meħtieġa; Użu aktar intelliġenti ta' teknoloġija tal-informazzjoni sabiex jiġu infurmati negozji u ċittadini, u jkunu jistgħu jagħmlu użu mid-drittijiet u l-opportunitajiet tagħhom, u jgħaqqdu aħjar l-inizjattivi fil-livell nazzjonali u tal-Unjoni; Użu mtejjeb ta' għodda onlajn, bħas-Sistema ta' Informazzjoni tas-Suq Intern (IMI), f'kooperazzjoni transkonfinali bejn amministrazzjonijiet; Aktar żvilupp tal-Punti ta' Kuntatt Uniku; Użu effettiv ta' mekkaniżmi rapidi u effettivi għas-soluzzjoni ta' problemi, anke permezz tal-istabbiliment ta' servizz għall-għoti tal-ewwel għajnuna faċilment aċċessibbli fil-livell nazzjonali li n-negozji u ċ-ċittadini jistgħu jirrikorru għalih meta jiltaqgħu ma' problemi x'ħin jippruvaw jużaw id-drittijiet u l-opportunitajiet offruti mis-Suq Uniku; Sabiex tittejbu l-implimentazzjoni u l-infurzar tal-qafas regolatorju tas-Suq Uniku, il-Kummissjoni għandha: Ittejjeb l-għajnuna tat-traspożizzjoni tagħha lill-Istati Membri għal direttivi li għad iridu jiġu trasposti; Twettaq kontrolli ta' konformità sistematiċi u tieħu miżuri ta' appoġġ sabiex ir-regoli jaħdmu fil-prattika fl-Istati Membri kollha; Għal leġiżlazzjoni li ġiet trasposta u implimentata, twettaq reviżjonijiet fil-fond biex tivvaluta kif ir-regoli jiġu implimentati u kif jaħdmu fil-prattika, f'termini prattiċi kif ukoll ekonomiċi; Ittejjeb ir-rappurtar tal-implimentazzjoni ex-post filwaqt illi tiffoka fuq il-konformità mill-Istati Membri u l-valutazzjonijiet tal-prestazzjoni tagħha filwaqt illi tiffoka fuq l-effiċjenza ta' miżuri tal-politika adottati; Torganizza eżercizzji ta' rieżami bejn il-pari mal-Istati Membri. Sabiex jittejbu l-implimentazzjoni u l-infurzar tal-qafas regolatorju tas-Suq Uniku, l-Istati Membri għandhom: Jissottomettu lill-Kummissjoni abbozz tal-miżuri tat-traspożizzjoni, fejn l-Istati Membri jew il-Kummissjoni jqisu li huwa xieraq, sabiex tiġi żgurata wkoll evalwazzjoni ex-ante ta' traspożizzjoni tajba u jiġu żgurati l-konformità u l-implimentazzjoni mgħaġġla; Jikkonsultaw regolarment mal-partijiet interessati u s-soċjetà ċivili, inklużi l-konsumturi, in-negozji u l-awtoritajiet reġjonali u lokali matul il-proċess tat-traspożizzjoni u matul l-implimentazzjoni; Jipprovdu spjegazzjoni onlajn ta' kif ittrasponew ir-regoli u kif dawk ir-regoli jaħdmu fil-prattika; L-Istati Membri għandhom ifasslu u jressqu lill-Kummissjoni pjanijiet ta' azzjoni nazzjonali immirati lejn l-implimentazzjoni tal-objettivi u l-prijoritajiet tal-Unjoni għal azzjoni bil-għan li jittejjeb il-funzjonament tas-Suq Uniku. Il-pjanijiet ta' azzjoni għandhom jinkludu lista ta' miżuri ddettaljati li jridu jitwettqu u pjan direzzjonali għall-implimentazzjoni tagħhom. Il-pjanijiet ta' azzjoni nazzjonali għandhom jitfasslu f'konsultazzjoni mal-partijiet interessati rilevanti li jirrappreżentaw interessi ekonomiċi u soċjali, kif ukoll l-interessi tal-konsumaturi. Il-Kummissjoni, f'kooperazzjoni mal-Kumitat Konsultattiv dwar is-Suq Intern, għandha tivvaluta l-pjanijiet ta' azzjoni nazzjonali u tissottometti rapport lill-Parlament Ewropew u lill-Kunsill. Il-valutazzjoni ta' pjanijiet ta' azzjoni nazzjonali għandha tqis it-Tabella ta' Valutazzjoni tas-Suq Intern u r-Rapport dwar il-Governanza tas-Suq Uniku. Il-Kummissjoni għandha timmonitorja l-progress li jkun sar fl-implimentazzjoni tal-pjanijiet ta' azzjoni nazzjonali. Għal dak l-għan, l-Istati Membri għandhom jipprovdu lill-Kummissjoni bl-informazzjoni rilevanti kollha meqjusa bħala meħtieġa sabiex jiġi vvalutat il-progress li jkun sar. It-tressiq u l-evalwazzjoni tal-pjanijiet ta' azzjoni nazzjonali għandhom jitqiesu bħala azzjonijiet koordinati li jagħmlu parti, fi ħdan qafas integrat, ta' ċiklu annwali għall-identifikazzjoni tal-prijoritajiet politiċi għat-tlestija sħiħa tas-Suq Uniku, filwaqt li titqies id-dimensjoni ekonomika, soċjali u ambjentali. Abbażi tal-valutazzjoni tal-pjanijiet ta' azzjoni nazzjonali u bl-użu ta' għodda oħra relevanti tas-Suq Uniku, il-Kunsill, fuq proposta mill-Kummissjoni u wara konsultazzjoni mal-Parlament Ewropew, għandu jifformula, kif xieraq, u abbażi tal-prijoritajiet politiċi għal azzjoni fl-oqsma meqjusa bħala ewlenin, rakkomandazzjonijiet relatati mas-Suq Uniku lill-Istati Membri bil-għan li jittejbu t-traspożizzjoni, l-implimentazzjoni u l-infurzar tar-regoli tas-Suq Uniku. Meta jindirizza r-rakkomandazzjonijiet lill-Istati Membri, il-Kunsill għandu jagħmel użu sħiħ mill-istrumenti previsti fit-TFUE. Fejn issir rakkomandazzjoni relatata mas-Suq Uniku, il-Kumitat relevanti tal-Parlament Ewropew għandu jkollu l-possibbiltà li jistieden rappreżentanti tal-Istat Membru kkonċernat biex jipparteċipaw fi skambju tal-opinjonijiet, u rappreżentanti tal-Kummissjoni għandu jkollhom il-possibbiltà li jiġu mistiedna biex jiskambjaw l-opinjonijiet tagħhom mal-parlament ta' dak l-Istat Membru. Sabiex jiġi żgurat li s-Suq Uniku jwassal riżultati konkreti għaċ-ċittadini, il-konsumaturi, il-ħaddiema u n-negozji, iċ-ċiklu annwali tas-Semestru Ewropew għandu jintuża bħala pjattaforma għall-gwida politika, ir-rappurtar, il-monitoraġġ tal-progress li jkun sar mill-Istati Membri u l-Unjoni fl-ilħuq tal-objettivi tas-Suq Uniku u d-definizzjoni ta' azzjoni ta' rimedju. Għandu jiġi definit pilastru tas-Suq Uniku tas-Semestru Ewropew. Il-pilastru tas-Suq Uniku tas-Semestru Ewropew għandu jinkludi. It-Tabella ta' Valutazzjoni tas-Suq Intern, inklużi rapporti ddettaljati speċifiċi għall-pajjiż fir-rigward tal-implimentazzjoni u l-applikazzjoni tal-leġiżlazzjoni tas-Suq Uniku; L-arranġamenti ta' implimentazzjoni tal-leġiżlazzjoni dwar is-Suq Uniku, kif iċċarati mill-Istati Membri, b'referenza partikolari għall-oqsma ewlenin u għall-prijoritajiet politiċi identifikati fuq bażi annwali; Il-proposti mill-Kummissjoni għal prijoritajiet politiċi għas-sena li ġejja, fl-livell tal-Unjoni u dak nazzjonali, ippreżentati fi ħdan l-Istħarriġ dwar it-Tkabbir Annwali u r-rapport annwali dwar l-integrazzjoni tas-Suq Uniku. Ir-rapport annwali għandu jipprovdi wkoll valutazzjoni ta' kif is-Suq Uniku jiffunzjona fil-prattika. Dawk il-proposti dwar prijoritajiet politiċi għandhom jiġu bbażati fuq is-sejbiet tat-Tabella ta' Valutazzjoni tas-Suq Intern u strumenti oħra ta' monitoraġġ tas-Suq Uniku, sabiex tiġi evitata sovrappożizzjoni u jiġu prodotti rakkomandazzjonijiet effiċjenti u ċari u tiġi żgurata l-koerenza tal-politika ekonomika Ewropea; Il-formulazzjoni ta' prijoritajiet politiċi biex tittieħed azzjoni u jintlaħqu l-miri biex jingħelbu l-ostakoli li jibqgħu fil-livell tal-Unjoni u f'dak nazzjonali fil-forma ta' linji gwida tas-Suq Uniku; Is-sottomissjoni mill-Istati Membri ta' pjanijiet ta' azzjoni nazzjonali bl-għan tal-implimentazzjoni tal-linji gwida tas-Suq Uniku; Il-valutazzjoni ta' pjanijiet ta' azzjoni nazzjonali mill-Kummissjoni, f'kooperazzjoni mill-qrib mal-Kumitat Konsultattiv dwar is-Suq Intern, u filwaqt illi jitqiesu t-Tabella ta' Valutazzjoni tas-Suq Intern u r-Rapport Annwali dwar il-Governanza tas-Suq Uniku; L-adozzjoni mill-Kunsill u l-Parlament Ewropew ta' rakkomandazzjonijiet distinti relatati mas-Suq Uniku lill-Istati Membri, abbazi ta' proposta mill-Kummissjoni. Il-Parlament Ewropew għandu jkun involut fl-istabbiliment tal-qafas ta' governanza tas-Suq Uniku skont it-Trattati. Għandu jiġi involut ukoll, u mill-inqas kkonsultat mill-Kunsill, fl-adozzjoni ta' miżuri oħra meħtieġa biex tissaħħaħ il-governanza tas-Suq Uniku, anke fir-rigward ta' objettivi, prijoritajiet u azzjonijiet ta' politika ppjanati tal-Unjoni. Qabel il-Kunsill Ewropew tar-Rebbiegħa, il-Parlament Ewropew għandu jiddiskuti l-Istħarriġ dwar it-Tkabbir Annwali u jivvota dwar l-emendi relatati mar-rapport annwali dwar l-integrazzjoni tas-Suq Uniku li jrid jiġi sottomess lill-Kunsill Ewropew. Il-President tal-Parlament Ewropew għandu, fil-laqgħa tal-Kunsill Ewropew tar-Rebbiegħa, jippreżenta l-opinjonijiet tal-Parlament Ewropew dwar l-integrazzjoni tas-Suq Uniku. Il-Kunsill u l-Kummissjoni għandhom ikunu preżenti f'laqgħat interparlamentari bejn il-Parlament Ewropew u l-Parlamenti nazzjonali meta tiġi diskussa l-integrazzjoni tas-Suq Uniku. wara li kkunsidra d-Dikjarazzjoni Universali tad-Drittijiet tal-Bniedem u l-konvenzjonijiet tan-NU dwar id-drittijiet tal-bniedem u l-protokolli fakultattivi tagħhom, wara li kkunsidra r-Riżoluzzjoni 60/251 tal-Assemblea Ġenerali tan-Nazzjonijiet Uniti li tistabbilixxi l-Kunsill tad-Drittijiet tal-Bniedem (UNHRC), wara li kkunsidra d-Dikjarazzjoni tal-Millennju tan-Nazzjonijiet Uniti tat-8 ta' Settembru 2000 u r-riżoluzzjonijiet tal-Assemblea Ġenerali tan-NU dwarha, wara li kkunsira l-Konvenzjoni Ewropea dwar id-Drittijiet tal-Bniedem, il-Karta Soċjali Ewropea u l-Karta tad-Drittijiet Fundamentali tal-UE, wara li kkunsidra l-Qafas Strateġiku tal-UE dwar id-Drittijiet tal-Bniedem u d-Demokrazija u l-Pjan ta' Azzjoni tal-UE dwar id-Drittijiet tal-Bniedem u d-Demokrazija, kif adottati fit-3179 laqgħa tal-Kunsill Affarijiet Barranin tal-25 ta' Ġunju 2012, wara li kkunsidra r-rapport tad-delegazzjoni mis-Sottokumitat tiegħu għad-Drittijiet tal-Bniedem dwar iż-żjara tagħha lid-19-il sessjoni tal-UNHRC, u dak tad-delegazzjoni konġunta mill-Kumitat tiegħu għall-Affarijiet Barranin, is-Sottokumitat tiegħu għad-Drittijiet tal-Bniedem u s-Sottokumitat tiegħu għas-Sigurtà u d-Difiża, li attendew is-67 sessjoni tal-Assemblea Ġenerali tan-NU, wara li kkunsidra r-riżoluzzjonijiet ta' urġenza tiegħu dwar kwistjonijiet relatati mad-drittijiet tal-bniedem, wara li kkunsidra l-Artikoli 2, 3(5), 18, 21, 27 u 47 tat-Trattat dwar l-Unjoni Ewropea, wara li kkunsidra s-sessjonijiet li jmiss tal-UNHRC fl-2013, b'mod partikolari t-22 sessjoni regolari li se ssir mill-25 ta' Frar sat-22 ta' Marzu 2013, wara li kkunsidra l-Artikolu 110(2) u (4) tar-Regoli ta' Proċedura tiegħu, billi l-implimentazzjoni b'suċċess tar-rieżami reċenti tal-UE tal-istrateġija tagħha dwar id-drittijiet tal-bniedem għandha ssaħħaħ il-kredibbiltà tal-UE fil-UNHRC billi żżid il-konsistenza bejn il-politiki interni u esterni tagħha; billi l-UE għandha tagħmel ħilitha biex issemma' leħinha kontra l-ksur tad-drittijiet tal-bniedem f'pożizzjonijiet komuni u uniti sabiex tikseb l-aħjar riżultati possibbli u, f'dan il-kuntest, għandha tkompli ssaħħaħ il-kooperazzjoni u ttejjeb l-arranġamenti organizzattivi u l-koordinazzjoni bejn l-Istati Membri; billi l-Kunsill tal-Unjoni Ewropea adotta Qafas Strateġiku dwar id-Drittijiet tal-Bniedem u d-Demokrazija u Pjan ta' Azzjoni għall-implimentazzjoni tiegħu, bl-għan li jikseb politika tal-UE aktar effikaċi, viżibbli u konsistenti f'dan il-qasam; billi fil-25 ta' Lulju 2012 inħatar Rappreżentant Speċjali tal-UE għad-Drittijiet tal-Bniedem (RSUE) li jaġixxi taħt l-awtorità tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà, li r-rwol tiegħu hu li jtejjeb l-effikaċja u l-viżibbiltà tal-politika tal-UE dwar id-drittijiet tal-bniedem u li jikkontribwixxi għall-implimentazzjoni tal-Qafas Strateġiku u tal-Pjan ta' Azzjoni dwar id-Drittijiet tal-Bniedem u d-Demokrazija; billi delegazzjoni mis-Sottokumitat tiegħu għad-Drittijiet tal-Bniedem se tmur Ġinevra matul it-22 sessjoni tal-UNHRC, kif diġà seħħ għas-sessjonijiet tal-UNHRC ta' snin preċedenti; Jieħu nota tal-proċess kontinwu biex jiġu kkonfermati l-prijoritajiet tal-UE għat-22 sessjoni tal-UNHRC; jilqa' l-attenzjoni mogħtija mill-UE lis-sitwazzjoni fis-Sirja, f'Burma/Mjanmar, fir-Repubblika Demokratika Popolari tal-Korea (RDPK) u f'Mali, kif ukoll l-appoġġ tagħha għall-estensjoni tal-mandat tar-Rapporteur Speċjali dwar is-sitwazzjoni tad-drittijiet tal-bniedem fl-Iran; japprova wkoll l-enfasi fuq kwistjonijiet tematiċi bħal-libertà tal-ħsieb, tar-reliġjon u tat-twemmin, l-abolizzjoni tal-piena tal-mewt, id-drittijiet tat-tfal, id-drittijiet kummerċjali u tal-bniedem, il-vjolenza fuq in-nisa u d-drittijiet tal-LGBTI; Jilqa' l-fatt li l-aġenda għat-22 sessjoni regolari tinkludi diskussjonijiet minn panels dwar l-integrazzjoni tad-drittijiet tal-bniedem, l-impatt negattiv tal-kriżi ekonomika u finanzjarja u tal-korruzzjoni fuq it-tgawdija tad-drittijiet tal-bniedem, u l-kommemorazzjoni tal-20 anniversarju tal-adozzjoni tad-Dikjarazzjoni ta' Vjenna u l-Programm ta' Azzjoni, dibattiti interattivi, inter alia dwar id-drittijiet ta' persuni b'diżabbiltajiet, u laqgħat estensivi dwar diversi kwistjonijiet, bħad-dritt tat-tfal li jgawdu l-ogħla standards tas-saħħa li jistgħu jinkisbu; jistieden lis-Servizz Ewropew għall-Azzjoni Esterna (SEAE) u lill-Istati Membri biex jikkontribwixxu attivament għal dawn id-dibattiti u biex jiddikjaraw b'mod ċar li d-drittijiet tal-bniedem huma universali, indiviżibbli u interdipendenti; Jilqa' r-rapporti li għandhom jiġu ppreżentati mir-Rapporteurs Speċjali dwar, inter alia, is-sitwazzjonijiet tad-drittijiet tal-bniedem fl-Iran, f'Burma/Mjanmar u fit-territorji Palestinjani okkupati sa mill-1967, flimkien mar-rapport bil-miktub li għandu jiġi ppreżentat mill-Kummissarju Għoli dwar id-Drittijiet tal-Bniedem rigward is-sitwazzjoni tad-drittijiet tal-bniedem f'Mali, partikolarment fit-Tramuntana tal-pajjiż, kif ukoll dwar il-housing bħala komponent tad-dritt għal standard ta' għajxien xieraq, dwar id-dritt għan-nondiskriminazzjoni f'dan il-kuntest, dwar il-libertà tal-ħsieb, tar-reliġjon jew tat-twemmin u dwar il-promozzjoni u l-protezzjoni tad-drittijiet tal-bniedem u l-libertajiet fundamentali waqt li jiġi miġġieled it-terroriżmu; Jinnota li ġew eletti 18-il membru ġdid tal-UNHRC f'Settembru 2012 u li dawn issieħbu fl-1 ta' Jannar 2013, jiġifieri l-Arġentina, il-Brażil, il-Côte d'Ivoire, l-Estonja, l-Etjopja, il-Gabon, il-Ġermanja, l-Irlanda, il-Ġappun, il-Kazakistan, il-Kenja, il-Montenegro, il-Pakistan, ir-Repubblika tal-Korea, Sjerra Leone, l-Emirati Għarab Magħquda, l-Istati Uniti tal-Amerika, u r-Repubblika Bolivarjana tal-Venezwela; u jinnota li issa disa' Stati Membri tal-UE huma membri tal-UNHRC; Jinnota l-elezzjoni ta' President ġdid tal-UNHRC, Remigiusz A. Henzcel, mill-Polonja, u ta' erba' Viċi Presidenti għall-2013, Cheikh Ahmed Ould Zahaf (il-Mawritanja), Iruthisham Adam (il-Maldive), Luis Gallegos Chiriboga (l-Ekwador) u Alexandre Fasel (l-Isvizzera); Jisħaq fuq il-fatt li l-elezzjonijiet għall-UNHRC jeħtieġ li jkunu kompetittivi, u jesprimi l-oppożizzjoni tiegħu għall-organizzazzjoni ta' elezzjonijiet mhux ikkontestati minn gruppi reġjonali; itenni l-importanza ta' standards għas-sħubija fil-UNHRC fir-rigward tal-impenn u l-prestazzjoni fil-qasam tad-drittijiet tal-bniedem; jisħaq fuq il-fatt li membri tal-UNHRC jeħtieġ li jżommu l-ogħla standards fil-promozzjoni u l-protezzjoni tad-drittijiet tal-bniedem; itenni l-importanza ta' kriterji sodi u trasparenti għar-reintegrazzjoni ta' membri sospiżi; Jiddispjaċih li l-awtoritajiet tal-Kazakistan, li huwa membru li għadu kif ġie elett tal-UNHRC, sal-lum irrifjutaw li jippermettu li ssir investigazzjoni internazzjonali indipendenti dwar l-avvenimenti f'Zhanaozen, minkejja t-talbiet tal-Kummissarju Għoli tan-NU għad-Drittijiet tal-Bniedem u tal-Parlament; Jibqa' preokkupat dwar il-fenomenu tal-'bloc politics' u l-effett tiegħu fuq il-kredibbiltà tal-UNHRC u l-effettività tal-ħidma tiegħu; Jilqa' l-ħatra mill-Assemblea Ġenerali tan-NU ta' Navanethem Pillay għat-tieni mandat bħala Kummissarju Għoli għad-Drittijiet tal-Bniedem; itenni l-appoġġ qawwi tiegħu għall-Uffiċċju tal-Kummissarju Għoli għad-Drittijiet tal-Bniedem, u għall-indipendenza u l-integrità tiegħu; Ifaħħar lill-Kummissarju Għoli għad-Drittijiet tal-Bniedem għall-isforzi tagħha fil-proċess ta' tisħiħ tal-korpi stabbiliti bit-Trattat u jilqa' r-rapport tagħha dwar din il-kwistjoni li ġie ppubblikat fit-22 ta' Ġunju 2012; jafferma mill-ġdid in-natura b'diversi partijiet interessati tal-korpi stabbiliti bit-Ttrattat u jenfasizza li jeħtieġ li s-soċjetà ċivili tkun inkluża kontinwament f'dawn il-proċessi; jenfasizza, barra minn hekk, li l-indipendenza u l-effikaċja tal-korpi satbbiliti bit-Trattat iridu jitħarsu u jissaħħu; jisħaq li jeħtieġ li jiġi żgurat biżżejjed finanzjament sabiex ikopri l-ammont ta' xogħol li qed jiżdied għall-korpi stabbiliti bit-Trattat; jitlob lill-UE tadotta rwol ta' tmexxija fl-iżgurar tal-funzjonament effikaċi tas-sistema tal-korpi stabbiliti bit-Trattat, anke fir-rigward ta' finanzjament xieraq; Jikkundanna bl-aktar mod qawwi l-vjolenza li kulma jmur qed tiżdied u mingħajr distinzjoni użata mir-reġim ta' Assad kontra l-popolazzjoni Sirjana, inklużi l-użu ta' artillerija peżanti u bumbardamenti fuq żoni populati, l-eżekuzzjonijiet sommarji u l-għajbien sfurzat; jikkundanna b'mod inekwivokabbli l-ksur sistematiku tad-drittijiet tal-bniedem mir-reġim, li jista' jitqies bħala delitt kontra l-umanità; jesprimi preokkupazzjoni kbira dwar is-sitwazzjoni li qed tiddeterjora kontinwament għall-popolazzjoni ċivili; jikkundanna, barra minn hekk, il-ksur tad-drittijiet tal-bniedem imwettaq mill-gruppi u l-forzi tal-oppożizzjoni; jistieden lill-atturi armati kollha biex itemmu minnufih il-vjolenza fis-Sirja; u jtenni t-talba tiegħu biex ir-reġim ta' Assad jirriżenja minnufih u biex jibda proċess paċifiku ta' tranżizzjoni politika; iħeġġeġ lill-partijiet kollha fil-kunflitt biex jiżguraw aċċess transkonfinali sħiħ u sikur għall-isforzi internazzjonali ta' għajnuna umanitarja; Jesprimi l-preokkupazzjoni tiegħu dwar l-effetti tal-kriżi Sirjana fuq is-sigurtà u l-istabbiltà fir-reġjun; jistieden lill-Kummissjoni u lill-Istati Membri jipprovdu għajnuna lill-pajjiżi fir-reġjun fl-isforzi tagħhom biex jipprovdu għajnuna umanitarja lir-rifuġjati mis-Sirja; Jilqa' l-attenzjoni kontinwa mogħtija mill-UNHRC lis-sitwazzjoni umanitarja u tad-drittijiet tal-bniedem orribbli fis-Sirja, kif intwera mir-riżoluzzjonijiet dwar is-sitwazzjoni f'dak il-pajjiż li ġew adottati fid-19, fl-20 u fil-21 sessjoni tal-UNHRC u fis-Sessjoni Speċjali tiegħu dwar is-Sirja li saret fl-1 ta' Ġunju 2012; iħeġġeġ lis-SEAE u lill-Istati Membri jiżguraw li s-sitwazzjoni fis-Sirja tibqa' tiġi ttrattata bl-ogħla prijorità fil-qafas tan-NU, partikolarment fil-UNHRC; itenni l-importanza tal-iżgurar tar-responsabbiltà għal ksur tad-dritt internazzjonali dwar id-drittijiet tal-bniedem u tad-dritt umanitarju internazzjonali li twettaq matul il-kunflitt; Jesprimi l-appoġġ sħiħ tiegħu għall-Kummissjoni Indipendenti ta' Inkjesta dwar is-Sirja u għall-estensjoni mill-UNHRC tal-mandat tiegħu; jisħaq fuq l-importanza tal-ammissibbiltà tal-evidenza diġitali ta' delitti, vjolenza u ksur tad-drittijiet tal-bniedem; jilqa' l-ħatra ta' Carla del Ponte u Vitit Muntarbhorn bħala membri ġodda, u l-ħatra ta' Paolo Pinheiro bħala Rapporteur Speċjali dwar is-Sirja, li se jibda l-ħidma tiegħu ladarba jispiċċa l-mandat tal-Kummissjoni ta' Inkjesta; jilqa' r-rapport tal-Kummissjoni li jiżvela l-atroċitajiet li twettqu fis-Sirja; Jiddispjaċih li għadu ma ntlaħaqx ftehim dwar l-adozzjoni ta' riżoluzzjoni fil-Kunsill tas-Sigurtà tan-NU (KSNU) dwar is-sitwazzjoni fis-Sirja u, b'mod partikolari, li dan qed jostakola l-kapaċità li tiġi eżerċitata pressjoni effikaċi bl-għan li tintemm il-vjolenza fil-pajjiż; jistieden lill-membri tal-KSNU biex jiftakru r-responsabbiltà tagħhom fil-konfront tal-poplu Sirjan; ifaħħar l-isforzi diplomatiċi tal-VP/RGħ u tal-Istati Membri tal-UE biex jinvolvu liċ-Ċina u lir-Russja f'din il-kwistjoni; jistedinhom ikomplu b'dawn l-isforzi; ifakkar ukoll lill-Istati Membri kollha tan-NU dwar il-prinċipju tar-"responsabbiltà li tipproteġi" mħaddan mill-Assemblea Ġenerali tan-NU; jistieden lill-istati kollha jaħdmu biex is-sitwazzjoni fis-Sirja titressaq quddiem il-Qorti Kriminali Internazzjonali (QKI), u jilqa' l-inizjattiva mmexxija mill-Isvizzera ta' ittra konġunta f'isem 58 pajjiż, inklużi 26 Stat Membru tal-UE, f'din id-direzzjoni; iħeġġeġ lir-Rappreżentant Għoli tal-UE biex jinvolvi ruħu personalment fil-bini ta' koalizzjoni kbira u inklużiva biex tappoġġa dan it-tressiq' Jilqa' r-rapport bil-miktub finali mill-Kummissjoni Indipendenti ta' Inkjesta (COI) dwar il-Libja, li ġie ppreżentat matul id-19-il sessjoni tal-UNHRC, li enfasizza l-ksur tad-drittijiet tal-bniedem f'dak il-pajjiż; iħeġġeġ lill-UNHRC jesprimi tħassib dwar il-ksur kontinwu, ikompli jimmonitorja s-sitwazzjoni u jitlob lill-Kummissarju Għoli tirrapporta dwar is-sitwazzjoni tad-drittijiet tal-bniedem fil-Libja; Jistieden lill-Emirati Għarab Magħquda, bħala membru ġdid elett tal-Kunsill tad-Drittijiet tal-Bniedem u wieħed mill-14-il stat li kellhom ir-rekords tad-drittijiet tal-bniedem tagħhom eżaminati mis-sessjoni tal-Grupp ta' Ħidma tal-Eżami Perjodiku Universali, biex itemm ir-ripressjoni attwali tad-difensuri tad-drittijiet tal-bniedem u tal-attivisti politiċi paċifiċi u biex jonora l-impenji tiegħu li jżomm l-ogħla standards fil-promozzjoni u l-protezzjoni tad-drittijiet tal-bniedem; Jesprimi tħassib dwar is-sitwazzjoni tad-difensuri tad-drittijiet tal-bniedem u l-attivisti politiċi tal-oppożizzjoni fil-Baħrejn; itenni t-talba tiegħu biex l-Istati Membri jaħdmu favur l-adozzjoni waqt it-22 sessjoni tal-UNHRC ta' riżoluzzjoni dwar is-sitwazzjoni tad-drittijiet tal-bniedem fil-Baħrejn, li tinkludi l-istabbiliment ta' mekkaniżmu internazzjonali sabiex jimmonitorja l-implimentazzjoni tar-rakkomandazzjonijiet tal-Kummissjoni Indipendenti ta' Inkjesta tal-Baħrejn, fosthom dawk rigward id-difensuri tad-drittijiet tal-bniedem; Jilqa' r-riżoluzzjoni adottat mill-UNHRC f'Ottubru 2012 dwar l-għajnuna teknika u l-bini ta' kapaċità għall-Jemen fil-qasam tad-drittijiet tal-bniedem u l-istabbiliment ta' Uffiċċju għall-Pajjiż tal-OHCHR fil-Jemen; iħeġġeġ lill-UNHRC jkompli jimmonitorja s-sitwazzjoni fil-pajjiż; Jesprimi tħassib kbir dwar in-nuqqas kontinwu ta' stabbiltà politika u dwar il-fatt li reġgħet feġġet il-vjolenza fl-Eġittu; jappoġġa bis-sħiħ tranżizzjoni għal soċjetà demokratika, ibbażata fuq l-istat tad-dritt u qafas kostituzzjonali, li tirrispetta bis-sħiħ id-drittijiet tal-bniedem u l-libertajiet fundamentali, b'mod partikolari l-libertà tal-espressjoni, id-drittijiet tan-nisa u r-rispett għall-minoranzi; iħeġġeġ lill-awtoritajiet Eġizzjani jibdew investigazzjoni trasparenti dwar l-użu ta' vjolenza mill-forzi tas-sigurtà u mill-pulizija kontra dimostranti u jiżguraw responsabbiltà għal ksur tad-drittijiet tal-bniedem; itenni l-pożizzjoni tal-UE kontra l-piena tal-mewt u jitlob, f'dan ir-rigward, għal moratorju fuq l-eżekuzzjoni tal-pieni tal-mewt fl-Eġittu, inkluż il-każ tal-21 ruħ li reċentement ingħataw il-piena tal-mewt għad-diżastru tas-sena li għaddiet fl-istadium tal-futbol ta' Port Said; Jesprimi t-tħassib tiegħu dwar il-ksur kontinwu tad-drittijiet tal-bniedem fis-Saħara tal-Punent; jitlob li jiġu protetti d-drittijiet fundamentali tal-poplu tas-Saħara tal-Punent, inklużi l-libertà ta' assoċjazzjoni, il-libertà tal-espressjoni u d-dritt għal protesti; jitlob għall-ħelsien tal-priġunieri politiċi Saħrawi kollha; jilqa' t-twaqqif ta' Mibgħut Speċjali għas-Saħel u jenfasizza l-ħtieġa għal monitoraġġ internazzjonali tas-sitwazzjoni tad-drittijiet tal-bniedem fis-Saħara tal-Punent; jappoġġa soluzzjoni ġusta u dewwiema tal-kunflitt abbażi tad-dritt għall-awtodeterminazzjoni tal-poplu Saħrawi, f'konformità mar-riżoluzzjonijiet relevanti tan-Nazzjonijiet Uniti; Jilqa' d-deċiżjoni tal-UNHRC li jinħatar Rapporteur Speċjali dwar is-sitwazzjoni tad-drittijiet tal-bniedem fil-Bjelorussja, u jieħu nota tal-appoġġ transreġjonali għar-riżoluzzjoni li tistabbilixxi dan il-mandat, li turi li s-sitwazzjoni terribbli tad-drittijiet tal-bniedem f'dak il-pajjiż qed tiġi rikonoxxuta minn stati madwar id-dinja kollha; Jilqa' l-estensjoni tal-mandati tal-esperti indipendenti dwar il-Côte d'Ivoire, Ħaiti u s-Somalja; iħeġġeġ lill-awtoritajiet ta' dawn il-pajjiżi jikkooperaw bis-sħiħ mad-detenturi tal-mandati; Jitlob l-estensjoni tal-mandat tar-Rapporteur Speċjali dwar is-sitwazzjoni tad-drittijiet tal-bniedem fl-Iran; Jitlob l-estensjoni tal-mandat tar-Rapporteur Speċjali dwar is-sitwazzjoni tad-drittijiet tal-bniedem fir-Repubblika Demokratika Popolari tal-Korea (RDPK) għal sena oħra; jilqa' l-fatt li r-riżoluzzjoni dwar ir-RDPK ġiet adottata b'kunsens, li juri l-livell qawwi ta' appoġġ għall-mandat; iħeġġeġ lill-Gvern tar-RDPK biex jikkoopera bis-sħiħ mar-Rapporteur u jiffaċilita ż-żjarat tiegħu fil-pajjiż; iħeġġeġ lill-UNHRC jaġixxi fuq it-talba tal-Kummissarju Għoli għad-Drittijiet tal-Bniedem biex tiġi stabbilita kummissjoni internazzjonali ta' inkjesta dwar delitti serji li ilhom iseħħu fir-RDPK għal għexieren ta' snin; Jilqa' r-riżoluzzjoni adottata mill-UNHRC dwar Burma/Mjanmar u jitlob l-estensjoni tal-mandat tar-Rapporteur Speċjali dwar is-sitwazzjoni tad-drittijiet tal-bniedem f'dak il-pajjiż; jinnota l-passi meħuda mill-Gvern ta' Burma mill-bidu tal-2011 biex jerġa' jdaħħal il-libertajiet ċivili fil-pajjiż; madankollu, jesprimi preokkupazzjoni kbira ferm dwar l-għadd kbir ta' ċivili midruba jew maqtula minħabba l-operazzjonijiet militari fl-Istat ta' Kashin kif ukoll iż-żieda f'daqqa fil-vjolenza komunali fl-Istat ta' Rakhine u li b'konsegwenza tagħha mietu u ndarbu n-nies, inqerdet il-proprjetà u ġew spostati popolazzjonijiet lokali; jemmen li l-kawża sottostanti tas-sitwazzjoni hija l-politiki diskriminatorji li ilhom jeżistu kontra l-popolazzjonijiet tar-Rohingya u tal-Kashin; jisħaq li jinħtieġu sforzi akbar biex tiġi riżolta l-kawża li minnha toriġina l-problema; iħeġġeġ lill-Gvern tal-Mjanmar biex jaċċellera l-implimentazzjoni tal-impenn tiegħu li jwaqqaf Uffiċċju għall-Pajjiż tal-OHCHR fil-Mjanmar u jenfasizza li rappurtar u monitoraġġ kontinwi mir-Rapporteur Speċjali għandhom jinżammu fil-kuntest attwali; Jilqa' wkoll ir-riżoluzzjoni dwar is-Sri Lanka li tenfasizza r-rikonċiljazzjoni u r-responsabbiltà f'dak il-pajjiż; itenni l-appoġġ tiegħu għar-rakkomandazzjonijiet magħmula mill-Panel ta' Esperti tas-Segretarju Ġenerali tan-NU dwar is-Sri Lanka, inkluż ir-rispett sħiħ għall-indipendenza tal-ġudikatura bl-għan, inter alia, tal-prosekuzzjoni effikaċi tad-delitti tal-gwerra fl-imgħoddi; Jilqa' r-riżoluzzjoni adottata fl-20 sessjoni tal-UNHRC li tistabbilixxi Rapporteur Speċjali dwar is-sitwazzjoni tad-drittijiet tal-bniedem fl-Eritrea; jinnota li din hija l-ewwel darba li l-UNHRC indirizza din il-kwistjoni u jfaħħar is-sens ta' tmexxija muri mill-pajjiżi Afrikani rigward din il-kwistjoni; Jilqa' l-fatt li s-sitwazzjoni f'Mali qed tinżamm taħt skrutinju strett mill-UNHRC u jfaħħar is-sens ta' tmexxija muri mill-istati Afrikani li ġabu l-kwistjoni għall-attenzjoni tal-UNHRC; iħeġġeġ lill-UNHRC biex jappoġġa l-introduzzjoni rapida ta' kapaċitajiet ta' monitoraġġ f'Mali u biex jitlob li l-OHCHR ikompli jirrapporta dwar is-sitwazzjoni fil-pajjiż; Jilqa' l-adozzjoni tar-riżoluzzjoni dwar ir-Repubblika Demokratika tal-Kongo (RDK), iżda jibqa' mħasseb dwar is-sitwazzjoni tad-drittijiet tal-bniedem f'dak il-pajjiż, b'mod partikolari fil-provinċja ta' Kivu tat-Tramuntana fil-Lvant tal-pajjiż; jikkundanna bil-qawwa l-attakki mill-forzi ribelli fil-Lvant tal-pajjiż, b'mod partikolari mill-moviment M23, fuq il-popolazzjoni ċivili, inklużi n-nisa u t-tfal; jikkundanna bil-qawwa l-użu sistematiku tal-istupru bħala arma tal-gwerra; jesprimi preokkupazzjoni kbira dwar użu kontinwu tat-tfal bħala suldati u jitlob li jitneħħewlhom l-armi, u jiġu riabilitati u reintegrati; jilqa' l-isforzi li qed isiru biex tinstab soluzzjoni politika paċifika għall-kriżi mill-Istati Membri tal-Konferenza Internazzjonali dwar ir-Reġjun tal-Lagi l-Kbar, l-Unjoni Afrikana u n-NU; jerġa' jitlob l-istabbiliment mill-ġdid ta' Espert Indipendenti tan-NU dwar is-sitwazzjoni tad-drittijiet tal-bniedem fir-RDK sabiex jipprovdi mekkaniżmu affidabbli li jiffoka fuq it-tijib tas-sitwazzjoni rigward il-preokkupazzjonijiet serji u li ilhom jeżistu rigward id-drittijiet tal-bniedem fil-pajjiż; Jesprimi tħassib dwar is-sitwazzjoni fir-Repubblika Ċentru-Afrikana, fejn gruppi armati attakkaw u okkupaw diversi bliet fil-Grigal tal-pajjiż; jilqa' l-ftehimiet iffirmati f'Libreville fil-11 ta' Jannar 2013, inklużi l-ftehim ta' waqfien mill-ġlied u l-ftehim politiku dwar ir-riżoluzzjoni tal-kriżi fil-pajjiż; jisħaq fuq l-importanza tal-implimentazzjoni rapida ta' dawn il-ftehimiet; jilqa' d-dikjarazzjoni tal-VP/RGħ tal-UE tal-11 ta' Jannar 2013, li titlob li l-firmatarji kollha jonoraw dawn il-ftehimiet; iħeġġeġ lill-Istati Membri biex iqajmu din il-kwistjoni fil-UNHRC sabiex jagħtu prijorità lill-kwistjoni tas-sitwazzjoni fir-Repubblika Ċentru-Afrikana fl-aġenda internazzjonali; Jesprimi t-tħassib tiegħu fir-rigward tas-sitwazzjoni fl-Iżrael u f'Gaża wara ż-żieda fil-kunflitt fl-aħħar tal-2012 u jikkundanna l-atti kollha ta' vjolenza; itenni t-talba tiegħu biex jitneħħa l-imblokk tal-Istrixxa ta' Gaża filwaqt li jitqiesu l-preokkupazzjonijiet leġittimi tal-Iżrael rigward is-sigurtà, u jitlob li jittieħdu passi lejn ir-rikostruzzjoni u l-irkupru ekonomiku tal-Istrixxa ta' Gaża; jilqa' l-missjoni internazzjonali għall-ġbir tal-informazzjoni dwar insedjamenti Iżraeljani fit-territorji Palestinjani okkupati stabbilita matul id-19-il sessjoni tal-UNHRC, u jistenna bil-ħerqa r-rendikont tagħha matul it-22 sessjoni tal-UNHRC; jesprimi t-tħassib tiegħu dar il-fatt li l-Iżrael issospenda l-kooperazzjoni tiegħu mal-UNHRC u l-Eżami Perjodiku Universali; jinkuraġġixxi bil-qawwa l-isforzi kollha favur soluzzjoni ta' żewġ stati; Jilqa' l-adozzjoni mill-Assemblea Ġenerali tan-NU fid-29 ta' Novembru 2012 tar-riżoluzzjoni li tagħmel lill-Palestina stat osservatur mhux membru tan-NU; itenni l-appoġġ tiegħu għal dan l-isforz; jinnota l-appoġġ espress mill-UE biex il-Palestina ssir membru sħiħ tan-NU bħala parti minn soluzzjoni politika għall-kunflitt bejn l-Iżrael u l-Palestinjani; jafferma mill-ġdid li l-UE mhi se tirrikonoxxi l-ebda bidla fil-fruntieri ta' qabel l-1967, anke fir-rigward ta' Ġerusalemm, għajr dawk miftiehma mill-partijiet; Jilqa' l-enfasi li saret mill-UNHRC fuq id-dritt għall-housing u jistieden lill-Unjoni u lill-Istati Membri jippromwovu l-aċċess għal housing adegwat bħala dritt fundamentali; Jikkundanna l-eżekuzzjonijiet tal-massa reċenti li twettqu fl-Iran; jafferma mill-ġdid il-pożizzjoni soda tiegħu kontra l-piena tal-mewt fil-każijiet kollha u fiċ-ċirkostanzi kollha; Jiddeplora l-eżekuzzjonijiet imwettqa fil-Ġappun fl-2012 wara l-moratorju fuq din il-prattika matul l-2011, is-sitt eżekuzzjonijiet imwettqa fit-Tajwan f'Diċembru 2012 u l-użu kontinwu tal-piena kapitali fl-Arabja Sawdija matul l-2012; iqis tassew ta' dispjaċir il-ksur tal-moratorju de facto fuq il-piena tal-mewt osservat mill-Indja mill-2004, permezz tal-eżekuzzjoni ta' priġunier f'Novembru 2012, li jmur ukoll kontra t-tendenza globali lejn l-abolizzjoni; iħeġġeġ lill-pajjiżi kollha li għadhom japplikaw il-piena tal-mewt biex ineħħuha kompletament jew tal-anqas jimplimentaw moratorju fuq l-eżekuzzjonijiet; Ifakkar fl-importanza kritika mogħtija mill-UE lill-ġlieda kontra t-tortura u forom oħra ta' trattament ħażin; iħeġġeġ lill-Kummissjoni u lill-Istati Membri juru l-impenn komuni tagħhom biex jiġi eradikat il-kastig tat-tortura u biex jingħata appoġġ lill-vittmi, partikolarment billi jikkontribwixxu għall-Fond Volontarju tan-NU għall-Vittmi tat-Tortura u għall-Fond Speċjali stabbilit mill-Protokoll Fakultattiv tal-Konvenzjoni kontra t-Tortura; Jinnota b'sodisfazzjon l-adozzjoni tar-riżoluzzjoni tal-UNHRC dwar il-libertà tar-reliġjon jew tat-twemmin; jisħaq fuq l-enfasi li l-UE tagħmel fuq din il-kwistjoni; jistieden lill-Istati Membri jkompli jaħdmu fuq il-kwistjoni, u jistenna bil-ħerqa l-Linji gwida ġodda tal-UE li għandhom jitlestew fil-bidu ta' din is-sena; ifaħħar l-ħidma mwettqa mir-Rapporteur Speċjali tan-NU dwar il-libertà tar-reliġjon jew tat-twemmin; jenfasizza l-importanza tat-tiġdid ta' dan il-mandat matul it-22 sessjoni tal-UNHRC; jenfasizza l-ħtieġa kontinwa li tiġi indirizzata b'mod sħiħ il-problema tad-diskriminazzjoni kontra l-minoranzi reliġjużi madwar id-dinja; itenni li l-libertà tal-ħsieb, tal-kuxjenza u tar-reliġjon, inkluża l-libertà li wieħed jibdel jew jabbanduna r-reliġjon jew it-twemmin tiegħu, hija dritt fundamentali tal-bniedem; Jilqa' l-proċess li għaddej ta' segwitu għar-rapport tal-Kummissarju Għoli għad-Drittijiet tal-Bniedem dwar il-liġijiet u l-prassi diskriminatorji u l-atti ta' vjolenza kontra individwi abbażi tal-orjentament sesswali u l-identità tal-ġeneru tagħhom; jinkuraġġixxi segwitu ulterjuri, anke permezz ta' laqgħat reġjonali, u l-parteċipazzjoni attiva tal-Istati Membri tal-UE, tal-Kunsill u tas-SEAE; f'dan ir-rigward, assolutament jikkundanna l-għoti tal-piena tal-mewt, ta' sentenzi ta' priġunerija jew ta' kundanni kriminali abbażi tal-orjentament sesswali f'xi pajjiżi, u jitlob li dan jieqaf immedjatament; jilqa' t-tmexxija tas-Segretarju Ġenerali tan-NU u tal-Kummissarju Għoli għad-Drittijiet tal-Bniedem rigward din il-kwistjoni, kemm fil-UNHRC kif ukoll barra; jiddispjaċih rigward it-tentattivi li għaddejjin biex jikkompromettu l-universalità u l-indiviżibbiltà tad-drittijiet tal-bniedem, partikolarment permezz ta' riżoluzzjoni dwar il-"valuri tradizzjonali"; Jinnota l-ewwel Forum annwali dwar in-Negozju u d-Drittijiet tal-Bniedem li sar f'Ġinevra mill-4 sas-6 ta' Diċembru 2012, li laqqa' flimkien firxa wiesgħa ta' partijiet interessati biex jiddiskutu l-implimentazzjoni tal-Prinċipji Gwida tan-NU f'dan il-qasam; jappoġġa l-konsultazzjonijiet inizjali tal-Forum dwar kif il-gvernijiet u n-negozji jistgħu jiġu mġiegħla jadottaw oqfsa regolatorji, politiċi u ta' implimentazzjoni biex jiġġieldu kontra l-abbużi tad-drittijiet tal-bniedem relatati mal-kummerċ; Jilqa' x-xogħol tal-grupp ta' ħidma intergovernattiv miftuħ dwar il-kumpaniji privati fil-qasam militari u tas-sigurtà (PMSCs), li għandu mandat biex jikkunsidra l-possibbiltà ta' qafas regolatorju internazzjonali; jirrikonoxxi l-attenzjoni dettaljata mogħtija lill-possibbiltà li jiġi elaborat strument legalment vinkolanti dwar ir-regolamentazzjoni, il-monitoraġġ u s-sorveljanza tal-attivitajiet tal-PMScs u jesprimi l-appoġġ tiegħu għal tali qafas regolatorju legalment vinkolanti; jinsisti fuq komponent qawwi ta' responsbbiltà u jistieden lill-PMSCs li għadhom ma ffirmawx il-Kodiċi ta' Kondotta għall-Fornituri Privati ta' Servizzi tas-Sigurtà (ICoC) biex jaderixxu miegħu; jistenna bil-ħerqa l-preżentazzjoni tar-rapport tal-grupp ta' ħidma; jitlob li jiġġedded il-mandat ta' dan il-grupp ta' ħidma; Jenfasizza s-sinifikat tan-natura universali tal-eżerċizzju tal-Eżami Perjodiku Universali (EPU), u jafferma mill-ġdid l-importanza tal-EPU bl-għan li jinkiseb fehim sħiħ tas-sitwazzjoni tad-drittijiet tal-bniedem fil-post fl-Istati Membri kollha tan-NU; Jilqa' l-bidu tat-tieni ċiklu tal-EPU u l-adozzjoni tal-ewwel riżultati tiegħu; itenni l-importanza li t-tieni ċiklu jiffoka fuq l-implimentazzjoni tar-rakkomandazzjonijiet aċċettati matul l-ewwel ċiklu; jerġa' jitlob, madankollu, biex ir-rakkomandazzjonijiet li ma ġewx aċċettati mill-istati matul l-ewwel ċiklu jerġgħu jiġu kkunsidrati fit-tkomplija tal-proċess tal-EPU; Jemmen li l-implimentazzjoni hija aspett ewlieni fit-twettiq tal-potenzjal tal-proċess tal-EPU; itenni, għalhekk, l-importanza li l-Kummissjoni u l-Istati Membri jipprovdu għajnuna teknika sabiex jgħinu lill-istati soġġetti għall-eżami jimplimentaw ir-rakkomandazzjonijiet; jinkuraġġixxi lill-istati, barra minn hekk, biex jippreżentaw aġġornamenti ta' nofs il-perjodu sabiex jgħinu biex tittejjeb l-implimentazzjoni; Jistieden lill-Istati Membri tal-UE li qed jipparteċipaw fid-djalogi interattivi tal-EPU biex iressqu rakkomandazzjonijiet li jkunu speċifiċi u li jistgħu jitkejlu, sabiex itejbu l-kwalità tas-segwitu u l-implimentazzjoni tar-rakkomandazzjonijiet aċċettati; Jirrakkomanda l-inklużjoni sistematika tar-rakkomandazzjonijiet tal-EPU fid-djalogi u l-konsultazzjonijiet tal-UE dwar id-drittijiet tal-bniedem u fl-istrateġiji għall-pajjiż tal-UE dwar id-drittijiet tal-bniedem, biex jiġi żgurat is-segwitu għar-riżultati tal-EPU; jirrakkomanda, bl-istess mod, li l-Parlament jirreferi għal dawn ir-rakkomandazzjonijiet matul iż-żjarat tad-delegazzjonijiet tiegħu stess f'pajjiżi terzi; Jilqa' passi li jippermettu l-parteċipazzjoni sħiħa fil-proċess tal-EPU ta' firxa wiesgħa ta' partijiet interessati; jilqa', f'dan ir-rigward, il-bidliet fil-lista tal-kelliema, li jagħtu lill-istati kollha li jixtiequ jitkellmu matul il-proċess tal-EPU l-possibbiltà li jagħmlu dan; itenni l-apprezzament tiegħu tar-rwol aktar b'saħħtu miksub mill-istituzzjonijiet nazzjonali tad-drittijiet tal-bniedem, skont il-Prinċipji ta' Pariġi; jilqa' l-parteċipazzjoni msaħħa mill-post bis-sħħa tal-użu akbar tal-vidjokonferenzi; Jemmen li jista' jsir iżjed biex is-soċjetà ċivili tiġi involuta fil-proċess tal-EPU, anke fl-implimentazzjoni tar-riżultati tiegħu, u b'mod aktar ġenerali fil-ħidma tal-UNHRC; Jafferma mill-ġdid ir-rwol kruċjali tal-Proċeduri Speċjali fil-kredibbiltà u l-effikaċja tal-ħidma tal-UNHRC u l-pożizzjoni ewlenija tagħhom fil-mekkaniżmu tad-drittijiet tal-bniedem tan-NU; itenni l-appoġġ qawwi tiegħu għall-Proċeduri Speċjali u jenfasizza l-importanza fundamentali tal-indipendenza ta' dawn il-mandati; Iħeġġeġ lill-istati jikkooperaw bis-sħiħ mal-Proċeduri Speċjali, anke billi jilqgħu lid-detenturi tal-mandati għal żjarat fil-pajjiż mingħajr dewmien, iwieġbu għall-azzjonijiet urġenti tagħhom u l-allegazzjonijiet ta' ksur u jiżguraw segwitu xieraq għar-rakkomandazzjonijiet magħmula mid-detenturi tal-mandati; iħeġġeġ lill-membri tal-UNHRC jmexxu billi jagħtu l-eżempju fir-rigward ta' dawn il-kwistjonijiet; Jilqa' l-azzjoni meħuda mill-UE biex tiġi estiża b'mod konġunt stedina permanenti lill-Proċeduri Speċjali kollha tan-NU dwar id-drittijiet tal-bniedem, u b'hekk tmexxi billi tagħti l-eżempju fir-rigward ta' din il-kwistjoni; jinkuraġġixxi lil stati membri oħra tan-NU biex jagħmlu l-istess; Jikkundanna l-forom kollha ta' ritaljazzjoni kontra persuni li jikkooperaw mal-proċess tal-EPU u l-Proċeduri Speċjali; jenfasizza li azzjoni bħal din tikkomprometti s-sistema sħiħa tad-drittijiet tal-bniedem tal-UE; iħeġġeġ lill-istati kollha jipprovdu protezzjoni adegwata kontra atti ta' intimidazzjoni bħal dawn; Itenni bl-aktar mod qawwi l-importanza tal-parteċipazzjoni attiva tal-UE fil-mekkaniżmi tan-NU tad-drittijiet tal-bniedem, inkluż il-UNHRC; jinkuraġġixxi lill-Istati Membri jagħmlu dan billi jikkosponsorjaw riżoluzzjonijiet, billi jipparteċipaw attivament f'dibattiti u fi djalogi interattivi, u billi joħorġu stqarrijiet; jappoġġa bil-qawwa r-rikors li qed jiżdied min-naħa tal-UE għal inizjattivi transreġjonali; Jenfasizza l-importanza li l-ħidma li qed issir f'Ġinevra fil-kuntest tal-UNHRC tiġi integrata fl-attivitajiet interni u esterni rilevanti tal-UE, fosthom f'dawk tal-Parlament; Jissottolinja l-importanza tal-istabbiliment tal-pożizzjoni tar-Rappreżentant Speċjali tal-UE għad-Drittijiet tal-Bniedem (RSUE); jinkuraġġixxi lill-RSUE jsaħħaħ l-effikaċja, il-koerenza u l-viżibbiltà tal-politika tal-UE dwar id-drittijiet tal-bniedem fil-kuntest tal-UNHRC u jiżviluppa kooperazzjoni mill-qrib mal-OHCHR u mal-Proċeduri Speċjali; Jinkuraġġixxi lill-VP/RGħ tal-UE u lir-RSUE jkunu preżenti fis-Segment ta' Livell Għoli tal-UNHRC; Itenni l-effikaċja potenzjai tal-azzjoni tal-UE meta l-Unjoni u l-Istati Membri tagħha jużaw il-piż kollettiv tagħhom; jisħaq fuq l-importanza li jkomplu jitjiebu l-koordinazzjoni u l-kooperazzjoni bejn l-Istati Membri f'dan ir-rigward sabiex tintlaħaq pożizzjoni komuni dwar kwistjonijiet relatati mad-drittijiet tal-bniedem; jerġa' jitlob għal azzjoni aktar soda u ambizzjuża u impenji konkreti minflok ma jiġi aċċettat id-denominatur komuni l-aktar baxx; jinkuraġġixxi, f'dan il-kuntest, lis-SEAE, b'mod partikolari permezz tad-delegazzjonijiet tal-UE f'Ġinevra u fi New York, biex iżid il-koerenza tiegħu permezz ta' konsultazzjoni sostantiva u f'waqtha; Jisħaq fuq is-sinifikat tar-ratifika tal-Konvenzjoni tan-NU dwar id-Drittijiet ta' Persuni b'Diżabbiltajiet, l-ewwel okkażjoni li fiha l-UE rratifikat konvenzjoni tan-NU bħala entità ġuridika; u jistieden lill-UE tiffirma u tirratifika l-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa u l-vjolenza domestika; Itenni għal darb'oħra l-importanza li l-Istati Membri tal-UE jaħdmu sabiex jiġu ssodisfati l-indiviżibbiltà u l-universalità tad-drittijeit tal-bniedem u biex jappoġġaw ix-xogħol tal-UNHRC f'dan ir-rigward, b'mod particolari billi jirratifikaw l-istrumenti internazzjonali kollha tad-drittijiet tal-bniedem li jkun stabbilixxa dan il-korp; itenni d-dispjaċir tiegħu li l-ebda Stat Membru tal-UE ma rratifika l-Konvenzjoni dwar il-Protezzjoni tad-Drittijiet tal-Ħaddiema Migranti kollha u tal-Membri tal-Familji tagħhom; itenni wkoll, id-dispjaċir tiegħu li diversi Stati Membri għadhom ma adottawx u/jew għadhom ma rratifikawx il-Konvenzjoni għall-Protezzjoni tal-Persuni Kollha mill-Għajbien Sfurzat jew il-Protokoll Fakultattiv għall-Konvenzjoni kontra t-Tortura u Trattamenti jew Pieni Krudili, Inumani jew Degradanti oħrajn u li żewġ Stati Membri biss irratifikaw il-Protokoll Fakultattiv tal-Patt Internazzjonali dwar id-Drittijiet Ekonomiċi, Soċjali u Kulturali; itenni l-istedina tiegħu lill-Istati Membri kollha biex jirratifikaw dawn il-konvenzjonijiet u l-protokolli, u jħeġġiġhom jiffirmaw u jirratifikaw il-Protokoll Fakultattiv reċenti tal-Konvenzjoni dwar id-Drittijiet tat-Tfal dwar proċedura ta' komunikazzjoni, li nfetħet għall-iffirmar f'Ġinevra, l-Isvizzera, fit-28 ta' Frar 2012; jisħaq fuq l-importanza li l-Istati Membri jippreżentaw ir-rapporti perjodiċi tagħhom lill-korpi ta' monitoraġġ tan-NU fil-ħin; Itenni kemm huwa importanti li l-UE tiddefendi l-indipendenza tal-OHCHRu li tiżgura li jista' jkompli jeżerċita l-kompiti tiegħu b'mod imparzjali; u jfakkar fl-importanza li jiġi żgurat li jingħata biżżejjed finanzjament biex l-uffiċċji reġjonali tal-OHCHR jibqgħu miftuħin; Jinnota li l-protezzjoni tad-difensuri tad-drittijiet tal-bniedem hija prijorità ewlenija tal-politika tal-UE dwar id-drittijiet tal-bniedem; jenfasizza li r-ritaljazzjoni u l-intimidazzjoni kontra d-difensuri tad-drittijiet tal-bniedem (DDD) li jikkooperaw mal-mekkaniżmi tad-drittijiet tal-bniedem tan-NU jheddu li jdgħajfu din is-sistema; japprezza, għalhekk, l-appoġġ prattiku u finanzjarju allokat għall-protezzjoni urġenti u l-appoġġ tad-DDB taħt l-Istrument Ewropew għad-Demokrazija u għad-Drittijiet tal-Bniedem (EIDHR); Jilqa' l-istabbiliment fl-2012 tal-Grupp ta' Ħidma tal-Kunsill dwar id-Drittijiet tal-Bniedem (COHOM) ibbażat fi Brussell; jirrikonoxxi l-isforzi tal-COHOM biex itejjeb it-tħejjija u l-koordinazzjoni tal-pożizzjonijiet tal-UE għas-sessjonijiet tal-UNHRC, inkluża l-organizzazzjoni tal-laqgħat tal-COHOM f'Ġinevra; itenni l-aspettattivi tiegħu li l-COHOM se jkun strumentali fl-indirizzar tal-kwistjoni tal-konsistenza bejn il-politika interna u esterna tal-UE dwar id-drittijiet tal-bniedem; Jistenna li l-iżvilupp tal-istrateġiji għall-pajjiż tal-UE dwar id-drittijiet tal-bniedem jiġi kkorrdinat kif xieraq mal-azzjoni tal-UE fil-fora tan-NU; itenni r-rakkomandazzjoni tiegħu li l-istrateġiji għall-pajjiż tal-UE dwar id-drittijiet tal-bniedem ikunu ikkomunikati lill-Parlament Ewropew u jsiru pubbliċi meta dan ikun possibbli sabiex jagħtu viżibbiltà lill-impenn tal-UE favur id-drittijiet tal-bniedem f'pajjiżi terzi u sabiex dawk li qed jissieltu għad-drittijiet tal-bniedem isibu appoġġ f'dawn id-dokumenti; Jisħaq fuq l-importanza li tiġi enfasizzata fil-UNHRC l-kwistjoni inkwetanti tal-ispazju dejjem jonqos għall-NGOs f'għadd ta' pajjiżi madwar id-dinja; jinkuraġġixxi lis-SEAE u lill-Istati Membri jagħmlu sforzi konġunti biex iqajmu din il-kwistjoni; Jerġa' jistieden, fid-dawl ta' rapporti ġodda li kumpaniji tal-UE qed ikunu kompliċi f'abbużi tad-drittijiet tal-bniedem f'pajjiżi terzi, lill-VP/RGħ biex jiġbed l-attenzjoni lejn din il-kwistjoni; jistieden lill-Kummissjoni tiżviluppa politika aktar ambizzjuża dwar ir-responsabbiltà soċjali tal-kumpanniji; iħeġġeġ lis-SEAE, lill-Kummissjoni u lill-Istati Membri jieħdu miżuri effikaċi biex tkun żgurata r-responsabbiltà tal-kumpanniji għal ksur tad-drittijiet tal-bniedem; itenni, f'dan il-kuntest, l-importanza li l-politiki interni u esterni jsritu aktar konsistenti u r-rispett sħiħ għad-drittijiet tal-bniedem fil-politiki interni sabiex jiġu evitati standards doppji; Jagħti mandat lid-delegazzjoni tiegħu għat-22 sessjoni tal-UNHRC biex tleħħen it-tħassib u l-fehmiet espressi f'din ir-riżoluzzjoni; jistieden lid-delegazzjoni tirrapporta lis-Sottokumitat għad-Drittijiet tal-Bniedem dwar iż-żjara tagħha; iqis li huwa indispensabbli li tissokta l-prattika li tintbagħat delegazzjoni tal-Parlament għal sessjonijiet relevanti tal-UNHRC u tal-Assemblea Ġenerali tan-NU; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lir-Rappreżentant Speċjali tal-UE dwar id-Drittijiet tal-Bniedem, lill-Gvernijiet u lill-Parlamenti tal-Istati Membri, lill-Kunsill tas-Sigurtà tan-NU, lis-Segretarju Ġenerali tan-NU, lill-President tas-67 Assemblea Ġenerali tan-NU, lill-President tal-Kunsill tad-Drittijiet tal-Bniedem tan-NU, lill-Kummissarju Għoli tan-NU għad-Drittijiet tal-Bniedem u lill-Grupp ta' Ħidma UE-NU mwaqqaf mill-Kumitat għall-Affarijiet Barranin. wara li kkunsidra l-Artikoli 81 u 82 tat-Trattat dwar il-Funzjonament tal-Unjoni Ewropea, li jipprevedu l-adozzjoni permezz tal-proċedura leġiżlattiva ordinarja ta' miżuri li jkollhom l-għan li jiżguraw "appoġġ fit-taħriġ tal-ġudikatura u l-persunal ġudizzjarju", wara li kkunsidra l-Komunikazzjoni tal-20 ta' April 2010 dwar Pjan ta' Azzjoni li Jimplimenta l-Programm ta' Stokkolma(COM(2010)0171) wara li kkunsidra l-Komunikazzjoni tat-13 ta' Settembru 2011, "Inkattru l-Fiduċja f'Ġustizzja Ewropea – Dimensjoni Ġdida Għat-Taħriġ Ġudizzjarju Ewropew"(COM(2011)0551) wara li kkunsidra l-proġett pilota dwar it-taħriġ ġudizzjarju propost mill-Parlament fl-2011, wara li kkunsidra l-esperjenza fil-Pajjiżi l-Baxxi b'Eurinfra u n-netwerk tagħha ta' koordinaturi tal-qrati għad-dritt Ewropew, kif qed tibda tkun imitata fi Stati Membri oħra, b'mod partikolari l-Italja bil-proġett Ewropew tagħha Gaius, id-Danimarka, ir-Rumanija u l-Bulgarija, imfassla madwar it-tliet pilastri (a) tat-titjib tal-aċċessibbiltà tar-riżorsi ta' informazzjoni dwar id-dritt Ewropew bl-użu tat-teknoloġija tal-web, (b) tat-titjib tal-għarfien tad-dritt Ewropew fost il-ġudikatura u (c) tat-twaqqif u ż-żamma ta' netwerk ta' koordinaturi tal-qrati għad-dritt Ewropew, wara li kkunsidra l-passi kbar 'il quddiem li qed tieħu t-teknoloġija tal-informazzjoni, li permezz tagħha, pereżempju, it-tagħlim elettroniku jista' jintuża dejjem aktar bħala għodda flessibbli biex jintlaħqu aktar utenti finali, indipendentament mill-ħin u mill-post, filwaqt li t-teknoloġija avvanzata – b'mod partikolari magni ta' tiftix sofistikati – jistgħu jintużaw biex jiġbru informazzjoni biex tittejjeb l-aċċessibbiltà tad-dritt, wara li kkunsidra il-mistoqsija tal-Kummissjoni dwar taħriġ ġudizzjarju – koordinaturi tal-qrati (O-000186/2012 – B7-0112/2013), wara li kkunsidra l-Artikoli 115(5) u 110(2) tar-Regoli ta' Proċedura tiegħu, billi m'hemmx skuża għal nuqqas ta' għarfien tad-dritt Ewropew min-naħa tal-imħallfin nazzjonali, li huma u għandhom ikunu mħallfin Ewropej, li huma mitluba jiżvolġu rwol fundamentali f'sitwazzjoni li fiha se jkun meħtieġ rwol akbar għall-Ewropa; billi dan ma jipprekludix it-trawwim ta' kultura ġudizzjarja Ewropea fejn id-diversità tkun iċċelebrata bħala ġid komuni; billi kull qorti nazzjonali hija qorti tad-dritt Ewropew; billi ż-żieda fl-għadd ta' Stati Membri u l-piż li qed jiżdied fuq il-Qorti Ewropea tal-Ġustizzja jfissru li l-qrati nazzjonali għandhom jużaw kull mezz għad-dispożizzjoni tagħhom biex jiffaċilitaw aċċess effikaċi u rapidu għall-ġustizzja; billi dak li hu meħtieġ huwa mezzi kosteffikaċi kif jittejjeb it-taħriġ tal-imħallfin u l-aċċess tagħhom għad-dritt; billi jkun siewi ħafna li tiġi promossa l-idea ta' koordinaturi tal-qrati nazzjonali għad-dritt Ewropew u l-interkonnessjoni tagħhom fil-livell Ewropew; billi l-funzjoni ewlenija ta' netwerk interkonnessa ta' koordinaturi tal-qrati tkun li tippermetti lill-imħallfin jikkonsultaw faċilment fil-ħidma tagħhom ta' kuljum mal-kontropartijiet tagħhom fi Stati Membri oħrajn fuq kwistjonijiet bħall-interpretazzjoni ta' kliem partikolari fil-liġi Ewropea applikabbli (direttiva jew regolament) f'ambjent diġitali sikur (permezz ta' medium soċjali maħluq apposta jew permezz tal-portal e-justice); billi dawn iċ-"ċirki ta' koerenza" iwasslu għal uniformità akbar fl-applikazzjoni tad-dritt tal-UE filwaqt li jnaqqsu l-għadd ta' rinviji għal deċiżjonijiet preliminari, mingħajr ma jnaqqsu mir-rwol tal-Qorti tal-Ġustizzja; billi, kif il-Parlament iddetermina diġà, mod wieħed kif jiġu solvuti l-problemi (spejjeż, taħriġ lingwistiku, kosteffikaċja) ikun li tintuża t-teknoloġija moderna u jiġi ffinanzjat il-ħolqien ta' "Apps" (applikazzjonijiet ibbażati fuq il-kompjuters għal użu fuq il-PCs, it-telefons mobbli, it-tablets, eċċ.); billi wieħed jista' jibda bil-parti ġenerali tad-dritt tal-Unjoni, peress li l-ġestjoni elettronika tal-għarfien tippermetti aċċes dettaljat għall-aktar informazzjoni aġġornata; billi sitwazzjoni li fiha kull Stat Membru jibda jiżviluppa t-teknoloġija u l-istrutturi diġitali tiegħu stess biex jippermetti l-provvista ta' għodda diġitali tkun ħela ta' enerġija u riżorsi finanzjarji, speċjalment f'dawn iż-żminijiet ta' trażżin ekonomiku; billi l-isforzi doppji għandhom ikunu evitati u l-użu mill-ġdid ta' proġetti ta' taħriġ ta' kwalità għandu jiġi promoss; billi dan jitlob interkonnessjoni akbar bejn l-Istati Membri fil-ġestjoni tal-għarfien tad-dritt tal-UE; billi b'mod partikolari fl-iżvilupp ta' magni tat-tiftix għat-tiftix tas-sentenzi, tal-opinjonijiet u tad-dritt tal-UE b'mod ġenerali, l-Istati Membri għandhom jikkunsidraw jekk din it-teknoloġija tistax tkun ta' benefiċċju għall-ġudikatura fi Stati Membri oħrajn ukoll, f'liema każ it-teknoloġija tista' tinġabar, tiġi kkoordinata u żviluppata b'mod komuni; billi għandna tiġi mnedija skema għall-użu mill-ġdid tal-prodotti tat-taħriġ, permezz pereżempju tar-reġistrazzjoni u t-traduzzjoni/l-iddoppjar/l-issottotitolar ta' lekċers fuq bażi ta' kofinanzjament; billi dan kollu għandu jinġabar flimkien fi pjan ewlieni għall-ġestjoni tal-għarfien għall-ġudikatura, bl-użu tal-portal e-justice skont kif ikun xieraq; Billi d-Dritt Komuni Ewropew tal-Bejgħ, meta jiġi adottat, se jipprovdi spazju ta' sperimentazzjoni għan-netwerk ta' koordinaturi tal-qrati tad-dritt Ewropew billi jipprovdi opportunità biex tinkiseb koerenza orizzontali bejn l-imħallfin nazzjonali f'oqsma fejn teżisti ftit jew xejn ġurisprudenza tal-Qorti Ewropea, mingħajr, ovvjament, ma jiġu rduppjati n-netwerks speċjalizzati f'dan il-qasam; billi l-kurżità dwar is-sistemi l-oħra, il-mentalitajiet miftuħa – anke għall-użu ta' teknoloġiji u metodi ġodda – u d-djalogu għandhom ikunu kliem muftieħ f'Ewropa – u f'dinja – fejn id-dritt u l-prattikanti tiegħu se jkollhom ikunu aktar innovattivi fl-approċċ tagħhom għall-ġestjoni tal-għarfien; billi dan huwa aspett ieħor tal-bini ta' kultura ġudizzjarja Ewropea, iżda mhuwiex l-istorja kollha; billi jeħtieġ li jiġu estiżi għall-universitajiet u għall-iskejjel tad-dritt metodi ġodda ta' taħriġ u curricula ġodda li jenfasizzaw it-tagħlim tal-lingwi u li jippromwovu l-istudju tad-dritt kumparattiv u tad-dritt internazzjonali – Erasmus (għall-istudenti tad-dritt u għall-imħallfin) kien biss bidu; billi wasal iż-żmien li wieħed imur lil hinn qabel kollox b'diskussjoni mingħajr kundizzjonijiet tat-taħriġ legali – għall-imħallfin u għall-prattikanti – u tal-edukazzjoni legali f'forum li jinvolvi l-parteċipazzjoni ta' membri tal-ġudikatura, l-awtoritajiet nazzjonali rilevanti inklużi l-kunsilli tal-ġudikatura u l-iskejjel tat-taħriġ ġudizzjarju u l-Akkademja tal-Liġi Ewropea, in-Netwerk Ewropew għat-Taħriġ Ġudizzjarju, in-Netwerk Ewropew tal-Kunsilli għall-Ġudikatura u l-Istitut tad-Dritt Ewropew; Itenni u jerġa' jafferma r-riżoluzzjonijiet tiegħu hawn fuq msemmija tas-17 ta' Ġunju 2010 u tal-14 ta' Marzu 2012 dwar it-taħriġ ġudizzjarju; Jistieden lill-Kummissjoni tħaffef l-aġġudikazzjoni tal-appalti tal-proġett pilota; Jistieden lill-Kummissjoni trawwem u tisponsorja l-koordinaturi tal-qrati nazzjonali tad-dritt Ewropew u l-interkonnessjoni li qed titfaċċa bejn in-netwerks nazzjonali tal-koordinaturi tal-qrati, filwaqt li tinkoraġġixxi u tippromwovi l-ideat stabbiliti fil-premessi ta' din ir-riżoluzzjoni u fir-riżoluzzjonijiet tal-Parlament tas-17 ta' Ġunju 2010 u tal-14 ta' Marzu 2012; Jiġbed l-attenzjoni għall-benefiċċji pożittivi potenzjali għall-ekonomija, b'mod partikolari għall-impriżi żgħar u ta' daqs medju, tal-iżvilupp u l-isfruttament tat-tagħlim elettroniku u t-teknoloġiji l-ġodda, speċjalment il-magni tat-tiftix; Iqis li l-iżvilupp professjonali tal-avukati għandu jenfasizza l-ħtieġa ta' standards komuni ta' etika professjonali, il-ħtieġa li l-ġudikatura tkun indipendenti u imparzjali u approċċ għar-regolamentazzjoni Ewropea li jkun jirrispetta d-diversità, peress li huwa biss b'dan il-mod li tkun tista' tinkiseb fiduċja reċiproka ġenwina; Jinnota li s-sistema legali tal-Istati Membri, minkejja d-diversità tagħhom, huma bbażati fuq prinċipji komuni u għandhom l-istess oriġini komuni; ifakkar li, sa ftit sekli ilu, il-professjonijiet legali fl-Ewropa kienu meqjusa li huma korp unifikat ta' prattikanti, li huma kapaċi jagħtu pariri, jħejju dokumenti legali u jittrattaw quddiem il-qrati fi kwalunkwe parti tal-Ewropa; iqis li l-politika ta' taħriġ legali tal-Unjoni Ewropea għandha tkun ispirata minn dan il-fatt, li juri li l-mobbiltà sħiħa tal-prattikanti legali hija fattibbli; Jipproponi, fl-aħħar nett, li l-Kummissjoni torganizza forum fis-sajf tal-2013 – "Kungress ta' Messina għall-bini ta' kultura ġudizzjarja Ewropea" – fejn imħallfin tal-livelli kollha ta' anzjanità jkunu jistgħu jiltaqgħu u jkollhom diskussjonijiet dwar qasam jew oqsma riċenti ta' kontroversja jew diffikultà legali, biex tkun inkoraġġita d-diskussjoni, jinbnew il-kuntatti, jinħolqu kanali ta' komunikazzjoni u tinbena l-fiduċja u l-fehim reċiproċi; forum ta' dan it-tip jista' jkun ukoll opportunità storika għall-awtoritajiet kompetenti u għall-esperti, inklużi l-universitajiet u l-korpi professjonali, biex jiddiskutu l-politika tat-taħriġ ġudizzjarju u l-ġejjieni tal-edukazzjoni legali fl-Ewropa; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kummissjoni. wara li kkunsidra r-Rapport Annwali 2011 tal-Bank Ewropew tal-Investiment (BEI), wara li kkunsidra l-Artikoli 15, 126, 175, 208, 209, 271, 308 u 309 tat-Trattat dwar il-Funzjonament tal-Unjoni Ewropea u l-Protokoll Nru 5 tiegħu dwar l-Istatut tal-BEI, wara li kkunsidra l-konklużjonijiet tal-Kunsill Ewropew tat-28 u d-29 ta' Ġunju 2012, li, b'mod partikolari, jipprevedu żieda fil-kapital tal-BEI ta' EUR 10 biljun, wara li kkunsidra l-konklużjonijiet tas-summit Ewropew tad-29 ta' Ġunju 2012, wara li kkunsidra r-rapport mill-President tal-Kunsill Ewropew tas-26 ta' Ġunju 2012, "Lejn unjoni ekonomika u monetarja ġenwina", wara li kkunsidra r-rapport dwar "Strumenti għall-kondiviżjoni tar-riskji" (fajl ta' kodeċiżjoni adottat is-sena li għaddiet), u b'mod partikolari l-opinjoni tal-Kumitat għall-Affarijiet Ekonomiċi u Monetarji, wara li kkunsidra ż-żieda kapitali tal-BERŻ, speċjalment fir-rigward tal-kwistjoni tar-relazzjonijiet bejn il-BEI u l-BERŻ u t-trikkib possibbli, wara li kkunsidra d-deċiżjoni dwar l-estensjoni tal-ambitu tal-BERŻ għaż-żona tal-Mediterran, wara li kkunsidra l-proposta għal regolament tal-Parlament Ewropew u tal-Kunsill li jemenda d-Deċiżjoni Nru 1639/2006/KE li tistabbilixxi Programm Kwadru għall-Kompetittività u l-Innovazzjoni (2007 sa 2013) u r-Regolament (KE) Nru 680/2007 li jistabbilixxi r-regoli ġenerali għall-għoti ta' għajnuna finanzjarja Komunitarja fil-qasam tan-netwerks trans-Ewropej tat-trasport u tal-enerġija (COM(2011)0659), li tintroduċi l-fażi pilota għall-Inizjattiva dwar bonds li jiffinanzjaw proġetti Ewropa 2020, wara li kkunsidra l-proposta għal regolament tal-Kunsill li jikkonferixxi kompiti speċifiċi lill-Bank Ċentrali Ewropew fir-rigward ta' politiki relatati mas-superviżjoni prudenzjali ta' istituzzjonijiet ta' kreditu (COM(2012)0511), u l-proposta għal regolament tal-Parlament Ewropew u tal-Kunsill li jemenda r-Regolament (UE) Nru 1093/2010 li jistabbilixxi Awtorità Superviżorja Ewropea (Awtorità Bankarja Ewropea) fir-rigward tal-interazzjoni tiegħu mar-Regolament tal-Kunsill (UE) Nru .../… li jikkonferixxi kompiti speċifiċi lill-Bank Ċentrali Ewropew fir-rigward ta' politiki relatati mas-superviżjoni prudenzjali ta' istituzzjonijiet ta' kreditu (COM(2012)0512), li għandu l-għan li jistabbilixxi Unjoni Bankarja Ewropea, wara li kkunsidra l-Artikoli 48 u 119(2) tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Ekonomiċi u Monetarji u l-opinjoni tal-Kumitat għall-Kontroll tal-Baġit (A7-0016/2013), billi l-kombinazzjoni ta' baġits pubbliċi stretti, dejn sovran eċċessiv u l-miżuri korrettivi relatati li ta' sikwit jippenalizzaw id-domanda aggregata, b'istituzzjonijiet finanzjarji rregolati b'mod mhux adegwat li f'xi każijiet qed toħloq garigor ekonomiku dejjem nieżel 'l isfel fil-livell tal-UE, filwaqt li qed jippressaw 'l isfel fuq l-investiment, speċjalment għall-SMEs, u qed ikollhom impatt negattiv fuq it-tkabbir, il-kompetittività u l-ħolqien tal-impjiegi fl-Unjoni; billi l-BEI twaqqaf bit-Trattat ta' Ruma u għandu r-rwol tal-"bank tal-Unjoni Ewropea", li l-għan tiegħu huwa li jgħin biex jitwettqu l-prijoritajiet tal-Unjoni permezz tal-għażla ta' proġetti ekonomikament sodi għal investiment mill-UE; billi bħala bank mingħajr skop ta' qligħ jikkomplementa wkoll il-banek kummerċjali u l-qafas finanzjarja globali billi jindirizza l-fallimenti tas-suq; billi d-dejn u l-kriżi ekonomika u fiskali attwali affettwaw serjament l-iżvilupp ekonomiku ta' ħafna Stati Membri u aggravaw il-kundizzjonijiet soċjali, filwaqt li ħeġġew lill-Istati Membri jirreaġixxu b'mod adegwat b'miżuri maħsuba biex jirrestawraw ekonomiji b'saħħithom u jħejju pedament sod għal impjiegi u tkabbir futuri; billi l-BEI għandu l-kapaċità, permezz ta' self miżjud u parteċipazzjoni fi proġetti ta' investiment ekonomikament affidabbli, minħabba wkoll l-iskarsezza tar-riżorsi pubbliċi, li jikkontribwixxi għall-koeżjoni soċjali u t-tkabbir ekonomiku ta' dawk l-Istati Membri li qed jesperjenzaw problemi finanzjarji; billi l-operazzjonijiet tal-BEI barra mill-UE jitwettqu bħala appoġġ għal proġetti ekonomikament vijabbli li jkunu f'konformità mal-politiki ta' azzjoni esterni tal-Unjoni; billi l-BEI jissokta l-isforzi tiegħu f'ambjent ikkaratterizzat b'ġurisdizzjonijiet irregolati b'mod dgħajjef, mhux trasparenti jew mhux kooperattivi, inkluż permezz ta' i): skrinjar tal-kapaċità tal-AML-CFT (l-anti-money laundering u l-ġlieda kontra l-finanzjament tat-terroriżmu) tal-intermedjarji użati għas-self intermedjat tiegħu, sabiex jidentifikaw kif dovut il-benefiċjarji finali tal-fondi tal-BEI b'konformità mad-direttivi tal-UE dwar l-AML-CFT jew l-istandards tal-FATF (Task Force ta' Azzjoni Finanzjarja), skont kif ikun applikabbli; u ii): monitoraġġ tal-iżborżament tal-BEI permezz ta' tali ġurisdizzjonijiet; billi ġie introdott sett ġdid ta' regoli għas-sorveljanza u d-dixxiplina ekonomika, fiskali u baġitarja fl-UE, u speċjalment fiż-żona tal-euro, sabiex tiġi żgurata s-sostenibilità tad-dejn pubbliku; billi dan is-sett ta' regoli jeħtieġ li jkun appoġġat urġentement b'miżuri mfassla biex jagħtu spinta lill-ekonomija, l-industrija, it-tkabbir, il-kompetittività, l-innovazzjoni u l-impjiegi, li jirrikjedu l-mobilizzazzjoni tal-baġit tal-UE u tal-kapaċità ta' self u l-kompetenza tal-BEI; billi hemm ħtieġa urġenti li jiġi żgurat li l-BEI jżomm il-klassifikazzjoni tal-kreditu AAA tiegħu, sabiex iżomm l-aċċess tiegħu għas-swieq kapitali madwar id-dinja b'kundizzjonijiet ta' finanzjament attraenti li jistgħu jiġu ttrasferiti lill-promoturi tal-proġett finali; billi jeħtieġ ukoll li l-investimenti tiegħu ikunu konformi mal-politiki tal-UE, b'attenzjoni partikolari fir-rigward tat-tkabbir u l-impjiegi; billi s-self tal-BEI niżel minn EUR 72 biljun fl-2010 għal EUR 61 biljun fl-2011 minħabba li ż-żieda kbira pprovduta fl-2009 u fl-2010 b'reazzjoni għall-ewwel mewġa tal-kriżi rriżultat fl-eżawriment tal-bażi kapitali tiegħu; Jilqa' d-deċiżjoni tal-Gvernaturi tal-BEI rigward iż-żieda kapitali ta' EUR 10 biljun għall-Bank, li għandha tippermettilu jżid is-self b'massimu ta' EUR 60 biljun matul il-perjodu 2013-2015, u jkollu effett ta' lieva ta' madwar EUR 180 biljun ta' investimenti totali; jinnota, madankollu, li dawn l-investimenti, anki jekk permezz tal-effett ta' lieva bħal hawn fuq, jammontaw annwalment għal 0,5 % tal-PGD tal-UE; jemmen, għalhekk, li żieda ulterjuri f'dan il-kapital tkun ta' benefiċċju kbir għall-Unjoni fil-kuntest tal-bżonn tagħha ta' tkabbir ekonomiku; Jistieden lill-BEI jagħmel valutazzjoni tal-effettività u s-sostenibilità tal-miżuri tal-kriżi tal-2009 u l-2010, li s-sejbiet tagħha għandhom iservu ta' bażi għad-deċiżjonijiet futuri dwar il-prijoritajiet għal pjanijiet ta' investiment għal żieda kapitali; Jirrakkomanda li l-kapaċità ta' self ġdida tkun allinjata mal-prijoritajiet tal-UE għall-ħolqien tat-tkabbir u l-impjiegi u li tkun iffokata b'mod partikolari fuq erba' oqsma (l-Inizjattiva tal-UE dwar l-Aċċess tal-SMEs għall-Finanzi; l-Inizjattiva tal-UE dwar l-Innovazzjoni u l-Ħiliet; l-Inizjattiva tal-UE dwar l-Effiċjenza fir-Riżorsi; u l-Inizjattiva tal-UE dwar l-Infrastruttura Strateġika), filwaqt li tkopri lill-Istati Membri kollha iżda tkun iffokata fuq ir-reġjuni inqas żviluppati filwaqt li jinżamm portafoll ta' investiment diversifikat; Iħeġġeġ l-użu ta' rimborżi ta' kapital ta' riskju u strumenti finanzjarji għal investimenti ġodda f'konformità mal-mandat ta' self tal-BEI; Ifakkar li l-kooperazzjoni organizzata bejn entitajiet tal-UE (il-Kummissjoni u l-BEI), li ġġib flimkien istituzzjonijiet oħra, x'aktarx tkun iktar effiċjenti minn kompetizzjoni fl-istess livell; Jitlob orjentazzjoni strateġika tar-riżorsi tal-BEI lejn il-ħtiġijiet speċifiċi ta' kull Stat Membru fi ħdan il-qafas tal-mandat tiegħu; Jenfasizza l-bżonn li jsir użu akbar mill-inizjattivi konġunti eżistenti tal-Kummissjoni u tal-Grupp FEI/BEI bħal JEREMIE li jiffinanzjaw intrapriżi żgħar u ta' daqs medju (SMEs) flimkien mal-Fondi Strutturali (kif ukoll ELENA jew EPEC), sabiex jiġu offruti servizzi ta' konsulenza teknika u finanzjarja, kif ukoll strumenti bħalma huma PROGRESS u JASMINE għall-finanzjament ta' proġetti ta' mikrofinanzjament, speċjalment f'dawk ir-reġjuni tal-UE fejn dawk qiegħda għaddejjin minn diffikultà estrema biex isibu xogħol; b'mod parallel, iħeġġeġ lill-Kummissjoni tagħmel riżorsi baġitarji adegwati disponibbli għall-BEI/FEI għal dan l-iskop, sabiex jiżdied l-għadd ta' proġetti ffinanzjati b'dawn il-programmi, Jafferma mill-ġdid l-importanza li l-BEI jikkonforma b'mod volontarju mar-rekwiżiti kapitali attwali ta' Basel II, u jissuġġerixxi li jissodisfa l-obbligi futuri ta' Basel III filwaqt li jżomm f'moħħu n-natura speċifika tal-attivitajiet tiegħu; Jemmen li l-BEI, bħala bank li għandu bżonn iżomm il-klassifikazzjoni tiegħu ta' "AAA", m'għandux ikun espost għal interventi finanzjarji li normalment jaqgħu fis-sezzjoni ta' investiment ta' baġit pubbliku, ħaġa li hija nieqsa fil-baġit tal-UE; Ifakkar fl-insistenza tiegħu, li ġiet imtennija matul diversi snin, dwar in-neċessità ta' superviżjoni bankarja prudenzjali tal-BEI; Jipproponi li din is-superviżjoni bankarja prudenzjali għandha tkun: eżerċitata mill-BĊE abbażi tal-Artikolu 127(6) TFUE; jew fin-nuqqas ta' dan, u abbażi ta' approċċ volontarju mill-BEI, imwettaq mill-Awtorità Bankarja Ewropea, bil-parteċipazzjoni ta' wieħed jew diversi superviżuri nazzjonali jew mingħajrha, jew inkella minn awditur indipendenti; jiddispjaċih li l-Kummissjoni ma pproponiet l-ebda azzjoni f'dan ir-rigward, minkejja t-talbiet tal-Parlament, li jmorru lura għall-2007; Jitlob li l-Kummissjoni tipprovdi assigurazzjoni lill-Parlament li l-attivitajiet tal-BEI jikkonformaw mar-regoli tal-kompetizzjoni, b'mod partikolari fir-rigward ta' istituzzjonijiet ta' kreditu oħra; Itenni l-proposta tiegħu li l-Unjoni Ewropea ssir membru tal-BEI; Jikkunsidra li, matul il-perjodu attwali u sakemm ir-rati tal-interessi għan-negozji jkunu jvarjaw b'mod konsiderevoli fost l-Istati Membri taż-żona tal-euro, l-azzjonijiet tal-BEI huma ta' importanza dejjem ikbar fil-qafas tal-isforzi tal-UE biex tindirizza din il-problema; Jikkunsidra li, sabiex jiġu żviluppati strumenti finanzjarji konġunti tal-BEI/UE, għandu jitwaqqaf qafas xieraq f'waqtu għall-monitoraġġ tal-attivitajiet tal-BEI u sabiex tiżdied ir-responsabilità demokratika permezz tal-involviment tal-Parlament u l-Kunsill; dan il-qafas għandu jippermetti li l-BEI jkompli jivvaluta l-proġetti skont il-mertu tagħhom stess, sabiex jiġi żgurat l-użu sostenibbli u fit-tul tar-riżorsi kapitali tal-BEI, u għandu jindirizza l-ħtieġa li jiġu evitati piżijiet amministrattivi eċċessivi għall-entitajiet ta' ġestjoni, l-intermedjarji finanzjarji u l-benefiċjarji finali; Jirrakkomanda li l-implimentazzjoni tal-istrumenti finanzjarji tal-BEI/UE għandha tkun ibbażata fuq kriterji u objettivi ta' politika ex ante, flimkien ma' sistema trasparenti u effiċjenti ta' rappurtar ex post li żżomm l-indipendenza tal-BEI fir-rigward tal-għażla tal-proġetti u d-diliġenza dovuta; Jilqa' l-inizjattiva dwar bonds li jiffinanzjaw proġetti UE 2020, u jitlob titjib iktar rapidu tal-fażi pilota u valutazzjoni fil-pront tal-kisbiet tagħha, bl-għan li tibda t-tieni fażi tal-bonds li jiffinanzjaw il-proġetti; jemmen li din l-inizjattiva għandha tikkontribwixxi għal żvilupp ibbilanċjat tal-industriji u l-infrastrutturi fl-Istat Membri kollha u m'għandhiex tispiċċa tkabbar id-differenzi bejn is-swieq tal-PPP u s-swieq tal-Iffinanzjar tal-Proġetti tal-UE aktar avvanzati u dawk anqas avvanzati; Jemmen li l-BEI għandu jikkontribwixxi għall-ġlieda kontra l-korruzzjoni u n-nuqqas ta' trasparenza fl-Istati Membri tal-UE u fil-pajjiżi mhux membri tal-UE fejn jopera, b'mod partikolari billi jiġbor informazzjoni rilevanti dwar il-benefiċjarji u l-intermedjarji finanzjarji, filwaqt li jagħti attenzjoni partikolari fir-rigward tal-aċċessibilità tal-SMEs għas-self u r-rabtiet tagħhom mal-ekonomija lokali, u filwaqt li jippubblika informazzjoni dwar l-ammonti aggregati żborżati, l-għadd u l-ismijiet tar-riċevituri tal-fondi kkonċernati, b'mod partikolari l-SMEs, kif ukoll ir-reġjuni u s-setturi li lilhom ġew allokati; jistieden, barra minn hekk, lill-BEI jaġixxi skont l-Artikolu 3(5) tat-Trattat UE, li, kif ikkonfermat mill-Qorti tal-Ġustizzja fil-21 ta' Diċembru 2011 fis-sentenza ATAA tagħha, jirrikjedi li l-Unjoni tikkontribwixxi għall-osservanza stretta tad-dritt internazzjonali, u b'mod partikolari tal-Karta tan-NU; Iħeġġeġ lill-BEI biex ikompli bl-isforzi tiegħu sabiex jiġi evitat li jsir rikors għal ċentri finanzjarji offshore jew ġurisdizzjonijiet li ma jikkooperawx fi ħdan l-operazzjonijiet finanzjarji tiegħu; f'dan il-kuntest, jilqa' r-rakkomandazzjoni tal-Kummissjoni rigward il-kriterji li għandhom jintużaw biex jiġu identifikati pajjiżi terzi li ma jissodisfawx l-istandards ta' governanza tajba fi kwistjonijiet fiskali; jemmen li l-Kummissjoni għandha tidħol f'dibattitu mal-BEI sabiex jiġi żgurat li dawn il-kriterji jiġu applikati kif dovut fl-għażla tal-proġetti, il-benefiċjarji u l-intermedjarji; jistieden lill-BEI, wara każ riċenti fis-settur tal-minjieri, jindika liema proċeduri u standards jistgħu jiġu adottati fi kwalunkwe każ futur ta' dan it-tip; Ifakkar li n-nuqqas ta' finanzjament huwa biss wieħed mill-ostakli potenzjali għall-investiment, u li ta' sikwit kapaċità amministrattiva u ta' ġestjoni tal-proġetti dgħajfa tista' twassal għal dewmien fl-implimentazzjoni tal-investimenti; iħeġġeġ lill-BEI, għalhekk, biex jespandi iktar il-provvediment tiegħu ta' konsulenza teknika u finanzjarja, iħeġġeġ lis-sħab bankarji u lil intermedjarji finanzjarji oħra jiżviluppaw servizzi ta' konsulenza teknika u finanjarja huma stess u jikkunsidra li joħroġ b'sett ta' linji gwida bbażati fuq l-aħjar prattika; Ifakkar li n-nuqqas ta' finanzjament, speċjalment għall-SMEs, huwa l-problema ewlenija f'ħafna Stati Membri; jitlob it-tisħiħ tal-azzjonijiet tal-BEI biex jappoġġaw il-finanzjament tal-SMEs, l-intraprenditorjat u l-esportazzjonijiet, peress li huma kruċjali għall-irkupru ekonomiku; jikkunsidra li kwalunkwe miżura mfassla biex ittejjeb il-kundizzjonijiet ta' finanzjament għall-SMEs għandha tinkludi t-tliet karatteristiċi ewlenin li ġejjin: i) kapillarità tan-netwerk suffiċjenti; ii) massimizzazzjoni tat-trasferiment tal-ispejjeż ta' finanzjament preferenzjali tal-BEI għall-SMEs, iii) allinjament mal-bżonnijiet speċifiċi għall-pajjiż u l-objettivi ta' politika tal-UE; Iħeġġeġ lill-BEI jkompli jiżviluppa strumenti għall-kondiviżjoni tar-riskju b'kooperazzjoni mal-Kummissjoni, sabiex tiġi ottimizzata l-kapaċità ta' riskju tal-UE u l-kapaċità ta' self tal-BEI; Jikkunsidra li l-istituzzjonijiet finanzjarji pubbliċi nazzjonali għandhom il-kapaċità li jiżguraw it-trasferiment tal-ispejjeż ta' finanzjament preferenzjali tal-BEI lill-SMEs; jissuġġerixx, għalhekk, li l-BEI għandu jkompli jimplimenta strumenti finanzjarji għall-SMEs permezz tal-istituzzjonijiet pubbliċi nazzjonali meta dawn ikunu jissodisfaw ir-rekwiżiti ta' self tiegħu; jilqa' l-attivitajiet tal-Klabb tal-Investituri fit-Tul immirati biex isaħħu l-kooperazzjoni bejn il-BEI u l-istituzzjonijiet pubbliċi nazzjonali ewlenin; Iħeġġeġ, barra minn hekk, lill-Kummissjoni u lill-BEI jiżviluppaw "tieqa" ta' self tal-BEI għall-SMEs, għas-servizz ta' tali sħab, sabiex is-self tal-BEI għall-SMEs jiġi estiż għal tali intermedjarji iżgħar (u SMEs iżgħar), li attwalment mhumiex moqdija sew speċjalment minħabba l-profil ta' kreditu limitat tagħhom; Bl-għan li jinżammu l-livelli attwali ta' assistenza soċjali waqt li l-Istati Membri qed jirristrutturaw il-finanzjament pubbliku, iħeġġeġ lill-grupp tal-BEI u lill-Kummissjoni jkomplu jappoġġaw is-settur tal-ekonomija soċjali u lill-intraprendituri żgħażagħ permezz ta' inizjattivi differenti bħal pereżempju skemi ta' garanzija u self imfassla apposta: jilqa', b'mod partikolari, it-tnedija tal-pjattaforma ta' investiment innovattiv li tipprovdi aċċess għal finanzjament lill-intrapriżi soċjali li huma attivi fl-indirizzar tal-kwistjonijiet soċjali attwali permezz tal-mudell ta' negozju tagħhom, u jħeġġeġ lill-BEI jaħdem fil-qrib mal-Kummissjoni u r-rappreżentanti tas-settur fil-qafas tal-Inizjattiva ta' Negozju Soċjali; Jistieden lill-BEI jappoġġa, inter alia, lil dawk l-Istati Membri li ġew affettwati l-aktar mill-kriżi, billi jiffinanzja attivitajiet vijabbli mfassla biex jippromwovu l-impjiegi u jagħtu spinta lill-ekonomija fit-triq tat-tkabbir; ifakkar li l-kooperazzjoni bejn il-BEI u l-Fondi Strutturali fl-Istati Membri f'diffikultà hija neċessarja sabiex jiġu implimentati investimenti pubbliċi u privati affidabbli u produttivi, u proġetti infrastrutturali; Jilqa' l-qafas ta' self strutturali għall-programmi tal-BEI, li jikkontribwixxi b'mod sinifikanti għall-kofinanzjament mill-baġits nazzjonali fil-kuntest tal-Fondi Strutturali tal-UE; iħeġġeġ lill-Bank iwessa' dan l-appoġġ sabiex jiġġenera l-investimenti meħtieġa f'dawk l-Istati Membri affettwati serjament mill-kriżi ekonomika; jinnota, madankollu, li din il-miżura għandha tibqa' separata mill-programmi tal-Fondi Strutturali u għandha titneħħa gradwalment ma' tmiem il-kriżi; Jilqa' r-rwol tal-BEI biex jgħin fit-tfassil ta' faċilità finanzjarja ddedikata għas-settur kulturali, edukattiv u kreattiv, u jikkunsidra li għandu jkompli jiżviluppa inizjattivi li jappoġġaw azzjonijiet kulturali u edukattivi; Iħeġġeġ lill-BEI jkompli, fil-kuntest ta' riżorsi pubbliċi skarsi, l-appoġġ finanzjarju tiegħu għas-settur tas-saħħa, u jassisti, b'mod partikolari, il-bini, is-sostituzzjoni u l-immodernizzar tal-infrastrutturi tal-isptarijiet; Jappoġġa l-isforzi tal-BEI favur l-investiment ulterjuri fi proġetti ta' riċerka u innovazzjoni, b'mod partikolari permezz tal-Faċilità ta' Finanzjament għall-Kondiviżjoni tar-Riskju u mill-perspettiva tal-programm Orizzont 2020, b'attenzjoni partikolari fuq il-ħruġ fis-suq ta' teknoloġiji ġodda, filwaqt li jitqiesu wkoll it-teknoloġiji ekoloġiċi; jistieden lill-BEI jsegwi azzjonijiet immirati lejn it-tnaqqis tad-differenza fir-riċerka u l-innovazzjoni fost l-ekonomiji tal-UE, peress li din tfixkel il-funzjonament xieraq u fit-tul tas-suq uniku; Iħeġġeġ lill-BEI jkompli bl-isforzi tiegħu, flimkien mal-Kummissjoni, favur l-iżvilupp ta' strumenti finanzjarji innovattivi, bl-għan li jkun hemm effett ta' ingranaġġ fuq ir-riżorsi baġitarji limitati tal-UE bl-aktar mod effiċjenti, jiġu mmobilizzati sorsi ta' finanzjament privat u jiġu promossi strumenti għall-kondiviżjoni tar-riskju għall-finanzjament ta' investimenti ewlenin għall-UE, filwaqt li jitqiesu, inter alia, oqsma bħall-agrikoltura, l-azzjoni klimatika, l-effiċjenza tal-enerġija u r-riżorsi, l-enerġija rinnovabbli, il-mezzi tat-trasport sostenibbli, l-innovazzjoni, in-netwerks trans-Ewropej, l-edukazzjoni u r-riċerka, u b'hekk tiġi ffaċilitata t-tranżizzjoni għal tkabbir immexxi mill-għarfien u l-iżvilupp sostenibbli għal Unjoni msejsa fuq kompetittività sostenibbli; B'attenzjoni speċifika fuq l-effiċjenza fl-enerġija, jilqa' l-attività ikbar tal-BEI fis-settur matul l-aħħar ftit snin, u jħeġġeġ lill-Kummissjoni Ewropea u l-BEI jaħdmu flimkien fl-isfruttament tas-sinerġiji u t-tnedija ta' inizjattivi konġunti ġodda, b'mod partikolari fid-dawl tal-opportunitajiet u l-bżonnijiet ta' investiment maħluqa mid-Direttiva dwar l-Effiċjenza Enerġetika adottata reċentament; jistieden lill-BEI jikkunsidra, fost l-oħrajn, ir-rwol speċifiku tal-ESCOs fid-definizzjoni tal-inizjattiva konġunta l-ġdida dwar l-effiċjenza enerġetika; Jilqa' r-rieżami tal-mandat tal-BEI għall-operazzjonijiet barra mill-Unjoni; jappoġġa l-attenzjoni partikolari tal-BEI rigward l-investiment fil-prosperità u l-istabilità fit-tul tal-viċinat tal-UE, b'mod partikolari ż-żona tal-Mediterran u fil-pajjiżi li qed iħejju ruħhom għas-sħubija mal-UE, permezz ta' finanzjament ta' appoġġ fl-oqsma ta' interkonnessjoni, tkabbir, tibdil fil-klima, IDB Ewropew u SMEs; Jirrakkomanda azzjoni biex jiġi żgurat aċċess aħjar tal-Bank tal-UE għall-għotjiet tal-Unjoni u biex jiżdiedu s-sinerġiji mal-istrumenti tal-UE fil-qafas tal-mandat il-ġdid, u jħeġġeġ il-promozzjoni ta' użu akbar tal-għodod finanzjarji innovattivi barra mill-UE, inklużi l-istrumenti ta' kondiviżjoni tar-riskju u ekwità għall-SMEs, u l-forniment ta' opportunitajiet ta' finanzjament tal-mikrokreditu; Jilqa l-inizjattivi reġjonali tal-Bank, speċjalment fir-reġjuni tal-Baħar Baltiku u tad-Danubju, immirati biex itejbu s-sostenibilità u l-kompetitività ġenerali tar-reġjuni kkonċernati; jikkunsidra dawn l-inizjattivi bħala l-aqwa prattika fir-rigward tal-possibilità li jiġi estiż l-appoġġ għal reġjuni oħra tal-UE; Jilqa' l-parteċipazzjoni tal-Bank fl-Inizjattiva "Vjenna" tal-Koordinazzjoni tal-Banek Ewropej (EBCI), immirata biex tipprevjeni l-irtirar fuq skala kbira u mhux ikkoordinat tal-gruppi bankarji transkonfinali mir-reġjuni tal-Ewropa Ċentrali u tal-Lvant u tal-Baltiku, kif ukoll fil- Pjan ta' Azzjoni Konġunt li jmiss tal-Istituzzjonijiet Finanzjarji Internazzjonali għall-Irkupru u t-Tkabbir għall-Istati Membri u l-pajjiżi kandidati tal-Ewropa Ċentrali, tal-Lvant u tax-Xlokk; Iħeġġeġ lill-BEI biex ikompli jtejjeb l-isforzi tiegħu biex iwettaq operazzjonijiet ta' self barra mill-UE u biex iżid il-kooperazzjoni tiegħu ma' banek oħra ta' żvilupp globali u reġjonali, kif ukoll ma' aġenziji ta' finanzjament għall-iżvilupp tal-Istati Membri, sabiex jitnaqqsu l-ispejjeż u jinkiseb użu aktar effiċjenti tar-riżorsi; Jikkunsidra, fil-qafas tal-Pjattaforma futura tal-UE għall-Kooperazzjoni Esterna u l-Iżvilupp li mistennija tiġi proposta mill-Kummissjoni, li l-BEI għandu jkollu rwol speċjali bħala l-"Bank tal-UE" u sieħeb naturali tal-KE/SEAE, fl-appoġġ tal-objettivi ta' politika esterna tal-UE fil-kuntest tal-Pjattaforma u fil-provvediment tal-kompetenza teknika u finanzjarja tiegħu; Ifakkar li huwa importanti fil-kuntest tal-faċilitajiet ta' taħlit li jiġi mmassimizzat l-ippuljar tar-riżorsi baġitarji skarsi, mhux biss mill-baġit tal-UE imma wkoll minn sorsi oħrajn, u li tiġi żgurata l-konformità mal-politiki u l-istandards tal-UE; Iħeġġeġ lill-BEI biex, fejn ikun possibbli, jagħmel użu sħiħ mis-sinerġiji potenzjali permezz ta' kooperazzjoni mill-qrib mal-BERŻ; Jilqa', filwaqt li jqis il-l-kriżi tal-kapital attwali fir-rigward tal-ekonomija ekoloġika, l-attivitajiet tal-BEI maħsuba biex jappoġġaw it-tranżizzjoni tal-Ewropa għal ekonomija iktar intelliġenti, iktar ekoloġika u iktar sostenibbli; Jistieden lill-BEI jikkonforma mad-dispożizzjonijiet tal-Konvenzjoni Aarhus u r-Regolamenti (KE) Nru 1367/2006 u (KE) Nru 1049/2001 billi jwaqqaf reġistru pubbliku ta' dokumenti, peress li dan huwa neċessarju biex jiġi garantit id-dritt ta' aċċess għad-dokumenti, inkluż fir-rigward tal-benefiċjarji finali tas-self globali tal-BEI; Ifakkar li hija r-responsabilità tal-BEI li jissalvagwardja, inter alia, l-acquis Ewropew li jikkonċerna d-drittijiet ambjentali, tax-xogħol u soċjali, it-trasparenza, l-akkwist pubbliku u d-drittijiet tal-bniedem; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni kif ukoll lill-Bank Ewropew tal-Investiment u lill-Gvernijiet u l-Parlamenti tal-Istati Membri. wara li kkunsidra r-riżoluzzjonijiet preċedenti tiegħu dwar il-Laos, wara li kkunsidra d-dikjarazzjoni tal-21 ta' Diċembru 2012 mill-kelliem tal-Kummissarju Għoli tan-NU għad-Drittijiet tal-Bniedem dwar il-Laos, wara li kkunsidra d-dikjarazzjoni tal-21 ta' Diċembru 2012 mill-kelliem tar-Rappreżentant Għoli Catherine Ashton dwar l-għajbien ta' Sombath Somphone fil-Laos, wara li kkunsidra d-dikjarazzjoni tas-16 ta' Jannar 2013 mis-Segretarju tal-Istat tal-Istati Uniti, Hillary Clinton, dwar l-għajbien tal-mexxej tas-soċjetà ċivili tal-Laos Sombath Somphone, wara li kkunsidra d-dikjarazzjoni tad-19 ta' Diċembru 2012 mill-Ministeru għall-Affarijiet Barranin tal-Laos u dik tal-4 ta' Jannar 2013 mill-Ambaxxatur tal-Laos għan-NU, wara li kkunsidra l-ittri mingħand bosta Membri tal-Parlament Ewropew u minn membri parlamentari nazzjonali u l-Ittra Miftuħa Konġunta tas-17 ta' Jannar 2013 minn 65 NGO lill-Prim Ministru tal-Laos, dwar l-għajbien ta' Sombath Somphone, wara li kkunsidra l-ittra tal-4 ta' Jannar 2013 mill-Forum Asjatiku għad-Drittijiet tal-Bniedem u l-Iżvilupp lill-President tal-Kummissjoni Intergovernattiva dwar id-Drittijiet tal-Bniedem tal-ASEAN, wara li kkunsidra l-Linji Gwida tal-UE tal-2008 dwar id-Difensuri tad-Drittijiet tal-Bniedem, wara li kkunsidra l-Konvenzjoni Internazzjonali għall-Protezzjoni tal-Persuni Kollha kontra l-Għajbien Sfurzat (ICCPED), li l-Laos huwa firmatarju tagħha, u d-Dikjarazzjoni tan-NU tat-18 ta' Diċembru 1992 dwar il-Protezzjoni tal-Persuni Kollha minn Għajbien Sfurzat, wara li kkunsidra d-Dikjarazzjoni Universali tad-Drittijiet tal-Bniedem tal-1948, wara li kkunsidra l-Patt Internazzjonali dwar id-Drittijiet Ċivili u Politiċi (ICCPR) tal-1966, irratifikat mil-Laos fl-2009, wara li kkunsidra l-Eżami Perjodiku Universali tal-UNHRC li jikkonċerna l-Laos fil-21 ta' Settembru 2010, wara li kkunsidra l-Ftehim ta' Kooperazzjoni bejn l-UE u r-Repubblika Demokratika Popolari tal-Laos tal-1 ta' Diċembru 1997, wara li kkunsidra l-Artikoli 122(5) u 110(4) tar-Regoli ta' Proċedura tiegħu, billi Sombath Somphone, figura prominenti fl-iżvilupp soċjali u l-edukazzjoni taż-żgħażagħ, għeb fil-15 ta' Diċembru 2012 fil-kapitali ta' Laos, Vientiane; billi l-filmat fuq is-CCTV miksub mill-familja tiegħu juri li Sombath Somphone deher għall-aħħar darba mal-pulizija lokali fl-għassa tal-pulizija ta' Thadeau għall-ħabta tas-sitta ta' filgħaxija, fid-data tal-għajbien tiegħu, u ttieħed band' oħra b'karozza minn irġiel lebsin ħwejjeġ pajżana; billi f'dikjarazzjoni tad-19 ta' Diċembru 2012, il-Gvern tal-Laos ikkonferma l-inċident kif irreġistrat bil-kamera tas-sigurtà; billi l-awtoritajiet jisħqu li huwa kien vittma ta' ħtif motivat minn kunflitti personali jew kummerċjali; billi n-NU u 65 organizzazzjoni internazzjonali għad-drittijiet tal-bniedem esprimew il-biżgħat tagħhom li Sombath Somphone seta' kien soġġett għal għajbien sfurzat, possibbilment relatat ma' xogħlu, kif ukoll it-tħassib serju tagħhom dwar is-sikurezza tiegħu u n-nuqqas ta' progress u informazzjoni fl-investigazzjonijiet mill-awtoritajiet tal-Laos dwar il-fatti tal-għajbien tiegħu; billi l-familja ta' Sombath Somphone ma kinitx kapaċi ssib fejn jinsab minn dakinhar, minkejja l-appelli ripetuti lill-awtoritajiet lokali u tiftix fiż-żona tal-madwar; billi Sombath Somphone huwa apprezzat b'mod wiesa' u huwa magħruf sewwa minħabba x-xogħol estensiv li wettaq fil-qasam tal-iżvilupp sostenibbli u ġust, speċjalment permezz tat-twaqqif tal-PADETC, iċ-Ċentru ta' Taħriġ għall-Iżvilupp Parteċipattiv, fl-1996; billi fl-2005 ngħata l-Premju Ramon Magsaysay għat-Tmexxija tal-Komunità; billi f'Ottubru tal-2012 Sombath Somphone, bħala membru tal-Kumitat Nazzjonali Organizzattiv tal-Laos, kien wieħed minn dawk li organizzaw id-9 Forum tal-Popli Asja-Ewropa li sar fi Vientiane qabel l-ASEM 9, u kien ukoll wieħed mill-kelliema ewlenin; billi grupp ta' parlamentari tal-ASEAN għamlu żjara fil-Laos fil-ġimgħa tal-14 sat-18 ta' Jannar 2013 biex jinvestigaw dwar Sombath Somphone; billi jeżisti ksur ta' libertajiet fundamentali, partikolarment tal-libertà tal-istampa u l-midja, il-libertà tar-reliġjon, il-libertà ta' għaqda, il-libertà akkademika u d-drittijiet tal-minoranzi, li qed iseħħ fil-Laos; Jesprimi t-tħassib serju tiegħu dwar l-għajbien, is-sikurezza u l-benessri ta' Sombath Somphone; Jinsab imħasseb dwar id-dewmien u n-nuqqas ta' trasparenza tal-investigazzjonijiet dwar l-għajbien ta' Sombath Somphone; jistieden lill-awtoritajiet tal-Laos biex iwettqu investigazzjonijiet fil-pront, trasparenti u bir-reqqa, skont l-obbligi tagħhom taħt il-liġi internazzjonali dwar id-drittijiet tal-bniedem, u biex jiżguraw ir-ritorn immedjat u sigur ta' Sombath Somphone għand il-familja tiegħu; Jistieden lill-VP/RGħ biex tissorvelja mill-qrib l-investigazzjonijiet tal-Gvern tal-Laos dwar l-għajbien ta' Sombath Somphone; Jitlob lill-awtoritajiet tal-Laos biex jerġgħu jaffermaw pubblikament il-legalità u l-leġittimità tax-xogħol li qed isir favur l-iżvilupp sostenibbli u l-ġustizzja soċjali, sabiex tiġi miġġielda l-intimidazzjoni provokata mill-għajbien, bħal dak ta' Sombath Somphone; Jilqa' ż-żjara tal-grupp ta' parlamentari tal-ASEAN ġewwa l-Laos f'Jannar tal-2013 biex jiġbor informazzjoni dwar Sombath Somphone, u jistieden lill-Kummissjoni għad-Drittijiet tal-Bniedem tal-ASEAN twaqqaf kumitat ta' inkjesta biex jinvestiga l-ġrajjiet relatati mal-għajbien sfurzat ta' Sombath Somphone; Jistieden lill-UE tinkludi lil-Laos fil-prijoritajiet għat-22 sessjoni tal-Kunsill tad-Drittijiet tal-Bniedem tan-NU; Jisħaq li l-awtoritajiet tal-Laos għandhom jieħdu l-passi kollha meħtieġa biex itemmu l-prattika ta' arresti arbitrarji u tad-detenzjoni sigrieta; jistedinhom jagħmlu l-għajbien sfurzat reat kriminali u jirratifikaw il-Konvenzjoni Internazzjonali għall-Protezzjoni tal-Persuni Kollha minn Għajbien Sfurzat; jisħaq li l-għajbien sfurzat huwa ksur ċar tad-drittijiet bażiċi u l-libertajiet fundamentali tal-bniedem; Jistieden lill-Gvern tal-Laos jirrispetta d-drittijiet tal-libertà ta' espressjoni u ta' assoċjazzjoni u d-drittijiet tal-minoranzi, u biex iħares id-dritt għal-libertà tar-reliġjon jew twemmin, filwaqt li jtemm ir-restrizzjonijiet kollha fuq l-eżerċizzju ta' dan id-dritt kif rakkomandat fl-Eżami Perjodiku Universali tan-NU tal-21 ta' Settembru 2010; Jagħti istruzzjonijiet lill-President tiegħu biex jgħaddi din ir-riżoluzzjoni lil Kunsill, lill-Kummissjoni, lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-gvernijiet u l-parlamenti tal-Istati Membri, lis-Segretarjat tal-ASEAN, lill-Kummissarju Għoli tan-Nazzjonijiet Uniti għad-Drittijiet tal-Bniedem, lis-Segretarju Ġenerali tan-Nazzjonijiet Uniti, u lill-Gvern u l-Parlament tal-Laos. wara li kkunsidra l-Ftehim ta' Sħubija bejn il-membri tal-Grupp tal-Istati Afrikani, tal-Karibew u tal-Paċifiku (AKP) minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f'Cotonou fit-23 ta' Ġunju 2000 (il-Ftehim ta' Cotonou), wara li kkunsidra l-konklużjonijiet tal-Kunsill tal-Unjoni Ewropea tat-23 ta' Lulju 2012 dwar iż-Żimbabwe u d-Deċiżjoni ta' Implimentazzjoni tal-Kunsill 2012/124/PESK dwar miżuri restrittivi kontra ż-Żimbabwe, wara li kkunsidra d-dikjarazzjoni tal-UE dwar iż-Żimbabwe mir-Rappreżentant Għoli għall-Affarijiet Barranin u l-Politika tas-Sigurtà, Catherine Ashton, fil-15 ta' Frar 2011, wara li kkunsidra d-dikjarazzjonijiet tad-Delegazzjoni tal-UE għar-Repubblika taż-Żimbabwe tas-17 ta' Awwissu 2012 u tat-12 ta' Novembru 2012 dwar inċidenti reċenti ta' fastidju fil-konfront ta' difensuri tad-drittijiet tal-bniedem, wara li kkunsidra d-dikjarazzjonijiet tal-Kummissarju Għoli tan-NU għad-Drittijiet tal-Bniedem (HCHR) tal-24 ta' Mejju 2012 u tad-29 ta' Mejju 2012, wara li kkunsidra d-dikjarazzjoni tal-kelliem għall-Uffiċċju tal-Kummissarju Għoli għad-Drittijiet tal-Bniedem (OHCHR) tat-18 ta' Jannar 2013 dwar l-attakki reċenti fuq difensuri tad-drittijiet tal-bniedem qabel l-elezzjonijiet, wara li kkunsidra d-Dikjarazzjoni tal-Millennju tan-NU tat-8 ta' Settembru 2000, li tistabbilixxi l-Għanijiet ta' Żvilupp tal-Millennju, wara li kkunsidra l-Karta Afrikana għad-Drittijiet tal-Bniedem u tal-Popli ta' Ġunju 1981, li ż-Żimbabwe rratifika, wara li kkunsidra l-Karta Afrikana għad-Demokrazija, l-Elezzjonijiet u l-Governanza ta' Jannar 2007, li ż-Żimbabwe rratifika, wara li kkunsidra d-Dikjarazzjoni Universali tad-Drittijiet tal-Bniedem tal-1948, wara li kkunsidra d-Dikjarazzjoni tan-NU dwar id-Difensuri tad-Drittijiet tal-Bniedem ta' Diċembru 1998, wara li kkunsidra l-Artikoli 122(5) u 110(4) tar-Regoli ta' Proċedura tiegħu, billi kien hemm żieda sinifikanti fl-intimidazzjoni, l-arresti arbitrarji, il-fastidju ġudizzjarju u l-għajben ta' attivisti tad-drittijiet tal-bniedem u ta' avversarji politiċi tal-partit Zanu-PF ta' Robert Mugabe f'perjodu li issa jitqies bħala dak ta' qabel l-elezzjonijiet, b'ħafna membri tal-MDC, diversi deputati tal-MDC, u membri ewlenin tat-tmexxija tal-MDC, bħall-Ministru tal-Enerġija Elton Mangoma, il-Koministru tal-Intern Theresa Makone u l-iSpeaker imkeċċi tal-Parlament taż-Żimbabwe Lovemore Moyo, ikunu fil-mira; billi Okay Machisa, Direttur Eżekuttiv Nazzjonali tal-Assoċjazzjoni għad-Drittijiet tal-Bniedem taż-Żimbabwe (ZimRights) u President tal-Koalizzjoni "Kriżi fiż-Żimbabwe", ġie arrestat fl-14 ta' Jannar 2013; billi Okay Machisa ġie akkużat b'"pubblikazzjoni ta' informazzjoni falza", "falsifikazzjoni" u "frodi", u għalhekk ikkontraviena t-Taqsimiet 31, 136 u 137 tal-Att dwar id-Dritt Kriminali (Kodifikazzjoni u Riforma) u allegatament ipprova jiffroda l-Uffiċċju tar-Reġistratur Ġenerali billi ffalsifika u mmanifattura kopji foloz ta' ċertifikati ta' reġistrazzjoni tal-votanti; billi Okay Machisa baqa' detenut fl-għases tal-pulizija f'Ħarare u f'Rhodesville; billi ngħata l-ħelsien taħt garanzija mill-Qorti Suprema soġġetta għal kundizzjonijiet eċċessivi; billi membri oħra ta' ZimRights – Leo Chamahwinya, l-Uffiċjal għall-Programmi Edukattivi, u Dorcas Shereni, il-President tat-taqsima lokali ta' Highfield – qed jaffaċċjaw ukoll detenzjoni arbitrarja u fastidju ġudizzjarju u qed jiġu detenuti sal-4 ta' Frar 2013 skont deċiżjoni meħuda mill-Qorti tal-Maġistrati fil-21 ta' Jannar 2013; billi l-arrest u d-detenzjoni ta' Machisa, Chamahwinya u Shereni seħħew wara rejd tal-pulizija fuq l-uffiċċji ta' ZimRights fit-13 ta' Diċembru 2012; billi dawn l-arresti seħħew biss ftit ġimgħat wara li ZimRights iddenunzjat it-tendenza ta' żieda fil-brutalità min-naħa tal-pulizija fiż-Żimbabwe kollu u talbet li tittieħed azzjoni b'urġenza mill-awtoritajiet kompetenti biex jiġi indirizzat dan il-ksur tad-drittijiet tal-bniedem; billi r-rejd tal-5 ta' Novembru 2012 mill-pulizija fl-uffiċċju tal-Unità għas-Servizzi ta' Counselling (CSU) taż-Żimbabwe, klinika medika reġistrata li tipprovdi servizzi mediċi u ta' counselling lil vittmi tal-vjolenza organizzata u tat-tortura, u d-detenzjoni ta' tliet membri tal-persunal mingħajr akkużi formali, huma allarmanti; billi l-libertà tal-għaqda, il-libertà tal-assoċjazzjoni u l-libertà tal-espressjoni huma komponenti essenzjali ta' kwalunkwe demokrazija, partikolarment fil-kuntest tal-konklużjoni tal-proċess ta' tfassil tal-kostituzzjoni u tat-tħejjija għal elezzjonijiet demokratiċi; billi l-NGOs taż-Żimbabwe li ġew irrejdjati mill-pulizija fl-2012 jinkludu l-Assoċjazzjoni għad-Drittijiet tal-Bniedem taż-Żimbabwe (ZimRights), l-Unità għas-Servizzi ta' Counselling (CSU) ,il-Forum tal-NGOs taż-Żimbabwe għad-Drittijiet tal-Bniedem, iċ-Ċentru ta' Riżorsi Elettorali (ERC), u l-Assoċjazzjoni ta' Gays u Leżbjani taż-Żimbabwe (GALZ); billi fl-2009 kien iffurmat gvern ta' koalizzjoni wara ftehim ta' qsim tal-poteri li ntlaħaq f'Settembru bejn il-partiti ZANU-PF u MDC biex jintemmu l-impass politiku u l-ksur tad-drittijiet tal-bniedem wara l-elezzjonijiet leġiżlattivi u presidenzjali fl-2008; billi l-Gvern ta' Unità Nazzjonali (GNU) impenja ruħu, fil-Ftehim Politiku Globali tiegħu (GPA), li joħloq kostituzzjoni ġdida, jirrispetta d-drittijiet tal-bniedem u l-libertà tal-attività politika u li jagħti spinta lill-ekonomija; billi minkejja li talab li jitneħħew il-miżuri restrittivi tal-UE, naqas milli jissodisfa l-obbligi tiegħu skont il-GPA, tħabat biex iġib l-istabbiltà fil-pajjiż u naqas milli jwitti t-triq għal tranżizzjoni demokratika permezz ta' elezzjonijiet kredibbli, minħabba ostakli deliberati mill-partit Zanu-PF; billi Kummissjoni tad-Drittijiet tal-Bniedem effikaċi tkun pass importanti fl-implimentazzjoni tal-Ftehim Politiku Globali u tal-pjan direzzjonali miftiehem għal elezzjonijiet paċifiċi u kredibbli; billi d-dispożizzjonijiet rigward il-governanza tajba, it-trasparenza fil-karigi politiċi u d-drittijiet tal-bniedem iridu jiġu rispettati skont l-Artikoli 11b, 96 u 97 tal-Ftehim ta' Cotonou; billi l-irkupru ekonomiku tal-pajjiż għadu fraġli u ċerti politiki tal-Istat huma theddida għal relazzjonijiet ekonomiċi futuri bejn l-Unjoni u ż-Żimbabwe; Jikkundanna l-ksur kontinwu tad-drittijiet tal-bniedem, inklużi l-intimidazzjoni politika, il-fastidju u l-arrest arbitrarju ta' attivisti tad-drittijiet tal-bniedem; Jistieden lill-awtoritajiet taż-Żimbabwe jeħilsu lid-difensuri kollha tad-drittijiet tal-bniedem li ġew detenuti talli eżerċitaw attivitajiet marbuta mad-drittijiet tal-bniedem, iwaqqfu l-fastidju ġudizzjarju u jinvestigaw bis-sħiħ l-abbużi li jaffaċċjaw id-difensuri tad-drittijiet tal-bniedem; Jistieden lill-awtoritajiet taż-Żimbabwe jeħilsu lis-Sa Dorcas Shereni u lis-Sur Leo Chamahwinya minnufih u bla kundizzjonijiet; Jistieden lill-awtoritajiet taż-Żimbabwe jiggarantixxu f'kull ċirkustanza l-integrità fiżika u psikoloġika tas-Sinjuri Okay Machisa u Leo Chamahwinya, tas-Sa Dorcas Shereni u tas-Sa Faith Mamutse; Jistieden liż-Żimbabwe jirrispetta d-Dikjarazzjoni tan-Nazzjonijiet Uniti dwar id-Difensuri tad-Drittijiet tal-Bniedem, adottata mill-Assemblea Ġenerali tan-NU fl-1998, u b'mod partikolari l-Artikolu 1 tagħha, li jiddikjara li "kulħadd għandu d-dritt, individwalment u b'assoċjazzjoni ma' oħrajn, li jippromwovi u jiġġieled għall-protezzjoni u t-twettiq tad-drittijiet tal-bniedem u l-libertajiet fundamentali fil-livell nazzjonali u f'dak internazzjonali"; Ifakkar li skont il-Ftehim Politiku Globali (GPA) iż-Żimbabwe impenja ruħu li jiżgura li kemm il-leġiżlazzjoni kif ukoll il-proċeduri u l-prassi tiegħu jkunu konformi mal-prinċipji u l-liġijiet internazzjonali dwar id-drittijiet tal-bniedem; Jistieden lill-GNU jdaħħal bidliet fil-liġijiet ripressivi bħalma huma l-Att dwar l-Aċċess għall-Informazzjoni u l-Protezzjoni tal-Privatezza, l-Att dwar l-Ordni Pubbliku u s-Sigurtà Pubblika, u l-Att dwar id-Dritt Kriminali (Kodifikazzjoni u Riforma) qabel ma jsejjaħ l-elezzjoni ġenerali, peress li dawn il-liġijiet intużaw biex jillimitaw severament id-drittijiet fundamentali; Huwa preokkupat dwar il-fatt li sal-lum ma saret ebda bidla fis-sistema tal-ġustizzja taż-Żimbabwe li hija kkunsidrata b'mod ġenerali bħala waħda estremament favorevoli għal Zanu-PF; Jappoġġa, kif mitlub fl-Emenda tal-Att Elettorali reċentement ippubblikata fil-gazzetta uffiċjali u f'dan il-kuntest elettorali, il-parteċipazzjoni attiva tal-Kummissjoni tad-Drittijiet tal-Bniedem, li għandha tittratta b'mod indipendenti u trasparenti l-kwistjonijiet urġenti dwar id-drittijiet tal-bniedem u hija mistennija tinvestiga lmenti marbuta mad-drittijiet tal-bniedem, tagħti pariri dwar leġiżlazzjoni favur id-drittijiet tal-bniedem, u tippromwovi u tipproteġi d-drittijiet tal-bniedem inġenerali; Jirrikonoxxi l-istabbiliment tal-Kummissjoni tad-Drittijiet tal-Bniedem taż-Żimbabwe, iżda huwa preokkupat li ma ngħatat ebda kapaċità sinifikanti li biha taġixxi b'mod indipendenti u tilħaq l-objettivi tagħha fir-rigward tal-kwistjonijiet urġenti dwar id-drittijiet tal-bniedem li l-pajjiż qed jaffaċċja; Jistieden lill-Gvern taż-Żimbabwe jieħu l-passi meħtieġa, inklużi r-restituzzjoni tal-istat tad-dritt, tad-demokrazija u tar-rispett għad-drittijiet tal-bniedem u, b'mod partikolari, jorganizza referendum kostituzzjonali paċifiku u kredibbli u tħejjijiet elettorali li jissodisfaw l-istandards internazzjonali rikonoxxuti, ħalli l-miżuri mmirati jkunu jistgħu jiġu sospiżi; Iħeġġeġ, f'dan il-kuntest, parteċipazzjoni aktar attiva mill-Komunità għall-Iżvilupp tan-Nofsinhar tal-Afrika (SADC); iqis li din l-organizzazzjoni reġjonali għandha rwol importanti bħala garanti tal-GPA, u jinsisti, inter alia, fuq l-implimentazzjoni tal-ftehim u b'mod partikolari tal-Artikolu 13 tiegħu biex tkun żgurata azzjoni mhux partiġana mill-pulizija u minn forzi oħra tas-sigurtà; Jistieden lis-SADC tivvaluta s-sitwazzjoni tad-drittijiet tal-bniedem u l-Prinċipji u l-Linji gwida tas-SADC li Jirregolaw l-Elezzjonijiet Demokratiċi qabel l-organizzazzjoni tal-elezzjonijiet li jmiss fiż-Żimbabwe; Iħeġġeġ il-fatt li jintbagħtu osservaturi internazzjonali, b'mod partikolari mis-SADC u l-Parlament Pan-Afrikan, fi stadju bikri u f'ammont suffiċjenti, u li jibqgħu fil-post qabel u wara l-elezzjonijiet biex jevitaw il-vjolenza u l-intimidazzjoni u, f'dan il-kuntest, biex jikkooperaw mal-Kummissjoni tad-Drittijiet tal-Bniedem; Jappoġġa l-miżuri mmirati tal-UE li attwalment qegħdin fis-seħħ, li huma reazzjoni għas-sitwazzjoni politika u tad-drittijiet tal-bniedem fiż-Żimbabwe, b'deċiżjonijiet annwali li jippermettu lill-UE żżomm lil uffiċjali għoljin fil-Gvern taż-Żimbabwe taħt sorveljanza kostanti; iħeġġeġ lill-GNU jieħu l-passi meħtieġa li jippermettu li dawk il-miżuri jiġu sospiżi fi żmien debitu; Jistieden lid-delegazzjoni tal-UE f'Ħarare tibqa' toffri l-għajnuna tagħha lill-Gvern ta' Unità Nazzjonali taż-Żimbabwe sabiex tittejjeb is-sitwazzjoni tad-drittijiet tal-bniedem bl-għan li jsiru elezzjonijiet paċifiċi u kredibbli skont l-istandards li l-UE tistenna minn kwalunkwe wieħed mis-sħab kummerċjali tagħha; Jiddeplora n-nuqqas ta' klawżola b'saħħitha dwar id-drittijiet tal-bniedem fil-Ftehim interim ta' Sħubija Ekonomika konkluż ma' erba' Stati tal-Lvant u tan-Nofsinhar tal-Afrika (ESA), inkluż iż-Żimbabwe; itenni t-talba tiegħu biex ftehimiet kummerċjali konklużi mill-UE ikun fihom klawżoli vinkolanti u mhux negozjabbli dwar id-drittijiet tal-bniedem; iħeġġeġ lill-Kummissjoni Ewropea tagħti prijorità lil din il-kwistjoni fin-negozjati kontinwi għal FSE sħiħ mal-Istati ESA; Jenfasizza li s-sospensjoni tal-kooperazzjoni għall-iżvilupp tal-UE (skont l-Artikolu 96 tal-Ftehim ta' Cotonou) għandha tinżamm, fiċ-ċirkustanzi attwali, iżda l-UE għandha żżomm l-impenn tagħha ta' appoġġ lill-popolazzjoni lokali; Jistieden lill-Bank Dinji u liż-Żimbabwe jirrispettaw id-deċiżjonijiet tal-qrati internazjzonali; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni Ewropea, lill-Viċi President/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-Gvernijiet u lill-Parlamenti tal-Istati Membri, lis-SEAE, lill-Gvern u lill-Parlament taż-Żimbabwe, lill-Gvernijiet tal-Komunità għall-Iżvilupp tan-Nofsinhar tal-Afrika, lill-Bank Dinji, lis-Segretarju Ġenerali tal-Commonwealth u lill-Parlament Pan-Afrikan. wara li kkunsidra r-riżoluzzjonijiet preċedenti tiegħu dwar il-Pakistan, wara li kkunsidra d-dikjarazzjoni maħruġa mill-Organizzazzjoni Dinjija tas-Saħħa (WHO) u mill-Fond tan-Nazzjonijiet Uniti għat-Tfal (Unicef) fit-18 ta' Diċembru 2012, wara li kkunsidra l-komunikazzjoni tal-Kummissjoni bl-isem "Post Speċjali għat-Tfal fl-Azzjoni Esterna tal-UE" (COM(2008)0055), wara li kkunsidra l-pjan ta' involviment fuq ħames snin bejn l-UE u l-Pakistan ta' Marzu 2012, li jistipula prijoritajiet bħall-governanza tajba, il-kooperazzjoni fil-qasam tal-għoti tas-setgħa lin-nisa u d-djalogu dwar id-drittijiet tal-bniedem, wara li kkunsidra l-konklużjonijiet tal-Kunsill dwar il-Pakistan tal-25 ta' Ġunju 2012, li jtennu l-aspettattivi tal-UE rigward il-promozzjoni tad-drittijiet tal-bniedem u r-rispett ta' dawn id-drittijiet, wara li kkunsidra l-programm nazzjonali għall-qerda tal-poljo, mibdi mill-Pakistan fl-1994, wara li kkunsidra l-Inizjattiva Globali tal-WHO għall-Qerda tal-Poljo (GPEI) u l-Pjan Strateġiku l-ġdid tagħha għall-Qerda tal-Poljo u l-Aħħar Battalja Kontrih (2013-2018), wara li kkunsidra l-Kunsens Ewropew dwar l-Għajnuna Umanitarja, wara li kkunsidra l-Artikoli 122(5) u 110(4) tar-Regoli ta' Proċedura tiegħu, billi l-Pakistan, skont il-WHO, huwa wieħed mil-aħħar tliet pajjiżi fejn il-poljo għadu endemiku, b'198 infezzjoni fl-2011; billi, skont il-WHO, nuqqas li jitwaqqaf il-poljo jfisser riskji serji għas-saħħa għar-reġjun u lil hinn minnu, peress li l-poljo huwa marda infettiva ħafna; billi fl-1 ta' Jannar 2013 sitt ħaddiema ta' assistenza medika u tabib inqatlu b'tiri ta' arma tan-nar fi triqthom lura d-dar miċ-ċentru komunitarju fejn kienu impjegati minn organizzazzjoni mhux governattiva fir-reġjun Swabi fil-Majjistral, madwar 75 kilometru (45 mil) fil-Majjistral tal-kapitali, Islamabad; billi mis-17 sad-19 ta' Diċembru 2012, disa' ħaddiema tas-saħħa involuti fil-kampanja tal-Pakistan għall-qerda tal-poljo, sitta minnhom nisa, inqatlu b'tiri ta' arma tan-nar f'Karachi u f'Peshawar; billi fid-29 ta' Jannar 2013, pulizija li kien qed jipprovdi sigurtà għal tim ta' tilqim kontra l-poljo protett min-NU nqatel viċin ta' Swabi, u billi fil-31 ta' Jannar 2013 żewġ ħaddiema tat-tilqim kontra l-poljo nqatlu fi splużjoni ta' mina fil-Majjistral tal-Pakistan, għalkemm mhuwiex ċar jekk dan kienx attakk immirat; billi f'attakk ieħor f'Lulju 2012, tabib Ganjan tal-WHO u x-xufier tiegħu, li kienu qed jgħinu fil-ġlieda kontra l-poljo f'Karachi, indarbu; billi huwa ssuspettat li dawn l-attakki kollha kienu marbuta ma' kampanji biex it-tfal Pakistani jitlaqqmu kontra l-poljo; billi l-aħħar serje ta' qtil wasslu lill-WHO u lill-Unicef biex jissospendu l-kampanji tal-poljo fil-pajjiż; billil l-Gvern tal-Pakistan u l-provinċji ta' Sindh u Khyber ukoll issospendew temporanjament il-kampanji ta' tilqim minħabba tħassib rigward is-sikurezza tal-ħaddiema tas-saħħa; billi l-Gvern tal-Pakistan iddikjara l-poljo bħala emerġenza nazzjonali u bħalissa qiegħed iwettaq kampanja ta' tilqim kontra l-poljo fi sforz biex jeqred il-marda fit-territorju tiegħu; billi din il-kampanja hija appoġġata internazzjonalment mill-WHO, mill-Unicef u minn oħrajn u hija parti mill-Inizjattiva Globali għall-Qerda tal-Poljo; billi l-kampanja qed tiffoka fuq 33 miljun tifel u tifla għat-tilqim, b'bosta mijiet ta' eluf ta' ħaddiema tas-saħħa, ħafna minnhom nisa, iwettqu tilqim fil-pajjiż kollu; billi l-infiq fuq is-settur tas-saħħa fil-Pakistan jirċievi inqas minn 0,3 % tal-baġit annwali, kemm fil-livell federali kif ukoll fil-livelli provinċjali; billi l-parti l-kbira tal-attakki fuq il-ħaddiema tas-saħħa seħħew f'żoni tal-Majjistral viċin ta' fortizzi militanti, u huma allegatament konnessi mat-Taliban; billi attakki bħal dawn iċaħħdu lit-tfal fil-Pakistan mid-dritt tagħhom għal interventi tas-saħħa bażiċi li jsalvaw il-ħajja, u jqiegħduhom f'riskju ta' mard li jikkawża diżabbiltà tul il-ħajja kollha; billi r-raġuni għall-attakki riċenti jidher li hi l-oppożizzjoni għall-kampanji ta' tilqim fost il-gruppi estremisti Iżlamiċi, li jallegaw li t-tilqima hija maħsuba biex it-tfal Musulmani tagħmilhom sterili; billi, biex jiġġustifikaw l-atti kriminali tagħhom, it-Taliban użaw l-iskuża li fil-passat aġenziji barranin tas-servizzi sigrieti użaw timijiet lokali tat-tilqim fil-Pakistan għall-iskop li jiġbru l-informazzjoni; billi l-edukaturi u l-ħaddiema tas-saħħa qegħdin dejjem aktar ikunu fil-mira ta' gruppi Iżlamiċi militanti bħal Tehreek-e-Taliban (TTP) u Jundullah, li jopponu l-isforzi ta' kontra l-poljo fil-Pakistan, peress li jqisuhom mezz kif tiġi promossa aġenda barranija u liberali; billi l-attakki fatali jirriflettu n-nuqqas ta' sigurtà li qed jikber u li qed jaffaċċjaw il-ħaddiema umanitarji fil-Pakistan; billi, skont ir-rapport tal-2012 tal-Bażi ta' Dejta tas-Sigurtà tal-Ħaddiema Umanitarji, il-Pakistan huwa fost il-ħames l-aktar pajjiżi perikolużi għall-ħaddiema umanitarji; billi l-NGOs u l-ħaddiema umanitarji għandhom rwol vitali f'ħafna żoni u provinċji tal-Pakistan, b'mod partikolari f'żoni tribali, fejn il-gvern ma kienx kapaċi jipprovdi servizzi bħal kliniki mediċi jew skejjel; billi l-parti l-kbira tal-vittmi tal-attakki fuq il-ħaddiema mediċi kienu nisa, fatt li jikkoinċidi mal-prattiki tas-soltu tal-militanti tat-Taliban li jattakkaw il-ħaddiema u l-attivisti nisa biex jibgħatu l-messaġġ li n-nisa ma jistgħux jaħdmu barra d-dar; Jikkundanna b'mod qawwi d-diversi każijiet ta' qtil ta' ħaddiema mediċi u tal-forzi tas-sigurtà assenjati biex jipproteġuhom, kif ukoll l-attakki fuqhom, li seħħew f'xhur riċenti; jenfasizza li dawn l-attakki jċaħħdu lill-popolazzjonijiet l-aktar vulnerabbli tal-Pakistan, speċjalment it-tfal, minn interventi tas-saħħa bażiċi li jsalvaw il-ħajja; Jesprimi l-kondoljanzi tiegħu mal-familji tal-vittmi; Jilqa' l-kundanna ġenerali tal-attakki mill-Gvern tal-Pakistan u mis-soċjetà ċivili tal-pajjiż; Jistieden lill-Gvern tal-Pakistan iressaq lil dawk responsabbli għall-attakki fix-xhur riċenti quddiem il-ġustizzja; Jesprimi l-ammirazzjoni tiegħu għall-kuraġġ u d-determinazzjoni ta' dawk il-ħaddiema tas-saħħa, ħafna minnhom nisa, li minkejja li jaffaċċjaw periklu kbir, jaħdmu b'altruiżmu biex jeqirdu l-poljo u jipprovdu servizzi oħra tas-saħħa lit-tfal fil-Pakistan; Jenfasizza l-ħtieġa li l-ħaddiema umanitarji jkunu jistgħu joperaw f'ambjent sikur; għadu mħasseb serjament li l-ħaddiema umanitarji internazzjonali qegħdin dejjem aktar jiġu konnessi mill-militanti ma' aġenti tas-servizzi sigrieti u forzi militari tal-Punent; Jenfasizza li l-interruzzjoni tal-programm tat-tilqim kontra l-poljo fil-Pakistan jagħti daqqa ta' ħarta serja lill-isforzi dinjija biex tinqered il-poljo darba għal dejjem fil-futur qarib; Jilqa' l-Pjan ta' Azzjoni Nazzjonali ta' Emerġenza tal-Gvern Pakistani għall-Qerda tal-Poljo fl-2012 u jenfasizza l-importanza li jitkompla b'suċċess biex tiġi evitata żieda fl-għadd ta' infezzjonijiet; jinnota li mill-bidu tal-aħħar kampanja ta' tilqim, l-għadd ta' infezzjonijiet laħaq livelli baxxi storiċi; Jilqa' l-impenn espress mill-WHO u minn organizzazzjonijiet internazzjonali oħrajn biex ikomplu jappoġġaw lill-Gvern tal-Pakistan u lill-poplu tal-Pakistan fl-isforzi tagħhom biex jeħilsu lill-pajjiż mill-poljo u minn mard ieħor; Jistieden lill-Kummissjoni u lis-Servizz Ewropew għall-Azzjoni Esterna jikkunsidraw li jaħdmu mal-Organizzazzjoni Dinjija tas-Saħħa fl-appoġġ għall-Programm "Lady Health Worker", li għandu l-għan li jżid l-aċċess għal servizzi bażiċi tas-saħħa preventiva, b'mod partikolari f'żoni rurali; Jilqa' l-isforzi li diġà saru mill-Gvern tal-Pakistan biex jiżgura s-sikurezza waqt kampanji mediċi u biex jiżviluppa strateġija ġdida biex jipproteġi l-ħaddiema umanitarji; jistieden lill-Gvern tal-Pakistan, madankollu, iżid b'mod sinifikanti l-miżuri ta' sigurtà għall-organizzazzjonijiet umanitarji u għall-ħaddiema tagħhom; Jistieden lil-gvernijiet madwar id-dinja jissalvagwardjaw in-newtralità tal-ħidma umanitarja, peress li n-nuqqas li jsir dan iwassal sabiex għexieren ta' eluf ta' persuni jkunu vulnerabbli għall-mard u jipperikola dawk li jipprovdu servizzi tas-saħħa leġittimi u essenzjali; Huwa mħasseb serjament dwar is-sitwazzjoni tan-nisa fil-Pakistan, b'mod partikolari n-nisa u l-bniet li jsiru attivi fis-soċjetà u li ġew mhedda mit-Taliban u minn gruppi estremisti oħrajn; Jinkoraġġixxi lill-Gvern tal-Pakistan jimplimenta kampanja ta' informazzjoni komprensiva biex jibni aktar appoġġ u sjieda fis-soċjetà Pakistana u jsaħħaħ il-livell tal-fiduċja rigward kampanji ta' tilqim; jistieden, f'dan ir-rigward, lill-Gvern Pakistani jidħol fi djalogu mal-mexxejja komunitarji biex jindirizza l-kawżi li minnhom toriġina l-problema; Jemmen li kemm il-midja kif ukoll is-soċjetà ċivili fil-Pakistan, f'kooperazzjoni ma' organizzazzjonijiet internazzjonali u NGOs involuti fl-azzjoni umanitarja, għandhom obbligu li jgħinu biex jiżdied l-għarfien tar-rwol importanti u indipendenti li għandhom il-ħaddiema ta' assistenza medika fl-għoti ta' assistenza lill-popolazzjoni; Itenni r-rieda tal-UE li tipprovdi assistenza għall-elezzjonijiet li se jsiru dalwaqt fil-Pakistan, li se jkunu kruċjali għall-futur demokratiku tiegħu u għall-istabbiltà fir-reġjun; jinnota li l-UE għadha ma rċevitx ittra ta' stedina formali mill-awtoritajiet Pakistani biex tagħmel dan; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lis-Servizz Ewropew għall-Azzjoni Esterna, lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lir-Rappreżentant Speċjali tal-UE għad-Drittijiet tal-Bniedem, lil UN Women, lill-gvernijiet u lill-parlamenti tal-Istati Membri, lill-Kunsill tad-Drittijiet tal-Bniedem tan-NU, lill-Unicef, lill-WHO u lill-Gvern u l-Parlament tal-Pakistan. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2010)0767), wara li kkunsidra l-Artikolu 294(2), l-ewwel paragrafu tal-Artikoli 42 43(2) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0003/2011), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-impenn meħud mir-rappreżentant tal-Kunsill, permezz tal-ittra tad-19 ta' Novembru 2012, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapport tal-Kumitat għall-Agrikoltura u l-Iżvilupp Rurali (A7-0319/2011), Jadotta l-pożizzjoni fl-ewwel qari li tidher hawn taħt; Japprova d-dikjarazzjoni konġunta magħmula mill-Parlament, il-Kunsill u l-Kummissjoni annessa ma' din ir-riżoluzzjoni Jitlob lill-Kummissjoni terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. Minħabba l-ispeċifiċitajiet tal-miżuri favur l-agrikoltura fil-gżejjer minuri tal-Eġew taħt l-iskema SAI, il-Parlament Ewropew, il-Kunsill u l-Kummissjoni jiddikjaraw li l-ftehim li ntlaħaq dwar kwestjonijiet ta' allinjament għal dan ir-regolament mhuwa se jippreġudika l-pożizzjoni tal-ebda waħda mit-tliet Istituzzjonijiet dwar kwestjonijiet simili li jistgħu jitressqu għal proposti leġiżlattivi oħra tal-UE. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2010)0498), wara li kkunsidra l-Artikolu 294(2), l-ewwel paragrafu tal-Artikoli 42 u l-Artikolu 43 (2), tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0284/2010), wara li kkunsidra l-opinjoni tal-Kumitat għall-Affarijiet Legali dwar il-bażi legali proposta, wara li kkunsidra l-Artikolu 294(3) u l-Artikolu 349 tat-Trattat dwar il-Funzjonament tal-Unjoni Ewropea, wara li kkunsidra l-impenn meħud mir-rappreżentant tal-Kunsill, permezz tal-ittra tad-19 ta' Novembru 2012, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikoli 55 u 37 tar-Regoli ta' Proċedura tiegħu, wara li kkunsidra r-rapport tal-Kumitat għall-Agrikoltura u l-Iżvilupp Rurali u l-opinjonijiet tal-Kumitat għall-Kummerċ Internazzjonali, il-Kumitat għall-Baġits, kif ukoll il-Kumitat għall-Iżvilupp Reġjonali (A7-0321/2011), Jadotta l-pożizzjoni tiegħu fl-ewwel qari li tidher hawn taħt; Japprova d-dikjarazzjoni konġunta magħmula mill-Parlament, il-Kunsill u l-Kummissjoni annessa ma' din ir-riżoluzzjoni; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sostanzjali jew li tibdilha b'test ġdid; Jagħti istruzzjonijiet lill-President tiegħu biex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. Minħabba l-ispeċifiċitajiet tal-miżuri favur l-agrikoltura fir-reġjuni l-aktar imbiegħda taħt l-iskema POSEI, il-Parlament Ewropew, il-Kunsill u l-Kummissjoni jiddikjaraw li l-ftehim li ntlaħaq dwar kwestjonijiet ta' allinjament għal dan ir-regolament mhuwa se jippreġudika l-pożizzjoni tal-ebda waħda mit-tliet Istituzzjonijiet dwar kwestjonijiet simili li jistgħu jitressqu għal proposti leġiżlattivi oħra tal-UE. wara li kkunsidra l-abbozz ta' deċiżjoni tal-Kunsill (12213/2012), wara li kkunsidra l-abbozz ta' Ftehim fil-forma ta' Skambju ta' Ittri bejn l-Unjoni Ewropea u l-Istati Uniti tal-Amerika skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) tal-1994 rigward il-modifika tal-konċessjonijiet fl-iskedi tar-Repubblika tal-Bulgarija u tar-Rumanija matul l-adeżjoni tagħhom fl-Unjoni Ewropea (12214/2012), wara li kkunsidra t-talba għal approvazzjoni preżentata mill-Kunsill skont l-Artikolu 207(4), l-ewwel subparagrafu, u l-Artikolu 218(6), it-tieni subparagrafu, punt (a)(v), tat-Trattat dwar il-Funzjonament tal-Unjoni Ewropea (C7-0409/2012), wara li kkunsidra l-Artikoli 81 u 90(7) tar-Regoli ta' Proċedura tiegħu, wara li kkunsidra r-rakkomandazzjoni tal-Kumitat għall-Kummerċ Internazzjonali (A7-0430/2012), Japprova l-konklużjoni tal-Ftehim; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri u tal-Istati Uniti tal-Amerika. wara li kkunsidra l-proposta tal-Kummissjoni lill-Kunsill (COM(2012)0709), wara li kkunsidra l-Artikolu 148(2) tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill (C7-0410/2012), wara li kkunsidra l-Artikoli 55 u 46(1) tar-Regoli ta' Proċedura tiegħu, wara li kkunsidra r-rapport tal-Kumitat għall-Impjiegi u l-Affarijiet Soċjali (A7-0010/2013), Japprova l-proposta tal-Kummissjoni; Jistieden lill-Kunsill biex jinfurmah jekk ikollu l-ħsieb li jitbiegħed mit-test approvat mill-Parlament; Jitlob lill-Kunsill biex jerġa' jikkonsultah jekk ikollu l-ħsieb li jemenda t-test approvat mill-Parlament b'mod sustanzjali; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2012)0084), wara li kkunsidra l-Artikolu 294(2) u l-Artikolu 114 tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7–0056/2012), wara li kkunsidra l-opinjoni tal-Kumitat għall-Affarijiet Legali dwar il-bażi legali proposta, wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-opinjonijiet motivati ppreżentati mill-Kunsill Nazzjonali tal-Awstrija u mill-Kamra tad-deputati Lussemburgiża, fil-qafas tal-Protokoll Nru 2 dwar l-applikazzjoni tal-prinċipji ta' sussidjarjetà u proporzjonalità li jiddikjaraw li l-abbozz ta' att leġiżlattiv ma jimxix mal-prinċipju ta' sussidjarjetà, wara li kkunsidra l-Artikoli 55 u 37 tar-Regoli ta' Proċedura tiegħu, wara li kkunsidra r-rapport tal-Kumitat għall-Ambjent, is-Saħħa Pubblika u s-Sikurezza tal-Ikel u l-opinjoni tal-Kumitat għas-Suq Intern u l-Ħarsien tal-Konsumatur (A7-0015/2013), Jadotta l-pożizzjoni fl-ewwel qari li tidher hawn taħt; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 114 tiegħu, Wara li kkunsidraw il-proposta mill-Kummissjoni Ewropea, Wara li l-abbozz tal-att leġiżlattiv intbagħat lill-parlamenti nazzjonali, Sabiex jittieħed kont tal-evoluzzjoni tas-suq farmaċewtiku u ta' politiki nazzjonali biex jikkontrollaw l-infiq pubbliku fuq prodotti mediċinali, huma meħtieġa bidliet sostantivi lid-dispożizzjonijiet prinċipali kollha tad-Direttiva 89/105/KEE. Għaldaqstant, f'ġieħ iċ-ċarezza, id-Direttiva 89/105/KEE trid titħassar u tiġi sostitwita b'din id-Direttiva. Differenzi fil-miżuri nazzjonali jistgħu jxekklu u jfixklu l-kummerċ fl-Unjoni ta' prodotti mediċinali u jfixklu l-kompetizzjoni, u b'hekk jaffettwaw direttament il-funzjonament tas-suq intern tal-prodotti mediċinali. Sabiex tiġi żgurata l-effettività tas-suq intern fil-prodotti mediċinali, din id-Direttiva trid tapplika għall-prodotti mediċinali kollha għall-użu mill-bniedem fis-sens tad-Direttiva 2001/83/KE. Minħabba d-diversità ta' miżuri nazzjonali għall-immaniġġar tal-konsum tal-prodotti mediċinali, li jirregolaw il-prezzijiet tagħhom jew jistabbilixxu l-kundizzjonijiet tal-finanzjament pubbliku tagħhom, hu meħtieġ li tiġi ċċarata d-Direttiva 89/105/KEE. B'mod partikolari din id-Direttiva għandha tkopri l-miżuri mfassla mill-Istati Membri u li se jkollhom impatt fuq is-suq intern. Mill-adozzjoni tad-Direttiva 89/105/KEE, il-proċeduri tal-ipprezzar u r-rimborż evolvew u saru aktar kumplessi. Filwaqt li xi Stati Membri interpretaw il-kamp ta' applikazzjoni tad-Direttiva 89/105/KEE b'mod restrittiv, il-Qorti tal-Ġustizzja qatgħetha li dawk il-proċeduri dwar l-ipprezzar u r-rimborż jaqgħu fil-kamp ta' applikazzjoni tad-Direttiva 89/105/KEE, u dan skont l-objettivi ta' dik id-Direttiva u l-ħtieġa li tipi ċċarata l-effettività tagħha. Għaldaqstant, din id-Direttiva għandha tirrifletti l-iżviluppi fl-politiki nazzjonali tal-ipprezzar u r-rimborż. Minħabba li jeżistu regoli u proċeduri speċifiċi fil-qasam tal-akkwisti pubbliċi u l-ftehimiet kuntrattwali volontarji, il-miżuri nazzjonali li jinvolvu l-akkwisti pubbliċi u l-ftehimiet kuntrattwali volontarji għandhom jiġu esklużi mill-kamp ta' applikazzjoni ta' din id-Direttiva. Kif iċċarat mill-każistika tal-Qorti tal-Ġustizzja, il-limiti ta' żmien għall-inklużjoni ta' prodotti mediċinali fis-sistema tal-assigurazzjoni tas-saħħa spjegati fid-Direttiva 89/105/KEE għandhom ikunu mandatorji. L-esperjenza wriet li dawk il-limiti ta' żmien ma jkunux rispettati dejjem u li hemm ħtieġa li tkun żgurata ċ-ċertezza legali u li jittejbu r-regoli ta' proċedura marbuta mal-inklużjoni ta' prodotti mediċinali fil-kamp ta' applikazzjoni tas-sistemi pubbliċi ta' assigurazzjoni tas-saħħa. Għaldaqstant, għandha tiddaħħal fis-seħħ sistema ta' rimedju effettiva u rapida. Minħabba li l-objettiv ta' din id-Direttiva, jiġifieri l-istipular ta' regoli minimi għat-trasparenza biex ikun żgurat il-funzjonament tas-suq intern, ma tistax tiġi attwata għalkollox mill-Istati Membri, minħabba li l-idea ta' trasparenza ta' miżuri nazzjonali tiftiehem u tiġi applikata b'mod differenti f'kull Stat Membru u tista', għaldaqstant, minħabba l-iskala tal-azzjoni tiġi attwata aħjar fil-livell tal-Unjoni, l-Unjoni tista' tadotta miżuri skont il-prinċipju tas-sussidjarjetà kif stipulat fl-Artikolu 5 tat-Trattat dwar l-Unjoni Ewropea. Skont il-prinċipju ta' proporzjonalità, kif stipulat f'dak l-Artikolu, din id-Direttiva ma tmurx lil hinn minn dak li hu meħtieġ sabiex dan l-objettiv jintlaħaq. Din id-Direttiva ma tapplikax għal li ġej: Xejn f'din id-Direttiva ma jippermetti l-kummerċjalizzazzjoni ta' prodott mediċinali li ma jkunx irċieva awtorizzazzjoni ta' kummerċjalizzazzjoni kif stipulat fl-Artikolu 6 tad-Direttiva 2001/83/KE. Għall-finijiet ta' din id-Direttiva, japplikaw id-definizzjonijiet li ġejjin: "prodott mediċinali" tfisser prodott mediċinali kif definit fl-Artikolu 1 tad-Direttiva 2001/83/KE; "prodott mediċinali ta' referenza" tfisser prodott mediċinali ta' referenza kif definit fil-punt (a) tal-Artikolu 10(2) tad-Direttiva 2001/83/KE; "prodott mediċinali ġeneriku" tfisser prodott mediċinali ġeneriku kif definit fil-punt (b) tal-Artikolu 10(2) tad-Direttiva 2001/83/KE; "teknoloġija tas-saħħa" tfisser teknoloġija tas-saħħa kif definit fil-punt (l) tal-Artikolu 3 tad-Direttiva 2011/24/UE; Il-paragrafi minn 2 sa 9 japplikaw jekk il-kummerċjalizzazzjoni ta' prodott mediċinali jiġi permess biss wara li l-awtoritajiet kompetenti tal-Istat Membru kkonċernat ikunu approvaw il-prezz tal-prodott. L-Istati Membri għandhom jistabbilixxu b'mod ċar id-dettalji u d-dokumenti li jrid iressaq l-applikant. Fin-nuqqas ta' deċiżjoni fil-limitu ta' żmien spjegat biċ-ċar fil-paragrafi minn 3 sa 5, l-applikant għandu d-dritt li jikkummerċjalizza l-prodott bil-prezz propost. Jekk l-awtoritajiet kompetenti jiddeċiedu li ma jħallux il-kummerċjalizzazzjoni tal-prodott mediċinali kkonċernat bil-prezz propost mill-applikant, id-deċiżjoni għandha tinkludi dikjarazzjoni tar-raġunijiet li tkun ibbażata fuq kriterji oġġettivi u verifikabbli, inklużi kull evalwazzjoni, opinjoni jew rakkomandazzjoni tal-esperti li fuqhom tkun ibbażata. L-applikant jiġi infurmat bir-rimedji kollha disponibbli, inklużi dawk ġudizzjarji, u bil-limiti ta' żmien biex japplika għal dawn ir-rimedji. Mingħajr ħsara għall-Artikolu 5, il-paragrafi minn (2) sa (6) għandhom japplikaw kemm-il darba żieda fil-prezz ta' prodott mediċinali titħalla ssir biss wara li tkun ingħatat approvazzjoni minn qabel mingħand l-awtoritajiet kompetenti. Fil-każ ta' numru eċċezzjonali ta' applikazzjonijiet, il-limitu ta' żmien spjegat biċ-ċar fl-ewwel subparagrafu jista' jiġi estiż darba biss għal 60 jum oħra. L-applikant għandu jiġi nnotifikat b'tali estensjoni qabel ma jiskadi l-limitu ta' żmien spjegat b'mod ċar fl-ewwel subparagrafu. L-Istati Membri għandhom jistabbilixxu b'mod ċar id-dettalji u d-dokumenti li jrid iressaq l-applikant. Jekk l-awtoritajiet kompetenti jiddeċiedu li ma jippermettux iż-żieda kollha jew parti miż-żieda mitluba fil-prezz, id-deċiżjoni għandha tinkludi dikjarazzjoni tar-raġunijiet li tkun ibbażata fuq kriterji oġġettivi u verifikabbli u l-applikant għandu jiġi mgħarraf bir-rimedji kollha disponibbli, inklużi r-rimedji ġudizzjarji, u bil-limiti ta' żmien biex japplika għal dawn ir-rimedji. Jekk ikun hemm numru eċċezzjonali ta' applikazzjonijiet, il-limitu ta' żmien stipulat fl-ewwel subparagrafu jista' jiġi estiż darba biss għal 60 jum oħra. L-applikant għandu jiġi nnotifikat b'din l-estensjoni qabel ma jiskadi l-limitu ta' żmien stipulat fl-ewwel subparagrafu. Meta Stat Membru jadotta sistema ta' kontrolli diretti jew indiretti fuq il-profittabbiltà ta' persuni responsabbli għall-kummerċjalizzazzjoni ta' prodotti mediċinali, l-Istat Membru kkonċernat għandu jippubblika l-informazzjoni segwenti f'pubblikazzjoni xierqa u jgħarraf lill-Kummissjoni biha: il-metodu jew il-metodi użati fl-Istat Membru kkonċernat biex jiddefinixxu l-profittabbiltà: qligħ mill-bejgħ u/jew qligħ mill-kapital; il-firxa ta' qligħ ipproġettat attwalment permess lil persuni responsabbli għall-kummerċjalizzazzjoni ta' prodotti mediċinali tal-Istat Membru kkonċernat; il-kriterji li skonthom jingħataw rati proġettati ta' qligħ lil individwu responsabbli għall-kummerċjalizzazzjoni ta' prodotti mediċinali, flimkien mal-kriterji skont liema se jitħallew jżommu qligħ 'il fuq mill-miri tagħhom fl-Istat Membru kkonċernat; il-perċentwali massimu ta' qligħ li kull persuna responsabbli għall-kummerċjalizzazzjoni ta' prodotti mediċinali titħalla żżomm 'il fuq mill-mira tagħha fl-Istat Membru kkonċernat. L-informazzjoni msemmija fl-ewwel subparagrafu għandha tiġi aġġornata darba fis-sena jew meta jsiru bidliet sostanzjali. Meta, minbarra mit-tħaddim ta' sistema ta' kontrolli diretti jew indiretti fuq il-qligħ, Stat Membru jħaddem sistema ta' kontrolli fuq il-prezzijiet ta' ċerti tipi ta' prodotti mediċinali li huma esklużi mill-kamp ta' applikazzjoni tal-iskema tal-kontroll ta' qligħ, l-Artikoli 3, 4 u 5 għandhom, fejn rilevanti, japplikaw għal kontrolli ta' prezzijiet. Madankollu, dawn Artikoli ma għandhomx japplikaw fejn it-tħaddim normali ta' sistema ta' kontrolli diretti jew indiretti fuq il-qligħ issir mezz eċċezzjonali biex jiġi ffissat prezz għal prodott mediċinali individwali. Il-paragrafi minn 2 sa 8 għandhom japplikaw jekk prodott mediċinali jkun kopert mis-sistema ta' assigurazzjoni pubblika tas-saħħa biss wara li l-awtoritajiet kompetenti jkunu ddeċidew li jinkludu l-prodott mediċinali kkonċernat fil-kamp ta' applikazzjoni ta' dik is-sistema: L-Istati Membri għandhom jistabbilixxu b'mod ċar id-dettalji u d-dokumenti li jrid iressaq l-applikant. Kull deċiżjoni biex prodott mediċinali ma jiġix inkluż fil-kamp ta' applikazzjoni tas-sistema pubblika tal-assigurazzjoni tas-saħħa għandu jkun fiha dikjarazzjoni tar-raġunijiet, imsejsa fuq kriterji oġġettivi u verifikabbli. Kull deċiżjoni biex prodott mediċinali jiġi inkluż fil-kamp ta' applikazzjoni tas-sistema pubblika tal-assigurazzjoni tas-saħħa għandu jkun fiha dikjarazzjoni tar-raġunijiet li tiġġustifika d-deċiżjoni, inkluż il-limitu u l-kundizzjonijiet tal-kopertura tal-prodott, abbażi ta' kriterji oġġettivi u verifikabbli. mal-ewwel opportunità u permezz ta' proċeduri interlokutorji, tieħu miżuri temporanji bl-għan li tikkoreġi l-allegat ksur jew li tipprevjeni kontra aktar ħsara għall-interessi kkonċernati. Il-paragrafi 2, 3 u 4 għandhom japplikaw meta prodotti mediċinali jiġi raggruppati jew ikklassifikati skont kriterji terapewtiċi jew kriterji oħra għall-iskop tal-inklużjoni tagħhom fil-kamp ta' applikazzjoni tas-sistema pubblika tal-assigurazzjoni tas-saħħa. L-Istati Membri għandhom jippubblikaw lista f'pubblikazzjoni xierqa u jgħarrfu lill-Kummissjoni bil-kriterji oġġettivi u verifikabbli skont liema l-prodotti mediċinali jkunu ġew ikklassifikati fid-dawl tal-inklużjoni tagħhom fis-sistema pubblika tal-assigurazzjoni tas-saħħa. Għall-prodotti mediċinali suġġetti għal raggruppament jew klassifikazzjoni bħal din, l-Istati Membri għandhom jippubblikaw lista f'pubblikazzjoni xierqa u jgħarrfu lill-Kummissjoni bil-metodoloġiji użati biex jiġi ddeterminat il-limitu jew il-kundizzjonijiet tal-inklużjoni tagħhom fis-sistema pubblika tal-assigurazzjoni tas-saħħa. B'talba tad-detentur tal-awtorizzazzjoni ta' kummerċjalizzazzjoni, l-awtoritajiet kompetenti għandhom jispeċifikaw l-informazzjoni oġġettiva li abbażi tagħha jkunu ddeterminaw l-arranġamenti ta' kopertura għall-prodott mediċinali tagħhom, fl-applikazzjoni tal-kriterji u l-metodoloġiji msemmija fil-paragrafi 2 u 3. F'każ bħal dan, l-awtoritajiet kompetenti għandhom jinfurmaw ukoll lid-detentur tal-awtorizzazzjoni ta' kummerċjalizzazzjoni bir-rimedji kollha disponibbli, inklużi dawk ġudizzjarji, u bil-limiti ta' żmien biex japplika għal dawn ir-rimedji. Il-miżuri msemmija fil-paragrafu 1 għandhom ikunu bbażati fuq kriterji oġġettivi u verifikabbli. B'talba tad-detentur tal-awtorizzazzjoni ta' kummerċjalizzazzjoni li l-interessi jew il-pożizzjoni legali tiegħu jkunu affettwati mill-miżuri msemmija fil-paragrafu 1, l-awtoritajiet kompetenti għandhom jispeċifikaw l-informazzjoni oġġettiva u l-kriterji li abbażi tagħhom dawn il-miżuri jkunu ttieħdu fir-rigward tal-prodott mediċinali tiegħu. F'dan il-każ, l-awtoritajiet kompetenti għandhom jinfurmaw ukoll lid-detentur tal-awtorizzazzjoni ta' kummerċjalizzazzjoni bir-rimedji kollha disponibbli, inklużi dawk ġudizzjarji, u bil-limiti ta' żmien biex japplika għal dawn ir-rimedji. Il-limiti ta' żmien stabbiliti fl-Artikoli 3, 4, 5 u 7 għandhom jinftiehmu bħala l-perjodu bejn il-wasla ta' applikazzjoni jew ta' informazzjoni addizzjonali, kif ikun il-każ, u d-dħul fis-seħħ effettiv tad-deċiżjoni korrispondenti. L-evalwazzjonijiet kollha tal-esperti u l-passi amministrattivi meħtieġa biex tittieħed id-deċiżjoni u biex din tidħol fis-seħħ għandhom isiru fil-limiti ta' żmien preskritt. Applikazzjonijiet, proċeduri ta' teħid ta' deċiżjonijiet u deċiżjonijiet biex jirregolaw il-prezzijiet tal-prodotti mediċinali skont l-Artikolu 3 jew li jiddeterminaw l-inklużjoni tagħhom fil-kamp ta' applikazzjoni tas-sistemi pubbliċi tal-assigurazzjoni tas-saħħa skont l-Artikoli 7 u 9 għandhom jiġu kkunsidrati mill-Istati Membri bħala proċeduri amministrattivi li, bħala tali, huma indipendenti mill-infurzar tad-drittijiet tal-proprjetà intellettwali. Il-protezzjoni tad-drittijiet tal-proprjetà intellettwali ma għandhiex tkun raġuni valida biex jiġu rrifjutati, sospiżi jew irrevokati deċiżjonijiet marbuta mal-prezz ta' prodott mediċinali jew mal-inklużjoni tiegħu fis-sistema pubblika tal-assigurazzjoni tas-saħħa. Il-paragrafi 1 u 2 għandhom japplikaw mingħajr ħsara għal-leġiżlazzjoni tal-Unjoni u dik nazzjonali marbuta mal-protezzjoni tal-proprjetà intellettwali. in-numru ta' applikazzjonijiet li jkunu waslu skont l-Artikoli 3, 4 u 7 tul is-sena preċedenti; l-ammont ta' żmien meħud biex tinħareġ deċiżjoni dwar kull waħda mill-applikazzjonijiet skont l-Artikoli 3, 4 u 7; analiżi tar-raġunijiet ewlenin għad-dewmien, jekk ikun hemm, flimkien ma' rakkomandazzjonijiet biex il-proċessi għat-teħid ta' deċiżjonijiet jinġiebu f'konformità mal-limiti ta' żmien stabbiliti f'din id-Direttiva; Għall-finijiet tal-punt (a) tal-ewwel subparagrafu, trid issir distinzjoni bejn il-prodotti mediċinali ġeneriċi suġġetti għal-limiti ta' żmien iqsar skont l-Artikoli 3, 4 u 7 u prodotti mediċinali oħrajn. Għall-finijiet tal-punt (b) tal-ewwel subparagrafu, kull sospensjoni tal-proċedura li titlob informazzjoni addizzjonali lill-applikant għandha tiġi rrappurtata b'indikazzjoni ċara tat-tul tas-sospensjoni u r-raġunijiet dettaljati għas-sospensjoni. Meta l-Istati Membri jadottaw dawk id-dispożizzjonijiet, għandu jkun fihom referenza għal din id-Direttiva jew għandhom ikunu akkumpanjati minn tali referenza fl-okkażjoni tal-pubblikazzjoni uffiċjali tagħhom. Il-metodi ta' kif issir tali referenza għandom ikunu stipulati mill-Istati Membri. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li jadottaw fil-qasam kopert minn din id-Direttiva. L-effetti tal-Artikolu 10 tad-Direttiva 89/105/KEE ma jinbidlux. Ir-referenzi għad-Direttiva rrevokata għandhom jinftiehmu bħala referenzi għal din id-Direttiva. Din id-Direttiva hija indirizzata lill-Istati Membri. Magħmula fi wara li kkunsidra l-proposta tal-Kummissjoni lill-Parlament u lill-Kunsill (COM(2011)0425), wara li kkunsidra l-Artikolu 294(2) u l-Artikolu 43(2) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0198/2011), wara li kkunsidra l-opinjoni tal-Kumitat għall-Affarijiet Legali dwar il-bażi legali proposta, wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-Artikoli 55 u 37 tar-Regoli ta' Proċedura tiegħu, wara li kkunsidra r-rapport tal-Kumitat għas-Sajd, kif ukoll l-opinjonijiet tal-Kumitat għall-Iżvilupp, il-Kumitat għall-Baġits, il-Kumitat għall-Ambjent, is-Saħħa Pubblika u s-Sikurezza tal-Ikel u l-Kumitat għall-Iżvilupp Reġjonali (A7-0008/2013), Jadotta l-pożizzjoni fl-ewwel qari li tidher hawn taħt; Jirrimarka li l-impatt finanzjarju stmat tal-proposta jikkostitwixxi biss indikazzjoni lill-awtorità leġiżlattiva u li dan ma jistax jiġi ffissat qabel ma jkun intlaħaq qbil dwar il-proposta għal Regolament li jistabbilixxi l-Qafas Finanzjarju Multiannwali għas-snin 2014-2020; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 43(2) tiegħu, Wara li kkunsidraw il-proposta mill-Kummissjoni Ewropea, Wara t-trasmissjoni tal-abbozz ta' att leġiżlattiv lill-Parlamenti nazzjonali, Huwa importanti li l-ġestjoni tal-Politika Komuni tas-Sajd tkun iggwidata minn prinċipji ta' governanza tajba. Dawk il-prinċipji jinkludu teħid tad-deċiżjonijiet ibbażat fuq l-aħjar parir xjentifiku disponibbli, involviment wiesa' tal-partijiet interessati u perspettiva fit-tul. Il-ġestjoni b'suċċess tal-Politika Komuni tas-Sajd tiddependi wkoll fuq definizzjoni ċara tar-responsabbiltajiet fuq livelli tal-Unjoni, nazzjonali, reġjonali u lokali u fuq il-kompatibbiltà u l-konsistenza reċiproka tal-miżuri meħuda ma' politiki oħra tal-Unjoni. Il-Politika Komuni tas-Sajd għandha tagħti attenzjoni sħiħa, fejn hu rilevanti, għas-saħħa tal-annimali, għall-benesseri tal-annimali, is-sikurezza tal-ikel u l-għalf. Il-bastimenti tas-sajd tal-Unjoni għandhom ikollhom aċċess indaqs għall-ilmijiet u r-riżorsi tal-Unjoni suġġett għar-regoli tal-PKS. Ir-riżorsi bijoloġiċi tal-baħar madwar l-Azores, Madejra u l-Gżejjer Kanarji għandhom ikomplu jiġu protetti b'mod partikolari billi huma jikkontribwixxu għall-preservazzjoni tal-ekonomija lokali ta' dawn il-gżejjer, meta titqies is-sitwazzjoni strutturali, soċjali u ekonomika ta' dawk il-gżejjer. Għalhekk għandha tinżamm il-limitazzjoni ta' ċerti attivitajiet tas-sajd f'dawk l-ilma għal bastimenti tas-sajd irreġistrati fil-portijiet tal-Azores, Madejra u l-Gżejjer Kanarji. Fiż-żona ta' 12-il mil nawtiku tagħhom, l-Istati Membri għandhom jitħallew jadottaw miżuri ta' konservazzjoni u ġestjoni applikabbli għall-bastimenti tas-sajd kollha tal-Unjoni, bil-kundizzjoni li, fejn tali miżuri japplikaw għal bastimenti tas-sajd tal-Unjoni minn Stati Membri oħra, il-miżuri adottati ma jkunux diskriminatorji, tkun saret konsultazzjoni qabel ma' Stati Membri oħra interessati u li l-Unjoni ma tkunx adottat miżuri li jindirizzaw speċifikament il-konservazzjoni u l-ġestjoni fi ħdan dik iż-żona ta' 12-il mil nawtiku. L-Istati Membri għandhom jitħallew jadottaw miżuri ta' konservazzjoni u ġestjoni għal stokkijiet fl-ilmijiet tal-Unjoni li jkunu applikabbli biss għal bastimenti tas-sajd tal-Unjoni li jtajru l-bandiera tagħhom. L-Istati Membri għandhom jirreġistraw l-informazzjoni minima dwar il-karatteristiċi u l-attivitajiet tal-bastimenti tas-sajd tal-Unjoni li jtajru l-bandiera tagħhom. Dawk ir-rekords għandhom ikunu disponibbli għall-Kummissjoni sabiex timmonitorja d-daqs tal-flotot tal-Istati Membri. L-introduzzjoni ta' klawżola dwar id-drittijiet tal-bniedem fil-ftehimiet dwar is-sajd sostenibbli għandha tkun konsistenti għalkollox mal-għanijiet ġenerali tal-politika tal-Unjoni dwar l-iżvilupp. Ir-rispett lejn il-prinċipji demokratiċi u d-drittijiet tal-bniedem, kif stabbiliti fid-Dikjarazzjoni Universali tad-Drittijiet tal-Bniedem u strumenti internazzjonali rilevanti oħra dwar id-drittijiet tal-bniedem, u lejn il-prinċipju tal-istat tad-dritt, għandu jikkostitwixxi element essenzjali tal-Ftehimiet dwar is-Sajd Sostenibbli u jkun suġġett għal klawżola speċifika dwar id-drittijiet tal-bniedem. L-attivitajiet tal-akkwakultura fl-Unjoni huma influwenzati minn kundizzjonijiet differenti f'pajjiżi differenti, inkludi dwar l-awtorizzazzjonijiet għall-operaturi, il-linji gwida strateġiċi tal-Unjoni għal pjani strateġiċi nazzjonali għandhom jiġu żviluppati biex titjieb il-kompetittività tal-industrija tal-akkwakultura, b'appoġġ għall-iżvlupp tagħha u l-innovazzjoni, u l-inkoraġġiment tal-attività ekonomika, id-diversifikazzjoni u t-titjib tal-kwalità tal-ħajja fiż-żoni kostali u rurali, kif ukoll il-mekkaniżmi għall-iskambju bejn l-Istati Membri ta' informazzjoni u l-aqwa prassi permezz ta' metodu miftuħ ta' koordinazzjoni ta' miżuri nazzjonali dwar is-sigurtà tan-negozju, l-aċċess għall-ilmijiet u l-ispazju tal-Unjoni, u s-simplifikazzjoni amministrattiva tal-liċenzjar. In-natura speċifika tal-akkwakultura titlob Kunsill Konsultattiv għal konsultazzjoni mal-partijiet interessati dwar elementi tal-politiki tal-Unjoni li jistgħu jaffettwaw l-akkwakultura. Huwa importanti ħafna li l-Kummissjoni twettaq konsultazzjonijiet xierqa matul ix-xogħol preparatorju tagħha għall-adozzjoni tal-atti delegati, inkluż f'livell ta' esperti. Meta tipprepara u tfassal l-atti delegati, il-Kummissjoni għandha tiżgura trażmissjoni simultanja, f'waqtha u xierqa tad-dokumenti rilevanti lill-Parlament Ewropew u lill-Kunsill. Skont il-prinċipju tal-proporzjonalità kif stipulat fl-Artikolu 5 tat-Trattat dwar l-Unjoni Ewropea, dan ir-Regolament ma jmurx lil hinn minn dak li huwa meħtieġ sabiex jintlaħaq dak il-għan. Minħabba l-għadd u l-importanza tal-emendi li għandhom isiru, ir-Regolament tal-Kunsill (KE) Nru 2371/2002 għandu jiġi rrevokat, Il-Politika Komuni tas-Sajd għandha tkopri: Il-Politika Komuni tas-Sajd għandha tkopri l-attivitajiet imsemmija fil-paragrafu 1 meta dawn jitwettqu: fit-territorju tal-Istati Membri; jew fl-ilmijiet tal-Unjoni, inkluż minn bastimenti tas-sajd li jtajru l-bandiera ta', u jkunu rreġistrati f'pajjiżi terzi; jew minn bastimenti tas-sajd tal-Unjoni barra l-ilmijiet tal-Unjoni; jew minn ċittadini tal-Istati Membri, mingħajr preġudizzju għar-responsabbiltà primarja tal-Istat tal-bandiera. Sabiex jintlaħqu l-għanijiet ġenerali stipulati fl-Artikolu 2, il-Politika Komuni tas-Sajd għandha b'mod partikolari: tqis l-interessi tal-konsumaturi; l-istabbilitment ta' miżuri skont l-aħjar parir xjentifiku disponibbli; ir-responsabbiltà primarja tal-Istat tal-bandiera; konsistenza mal-politika marittima integrata, u ma' politiki oħra tal-Unjoni; Għall-iskop ta' dan ir-Regolament għandhom japplikaw id-definizzjonijiet li ġejjin: "riżorsi bijoloġiċi tal-baħar" tfisser speċijiet akkwatiċi tal-baħar disponibbli u aċċessibbli, inklużi speċijiet anadromi u katadromi matul l-istadji kollha taċ-ċiklu tal-ħajja tagħhom; "riżorsi bijoloġiċi tal-ilma ħelu" tfisser speċijiet akkwatiċi ħajjin tal-ilma ħelu li huma disponibbli u aċċessibbli; "bastiment tas-sajd" tfisser kwalunkwe bastiment mgħammar għas-sajd kummerċjali ta' riżorsi bijoloġiċi tal-baħar; "bastiment tas-sajd tal-Unjoni" tfisser bastiment li jtajjar il-bandiera ta' Stat Membru u li jkun irreġistrat fl-Unjoni; "sforz tas-sajd" tfisser il-prodott tal-kapaċità u l-attività ta' bastiment tas-sajd; għal grupp ta' bastimenti tas-sajd ikun it-total tal-isforz tas-sajd tal-bastimenti kollha fil-grupp; 'awtorizzazzjoni tas-sajd' tfisser awtorizzazzjoni kif imsemmija fl-Artikolu 4(10) tar-Regolament (KE) Nru 1224/2009; 'sajd' tfisser il-ġbir jew il-qabda ta' organiżmi akkwatiċi li jgħixu fl-ambjent naturali tagħhom, jew l-użu intenzjonat ta' kwalunkwe mezz li jippermetti ġbir jew qbid bħal dan; 'prodotti tas-sajd' tfisser l-organiżmi akkwatiċi li jirriżultaw minn kwalunkwe attività tas-sajd; 'prodotti tal-akkwakultura' tfisser l-organiżmi akkwatiċi fi kwalunkwe stadju taċ-ċiklu tal-ħajja tagħhom li jirriżultaw minn kwalunkwe attività tal-akkwakultura; Il-bastimenti tas-sajd tal-Unjoni għandhom ikollhom aċċess indaqs għall-ilmijiet u r-riżorsi fl-ilmijiet kollha tal-Unjoni għajr dawk imsemmija fil-paragrafi 2 u 3, suġġett għall-miżuri adottati skont il-Parti III. Fl-ilmijiet sa 100 mil nawtiku mil-linji bażi tal-Azores, Madejra u l-Gżejjer Kanarji, l-Istati Membri kkonċernati jistgħu mill-1 ta' Jannar 2013 sal-31 ta' Diċembru 2022 jillimitaw is-sajd għal bastimenti rreġistrati fil-portijiet ta' dawk il-gżejjer. Tali restrizzjonijiet m'għandhomx japplikaw għal bastimenti tal-Unjoni li tradizzjonalment jistadu f'dawk l-ilmijiet, sakemm dawk il-bastimenti ma jaqbżux l-isforz tas-sajd eżerċitat tradizzjonalment. L-Istati Membri għandhom jinfurmaw lill-Kummissjoni bir-restrizzjonijiet imdaħħla skont dan il-paragrafu. Id-dispożizzjonijiet li se jsegwu l-arranġamenti stipulati fil-paragrafu 2 u 3 għandhom jiġu adottati sal-31 ta' Diċembru 2022. l-adozzjoni ta' pjani multiannwali skont l-Artikoli 9 – 11; l-adozzjoni ta' miżuri sabiex l-għadd ta' bastimenti tas-sajd u/jew it-tipi ta' bastimenti tas-sajd jiġu adattati għall-opportunitajiet disponibbli ta' sajd; Il-miżuri tekniċi jistgħu jinkludu dawn li ġejjin: Il-pjani multiannwali għandhom jipprovdu għal: miri kwantifikabbli espressi f'termini ta': ir-rati ta' mortalità mis-sajd, u/jew il-bijomassa ta' stokk riproduttiv, u salvagwardji u kriterji li jattivaw dawk is-salvagwardji; Għandhom jiġu stabbiliti oqsfa ta' miżuri tekniċi sabiex jiżguraw il-protezzjoni tar-riżorsi bijoloġiċi tal-baħar u t-tnaqqis tal-impatt tal-attivitajiet tas-sajd fuq l-istokkijiet tal-ħut u fuq l-ekosistemi tal-baħar. Il-miżuri tekniċi għandhom: jikkontribwixxu sabiex l-istokkijiet tal-ħut jinżammu jew jitreġġgħu lura 'l fuq minn livelli li kapaċi jipproduċu rendiment massimu sostenibbli permezz ta' titjib fl-għażla tad-daqs u fejn ikun xieraq, fl-għażla tal-ispeċi; inaqqsu l-qbid ta' individwi ta' daqs iżgħar milli suppost mill-istokkijiet tal-ħut; inaqqsu l-qbid ta' organiżmi tal-baħar mhux mixtieqa; Mhux aktar tard mill-1 ta' Jannar 2014: Il-paragrafu 1 għandu jkun bla preġudizzju għall-obbligi internazzjonali. L-opportunitajiet tas-sajd tal-qabdiet inċidentali jistgħu jiġu rriservati taħt it-total tal-opportunitajiet tas-sajd. L-Istati Membri jistgħu, wara li jinnotifikaw lill-Kummissjoni, iwettqu skambju ta' parti mill-opportunitajiet tas-sajd jew l-opportunitajiet kollha ta' sajd allokati lilhom. L-Istati Membri għandhom jiżguraw li miżuri ta' konservazzjoni adottati skont il-paragrafu 1: huma kompatibbli mal-ambitu u l-għanijiet tal-pjan multiannwali; mhumiex inqas stretti minn dawk li jeżistu fil-leġiżlazzjoni tal-Unjoni. jiġu attivati salvagwardji stabbiliti skont l-Artikolu 11(i)., Il-miżuri ta' konservazzjoni adottati mill-Kummissjoni għandu jkollhom l-għan li jiżguraw li jintlaħqu l-għanijiet u l-miri stipulati fil-pjan multiannwali. Mal-adozzjoni tal-att delegati mill-Kummissjoni, il-miżuri tal-Istati Membri għandhom jieqfu milli jkunu effettivi. huma kompatibbli mal-għanijiet stabbiliti fl-Artikoli 2 u 3; huma kompatibbli mal-għanijiet stabbiliti f'miżuri adottati skont l-Artikolu 14; jilħqu b'mod effettiv l-għanijiet stipulati f'miżuri adottati skont l-Artikolu 14; u mhumiex kompatibbli mal-għanijiet stipulati fil-qafas tal-miżuri tekniċi, jew li ma jilħqux l-objettivi stipulati f'qafas ta' miżuri tekniċi bħal dan b'mod effettiv., Il-miżuri tekniċi adottati mill-Kummissjoni għandu jkollhom l-għan li jiżguraw li jintlaħqu l-għanijiet tal-qafas tal-miżuri tekniċi. Mal-adozzjoni tal-att delegat mill-Kummissjoni, il-miżuri tal-Istati Membri għandhom jieqfu milli jkunu effettivi. huma kompatibbli mal-għanijiet stabbiliti fl-Artikoli 2 u 3; u mhumiex inqas stretti minn dawk li jeżistu fil-leġiżlazzjoni tal-Unjoni. M'għandu jkun permess l-ebda ħruġ mill-flotta sostnut minn għajnuna pubblika skont il-qafas tal-Fond Ewropew għas-Sajd għall-perjodu ta' programmazzjoni 2007-2013 sakemm ma jkunx hemm qabel l-irtirar tal-liċenzja tas-sajd u l-awtorizzazzjonijiet tas-sajd. Il-kapaċità tas-sajd li tikkorrispondi għall-bastimenti tas-sajd irtirati b'għajnuna pubblika m'għandhiex tiġi sostitwita. L-Istati Membri għandhom jiżguraw li mill-1 ta' Jannar 2013 il-kapaċità tas-sajd tal-flotta tagħhom ma taqbiżx, fi kwalunkwe ħin, il-limiti massimi tal-kapaċità tas-sajd stabbiliti skont l-Artikolu 35. Il-Kummissjoni għandha tistabbilixxi reġistru tal-flotot tas-sajd tal-Unjoni li jkun fih l-informazzjoni li tirċievi skont il-paragrafu 2. L-Istati Membri għandhom: Il-ġbir, il-ġestjoni u l-użu ta' data għandhom jitwettqu fil-qafas ta' programm multiannwali sa mill-2014. Programm multiannwali bħal dan għandu jinkludi miri għall-preċiżjoni tad-data li għandha tinġabar u għandu jiddefinixxi livelli ta' aggregazzjoni għall-ġbir, il-ġestjoni u l-użu ta' dik id-data. Il-Kummissjoni għandha tistabbilixxi rekwiżiti operattivi tekniċi għall-modalitajiet ta' trażmissjoni tad-data miġbura. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 56. L-Unjoni għandha tipprovdi għajnuna finanzjarja lil pajjiżi terzi permezz ta' Ftehimiet dwar is-Sajd sostenibbli sabiex: issostni parti mill-ispiża tal-aċċess għar-riżorsi tas-sajd fl-ilmijiet ta' pajjiżi terzi; L-Istati Membri għandhom jiskambjaw informazzjoni u l-aqwa prassi permezz ta' metodu miftuħ ta' koordinazzjoni tal-miżuri nazzjonali kontenuti fi pjani strateġiċi multiannwali. Għandu jiġi stabbilit Kunsill Konsultattiv skont l-Artikolu 53. Għandha tiġi stabbilita organizzazzjoni komuni tas-swieq fil-prodotti tas-sajd u tal-akkwakultura sabiex: tikkontribwixxi għall-kisba tal-għanijiet stabbiliti fl-Artikoli 2 u 3; l-industrija tas-sajd u l-akkwakultura tkun tista' tapplika l-Politika Komuni tas-Sajd fil-livell xieraq; L-organizzazzjoni komuni tas-swieq għandhom tinkludi b'mod partikolari: l-organizzazzjoni tal-industrija fosthom miżuri għall-istabbilizzazzjoni tas-suq; Il-konformità mar-regoli tal-Politika Komuni tas-Sajd għandha tiġi żgurata permezz ta' sistema effettiva tal-Unjoni għall-kontroll tas-sajd, li tinkludi l-ġlieda kontra s-sajd illegali, mhux irrappurtat u mhux irregolat (IUU). Is-sistema ta' kontroll tas-sajd tal-Unjoni għandha tkun ibbażata b'mod partikolari fuq: strateġija bbażata fuq ir-riskju ffukata fuq kontrolli sistematiċi u awtomatizzati tad-data rilevanti kollha disponibbli; l-istabbiliment ta' sanzjonijiet effettivi, proporzjonati u dissważivi. Il-Kummissjoni u l-Istati Membri jistgħu jwettqu proġetti pilota dwar teknoloġiji ta' kontroll u sistemi ta' ġestjoni tad-data ġodda. Il-Kummissjoni għandha jkollha s-setgħa li tadotta atti delegati skont l-Artikolu 55 fir-rigward ta' regoli għat-twettiq ta' proġetti pilota dwar teknoloġiji ta' kontroll u sistemi ta' ġestjoni tad-data ġodda. Il-Kunsilli Konsultattivi jistgħu: jikkontribwixxu, f'kooperazzjoni mill-qrib max-xjenzati, għall-ġbir, il-forniment u l-analiżi tad-data neċessarja għall-iżvilupp ta' miżuri ta' konservazzjoni. Il-Kunsilli Konsultattivi għandhom ikunu komposti minn: Kull Kunsill Konsultattiv għandu jkun magħmul minn assemblea ġenerali u kumitat eżekuttiv u għandu jadotta l-miżuri neċessarji għall-organizzazzjoni tiegħu u biex jiżgura t-trasparenza u r-rispett tal-opinjonijiet kollha espressi. Il-Kunsilli Konsultattivi jistgħu japplikaw għal għajnuna finanzjarja tal-Unjoni bħala korpi li qegħdin isegwu għan ta' interess Ewropew ġenerali. Is-setgħa li tadotta atti ddelegati hija mogħtija lill-Kummissjoni suġġett għall-kundizzjonijiet stabbiliti f'dan l-Artikolu. Hekk kif tadotta att delegat, il-Kummissjoni għandha tinnotifikah simultanjament lill-Parlament Ewropew u lill-Kunsill.. Ir-Regolament (KE) Nru 2371/2002 huwa mħassar. Ir-referenzi għar-Regolament imħassar għandhom jittieħdu bħala referenzi għal dan ir-Regolament. L-Artikolu 5 tar-Regolament (KE) Nru 1954/2003 għandu jitħassar. Ir-Regolament (KE) Nru 639/2004 huwa mħassar. Huwa għandu japplika mill-1 ta' Jannar 2013. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Berwick-upon-Tweed lejn il-Lvant Coquet Island lejn il-Lvant Spurn Head lejn il-Lvant Lowestoft lejn il-Lvant Longships lejn il-Lbiċ Longships lejn il-Lbiċ Hartland Point lejn il-Majjistral Hartland Point sa linja mit-Tramuntana ta' Lundy Island Minn linja lejn il-Punent ta' Lundy Island sa Cardigan Harbour Morecambe Light Vessel lejn il-Lvant New Island lejn il-Grigal Sanda Island lejn il-Lbiċ Barra Head lejn il-Punent Barra Head lejn il-Punent Lvant ta' Shetlands u Fair Isle bejn linji mpinġija lejn ix-Xlokk mill-fanal ta' Sumburgh Head lejn il-Grigal mill-fanal ta' Skroo u lejn il-Lbiċ mill-fanal ta' Skadan Berwick-upon-Tweed lejn il-Lvant, il-fanal Whitby High lejn il-Lvant Il-fanal North Foreland lejn il-Lvant, il-fanal ġdid Dungeness lejn in-Nofsinhar Iż-żona madwar St Kilda Iż-żona madwar North Rona u Sulisker (Sulasgeir) Lvant ta' Shetlands u Fair Isle bejn linji mpinġija fid-direzzjoni tax-Xlokk mill-fanal ta' Sumburgh Head fid-direzzjoni tal-Grigal mill-fanal ta' Skroo u fid-direzzjoni tal-Lbiċ mill-fanal ta' Skadan Berwick upon Tweed lejn il-Lvant, Flamborough Head lejn il-Lvant North Foreland lejn il-Lvant, il-fanal ġdid Dungeness lejn in-Nofsinhar Berwick upon Tweed lejn il-Lvant Coquer Island lejn il-Lvant North Foreland lejn il-Lvant North Foreland lejn il-Lvant Fanal il-ġdid ta' Dungeness lejn in-Nofsinhar Il-fanal ġdid Dungeness lejn in-Nofsinhar, Selsey Bill lejn in-Nofsinhar Straight Point lejn ix-Xlokk, South Bishop lejn il-Majjistral Erris Head lejn il-Majjistral Sybil Point lejn il-Punent Carnsore Point south, Haulbowline lejn il-Lbiċ Wicklow Head lejn il-Lvant Carlingford Lough lejn il-Lbiċ L tfisser tul ġenerali wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2011)0856), wara li kkunsidra l-Artikolu 294(2), u l-Artikolu 114 tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0487/2011), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapporti tal-Kumitat għall-Ambjent, is-Saħħa Pubblika u s-Sikurezza tal-Ikel u l-opinjonijiet tal-Kumitat għas-Suq Intern u l-Ħarsien tal-Konsumatur u tal-Kumitat għat-Trasport u t-Turiżmu (A7-0435/2012), Jadotta l-pożizzjoni fl-ewwel qari li tidher hawn taħt; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 114 tiegħu, Wara li kkunsidraw il-proposta tal-Kummissjoni Ewropea, Wara li l-abbozz ta' att leġiżlattiv ntbgħat lill-parlamenti nazzjonali, Ir-rappreżentattività tal-metodu tal-ittestjar il-ġdid għall-emissjonijiet tal-istorbju fil-kundizzjonijiet normali tat-traffiku hija kkunsidrata tajba, imma hija inqas rappreżentattiva tal-emissjonijiet tal-istorbju fl-agħar kundizzjonijiet. Għalhekk, huwa neċessarju li f'dan ir-Regolament jiġu implimentati dispożizzjonijiet addizzjonali dwar l-emissjoni tal-ħoss. Dawn id-dispożizzjonijiet jistabbilixxu rekwiżiti preventivi maħsuba biex ikopru l-kundizzjonijiet tas-sewqan tal-vettura fi traffiku reali lil hinn miċ-ċiklu ta' sewqan tal-approvazzjoni tat-tip. Dawn il-kundizzjonjiet tas-sewqan huma rilevanti għall-ambjent u għandu jiġi assigurat li l-emissjoni tal-ħoss ta' vettura li tinstaq fil-kundizzjonijiet tas-sewqan fit-triq ma tvarjax b'mod sinifikanti minn dak li jista' jkun mistenni mir-riżultat tat-test tal-approvazzjoni tat-tip għal din il-vettura speċifika. Il-valuri ta' limitu globali għandhom jitnaqqsu fir-rigward tas-sorsi kollha tal-istorbju tal-vetturi bil-mutur inklużi d-dħul tal-arja fuq il-power train u l-egżost filwaqt li jitqies il-kontribut tat-tajers għat-tnaqqis tal-istorbju indirizzat fir-Regolament (KE) Nru 661/2009. Il-benefiċċji ambjentali mistennija minn vetturi tat-trasport fit-triq li huma elettriċi u ibridi u dawk li huma purament elettriċi rriżultaw fi tnaqqis sostanzjali tal-istorbju emess minn dawn it-tipi ta' vetturi. Dan irriżulta fit-tneħħija ta' sors importanti ta' sinjal bil-ħoss li jintuża minn persuni mexjin fit-triq u ċiklisti li huma għomja jew ma tantx jaraw, fost nies l-oħra li jużaw it-triq, biex ikunu aktar konxji tal-avviċinament, il-preżenza jew it-tluq ta' dawn il-vetturi. Għal dak il-għan, l-industrija qed tiżviluppa sistemi akustiċi sabiex tikkompensa għal dan in-nuqqas ta' sinjal bil-ħoss f'vetturi elettriċi u dawk elettriċi u ibridi. Il-prestazzjoni ta' sistemi li jagħmlu ħoss meta l-vettura tkun qed tavviċina u li jkunu mwaħħla mal-vetturi għandha tkun armonizzata. It-twaħħil ta' dawn is-sistemi għandu madankollu, jibqa' alternattiva għad-diskrezzjoni tal-manifatturi tal-vetturi. B'konsegwenza tal-applikazzjoni ta' qafas regolatorju ġdid permezz ta' dan ir-Regolament, id-Direttiva 70/157/KEE għandha tiġi rrevokata, Dan ir-Regolament jistabbilixxi r-rekwiżiti amministrattivi u tekniċi għall-approvazzjoni tat-tip tal-UE tal-vetturi ġodda kollha msemmija fl-Artikolu 2 fir-rigward tal-livell tal-ħoss tagħhom u sistemi tal-egżost tagħhom u għall-bejgħ u t-tħaddim ta' partijiet u tagħmir maħsub għal dawn il-vetturi. Għall-finijiet ta' dan ir-Regolament, għandhom japplikaw id-definizzjonijiet li ġejjin: "approvazzjoni ta' vettura" tfisser l-approvazzjoni tat-tip ta' vettura fir-rigward tal-istorbju; "tip ta' vettura" tfisser: "massa massima" tfisser il-massa massima teknikament permissibbli ddikjarata mill-manifattur tal-vettura. B'deroga mill-punt (3), il-massa massima tista' tkun akbar mill-massa massima awtorizzata mill-amministrazzjoni tal-Istati Membri; "tagħmir standard" tfisser il-konfigurazzjoni bażika ta' vettura inklużi l-karatteristiċi kollha li huma mwaħħla mingħajr ma tagħti lok għall-ebda speċifikazzjoni oħra dwar il-konfigurazzjoni jew il-livell tat-tagħmir iżda mgħammra bil-karatteristiċi kollha meħtieġa skont l-atti regolatorji msemmija fl-Anness IV jew l-Anness XI mad-Direttiva 2007/46/KE; "massa tas-sewwieq" tfisser massa kkalkulata fuq 75 kg li tinsab fil-punt ta' referenza ta' fejn qiegħed bilqiegħda s-sewwieq; Meta mwaħħla, il-massa tal-karrozzerija, il-kabina, it-tagħmir tal-igganċjar u l-istepni(s) kif ukoll l-għodda għandhom jiġu inklużi. It-tank(ijiet) tal-fjuwil għandu(għandhom) ikun(u) mimlija sa mill-inqas 90 % tal-kapaċità tiegħu(tagħhom); "l-indiċi tal-proporzjon tal-qawwa mal-massa" (PMR) tfisser kwantità numerika kkalkulata skont il-formola stipulata fil-punt 4.1.2.1.1. tal-Anness II; "punt ta 'referenza" tfisser wieħed mill-punti li ġejjin: "aċċelerazzjoni mira" tfisser aċċelerazzjoni f'kundizzjoni meta l-aċċelleratur ikun parzjalment miftuħ fi traffiku urban kif derivat minn investigazzjonijiet statistiċi; "aċċelerazzjoni ta' referenza" tfisser l-aċċelerazzjoni meħtieġa waqt it-test tal-aċċelerazzjoni fuq il-mogħdija tat-test; "fattur differenzjat tal-proporzjon tal-ger" (k) tfisser kwantità numerika li tintuża biex tiġbor flimkien ir-riżultati tat-test taż-żewġ proporzjonijiet tal-gerijiet għat-test tal-aċċelerazzjoni u għat-test tal-veloċità kostanti; "preaċċelerazzjoni" tfisser l-applikazzjoni ta' tagħmir għall-kontroll tal-aċċelerazzjoni qabel AA' sabiex tintlaħaq aċċelerazzjoni stabbli bejn AA' u BB' kif imsemmi fil-figura 1 fl-Appendiċi 1 tal-Anness II; proporzjonijiet ta' gerijiet illokjati" tfisser il-kontroll tat-trażmissjoni b'tali mod li matul test il-ger tat-trażmissjoni ma jistax jitbiddel; "familja tad-disinn ta' sistema ta' sajlensersajlensers jew komponenti ta' sistema ta' sajlensersajlensers" tfisser grupp ta' sistemi ta' sajlensersajlensers jew komponenti tagħhom li fihom il-karatteristiċi kollha li ġejjin huma l-istess: il-preżenza ta' fluss tal-gass nett tal-gassijiet tal-egżost permezz tal-materjal fibruż assorbenti meta f'kuntatt ma' dak il-materjal; it-tip tal-fibri; fejn applikabbli, speċifikazzjonijiet tal-materjal tal-lega; dimensjonijiet medji tal-fibra; il-wiċċ ta' kuntatt massimu bejn il-fluss tal-gass u l-materjal assorbenti; "sistema ta' sajlenser" tfisser sett komplut ta' komponenti meħtieġa biex ikun limitat l-istorbju magħmul minn magna u l-egżost tagħha; "sistema ta' sajlenser ta' tipi differenti" tfisser sistemi ta' sajlenser li huma differenti b'mod sinifikanti fir-rigward ta' mill-inqas wieħed minn dawn li ġejjin: ismijiet kummerċjali jew marki kummerċjali tal-komponenti tagħhom; il-karatteristiċi tal-materjali li jikkostitwixxu l-komponenti tagħhom, minbarra l-kisi ta' dawn il-komponenti; il-forma jew id-daqs tal-komponenti tagħhom; il-prinċipji operattivi ta' mill-inqas wieħed mill-komponenti tagħhom; l-armar tal-komponenti tagħhom; l-għadd ta' sistemi ta' sajlensers jew il-komponenti tagħhom; "sistema tas-sajlensers ta' sostituzzjoni jew il-komponenti tal-imsemmija sistema" tfisser kull parti tas-sistema ta' sajlensers definita fil-punt (17) maħsuba għall-użu fuq vettura, minbarra parti mit-tip imwaħħla fuq din il-vettura meta sottomessa għall-approvazzjoni tat-tip skont dan ir-Regolament; "Sistemi Akustika ta' Twissija tal-Vettura" (AVAS) huma sistemi għall-vetturi tat-trasport fit-triq elettriċi u dawk elettriċi u ibridi li jipprovdu informazzjoni dwar it-tħaddim tal-vetturi lil persuni mexjin fit-triq u lil dawk li jużaw it-triq u li huma vulnerabbli; L-Istati Membri ma jistgħux, fuq kriterji relatati mal-livell permissibbli tal-ħoss u s-sistema ta' egżost, jirrifjutaw li jagħtu l-approvazzjoni tat-tip tal-UE jew dik nazzjonali fir-rigward ta' tip ta' vettura bil-mutur jew tip ta' sistema tal-egżost jew komponent ta' tali sistema meqjusa bħala unità teknika separata fejn il-kundizzjonijiet li ġejjin huma sodisfatti: il-vettura tissodisfa r-rekwiżiti tal-Anness I, is-sistema tal-egżost jew kull komponent tagħha, ikkunsidrata bħala unità teknika separata fi ħdan it-tifsira tal-punt (25) tal-Artikolu 3 tad-Direttiva 2007/46/KE tissodisfa r-rekwiżiti tal-Anness X ma' din id-Direttiva. L-Istati Membri ma jistgħux, minħabba raġunijiet relatati mal-livell permissibbli tal-ħoss u s-sistema tal-egżost, jirrifjutaw jew jipprojbixxu l-bejgħ, ir-reġistrazzjoni, id-dħul fis-servizz jew l-użu ta' kull vettura li fiha l-livell tal-ħoss u s-sistema tal-egżost jissodisfaw ir-rekwiżiti tal-Anness I. L-Istati Membri ma jistgħux, minħabba raġunijiet relatati mal-livell permissibbli tal-ħoss u s-sistema tal-egżost, jipprojbixxu t-tqegħid fis-suq ta' sistema tal-egżost jew kull komponent tagħha kkunsidrati bħala unità teknika separata fi ħdan it-tifsira tal-punt (25) tal-Artikolu 3 tad-Direttiva 2007/46/KE jekk din tkun konformi ma' tip li fir-rigward tiegħu ngħatat approvazzjoni skont dan ir-Regolament. Il-manifatturi għandhom jassiguraw li l-vettura, il-magna tagħha u s-sistema għat-tnaqqis tal-istorbju hija mfassla, mibnija u mmuntata b'tali mod li l-vettura, fl-użu normali, tikkonforma mad-dispożizzjonijiet ta' dan ir-Regolament, minkejja l-vibrazzjoni li tista' tkun soġġetta għaliha. Il-manifattur hu responsabbli quddiem l-awtorità tal-approvazzjoni għall-aspetti kollha tal-proċess ta' approvazzjoni u biex tiġi żgurata l-konformità tal-produzzjoni, kemm jekk il-manifattur ikun involut direttament fl-istadji kollha tal-kostruzzjoni ta' vettura, sistema, komponent jew unità teknika separata kif ukoll jekk le. Il-vettura għandha tissodisfa r-rekwiżiti tal-Anness VIII ma' dan ir-Regolament. Hekk kif tadotta att iddelegat, il-Kummissjoni għandha tinnotifikah b'mod simultanju lill-Parlament Ewropew u lill-Kunsill. Dan ir-Regolament ma għandu jinvalida l-ebda approvazzjoni tat-tip tal-UE mogħtija għal vetturi jew għal sistemi, komponenti jew unitajiet tekniċi separati qabel id-data stipulata fl-Artikolu 16. L-awtoritajiet tal-approvazzjoni għandhom ikomplu jagħtu estensjoni tal-approvazzjonijiet lil dawk il-vetturi, sistemi, komponenti jew unitajiet tekniċi separati skont it-termini tad-Direttiva 70/157/KEE. Id-Direttiva 70/157/KEE hija rrevokata. Ir-referenzi għad-Direttiva rrevokata għandhom jinftiehmu bħala referenzi għal dan ir-Regolament u għandhom jinqraw skont it-tabella ta' korrelazzjoni stipulata fl-Anness XII. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi ... L-informazzjoni li ġejja, jekk applikabbli, għandha tingħata fi tliet kopji u tinkludi l-werrej. Kwalunkwe illustrazzjoni trid tiġi pprovduta fi skala xierqa u f'biżżejjed dettall fuq daqs A4 jew fuq fowlder ta' format A4. Ir-ritratti, jekk ikun hemm, għandhom ikunu dettaljati biżżejjed. Jekk is-sistemi, il-komponenti jew l-unitajiet tekniċi separati għandhom xi kontrolli elettriċi, għandha tingħata l-informazzjoni dwar kif jaħdmu. L-għamla (l-isem kummerċjali tal-manifattur): Tip u deskrizzjoni(ijiet) kummerċjali ġenerali: Il-post fejn tinsab il-marka: L-isem u l-indirizz tal-manifattur: Indirizz(i) tal-impjant(i) fejn isir l-immuntar: Ritratti u/jew illustrazzjonijiet ta' eżempju rappreżentattiv tal-vettura: Fusien mgħammra (powered axles) (l-għadd, il-pożizzjoni, l-interkonnessjoni): Il-pożizzjoni u l-arranġament tal-magna: Firxa ta' dimensjonijiet tal-vettura (b'kollox) Għal xażi mingħajr karrozzerija Għal xażi bil-karrozzerija Wisa' (k): Il-massa tal-vettura mixgħula? bil-karrozzerija, jew il-massa tax-xażi bil-kabina jekk il-fabbrikant ma jinstallax il-karozzerija (b'tagħmir standard, inkluż il-coolant, iż-żjut, il-fjuwil, l-għodda, l-istepni u s-sewwieq) (o) (massimu u minimu): Il-manifattur: Il-kodiċi tal-magna tal-manifattur: (Kif immarkat fuq il-magna, jew mezz ieħor ta' identifikazzjoni) Magna li taħdem bil-kombustjoni interna In-numru u t-tqassim taċ-ċilindri: L-ordni tal-qbid: L-alimentazzjoni tal-fjuwil Numru mwaħħal: Ir-regolatur Is-sistema tal-bokka (dħul tal-arja) Il-filtru tal-arja, illustrazzjonijiet; jew L-għamla(/iet): Is-sajlenser tal-bokka (dħul tal-arja), illustrazzjonijiet; jew L-għamla(/iet): Is-sistema tal-egżost Deskrizzjoni u/jew illustrazzjoni tas-sistema tal-egżost: Is-sajlenser(s) tal-egżost: Għas-sajlenser ta' quddiem, tan-nofs, ta' wara: binja, tip, marka, fejn rilevanti għal storbju estern: miżuri ta' tnaqqis fil-kompartiment tal-magna u fuq il-magna: Fejn tinsab il-bokka tal-egżost: Is-sajlenser tal-egżost li jkun fih materjali fibrużi: In-numru ta' konvertituri katalittiċi u elementi: Il-mutur tal-elettriku It-tip (koljatura, eċitazzjoni): L-output massimu fis-siegħa: kW Il-vultaġġ tat-tħaddim: V Magni oħra jew muturi jew tlaqqigħ tagħhom (dettalji li għandhom x'jaqsmu mal-partijiet ta' dawn il-magni jew muturi): It-tip (mekkanika, idrawlika, elettrika, eċċ.) Il-proporzjonijiet tal-ger Il-limiti ta' fuq u t'isfel tar-radji tad-dawrien eċċ.. It-tip ta' karrozzerija: Il-materjali użati u l-metodi tal-binja Dettalji ta' kull tagħmir mhux marbut mal-magna intiż biex inaqqas l-istorbju (jekk mhux koperti minn punti oħra): Informazzjoni addizzjonali fil-każ ta' vetturi off-road: In-numru ta' fusien u roti: Għal xażi mingħajr karrozzerija Għoli mill-art (kif iddefinit fil-punt 4.5 tat-Taqsima A tal-Anness II mad-Direttiva 2007/46/KE) Bejn il-fusien: Taħt il-fus(ien) ta' quddiem: Taħt il-fus(ien) ta' wara: Għal xażi bil-karrozzerija Għoli mill-art (kif iddefinit fil-punt 4.5 tat-Taqsima A tal-Anness II mad-Direttiva 2007/46/KE) Bejn il-fusien: Taħt il-fus(ien) ta' quddiem: Taħt il-fus(ien) ta' wara: Kapaċità ta' aċċelerazzjoni minn wieqaf f'telgħa (vettura waħedha): … % Komunikazzjoni li tikkonċerna In-numru tal-approvazzjoni tat-tip: Ir-raġuni għall-estensjoni: L-għamla (l-isem kummerċjali tal-manifattur): It-tip u d-deskrizzjoni(ijiet) kummerċjali ġenerali: Il-post fejn tinsab din il-marka: L-isem u l-indirizz tal-manifattur: Fil-kaz ta' komponenti u unitajiet tekniċi separati, il-post u l-metodu tat-twaħħil tal-marka ta' approvazzjoni tal-UE: L-indirizz(i) tal-impjant(i) fejn isir l-immuntar Informazzjoni addizzjonali (fejn applikabbli): Ara l-Appendiċi 3. Is-servizz tekniku responsabbli mit-twettiq tat-testijiet: Numru tar-rapport tat-test: Rimarki (jekk ikun hemm): Ara l-Appendiċi 3. L-indiċi għall-pakkett ta' informazzjoni ppreżentat lill-awtorità tal-approvazzjoni, li jista' jinkiseb fuq talba, huwa mehmuż. il-brejk tas-servizz: … dB(A) il-brejk tal-ipparkjar: … dB(A) waqt l-attwazzjoni tar-regolatur tal-pressjoni: … dB(A) strument għall-kejl tal-veloċità tar-riħ, ±1,0 m/s; strument għall-kejl tal-pressjoni barometrika, ± 5 hPa; strument għall-kejl tal-umdità relattiva, ± 5 fil-mija. F'radju ta' 50 m miċ-ċentru tal-mogħdija l-ispazju jkun ħieles minn oġġetti kbar li jirriflettu bħal xtiebi, ġebel, pontijiet jew bini; Il-mogħdija tat-test u l-wiċċ tat-sit ikunu niexfa u ħielsa minn materjali assorbenti bħal silġ f'forma ta' trab, jew reżidwi mhux magħqudin; Ma jkun hemm ebda ostaklu li jista' jinfluwenza l-kamp akustiku fil-viċinanzi tal-mikrofonu, u ma jkun hemm ebda persuna bejn il-mikrofonu u s-sors tal-ħoss. L-osservatur tal-miter joqgħod f'pożizzjoni li ma jinfluwenzax il-qari tal-miter. Jekk il-veloċità nominali tal-magna tinqabeż fi proporzjon tal-ingranaġġ qabel ma l-vettura tgħaddi l-linja BB', għandu jintuża l-ogħla ger li jmiss. Eżempji tal-pożizzjoni tal-mikrofonu, skont il-pożizzjoni tal-pajp tal-egżost il-gass tal-egżost ma jkunx f'kuntatt mal-materjali fibrużi; is-sistemi tas-sajlenser jew il-komponenti tagħhom ikunu tal-istess familja ta' tifsil tas-sistemi jew tal-komponenti tas-sistemi li għalihom ġie ppruvat, waqt il-proċess tal-approvazzjoni tat-tip skont ir-rekwiżiti ta' dan ir-Regolament għal tip ieħor ta' vettura, li mhumiex suġġetti għad-deterjorament. Ħames minuti b'veloċità mingħajr ingranaġġ; Sekwenza ta' siegħa taħt tagħbija ta' 1/4 bi 3/4 tal-veloċità massima nominali (S); Sekwenza ta' siegħa taħt tagħbija ta' 1/2 bi 3/4 tal-veloċità massima nominali (S); Sekwenza ta' 10 minuti b'tagħbija sħiħa bi 3/4 tal-veloċità massima nominali(S); Sekwenza ta' 15-il minuta b'1/2 tagħbija b'veloċità massima nominali(S); Sekwenza ta' 30 minuta b'1/4 tagħbija b'veloċità massima nominali(S). Il-kejl irid isir bil-vettura wieqfa skont il-Figura 1, bil-mikrofonu mqiegħed f'żewġ pożizzjonijiet f'distanza ta' 7 m mill-kontorn tal-vetturi, u 1,2 m 'l fuq mill-art. Għall-kontenut tal-ispazji residwi jew għall-assorbiment tal-ħoss: Għall-fond tal-kompożizzjoni (TD): Ikkalkula l-kp ASEP kif ġej: Konformità mal-limiti: (L-isem tal-manifattur) jafferma li vetturi ta' dan it-tip (tip fir-rigward tal-emissjonijiet tal-istorbju tagħha skont ir-Regolament tal-UE Nru. ...) jikkonformaw mar-rekwiżiti tal-Artikolu 8 tar-Regolament Nru. . (L-isem tal-manifattur) jagħmel din id-dikjarazzjoni in bona fede, wara li tkun saret evalwazzjoni xierqa dwar il-prestazzjoni tal-emissjoni tal-ħoss tal-vetturi. L-isem tar-rappreżentant awtorizzat: Firma tar-rappreżentant awtorizzat: Dan l-Anness jindirizza s-Sistema ta' Twissija Akustika ta' Vettura (AVAS) għal vetturi tat-trasport tat-triq elettriċi puri jew ibridi (HEV u EV). Il-kejl bil-vettura miexja Meta sistema tas-sajlensers ta' sostituzzjoni, jew il-komponenti tagħha, jiġu mmuntati fuq il-vettura deskritta fil-punt 1.3.3., il-livelli tal-istorbju miksuba għandhom jissodisfaw waħda mill-kundizzjonijiet li ġejjin: Il-valur imkejjel (imqarrab sal-eqreb numru sħiħ) ma għandhux jaqbeż b'aktar minn 1 dB (A) il-valur tal-approvazzjoni tat-tip miksub skont dan ir-Regolament bit-tip ta' vettura kkonċernata. Il-valur imkejjel (qabel kull tqarrib sal-eqreb numru sħiħ) ma għandux jaqbeż b'aktar minn 1 dB(A) il-valur imkejjel tal-istorbju (qabel kull tqarrib għall-eqreb numru sħiħ) fuq il-vettura msemmija fil-punt 1.3.3., meta din tkun mgħammra b'sistema ta' sajlenser li tikkorrispondi mat-tip mwaħħal mal-vettura meta tiġi ppreżentata għal approvazzjoni tat-tip skont dan ir-Regolament. Meta jintgħażel li jsir tqabbil inkruċjat tas-sistema ta' sostituzzjoni mas-sistema oriġinali, għall-applikazzjoni tal-punt 4.1.2.1.4.2. u/jew il-punt 4.1.2.2.1.2. tal-Anness II ta' dan ir-Regolament, ikun permess li jkun hemm bidla fil-ger għal aċċellerazzjonijiet ogħla, u l-użu ta' mezzi mekkaniċi jew elettroniċi li jipprevjenu din il-waqgħa fil-ger mhuwiex obbligatorju. Jekk f'dawn il-kundizzjonijiet il-livell tal-istorbju tal-vettura tat-test jogħla iktar mill-valuri tal-konformità tal-produzzjoni (conformity of production – COP), is-servizz tekniku għandu jiddeċiedi dwar ir-rappreżentattività tal-vettura tat-test. Kejl bil-vettura wieqfa Meta s-sistema tas-sajlensers ta' sostituzzjoni, jew il-komponenti tagħha, jiġu mmuntati fuq il-vettura deskritta fil-punt 1.3.3., il-livelli tal-istorbju miksuba għandhom jissodisfaw waħda mill-kundizzjonijiet li ġejjin: Il-valur imkejjel (imqarrab sal-eqreb numru sħiħ) ma għandux jaqbeż b'aktar minn 2 dB(A) tal-valur tal-approvazzjoni tat-tip miksub skont dan ir-Regolament bit-tip ta' vettura kkonċernata. Il-valur imkejjel (qabel kull tqarrib għall-eqreb numru sħiħ) ma għandhux jaqbeż b'aktar minn 2 dB(A) il-valur tal-ħoss imkejjel (qabel kull tqarrib għall-eqreb numru sħiħ) fuq il-vettura msemmija fil-punt 1.3.3., meta din tkun mgħammra b'sistema ta' sajlensers li tikkorrispondi għat-tip li jkun imwaħħal mal-vettura meta tiġi ppreżentata għall-approvazzjoni tat-tip skont dan ir-Regolament. Il-gass tal-egżost ma jkunx f'kuntatt mal-materjali fibrużi; Is-sistema tas-sajlenser jew il-komponenti tagħha ikunu tal-istess familja ta' disinn tas-sistemi jew tal-komponenti tas-sistemi li għalihom ġie ppruvat, waqt il-proċess tal-approvazzjoni tat-tip skont ir-rekwiżiti ta' dan ir-Regolament, li mhumiex suġġetti għad-deterjorament. Ħames minuti b'veloċità mingħajr ingranaġġ; Sekwenza ta' siegħa bi 1/4 tagħbija bi 3/4 tal-veloċità massima nominali (S); Sekwenza ta' siegħa b'1/2 tagħbija bi 3/4 tal-veloċità massima nominali (S); Sekwenza ta' 10 minuti b'tagħbija sħiħa bi 3/4 tal-veloċità massima nominali (S); Sekwenza ta' 15-il minuta b'1/2 tagħbija b'veloċità massima nominali (S); Sekwenza ta' 30 minuta bi 1/4 tagħbija b'veloċità massima nominali (S). L-informazzjoni li ġejja, jekk applikabbli, għandha tiġi ppreżentata fi tliet kopji u għandha tinkludi werrej. Kull illustrazzjoni għandha tiġi ppreżentata fi skala xierqa u b'dettall suffiċjenti fuq daqs ta' A4 jew f'folder ta' format A4. Ir-ritratti, jekk ikun hemm, għandhom ikunu ddettaljati biżżejjed. Jekk is-sistemi, il-komponenti jew l-unitajiet tekniċi separati ikollhom il-kontrolli elettroniċi, għandha tingħata informazzjoni dwar kif jaħdmu. Is-sistema tal-egżost, jew il-komponent tagħha, li jkollhom il-marka ta' approvazzjoni tat-tip tal-UE kif tidher hawn fuq huwa tagħmir li ġie approvat fi Spanja (e 9) skont ir-Regolament Nru. bin-numru tal-approvazzjoni bażiku 0148. Iċ-ċifri użati huma biss indikattivi. Eżempji possibbli ta' punti ta' kejl għal testijiet għal telf ta' pressjoni. Il-punt preċiż tal-kejl għandu jiġi speċifikat fir-rapport tat-test. Għandu jkun f'erja fejn il-fluss tal-gass huwa regolari. Jekk mhux possibbli, irreferi għall-figura 3. Żewġ punti ta' kejl, qari wieħed. wara li kkunsidra l-proposta tal-Kummissjoni lill-Parlament u lill-Kunsill (COM(2012)0526), wara li kkunsidra l-Artikolu 294(2), u l-Artikolu 78(2) u l-Artikolu 79(2) u (4) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0302/2012), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-impenn meħud mir-rappreżentant tal-Kunsill, permezz tal-ittra tad-19 ta' Diċembru 2012, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra r-Regola 55 tar-Regoli ta' Proċedura tiegħu, wara li kkunsidra r-rapport tal-Kumitat għal-Libertajiet Ċivili, il-Ġustizzja u l-Intern (A7-0004/2013), Jadotta l-pożizzjoni tiegħu fl-ewwel qari billi jinkorpora l-proposta tal-Kummissjoni; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill, lill-Kummissjoni u lill-parlamenti nazzjonali. wara li kkunsidra l-proposta tal-Kummissjoni lill-Parlament u lill-Kunsill (COM(2012)0527), wara li kkunsidra l-Artikolu 294(2) u l-Artikolu 77(2) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0301/2012), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-impenn meħud mir-rappreżentant tal-Kunsill, permezz tal-ittra tad-19 ta' Diċembru 2012, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra r-Regola 55 tar-Regoli ta' Proċedura tiegħu, wara li kkunsidra r-rapport tal-Kumitat għal-Libertajiet Ċivili, il-Ġustizzja u l-Intern (A7-0433/2012), Jadotta l-pożizzjoni tiegħu fl-ewwel qari billi jinkorpora l-proposta tal-Kummissjoni; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill, lill-Kummissjoni u lill-parlamenti nazzjonali. wara li kkunsidra l-proposta tal-Kummissjoni lill-Parlament u lill-Kunsill (COM(2012)0298), wara li kkunsidra l-Artikolu 294(2) u l-Artikolu 43(2) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0156/2012), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-impenn meħud mir-rappreżentant tal-Kunsill, permezz tal-ittra tas-7 ta' Novembru 2012, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapport tal-Kumitat għas-Sajd (A7-0342/2012), Japprova d-dikjarazzjoni tal-Parlament mehmuża ma' din ir-riżoluzzjoni; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jressaq il-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. Il-Parlament Ewropew jiddikjara li d-dispożizzjonijiet ta' dan ir-Regolament rigward l-atti implimentattivi huma r-riżultat ta' kompromess delikat. Sabiex jintlaħaq ftehim fl-ewwel qari qabel ma jiskadi r-Regolament (KE) Nru 850/98 fi tmiem l-2012, il-Parlament Ewropew aċċetta l-possibilità li jintużaw l-atti ta' implimentazzjoni f'ċerti każijiet speċifiċi fir-Regolament (KE) Nru 850/98. Il-Parlament Ewropew jenfasizza madankollu li dawk id-dispożizzjonijiet m'għandhomx jittieħdu jew jintużaw bħala preċedent fl-ebda regolament adottat bi qbil mal-proċedura leġiżlattiva ordinarja, b'mod partikolari l-proposta tal-Kummissjoni għal regolament li jemenda r-Regolament tal-Kunsill (KE) Nru 850/98 dwar il-konservazzjoni ta' riżorsi tas-sajd permezz ta' miżuri tekniċi għall-protezzjoni ta' żgħar ta' organiżmi tal-baħar. wara li kkunsidra l-proposta tal-Kummissjoni lill-Kunsill (COM(2012)0428), wara li kkunsidra l-Artikolu 113 tat-Trattat dwar il-Funzjonament tal-Unjoni Ewropea, skont liema artikolu l-Kunsill ikkonsulta lill-Parlament (C7-0260/2012), wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Ekonomiċi u Monetarji (A7-0014/2013), Japprova l-proposta tal-Kummissjoni kif emendata; Jistieden lill-Kummissjoni timmodifika l-proposta tagħha konsegwentement, skont l-Artikolu 293(2) tat-Trattat dwar il-Funzjonament tal-Unjoni Ewropea; Jistieden lill-Kunsill jinfurmah jekk ikollu l-ħsieb li jitbiegħed mit-test approvat mill-Parlament; Jitlob lill-Kunsill jerġa' jikkonsultah jekk ikollu l-ħsieb li jemenda l-proposta tal-Kummissjoni b'mod sustanzjali; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. Id-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud, tippermetti lill-Istati Membri li japplikaw għal deroga minn dik id-Direttiva sabiex jipprevjenu ċerti forom ta' evażjoni jew ta' evitar tat-taxxa. L-awtorizzazzjoni ta' tali deroga tirrikjedi proposta min-naħa tal-Kummissjoni u l-adozzjoni tagħha mill-Kunsill. Esperjenza reċenti wriet li l-proċess għall-għoti ta' derogi mhux dejjem ikun flessibbli biżżejjed biex jiżgura reazzjoni xierqa u f'waqtha għal talbiet li jagħmlu l-Istati Membri. in-nomina tar-riċevitur bħala persuna responsabbli mill-ħlas tal-VAT fuq fornituri speċifiċi ta' prodotti u servizzi b'deroga mill-Artikolu 193, wara li ssir it-talba msemmija fil-paragrafu 2 ta' dan l-Artikolu għal tali miżura; L-Istati Membri jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva. Din id-Direttiva tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.